
ENSIMÄINEN  LUKU. 

»Jokohan  lie  se  Littilän  Vatasen  musta  lehmä  poiki- 
nut", puhui  Liperin  Kutsun  kylän  Antti  Ihalaisen  emäntä 
Anna  Liisa  ikäänkuin  itsekseen,  leipiä  uuniin  pannessaan. 
Se  asia  oli  hänelle  juolahtanut  mieleen  ihan  vain  yht'- 
äkkiä. 

„Johan  se  kuuluu  poikineen",  myönsi  Sormusen  Miina, 
joka  oli  sattunut  vieraaksi  tulemaan  ja  hörppi  nyt  kahvia. 
Mutta  sitten  luuli  hän  Anna  Liisan  tarkottavan  Antti  Vata- 
sen lehmää  ja  kysyi: 

»Senkö  Jussi  Vatasen  lehmä?" 

„Sen",  myönsi  Anna  Liisa.    Miina  vahvisti  silloin: 

„Johan  se  kuuluu  poikineen." 

„Vai  jo!" 

Anna  Liisa  puuhaili  kotvasen  aikaa  leipiensä  kanssa, 
ja  sitten  hän  taas  kysyi: 

»Lehmisvasikankohan  tuo  teki?" 

»Sekö  Jussi  Vatasen  lehmä?" 

»Niin." 

»Lehmisvasikanhan  se  kuuluu  tehneen",  myönsi  Miina, 

»Vai  lehmis-  se  teki.  Heittiköhän  Jussi  sen  eloon  vai 
tappoiko",  tiedusteli  Anna  Liisa  edelleen.  Miina  hörppäsi 
kahvia  ja  selitti: 

„Eikö  tuo  liene  tapattanut". 

Ja  kahvia  teevatiin  kaataessaan  myönteli  iiän: 

„Ja  onkinhan  tuota  Jussilla  jo  ennestäänkin  karjaa  . . . 
Mitäpä  hän  heistä  enää  rupeaa  elättämään!" 

Syntyi  pitkäaikainen  äänettömyys.  Antti  Ihalainen  itse 
makaili  penkillä  mahallaan  piippu  hampaissa.  Silmät  olivat 
puoli  ummessa  ja  piippu  hampaista  juur'ikään  pudota  tup- 
sahtamassa. 

Mutta  hän  oli  kuullut  puhelun  ja  unisenakin  ta- 
junnut, mistä  oli  puhe.  Ei  hän  sitä  tosin  tajunnut  selvästi, 
mutta  kumminkin.  Ikäänkuin  unesta  enemmän  nauttiak- 
sensa  örähti  hän  kuin  itsellensä: 

«Onhan  sillä  Jussilla  karjaa.  Montakohan  lypsävää 
päätä  sillä  nyt  on?" 

„ Sinäkin  siitä  heräsit",  pisti  Anna  Liisa.  Sormusen 
Miina  aprikoi: 

„Eikö  tuolla  liene  viisitoista  sen  Jouhkolan  Voutilai- 
selta ostetun  mustan  lehmän  kanssa: 

„Vai  viisitoista!"  murahti  Antti  ja  alkoi  taas  nauttia 
unesta.  Piippu  vain  lepatti  putoamistansa  odotellen.  Miina 
kertasi : 

„Viisiioista  lypsäväähän  sillä  Jussilla  on  .  .  ." 

„On  siinä  talossa  maitoa!"  ihmetteli  siihen  Anna  Liisa, 
ja  hetken  kuluttua  hän  arveli: 

«Menisi  se  semmoisessa  talossa  oma  emäntäkin  .  .  ." 

Miina  purasi  sokeria  ja  arveH  vuorostaan: 

„Eikö  tuo  Jussi  tuota  vielä  ottanekin  .  .  .  Johan  siitä 
tuleekin  sen  Loviisa-vainajan  kuolemasta  umpinainen  vuosi 
kuluneeksi." 


«Saisi  tuo  ottaa  jo!"  myönnytteli  Anna  Liisakin.  Ja 
leipiä  hetken  kohenneltuansa  hän  meni  jo  etemmä  asiaan, 
kysyi: 

«Jokohan  sillä  Pekka  Hyvärisen  tytöllä  on  miten  pal- 
jon ikää?" 

„ Senkö  Luosovaaran  Hy\'ärisen",  tiedusti  Miina  varo- 
vaisuuden vuoksi. 

„Sen  Luoso-." 

„Eikö  tuolla  jo  liene  niillä  paikoin  .  .  .  Senhän  se  on 
Olkkolan  Iidan  ikäinen",  tapaili  Miina. 

„Vai  sen  se  on  .  .  .  Jo  tuo  sitten  joutaisi  hänkin  siitä 
vanhempiensa  luota  pois  .  .  .  Olisi  tuossa  jo  työväkeä  ha- 
uettakin ...    Ja  eikö  tuo  Jussi  Vatanen  sitä  aikonekin?" 

«Sitäkö  Hyvärisen  tyttöä?"  murahti  taas  Antti  kuin 
unissaan  puhuen. 

«Sitähän  ne  sanovat  sen  ajattelevan  .  .  .  Vaikka  tokko 
tuosta  tolkkua  tullee",  selitteli  Miina,  ja  Anna  Liisa  piti  hy- 
värisen  tytön  puolta  sanoen: 

«Olisipa  tuossa  Hyvärisen  tytössä  Jussille  eukkoa  ker- 
rakseen ...    Ei  tuo  Jussikaan  mikään  nuoruuden  hullu  ole." 

Ja  hetkisen  kuluttua  hän  tahtoi  kuulla  Jussin  ijän  tar- 
kemmin ja  kysyi: 

, Montakohan  vuotta  sillä  Jussilla  jo  lieneekin  sitä  ikää?" 

Miina  laski  nyt  Jussin  ikää: 

«Ka  johan  se  on  Jouhkolan  ukko  Voutilainenkin  kynt- 
telinpäivästä  kuudennella  kymmenellä,  ja  eikö  tuo  Jussi  liene 
saman  ikäinen." 

«Sen  ikäinenhän  se  on.  Muistanhan  sen  minäkin  n)rt 
tässä",  vahvisti  Anna  Liisa,  ja  kerran  asiaan  päästyään  an- 
toi hän  tulla  tietojansa  lisääkin,  selittäen: 

«Sitähän  se  Kaisa  Kariiutarta  kuuluu  aikoneen  alkuaan, 
vaan  siihenpä  tuo  sitten  Loviisa-vainajaan  lopultakin  kie- 
toutui." 

«Vatasen  Jussiko?" 

„Niin  .  .  .    Karhutartahan  se  on  alkuaan  ajatellut." 

„Ähää!"  ihmetteli  Miina,  ja  Anna  Liisa  selitti: 

„Se  Karhutar  näet  meni  sitten  sille  Petravaaran  Mak- 
koselle, ja  ne  muuttivat  pois  koko  Liperistä  .  .  .  Eikö  tuo 
siellä  Pielisjoella  asune  nyt  miehineen.  Se  Karhutar  näet 
tahtoi  kaupunkiin  ,  .  .  Vaikka  liekkö  tuo  siellä  sen  kum- 
mempi elää  kuin  muuallakaan." 

„Tokko  tuo  lienee  .  .  .  Kurjuudessahan  tuo  kuuluu 
Littilänkin  Hakulisen  perhe  siellä  Joilla  elävän",  myönsi 
Miina,  ja  Anna  Liisa  lisäsi: 

„  Johan  minä  sanoin  Karhuttarelle,  jotta  olisit  vain  men- 
nyt Jussi  Vataselle.  Ei  siinä  talossa  olisi  tarvinnut  leivättä 
syödä  ...    Ja  hyväntahtoinen  mieshän  se  Jussi  on." 

„Onhan  se  Jussi  semmoinen  tanakkatekoinen  mies. 
Vaikka  siitä  nenästähän  ne  ovat  sitä  morkanneet,  se  kun 
on  semmoinen  potaatti",  myönsi  Miina. 

„No  eipä  tuo  ole  Hyvärisenkään  tytön  nenä  sen  kore- 
ampi ...  Ja  punapää  on  vielä  koko  tyttö,  niin  jotta  mi- 
täpä tuo  hänkään  siitä  Jussista  yrmii.  Menisi  vain  pois", 
puolusteli  Anna  Liisa  taas  Jussi  Vatasta  ja  lisäsi: 

„Onpaan  tuo  Jussi  sillä  omalla  nenällään  toimeen  tul- 
lut ja  hyvinpä  tuon  on  saanutkin  niistetyksi  ..." 

Hän  pani  uunin  pellin  kiini  ja  lisäsi  sen  tehtyään: 

„Ja  mitä  siitä  sitten  on,  vaikka  olisi  miehellä  miten 
kaunis  nenä,  jos  ei  ole  sitten  miehellä  muuta  mieheksi  sa- 
nottavaa kuin  housut." 


Sormusen  Miina  oli  samaa  mieltä.  Hän  myönteli  ve- 
doten samalla  Anna  Liisan  miehen  nenään: 

„Ka  saapihan  sillä  niistetyksi.  Ja  eikös  sillä  Vatasella 
olekin  ihan  saman  kokoinen  nenä  kuin  tällä  Ihalaisellakin?" 

»Samanhan  se  on.  Ja  sillapa  tuo  on  Ihalainenkin  omalla 
nokallaan  vaan  turistellut  ja  hyvästipä  häntä  on  tuossa  vain 
elettykin,  eikä  ole  ollut  leivästä  eikä  särpimestä  puutosta." 

Nyt  syntyi  äänettömyys  sen  johdosta,  että  Miina  joi 
toista  kuppia  kahvia  ja  Anna  Liisa  puuhaili  leipiensä  kanssa. 
Kun  aikaa  tuli,  tarttui  Anna  Liisa  asiaan,  huomauttaen: 

„Mutta  siinäpä  tuo  on  Vatanenkin  vain  tasautunut, 
vaikka  ne  olivat  pienestä  pojasta  tämän  Ihalaisen  kanssa 
aina  yhdessä.  Eivät  näet  ole  juoneetkaan  sen  jälkeen  kun 
löivät  humalassa  sitä  Niirasen  tytön  isää  ja  saivat  maksaa 
sovinnaisiksi  sen  katkotuista  kylkiluista  neljä  lehmää.  Ne 
näet  katkoa  ruhjoivat  siltä  neljä  kylkiluuta,  tämä  Ihalainen 
ja  Vatanen." 

„Vai  eivät  ne  sen  jälestä  ole  juoneet.  Johan  siitä  on 
kolmattakymmentä  vuotta",  kummeksi  Miina. 

„Eivät.  Eivät  näet  suuhunsakaan  pane,  vaikka  onhan  sillä 
Vatasella  vielä  puoli  pulloa  jälellä  sitä  silloin  jäänyttä  viinaa. 
Ei  näet  tämäkään  Ihalainen  ole  sen  jälkeen  senkään  vertaa 
käyttänyt  koko  viinan  näköistä,  että  olisi  vedellä  pessyt 
silmiäänkään  muualla  kuin  minkä  saunassa  toisinaan  sattuu." 

„Ähää!" 

Vähän  ajan  kuluttua  selitti  vielä  Anna  Liisa  miestänsä 
puolustaakseen: 

„Eikä  siitä  olisi  koko  sen  Niirasen  lyömisestä  tullut 
sen  enempää  puhetta,  mutta  se  kun  Niiranen  itse  näet  sit- 
ten rupesi  turhia  käräjöimään  ja  rettelöimään  semmoisesta 

jonninjoutavasta  asiasta,  kuin  nyt  näistä  kylkiluistaan,  niin 
nämä  miehet  sanoivat,  jotta  annetaan  sille  lehmä  joka  kyl- 
kiluusta, joka  siltä  tapellessa  on  katkennut,  niin  ei  turhista 
rettelöitse  ja  manuuttele.  Ja  hyvät  ystäväthän  nämät  ovat 
siitäkin  lähtien  olleet  Ihalainen  ja  Vatanen.  Ja  saman  nä- 
köisetkinhän  nämä  ovat  molemmat,  vaikka  tämä  Ihalainen 
on  puolta  vuotta  nuorempi  kuin  se  Vatanen." 

Sillä  lailla  olivat  he  tutkineet  Jussi  Vatasen  ja  Ihalai- 
sen ulkomuodon  ja  menneisyyden  ja  siirtyivät  nyt  hänen 
pukuunsa.    Tutkistelun  lopussa  ihmetteli  Anna  Liisa: 

„Onhan  sillä  Vatasella  sitä  vaatteen  puolta,  jos  on 
muutakin  hyvyyttä !  .  .  Ja  eikös  se  Jussi  käy  vielä  kirkos- 
sakin niissä  ukko-Vatas-vainajan  vanhoissa  verkahousuissa?" 

„Ka  niissähän  tuo  kuuluu  käyvän",  myönsi  Sormusen 
Miina. 


Leivät  kypsyivät  uunissa.  Niiden  tuoksu  täytti  tuvan. 
Oli  syntynyt  pieni  puheloma,  kun  Anna  Liisa  pesi  pöytää. 
Siitä  lomasta  teki  lopun  Miina  kysyen: 

„Joko  teillä  ruvetaan  pellavia  loukuttamaan?" 

„Ka  olisihan  niitä  huomenna  ruvettavana,  mutta  tuli- 
tikutkin tässä  sattuivat  loppumaan,  niin  millä  häntä  saanee 
tultakaan  saunassa,  kun  menee  loukuttamaan." 

„Vai  loppuivat  teiltä  tikut!" 

«Loppuivat.  Eikä  ole  tässä  tullut  tuolla  Ihalaisellakaan 
puotiin  asiaa,  jotta  olisi  tuonut  tikkuja  .  .  ." 

Hän  katsahti  penkillä  nukkuvaan  mieheensä  ja  kysyi 
varmuuden  vuoksi: 

„Joko  sinä  Ihalainen  teit  tammalle  appeen?" 


Mutta  Antti  ei  vastannut.    Anna  Liisa  arveli  silloin: 

„Nukkuikohan  se  nyt  jo  siihen?" 

Miina  vaiivisti  asian  niin  olevan.  Anna  Liisan  tuli 
sääli  miestänsä  ja  hän  puolusteli: 

«Aamusella  nousikin  aikaiseen  ahosta  puimaan,  niin 
jotta  ei  tuo  ole  kumma,  jos  nukuttaakin!" 

„Ruisahostako  se  Ihalainen  pui?"  uteli  Miina. 

„Ruis-  .  .  .  Niitä  Luosovaaran  Matikaisen  osarukiita- 
han  se  pui  ..." 

„Vai  niitä  se  pui  .  .  ." 

„Niitä  .  .  .- 

„Lähtiköhän  niistä  monta  kappaa  ruista?"  uteli  Miina 
ja  Anna  Liisa  selitti: 

«Lähtihän  niistä  se  kaita  piikkosäkki  täyteen  ja  vielä 
jäi  hurstille  ainakin  kolme  vakallista." 

„Ähää!" 

Anna  Liisa  lakasi  nyt  oven  edustaa.  Siinä  kiireen  tou- 
hussa tuli  hän  jo  valittaneeksi: 

«Piikakin  tästä  meni  itseviikoUeen,  niin  jotta  on  tässä  yksi- 
nään juosta  hanttuuttämista,  kun  on  kymmenen  poikivaa  leh- 
määkin ruokittava  ja  nyt  pitäisi  vielä  ne  pellavat  loukuttaa." 
«Sekö  se  Tiinan  tyttö  on  tässä  teillä  piikana",  lausui  sii- 
hen Miina. 

„Se." 

«Vai  se  .  .  .  Sitähän  minä  jo  arvelin  että  se  se  on  ja 
jotta  itseviikoilleen  se  on  mennyt",  myönsi  Miina. 

Nyt  käänteli  Anna  Liisa  leipiä  uunissa  ja  muisti  pel- 
lavariihensä  ja  päivitteli: 

«Mistä  häntä  saisi  tulitikkuja,  jotta  loukuttaisi  huo- 
menna niitä  pellavia,  kun  on  jo  ahos  kuiva!" 

Miina  tiesi  neuvon.    Hän  kellotti: 

«Menisi  Ihalainen  hakemaan  vaikka  Hyvärisestä  lai- 
naan, niin  sitten  maksaisi,  kun  sattuu  olemaan." 

Anna  Liisa  ei  siihen  vastannut,  sillä  hän  touhusi  lei- 
pien kanssa  ja  puhui  itsekseen: 

„Jokohan  ne  ovat  kypset!  .  .  .  Viimeinen  taikina  pa- 
loikin, kun  tuli  uuni  huonosti  luudituksi." 

Mutta  Miinan  ehdotus  hautui  Anna  Liisan  päässä.  Ja 
kun  hän  oli  taas  uunin  sulkenut  ja  raaputti  huttukattilaa, 
puhui  hän  miehellensä: 

„Saisit  tosiaankin  Ihalainen  mennä  siitä  hakemaan 
Hyvärisen  ukolta  tuHtikkuja,  jotta  saisi  pellavariihessä 
tulen." 

Mutta  Antti  ei  vastannut,  sillä  hän  suoraan  puhuen 
nukkui.  Asia  näyttikin  jo  siihen  unohtuvan.  Emännät  pu- 
huivat välillä  kehruuksista. 

Mutta  asia  ei  ollutkaan  unohtunut.  Se  vain  hautui. 
Puuhaillessansa  kysyi  jo  Anna  Liisa  mieheltänsä: 

„Yhäkö  sinä  Ihalainen  nukut?" 

„Ei  se  kuule,  se  nukkuu!"  vahvisti  Miina  ja  huomautti: 

„ Eihän  tästä  ole  suoraan  mennessä  Hyväriseen  kuin 
kuusi  virstaa." 

„ Eihän  tästä  ole",  oli  Anna  Liisa  samaa  mieltä  ja  nyt 
hän  jo  kysyi  mieheltään  kovemmin: 

„Etkö  sinä  Ihalainen  kuule  ja  nouse  siitä  hakemaan 
tulitikkuja  Hyväriseltä?" 

Nyt  kyllä  kuuli  Antti  korvissaan  jotain  sen  tapaista, 
mikä  muistutti  Anna  Liisan  ääntä.  Hän  tajusi  jo  asiankin, 
vaikka  ei  selvästi.  Mutta  uni  oli  niin  suloista,  että  hän  ei 
viitsinyt  vastata. 

Puhuttiin  siinä  Pekka  Hakulisen  lampaista  kotvasen  ai- 
kaa ja  asia  hautui  Anna  Liisan  päässä  edelleen.  Hän  laski 
jo,  että  jos  ei  huomenna  pääse  loukuttamaan,  niin  riihi 
jäähtyy,  ja  alappas  sitten  taas  lämmittää  uudestaan.  Nyt 
hän  jo  vähän  honkasi  Antille: 

„Koko  päivänkö  sinä  siinä  makaat  ja  utvotat?" 

Antti  kuuli  nyt  puheen  selvästi,  mutta  painoi  vaan  ko- 
vemmin penkkiä.  Miinaakin  moinen  jo  suututti  ja  hän  huo- 
mautti: 

„Kun  olisi  tuohon  sillä  pijakalla  sukaista  .  .  ." 

Anna  Liisa  pani  sen  neuvon  mieleensä,  mutta  odotti 
vielä  ja  käänteli  leipiä.  Mutta  sitten  muisti  hän,  että  nyt 
on  syksy  aika  ja  pimeä  voi  tulla  vaikka  milloin,  ja  menep- 
päs  sitten  Hyvärilään.  Ja  silloin  ei  hän  enää  malttanut.  Hän 
läiskäytti  Anttia  leipälapiolla  ruumiin  keskivaiheille  ja 
sanoi: 

„Ala  nyt  jo  nousta  siitä  ja  mennä  Hyvärisen  ukolta 
tulitikkuja  hakemaan,  jotta  pääsee  tästä  pellavariiheen!" 

Antti  nousi  verkalleen,  istui  kotvasen,  imeksi  sammu- 
nutta piippuaan  unisena,  haukotteli  ja  kysyi: 

„Vai  jo  siitä  on  yli  puoli  vuotta  Vatasen  Jussin  eukon 
kuolemasta." 

„Johan  siitä  on  .  .  .  Siinähän  se  Messu-Marian  ai- 
kana haudattiin",  selitti  Miina. 

Antti  haukotteli,  haparoi  lakin  takaraivolleen,  pani  tu- 
pakan, sytytti  lieden  luona  hiilellä  piippunsa  ja  lähti  ulos, 
kysyen  ovesta  mennessään  Anna  Liisalta: 

„Sitä  tulitikkuako  sinä  sanoit,  jotta  hakea  Hyvärilästä?" 

„Mene  nyt  jo  siitä  eläkä  vetelehdi  koko  päivää?"  vas- 
tasi Anna  Liisa,  sanoen  sen  olleen  asian,  ja  Antti  lähti  nou- 

tamaan  Hyvärilästä  tulitikkua.   Hetkisen  kuluttua  todisti  hä- 
nen menonsa  Sormusen  Miinakin,  sanoen: 

„Lähtipäs  se  Ihalainen  hakemaan  tulitikkuja." 

Anna  Liisa  sanoi  siihen  vain: 

.Lähti!" 


TOINEN  LUKU. 

Antti  Ihalaisen  talo  oli  Murron  salolla.  Harvoin 
sinne  ajoi  toisen  kylän  mies  ajokärrillä.  Lähimpään  ky- 
lään Luosovaaraan  oli  matkaa  kahdeksan  runsasta  kilo- 
metriä. Siellä  se  oli  Hyvärisen  talo,  jonne  nyt  Antti 
taivalsi. 

Aivan  ajatuksettomana  kulkea  jutuutti  Antti  Takkunur- 
men  kohdalle,  jonka  ohi  hän  ei  koskaan  voinut  pysähty- 
mättä mennä,  sillä  siinä  veräjän  korvassa,  kasvoi  hänen 
elämänsä  ylpeys:  se  iso  hirsipetäjä,  jota  hän  oli  koko 
ikänsä  säästellyt  ruumiskirstulaudoiksensa.  Siinä  seisahtui 
hän  nytkin,  katseli  petäjää  piippu  hampaissa  lerpallansa  ja 
mietiskeH  kehaisten  aimo  puutaan: 

„Siinä  se  kasvaa  .  .  .  petäjä!  Ja  kyllä  se  on  pakana 
paksu!    Pätii  siinä  kuoltua  pötköttää." 

Ruumiskirstu  juohtui  siinä  mieleen.  Hän  mietti  petä- 
jästänsä: 

„Ei  sitä  tarvitse  muuta  kuin  kovertaa  vain  ontoksi, 
niin  kirstu  on  valmis.  Ja  sopii  siihen  yhden  miehen  raato, 
vaikka  hänellä  olisi  vallesmannin  maha." 

RauhalHsena  lähti  hän  edelleen  astua  jutkuttamaan. 
]  lutta  astuessaankin  hän  yhä  vielä  ajatteli  petäjäänsä,  jota 
cli  ikänsä   säästänyt.    Ajatukset  kyllä  kulkivat  hyvin  lais- 

kasti,  välinpitämättöminä,  mutta  olivat  toki  työssä.  Hän 
järkeili  kuolemasta  ja  petäjästään: 

„Kun  se  kasvaisi  sisästä  ontoksi,  niin  ei  tarvitsisi  kuol- 
tua muuta  kuin  sahaisi  vain  poikki  ja  sitte  pujottaisi  ruu- 
miin reikään,  niin  siellä  sitä  olisi  .  .  .  Panisi  vain  tulpan 
reijän  suuhun,  niin  olisi  kuin  puupullossa." 

Ja  sitte  jatkuivat  ajatukset  yhtä  laiskoina  kuin  astun- 
takin.   Hän  mietti: 

„Kun  sattuisi  vielä  Anna  Liisakin  kuolemaan  samana 
päivänä,  niin  pujottaisi  molemmat  samaan  reikään  .  .  . 
sinne  hirren  sisään,  ja  vetäisi  hautaan!" 

Se  ajatus  häntä  huvitti.  Tosissaan  jatkoi  hän,  punni- 
ten asiaa: 

«Menisiköhän  semmoinen  kahden  ruumiin  pituinea 
ruumispölkky  yhdessä  reessä,  ilman  takarekeä?" 

Hän  mietti  mittoja  ja  petäjän  paksuutta,  varmistui  ja 
vahvisti: 

„Ei  se  ryökäle  menisi  ilman  takarekeä  .  .  .  Ainakin 
jäisi  takimaisen  ruumiin  pää  jo  reen  kannan  taakse  riip- 
pumaan." 

Hän  miettiä  pinnasi  asiaa,  varmistui  siinä  uskossa,  että 
takareki  on  otettava,  ja  päätteli: 

„Ei  perhana  vie  sitä  ilman  takarekeä  voisi  vetää,  jos 
olisi  Anna  Liisa  samassa  pölkyssä.  Keikkoaisi  vielä  pölkky 
päälleen,  kun  riippuu  niin  pitkällä  reen  kannan  takana, 
ja  silloin  alkaisi  takimaisen  ruumiin  pää  kolista  tietä 
pitkin!" 

Niin  jatkoi  hän  laiskaa  astumistaan  ja  yhtä  velttoa  aja- 
tustyötään, kunnes  ajatukset  tyyten  lakkasivat,  kun  hän  oV 
tullut  siihen  Leppämäen  kohdalle.  > 

Mutta  eikös  juuri  nyt  siinä  aja  mies  Murron  salolle  ja 
han  ajokärrissä  istuen.  Se  tapaus  oli  sitäkin  oudompaa, 
kun  oli  syksyaika  ja  sumuinen  päivä.  Se  tapaus  olisi  äl- 
listyttänyt muita,  mutta  Antti  ei  ollut  siitä  tietävinäänkään. 
Painoi  vain  tietä  pitkin  tulijaa  vastaan  ja  ajatteli,  että  ol- 
koonpa tuo  kuka  hyvänsä. 

Mutta  tulija  olikin  itse  se  Littilän  Jussi  Vatanen.  Nyt 
se  ajoi  jo  kohdalle  ja  tervehti: 

„Prtuu!  Ka,  siinähän  sinä  oletkin!  .  .  Minä  tässä  olen 
sinne  sinua  tapailemaan  tulossa." 

„Tässä ! "  vastasi  Antti  tervehdykseen,  jatkaen :  „Kokun- 
vaaran  Kettuseltako  sinä  tämän  tamman  vaihdoit?" 

„Kokun-  ...  Se  ruunikarva  ruuna  oli  niin  toratsu,. 
jotta  arvelin,  että  joutaa  se  Kettunen  hänen  kanssaan  tel- 
mää  ...  Se  onkin  semmoinen  julma  piiskan  heiluttaja, 
se  Matti  Kettunen." 

Miehet  vaikenivat  hetken.  Antti  suinasi  hevosen  takaa- 
päin, katsoi  sitten  hampaita  ja  vahvisti  todeksi: 

«Kymmenvuotinen  se  vasta  on  .  .  .  Paljonko  annoit 
väliä?" 

„Siinä  satamarkkasen  korvilla." 

„Vai  sata!" 

„Satahan  minä  sille.  Eikä  siinä  ole  Hikoja,  kun  se 
ruuna  oli  toratsu  ja  tälle  saa  panna  nel]ä  jauhokuUa  re- 
keen ja  lähteä  sen  kuorman  vain  pitää." 

„Toratsuhan  se  taisi  olla  se  ruuna.  Minnekä  sinä  me- 
net!" kysyi  Antti  kärryjä  suinaillen. 

„Ka  sinnehän  minä  sinua  tapailemaan,  kun  olisi  vähän 
sitä  asiaakin  ollut  .  .  .  Vaikka  voihan  tästä  kääntyä  ta- 
kaisinkin, kun  sinäkään  et  ole  kerran  kotona." 

Hän  käänsi  hevosensa  ja  kehotti: 

„Tule  sinäkin  istumaan  .  .  .  Onhan  tässä  karrissa  ti 
laa  sen  verran!" 

Ja  kun  Antti  oli  noussut  ja  tammalle  sanottu:  prpoh! 
selitti  hän: 

„Join  markkinoilta  ostin  nämä  karrit  siltä  Keräseltä, 
mutta  toisen  aisan  päästä  vääntyy  tuo  raherauta  ..." 

Miehet  ajoivat  siitä  edelleen  äänettöminä.  Jussi  Vata- 
nen ajatteli  asioitansa,  mutta  Antti  ei  ajatellut  mitään.  He- 
vonen  käveli  ylämäessä  ja  nyt  Jussi  otti  puheeksi,  sanoi: 

„Tässäköhän  se  Romppaselta  katkesi  karrin  aisa  silloin 
Olkkosen  hirsitalkoissa?" 

Hevonen  oli  jo  junnannut  karrit  mäen  päälle,  kun 
Antti  vastasi  omissa  mietteissään: 

«Tuossa  mäen  takana  on  hyA^ä  jalaksen  paininkoivu. 
Olisi  käytävä  se  ottamassa." 

Nyt  he  imeksivät  piippujansa  ja  yhä  hautui  asia  Jus- 
sin päässä.  Nyt  se  oli  jo  kypsi  ja  hän  mietti  mistä  päästä 
alkaa.  Tahtoi  vähän  ujostuttaa  se  kosiomiehen  pyytämi- 
nen. Antti  mietti  laiskana  Vatasen  kysymystä,  muistellen 
missä  se  Romppasen  karrin  aisa  katkesi.  Hän  muisteli  nyt 
Vataselle: 

„ Siellähän  se  taisi  Karnän  kujasilla  katketa  se  Romp- 
pasen aisa  ..." 

„Kärnän  kujasillakos  se  katkesikin!"  ihmetteli  Vatanen. 

„Kärnän",  vahvistui  nyt  Ihalaisen  muisto. 

Sitten  ajoivat  he  taas  ääneti.  Vatanen  mietti  sitä  Hy- 
värisen  tytön   kosimista.    Yritti   jo  kysyä  Anttia  puhemie- 

heksi,  mutta  ujosteli  vielä  ja  käänsi  asian  toiseksi, 
sanoen: 

«Montako  puuväliä  siitä  Ihalaisen  nurmesta  nyt  tuli 
heinää?" 

„Neljä  .  .  ." 

„Vai  nelipuuvälinen  pieles  tuli!" 

„Neli!" 

Mutta  toimitettavahan  se  asia  kuitenkin  oli.  Vatanen 
rohkasi  luontonsa  ja  kysyi  jo: 

„Minnekkä  sinä  olet  menossa?" 

«Hyväriseenhän  minä.  Anna  Liisa  siinä  paistoi  leipää, 
niin  rupesi  karttamaan,  jotta  menisit  siitä  nyt  joutessasi 
vaikka  ukko  Hyvärisen  luona  käymään." 

Jussi  riemastui.  Asia  näytti  rupeavan  luistamaan  it- 
sestänsä.    Hän  mietti  jatkoa,  löysi  sen  ja  sanoi: 

«Sinulla  sitä  ei  ole  vielä  mitään  hätää,  kun  on  vielä 
oma  Anna  Liisa  elossa," 

„Onhan  se  siinä  vielä  ollut  .  .  .  Anna  Liisa." 

Jussi  Vatanen  antoi  tammalle  ohjaksen  periä.  Tamma 
vähän  siitä  närkästyi,  viuhautti  häntäänsä  ja  Antti  huoma- 
utti sen  johdosta: 

«Viuhauttaako  se  häntäänsä?" 

„Ei  se  viuhauta,  kun  piiskalla  antaa  ihan  tosissaan, 
vaan  minä  kun  näin  leikillä  vaan  räpsyttelen,  niin  se  siitä 
ottaa  pahakseen",  puolusteli  Jussi  tammaansa  ja  lausui 
sille  pari  hyväilyä: 

„So,  tamma  .  .  .  so  .  .  .  so!" 

Sitten  hän  taas  mietti  sitä  naima-asiaansa.  Hän  roh- 
kaistui ja  läheni  asiaa,  selittäen: 

„Menisihän  se  siinä  meidänkin  talossa  yksi  Anna  Liisa, 
kun  sattuisi  sopiva  ..." 

„Onhan   se    hyvä  olemassa  talossa  oma  eukko",  vah 
visti  Antti  Ihalainen.   Jussi  oli  samaa  mieltä  ja  Antti  näytti 
nyt  hänestä  viisaalta  mieheltä.     Hän  todisti: 

„0n  tänäkin  vuonna  viisitoista  poikivaa  ja  kolme 
hiehoa." 

„Mhyy!  .  .  Joko  se  musta  lehmä  poiki,  kun  ne  akat 
siitä  juttusivat?"  vastasi  Antti,  ja  Jussi  myönsi: 

„ Johan  se  lauantaina  poiki.    Lehmisvasikan  teki." 

„ Juotitko  sinä  sen?" 

„Ajattelinhan  minä  sen  juotattaa,  mutta  arvelin,  jotta 
kun  tässä  ei  ole  omituista  Anna  Liisaakaan,  niin  kukapa 
niitä  siinä  syöttää  ja  elättää  . . .  Onhan  niitä  siinä  jo  entuu- 
destaankin, kun  viisitoista  lypsävänkin  päätä  puree  heinää 
poikki  ..." 

„Onhan  siinä  .  .  .  Niititkö  sinä  tänä  kesänä  sen  luh- 
taniityn?", vilkastui  puhe. 

„Hampsittiinhan  siitä  enempiä  heiniä  .  .  .  Vaikka  on- 
han siinä  meidän  talossa  sitä  muutakin  heinämaata." 

„Onhan  siinä  suuret  nurmet",  vahvisti  Antti,  ja  nyt 
hänkin  arveli: 

„Tarpeenhan  siinä  olisi  oma  lehmien  ruokkija  sinulla- 
kin .  .  ." 

Jussista  se  oli  mieleen,  mutta  hän  rupesi  nyt  pane- 
maan vähän  vastaan  tenäten: 

^Tuleepa  tuossa  toimeen  ilman  sitäkin." 

«Tuleehan  sitä",  yhtyi  Antti  häneen.  Se  kiusasi  Jussia. 
Mutta  Antti  sattuikin  korjaamaan  asian,  väittäen  nyt: 

„Vaikka  apunahan  se  eukko  kumminkin  olisi." 

«Olisihan  se  apuna  siinä,  mutta  on  sitä  eukostakin 
riesaa,  kun  sattuu  oikein  äkäluontoisen  saamaan",  vastus- 
teli Jussi,  vaikka  kyllä  varovasti. 


Mutta  Antti  muisteli  unessa  kuulleensa  eukkojen  pu- 
heen Hyvärisen  tytöstä  ja  Jussista,  ja  eikös  hänen  pää- 
hänsä pistänyt  jo  ajatus  kehittää  asiaa,  varsinkin  kun  hän 
oli  Hyvärilään  menossa.  Sen  ajattelun  johdosta  vaiettiin 
hetkinen.  Jussi  odotti,  että  Antti  rupeaisi  häntä  houkutte- 
lemaan naimaan  Hyvärisen  tytön,  tai  alkaisi  edes  puheen 
sinne  päin.  Hän  räpsäytti  taas  tammaa  ohjaksien  perillä 
ja  Antti  alkoi  puheen  sanoen: 

«Pitäisit  tuota  häntää  potuuksien  alla,  niin  sitten  se  ei 
saisi  sitä  viuhautetuksi." 

„Ne  ovat  niin  lyhyet  potuukset,  jotta  häntä  jäisi  nä- 
pistykseen", selitti  siihen  Jussi.  Molemmat  miettivät  yhä 
asiaa.  Jo  alkoi  Ihalainen  johtaa  puhetta  sinne  päin, 
sanoen : 

«Kahdeksan  sataahan  se  Hyvärinen  sai  tammastaan, 
kun  möi?" 

«Pekkako?" 

«Niin.  Sitä  Pekka  Hyväristähän  minä  tarkotin",  ään- 
nähti  Antti,  ja  Jussi  ihmetteli: 

«Vai  sai  se  Pekka  siitä  tammastaan  kahdeksansataa! 
Ei  ole  tullut  perätyksi  koko  talon  asioita." 

Hän  jo  haistoi  Antin  aikeet  ja  pani  viime  sanoillaan 
vastaan.  Antti  poltteli  piippuaan  ja  antoi  taas  tulla  asian 
puheeksi,  sanoen: 

«Ikämieshän  sitä  sinäkin  kohta  olet  .  .  ." 

„Vieläpä  tässä  ennättää  asioita  punnita  ja  ajatella  .  .  . 
Vastahan  se  seitsemännellä  kymmenellä  ollessaan  ukko 
Haaranenkin  meni  naimisiin  sen  Ratisen  lesken  kanssa." 

Antti  mietti  ja  jatkoi  taas: 

«Sitähän  ne  Hyvärisen  tyttöä  kehuvat  akat  kovasti  toi- 
men ihmiseksi." 

Ilon  kipinä  pisti  Jussia. 

„Montakinhan  sitä  kehutaan  tyttönä,  mutta  minkälai- 
nen lienee  sitten  luonto,  kun  akaksi  kerran  pääsee!  .  ." 

Hän  nykäsi  tammaa  innoissaan,  uhkasi  sitä  ohjaksien 
perillä  ja  lisäsi: 

„Kukapa  ne  tytöt  osaa  jullilleen  arvata  ennen  akaksi 
tuloa,  ja  tutkia  kaikki  niiden  pelit  ja  konstit!" 

„Eihän  niitä  tiedä!"  myönsi  Antti,  mutta  puolusti  kum- 
minkin taas; 

„Vaikka  eikö  tuo  lienee  tämä  Hyvärisen  tyttö  äitiinsä 
tullut.    Ja   eihän  sen  äiti  ole  mikään  toraluontoinen  .  .  ." 

Jussi  ei  ollut  Antin  puhetta  kuulevinansakaan,  vaan 
selitti : 

„Siinä  se  Vanhanpihankin  Holopainen  nai  sen  Koisti- 
sen tytön  ja  sai  semmoisen  riesan  rekeensä,  että  en  minä 
vain  asuisi  sen  akan  kanssa  samassa  talossakaan  .  .  . 
Vaikka  eihän  senkään  tytön  äiti  niitä  kaikista  kehnoimpia 
akkoja  ollut." 

Antti  jo  oli  menettää  toivonsa.  Olisihan  ollut  mukava 
päästä  häissä  puhemiehen  paikalle,  kun  Jussi  oli  hänen  paras 
ystävänsä  jo  pojasta  pitäen,  ja  muutenkin  oli  Hyväriselle  asiaa, 
joten  olisivat  talossa  riemastuneet.  He  olivat  nyt  kauvan  vaiti. 
Jussi  Vatanen  vain  odotti,  että  Antti  houkuttelisi  hänet.  Jo  lä- 
hestyi tiehaarakin  ja  hän  jo  pelkäsi,  että  Antti  ei  älyäisi. 

Mutta  Antti  koetti  vielä  onneansa.    Hän  mainitsi: 
„Eiköhän   se  Pekka  Hyvärinen  antane  tytölleen  tuhat 
markkaa   rahassakin  ja  siihen  vielä  lehmät  ja  muut  kapis- 
tukset kaupanpäällisiksi." 

„Mitäpä    niistä    on    eukon  myötäjäisistä!     Suurentelee 
sitten  vain  niistä!"  vastusteli  Jussi. 


Niin  he  jatkoivat.  Antti  oli  jo  heittää  koko  yrityksen. 
Mutta  kun  he  tulivat  tiehaaraan  ja  Antti  jo  laskeutui  kär- 
ryistä, puhui  Jussi: 

„Sitä  minä  tässä  ajattelin,  että  kun  sinä  nyt  muuten- 
kin sinne  Hyväriselle  olet  menossa,  niin  jos  tuota  sitten 
kysyisit  sitä  tyttöä  .  .  .  Kun  häntä  nyt  niin  hierot  minulle." 

„Ka  saapihan  tuota  ottaa  puheeksi!  .  .  Vaikka  eipä 
minusta  ole  puhemiestä",  lupasi  Antti.  Hetken  kuluttua  li- 
säsi Jussi: 

«Eipähän  tuo  ota,  jos  ei  annakaan  .  .  .  Enkä  minä 
häntä  muuten,  vaan  kun  sinä  tässä  rupesit  sitä  niin  ko- 
vasti tahtomaan  ja  tyrkyttämään." 

Mutta  Antti  puolusteli  nyt  itseänsä  väittäen: 

„Enhän  minä  semmoista  ajatellut.  Muuten  vain  tuli 
puheeksi  se  Hyvärisen  lyttö,  sitä  kun  akat  puhuvat  ja  ke- 
huvat sen  olevan  riskin  työihmisen." 

Asia  oli  sovittu.  Jussi  tarjosi  tupakkakukkaronsa  ja  sanoi: 

„Pane  siitä!" 

Ja  kun  Antti  latasi  piippuansa  selitti  hän: 

«Tulisit  sitten  sanomaan,  jos  se  suostuu  tulemaan.  Niin 
mennään  sitten  yhdessä  ostamaan  Joilta  kihlakompeet  ja 
vähän  muutakin  parempaa." 

Antti  siihen  lupasi  vain: 

„Ka  saapihan  tuota  tulla  .  .  .  Setolkkaremelin  maha- 
nauha  näkyy  höltyneen",  lopetti  hän,  korjaten  kirvonnutta 
mahavyötä. 


Antti  Ihalainen  saapui  jo  Hyvärisen  kujasille.  Siinä 
seisahtui  hän  aitaa  vasten  seisomaan,  luki  ruiskeot  pellolla 
ja  puheli: 

„ Kuusi  kekoako  sillä  Hyvärisellä  on  ruista?" 

Sen  sanottuaan  hän  jatkoi  kulkuaan  taloa  kohti.  Kar- 
tanolla oli  luokki  painumassa  aitan  seinässä.  Antti  tarkas- 
teli sen  visusti  ja  puheli  itseksensä: 

„Pahoja  säleitä  on  lähtenyt  selästä  .  .  .  Tottapa  ne 
eivät  ole  sitä  ennen  painamista  hyvästi  hautoneet  .  .  . 
Mutta  terve  se  näkyy  sisästä  ole\an." 

Samalla  aikaa  oli  Hyvärisen  tuvan  akkunaan  ilmesty- 
nyt akkunan  täysi  lasten  kasvoja.  Hyvärisen  hoitoon  oli 
näet  jäänyt  kuusi  pientä  lapsenlasta  sitten  kun  niiden  isä 
ja  äiti  oli  kuollut.    Yksi  lapsista,  tyttö,  huusi: 

«Ihalainen  tulee!" 

„Sekö  Murron  Ihalainen?"  kysyi  Hyvärinen,  joka  veisti 
reen  jalasta. 

Tyttö  selitti: 

„Se,  jolla  on  hyvin  suuri  nenä  .  .  .  Semmoinen  kun 
Vatasen  Jussilla." 

„Vai  se  se  tulee!"  lausui  siihen  emäntä. 

Antti  oli  tarkastellut  luokin  painoksen  ja  vääntäytynyt 
rappusten  eteen.     Siinä  muisti  hän  nyt,  mikä  merkkivieras 

hän  oli.  Aivan  se  nosti  rintaa.  Teki  mieli  vähän  siistiy- 
tymäänkin.  Hän  niisti  nenänsä  sormillaan,  pyyhki  näp- 
pinsä kengän  varteen,  hankasi  kenkiään  kertasen  nurmik- 
koon ja  työntäytyi  tupaan. 

Hän    oli   jo    istuutunut,    sylkässyt   ja  kotiutunut,  kun 
hoksasi  tervehtiä,  kysyen  Hyväriseltä: 

„Mistä  sinä  tuon  luokkituomen  löysit?" 
„Matikaisen  rajaltahan  se  sattui  silmiin  pistämään  .  .  . 
Kuuluuko  sitä  mitä  sinne  Murroille  päin?"  oli  vastaus. 

„Eipä  tuota  mitään  .  .  .    Satanut  on  vain  vähinerin", 
selitti  Antti,  ja  emäntä  kysyi: 

„Terveenäkös  se  Anna  Liisa  yhä  elää?" 
Antti  sytytti  jo  piippuansa  ja  samalla  selitti: 
«Eihän   tuo   ole   mitään    erikoisempaa    valittanut  .  .  . 
Pellavia  se  aikoo  ruveta  loukuttamaan." 

„Vai  jo  se  pellavia!  .  .  Tuliko  monta  roivasta?"  jat- 
koi emäntä  ja  Antti  vastasi: 

.,Eiköhän   niitä  liene  tullut  siinä  kahta  roivasta  enem- 
män kuin  viime  vuonna." 
„Ähää!  .  .    Vai  kahta!" 
„Kahta!" 

Nyt  oltiin  ääneti.  Hyvärinen  veisteli  reen  jalasta,  Antti 
mietti  jo  miten  alottaa  kosimisen.  Hän  olikin  saa- 
maisillansa  puheen  päästä  kiinni,  kun  Hyvärinen 
sotki  sen: 

„Ka  olisihan  siinä  pölkyssä  ollut  talon  tupakoita  .  .  . 
Mitä  sinä  omistasi  panit!" 

„Samapahan  tuo  on!"  murahti  Antti  ja  painautui  hau- 
tomaan kosimispuheen  alkua.  Syntyi  pitempi  vaitiolo.  Lap- 
set rähisivät.    Emäntä  asetteli  niitä: 

«Ettekö  te  sikiöt  ole  siinä  kunnollanne  vieraan 
aikana!" 

Sitten  polki  hän  rukkinsa  aika  hurinaan  ja  lappoi 
kuontalosta  torven  täydeltä  tappuraa  rullalle  solumaan. 


Istuttiin,  veistettiin  ja  kehrättiin.  Antti  hautoi  sitä  ko- 
simispuheen  alkua,  imeksi  piippuaan  ja  syljeksi.  Ei  ollut 
nyt  vain  löytää  sille  puheelle  sopivaa  alkupäätä.  Syytti  jo 
Hyväristäkin,  kun  se  oli  sotkenut  hyvän  alun. 

Mutta  vihdoin  sai  hän  sen  pään  käsiinsä.  Sylkästy- 
änsä  ja  imastuansa  savut,  sanoi  hän: 

„Jo  se  kuuluu  Makkosen  imisä  sika  porsineen!" 

„Vai  jo  se  teki  porsaat?"  tokasi  Hyvärinen. 

„Jo  .  .  .    Perjantaina  on  tehnyt",  vahvisti  Antti. 

«Montakohan  tuo  teki",  uteli  nyt  Hyvärinen. 

„Kymmenenhänseon.  Täydenluvun  on  tehnyt."  Emäntä 
oli  pysäyttänyt  rukkinsa  ja  kysyi: 

«Ovatkohan  ne  kaikki  imisiä?" 

«Niin  nekö  Makkosen  porsaat?" 

„Ne." 

«Viisi  kuuluu  olevan  imisää  ja  loput  eikö  nuo  liene 
Urosia." 

«Vai  viisi  on  imisää  ja  viisi  urosaa  ...  On  siinä 
porsasta!"  ihmetteli  emäntä. 

«Onhan  siinä!"  mukasi  Anttikin,  ja  Hyvärinen  ilmotti: 

«Se  on  sitä  Ilmakosta  tuotua  Kohosen  hyvää  sikarotua." 

«Vai   sitä  se  on!"  murahti  Antti.     Emäntä  huomautti: 

«Pitää  meidänkin  saada  sieltä  yksi  imisä  porsas  tuohon 
kasvamaan.    Hyvin  joutavat  nuo  pennut  sitä  syöttämään." 

„Ja  johan  se  Jussi  Vatasenkin  musta  lehmä  on  poiki- 
nut", meni  Antti  likemmä  asiaansa. 

„Sekö  Jouhkolan  Voutilaiselta  ostettu?" 

„Se." 

„Vai  poiki  se  jo!  Lehmjsvasikankohan  se  poiki",  tie- 
dusti emäntä. 

„Lehmis-." 


Sitten  taas  oltiin  ääneti,  kunnes  Antti  valmistui  jatka- 
maan: 

„Onhan  sillä  Jussilla  sitä  karjaa  .  .  .  Viisitoista  lyp- 
sävän häntää  heiluu  olkikuvon  edessä  ...  On  siinä  maito 
poikineen  siinä  talossa." 

Tytär,  Anna  Kaisa  nimeltään,  oli  pallistanut  paidan 
helmaa  ja  katsahti  nyt  Anttiin  ikäänkuin  jotakin  aavistaen. 
Hyvärinen  myönteli: 

„Onhan  se  vankka  talo  Jussilla  .  .  .  Kymmenen  puu- 
taahan   se  yhtenäkin  vuonna  sanoi  voita  myöneensä  .  .  ." 

Antti  riemastui.  Asia  näytti  luistavan.  Hän  lisäsi  vauhtia: 

„Kova  puuhamieshän  se  Jussi  on  aina  ollut  .  .  .  Eikä 
se  sen  eukko-vainajansakaan  kanssa  torasilla  ollut." 

Emäntäkin  jo  höristeli  korviansa.  Anna  Kaisa  näytti 
syventyvän  työhönsä.    Jo  kysyi  emäntä: 

„Vieläköhän  tuo  Jussi  aikoo  uusiin  naimisiin  mennä, 
kun  se  Loviisa  vainaja  kuoli?" 

Nyt  oli  Antti  jo  ylpeä  asiastansa.  Hän  ei  enää  aiko- 
nut Jussin  puolesta  rukoilla.    Jo  kehäsi  hän: 

„Tokko  tuo  Jussi  jokaisesta  huolinee,  vaikka  kyllähän 
semmoiseen  taloon  tulijoita  olisi." 

Hän  kopisti  porot  piipustansa,  ja  Hyvärinen  ehätti  nyt 
ajoissa  huomauttamaan: 

„Siinä  olisi  tupakkapölkyssä  ihan  hakkajaisia." 
Antti     alkoi    työntää    pölkystä   tupakkaa    piippuunsa, 
väittäen  toki: 

«Olisivathan  tässä  omatkin  välttäneet  .  .  ." 
Ka   sitävastenhan  ne  ovat  siinä  talonkin  tupakat",  ke- 
hotteli Hyvärinen,  ja  emäntä  jo  tytärtä  kehotti: 

«Panisit,  Anna   Kaisa,   tuossa   pannun  tulelle,  kun  on 
etäisiä  vieraitakin  talossa." 


Sitten  istuttiin.  Anna  Kaisa  alkoi  hääräillä  kahvin- 
keittopuuhissa.    Antti  jatkoi  taas  ylpeilyään: 

„Sillä  on  nyt  Jussilla  hyväjuoksuinen  tamma,  jonka 
se  on  vaihtanut  Kettuselta." 

Ja  kun  hän  luuli,  että  se  ei  vielä  riittäisi,  antoi  hän 
lisää,  vahvistaen: 

„Jo  se  on  sen  tamman  saanut  lakkaamaan  häntäänsä- 
kin  viuhauttamasta.  Saa  vaikka  ohjaksien  perillä  räpsätä, 
niin  ei  vain  pyöräytä  takajouhiaan  tamma  .  .  ." 

„Vai  niin  on  saanut  opetetuksi." 

„Niin.  Se  on  Jussi  hyvä  hevosmies.  Aina  se  vain  lem- 
peydellä kohtelee  hevostaankin  ja  näitä  muita  luontokappa- 
leitaan. Toratsun  ruunankin  ennen  vaihtoi  pois,  kuin  ru- 
pesi ruoskaa  antamaan",  todisti  Antti. 

«Helläsydäminenhän  se  Jussi  on",  myönsi  emäntäkin 
siihen. 

«Hellä-  ...  Ja  semmoinenhan  se  on  mies  eukol- 
leenkin     minkälainen     hevoselleen",     murisi     taas     Antti, 

iloiten     asian    kulusta.     Anna  Kaisa  hääräili  lieden  lumia 
posket  punaisina. 


Nyt  oli  jo  Jussi  valmiiksi  kehuttu.  Kahvi  höyrysi  pöy- 
dällä. Kun  Antti  hörppi  toista  kuppia,  tarttui  hän  jo  asian 
juureen.     Hän  ilmotti: 

„Vaikka  eikö  tuo  Jussi  vielä  höynäytyisi  uusiinkin  nai- 
misiin, jos  sattuisi  sopivan  saamaan." 

Sitten  taas  vaiettiin.    Emäntä  kehotteli  tytärtä: 

»Olisit  sinä  saanut  laittaa  syömistäkin  vieraalle!" 

Puhuttiin  taas  Jussin  talosta,  sen  nurmista  ja  met- 
sistä. Sillä  aikaa  oli  ruoka  valmistettu  ja  emäntä  ke- 
hotteli: 

»Ottaisit  tuosta  nyt,  Ihalainen,  tuota  voita  ja  leipää! 
Ei  tässä  muita  särpimiä  olekaan." 

Antti  kopisteli  porot  piipustansa,  työntäytyi  pöydän  taa 
ja  vastusteli  sitä  tehdestään: 

„Eipä  tässä  olisi  tarvinnut  .  .  .  Juur'ikäänpä  lähdin 
siitä  kotoakin  ruuan  äärestä  ..." 

„No  parempihan  on  syönnyltä  syöttää",  kehotteli  isän- 
täkin.   Emäntä  kysyi: 

„Vai  ihan  se  Ihalainen  ruuan  äärestä!  Huttuako  se 
Anna  Liisa  keitti?" 

»Huttua." 

Antti  oli  jo  päässyt  syönnin  alkuun,  kun  emäntä  vie- 
läkin valitti: 

»Eipä  näistä  meidän  ruuista  ole,  kun  ei  ole  mitään 
erityisempiä  herkkuja  .  .  .  Toisit  nyt  Anna  Kaisa  sitä  pal- 
vattua sian  lihaa  ..." 

Anna  Kaisa  kiirehti  täyttämään  pyynnön.  Antilla  oli 
mainio  ruokahalu.     Syödessään  hän  vielä  kehuskeli: 

»Siinä  Jussin  talossahan  se  ei  liha  lopu  kesälläkään. 
Kuusi  sian  jalkaa  riippui  viime  keväänäkin  räystään  alla 
palvaantumassa." 

„Onhan  sillä  Jussilla  Hhaa",  täytyi  Hyvärisen  myöntää. 


Ateria  oli  syöty.  Oli  taas  puhuttu  ja  kehuttu.  Tuli 
siitä  lähtöaika.    Antti  katseli  jo  lakkiansa  ja  huomautti: 

„Sinne  Anna  Liisan  luoksekin  tästä  olisi  lähdettävä 
mennä  vääntäytymään." 

Silloin  syntyi  ällistys.  Hyvärinen  ja  emäntä  ja  Anna 
Kaisa  luulivat  jo  erehtyneensä,  tai  vielä  pahempaakin  ta- 
pahtuneen: Antti  Ihalaisen  aivan  suotta  aikojaan  kehuneen 
Jussia.  Oltiin  ihan  ääneti,  veistettiin  ja  kehrättiin.  Anna 
Kaisa  pyyhki  pöytää,  katse  alas  luotuna. 

Mutta  Antti  kokoilikin  vain  voimiansa.  Nyt  oli  hän 
valmis  ja  riemastutti  talon  väen  ilmoittaen  lähtöä  tehdes- 
sään, lakki  jo  valmiina  päässä : 

«Semmoista  asiaahan  minulla  olisi  ollut,  että  jos  tämä 
Anna  Kaisa  suostuisi  tulemaan  sille  Jussi  Vataselle  ihan 
myötämöisin." 

Sitten  hän  istui  ja  tupakoi.  Ei  kukaan  tiennyt,  kenen 
pitäisi  vastata  ja  mitä.  Viimein  täytti  Hyvärinen  sen  teh- 
tävän, sanoen  veistäessään: 

„Ka,  omaasiansahan  se  on  Anna  Kaisan.  .  .  Tehköön 
mitä  tahtoo!" 

Antti  odotti  kauvan  ja  rohkaistui  lopulta: 

„Mitäs  se  Anna  Kaisa  siitä  asiasta  arvelee?" 

Mutta  Anna  Kaisaa  ujostutti  sanoa,  mitä  hän  arveli. 
Emäntä  riensi  silloin  avuksi  ja  selitti: 

„Mitä  se  nyt  Anna  Kaisa  itse  älyää  semmoisesta  asi- 
asta .  .  .  kun  Hyvärinen  kerran  sanoi,  niin  eikö  tuo  sillä 
uskone." 

„Ka  uskoohan  se  minun  puolestani,  mutta  ettei  se 
Jussi  jäisi  epätietoisuuteen,  niin  olisi  varmempaa,  jos  Anna 
Kaisa  itsekin  antaisi  suostumuksensa  .  .  .  Meillä  oli  aja- 
tus lähteä  sitten  Jussin  kanssa  Joille  hakemaan  kihlakom- 
peita  ..." 

Hän  odotti  nyt  kunnes  Anna  Kaisa  myönsi  ujona: 

„Ka,  johan  se  isä  sanoi  .  .  .  Onhan  tässä  työväkeä 
minuttakin." 

„Onhan  tässä!"  myönsi  Ihalainen,  ollen  jo  pois  menossa. 


KOLMAS  LUKU. 

Asian  selvyyden  vuoksi  on  meidän  nyt  hetkeksi  poi- 
kettava jo  alkaneesta  kertomuksen  juonesta  siihen  Lahden- 
perän Kotilaisen  taloon,  jonka  tuvan  ikkunat  Jussi  Kinnu- 
nen paikkasi  tuohella  ja  päreillä. 

Tämän  Kotilaisen  tuvassa  istui  juuri  näinä  päivinä 
räätäh  Tahvo  Kenonen  ristissä  jaloin  pöydällä  ja  ompeli 
talon  isännälle  sarkahousuja.  Kun  hän  oli  työtänsä  lopet- 
tamassa, työntyi  tupaan  sen  entisen  Kaisa  Hukkasen  mies 
Heikki  Pirhonen  ja  puhui  Tahvolle: 

^Housujako  se  tämä  Kenonen  ompelee?" 

„Housuja  tässä  ommellaan,  housuja  .  .  .  Kuuluuko 
sitä  Pirhoselle  mitä?**  vastasi  Tahvo,  otti  pullon,  kulautti 
ryypyn  ja  selitti: 

„Lopettajaisryypyt  tässä  pitää  ottaa  ...  Ja  lähtöryy- 
pyt  .  .  .    He,  Pirhonen.     Ryyppää  sinäkin  suruusi!" 

Pirhonen  totteli,  joi,  muikisteli  suutaan  ja  valitti: 

„Äh-häh!  .  .    Onpa  se  väkevää!" 

„0n  se  .  .  .  Ja  väkevää  sen  pitää  ollakin  ennen  kuin 
Kenosen  laisen  miehen  kellistää",  myönsi  Tahvo,  ollen  hie- 
man erotuulella.  Ja  pujottaen  rihmaa  neulan  silmään  ker- 
tasi hän: 

^Niin  .  .  .    Jotta  vieläkö  sitä  Pirhoselle  mitä  kuuluu?" 

„Eipä  tuota  erikoisempia  .  .  .  Läksin  muuten  vain  ky- 
symään, jotta  eikö  se  Kenonen  jo  joutuisi  tulemaan  niille 
meidän  pennuille  housuja  ompelemaan?" 

„Ei,  Heikki  ...  Ei  Kenonen  tule  ompelemaan",  vas- 
tasi Tahvo  jyrkästi,  veti  säikeen,  että  suhahti,  ja  kehäsi: 

„Tahvo  Kenonen  lähtee  tästä  pitäjästä  pois,  että  pöläh- 
tää .  .  ." 

Heikki  istui  kyynäspäät  polvien  nojassa  ja  ihmetteli: 

„Vai  pois  se  Kenonen  tästä  pitäjästä!" 

„Joo!     Pois  lähtee  Tahvo  ..." 

„Tahvo  on  suuttunut  koko  kylään!"  pisti  emäntä,  ja 
Tahvo  vahvisti: 

„Joo!  Kenonen  lähtee  nyt  vähän  entisiä  henttujaan 
tervehtimään  .  .  .  Pane,  Kaisa,  siellä  rässirauta  tulelle, 
jotta  saa  rässätä  nuo  housunpersuukset  .  .  ." 

Hän  viuhautteli  säijettä.  Heikki  Pirhonen  imi  piippu- 
aan  ja  kysäsi: 

^Mistä  pitäjästä  se  tämä  Kenonen  on  oikein  kotoisin?" 

^Liperintaipaleelta  on  Kenonen  syntyisin  .  .  ." 

„Vai  oikein  Liperistä  ..." 

^Liperistä  .  .  .  Liperissä  on  synnytty  ja  kasvettu,  ja 
Liperiin  tästä  taas  lähdetään  painautumaan",  ylpeili  Tahvo. 

„Soo!" 

„Joo!  Liperiin  lähtee  Kenonen  painaltamaan  .  .  . 
Ota  siitä  pullosta,  että  on  jotain  päässä  pidettävää!" 

Hän  oli  lähtötuulella.     Heikki  kysyi: 

„Onko  siellä  Taipaleella  vielä  Kenosella  perikuntaa 
olemassa?" 

„Ei,  ei  ole  perikuntaa  Kenosella  . . .  Onko  sinulla  Pirho- 
nen jo  paljon  niitä  pentuja?"  retusi  Tahvo.    Pirhonen  selitti: 

„Johan  niitä  taitaa  olla  siinä  puolen  tusinan  korvilla." 

„Soo!« 

„Joo!  Puolen  tusinan  korvilla  niitä  jo  pyrkii  ole- 
maan .  .  .  Kas  kun  sillä  tällä  Tahvolla  ei  ole  perikuntaa. 
Eikö  se  ole  aikonutkaan?"  ihmetteli  Heikki. 

„Elä  puhu  Heikki  Pirhonen  niin,  jotta  Tahvo  ei  ole 
aikonutkaan!  Ei,  Heikki!  On  se  Tahvo  aikonut  ja  on  sitä 
Kenostakin  aijottu,  mutta  Kenonen  on  vieläkin  Kenonen!" 
kiivastui  Tahvo.    Ja  Pirhonen  kummasteli: 

„Vai  on  se  Tahvokin  ennen  nuorempana  niin  kuin  ai- 
koillut!     Sielläkö  sitä  kotipuolella  tuli  aijotuksi?" 

«Siellä." 

„Vai  siellä!" 

„Siellä  aikoi  Kenonen,  siellä.  Sitähän  minä  ajatteUn 
Matikaisen  Anna  Liisaa,  joka  nyt  on  sen  Antti  Ihalaisen 
akkana",  selitti  Tahvo. 

„Vai  sitä  se  Tahvo." 

„Sitä  . . .  Tunnethan  sinä  sen  Matikaisen  entisen  tytön?" 

„Eikö  tuota  tuntisi,  jos  sattuisi  .  .  .  Onko  se  sekin 
niitä  liperiläisiä?" 

„0n  se  .  .  .  Mutta  ei  se  ole  Antti  Matikaisen,  sen 
veljensä  tyttöjä,  vaan  sen  Akkalan  ukko  Matikaisen  tyttö 
se  on",  selitti  Tahvo. 

„Soo!  Sitähän  minäkin  jo  arvelin,  että  ei  suinkaan  se 
vain  sen  veljensä  tyttöjä  ole",  myönsi  Pirhonen,  ja  Keno- 
nen kysyi  äkkiä: 

„No,  tunsithan  sinä  sen  Antti  Ihalaisen?  Sen  joka 
siellä  Murroilla  elää?" 

„Enpä  tuota  ole  sattunut  kuulemaan",  kielsi  Heikki. 
Kenonen  ompeli  ja  selitti. 

„Sitä  Matikaisen  tyttöähän  minä  aijoin,  mutta  kun  sillä 
Ihalaisella  oli  talo,  niin  se  ukko  Matikainen  tuli  väliin  ja 
alkoi  siinä  hänklättää  ja  Anna  Liisa  meni  sitten  Ihalaiselle  . . . 
Se  saikin  vähä  ruman  miehen." 

„ Arvaahan  sen!"  myönsi  Pirhonen.    Kenonen  yltyi: 

„Joo,  Heikki!  Kyllähän  sen  arvaa  .  .  .  Ja  sitten  minä 
aloin  ommella  ja  juoda  .  .  .    Tuoppas  tyttö  serässirauta!" 

„Vai  ei  Kenosella  ole  ollut  muita  tarkastuksen  alai- 
sena kuin  Matikaisen  tyttö!"  ihmetteli  Pirhonen.  Kenonen 
sylkäsi  silitysrautaan  ja  kehäsi: 

„Ohoh  Pirhonen!    Vai  ei  Kenosella  ole  ollut!" 

„Vai  on  ollut  muita!" 

Kenonen  sujautti  sylkirautaa,  jotta  housut  savusivat 
sen  edessä,  ja  kerskasi: 

„On  tällä  pojalla  ollut!  Ovat  sitä  Kenosta  rikkaan  ta- 
lon tytötkin  itkeneet.  Sekin  Hyvärisen  Anna  Kaisa  juoksi 
hulluna  Kenosen  perästä." 

„Ähää!  .  .     Vai  sekin!" 

^Hulluna  juoksi,  ja  nyt  on  vanhanapiikana  . . .  Alä  luule 
Pirhonen,  jotta  Kenonen  on  nointuostaan saatavana...  E-heh! 
Kuule,  Pirhonen:  sen  Anna  Liisan,  joka  on  Ihalaisen  akkana, 
minä  olisin  huolinut,  mutta  en  sitä  Hyvärisen  tyttöä." 

„Eipä  tietenkään  sitä  .  .  .  Sieltäkö  se  on  Liperistä 
sekin  peräisin?    Se  Hyvärisen  tyttö?" 

„Joo!" 

«Soo!" 

Ryypättiin  viinaa.  Kenonen  puhalsi  suustansa  vesi- 
suihkun housuille  ja  alkoi  taas  silittää  ja  kehua: 

„Mutta  kyllä  Ihalaisenkin  akka  oli  vesi  silmissä,  kun 
minusta  ero  tuli  ja  piti  Ihalainen  valita  .  .  ." 

,Vai  itki  akka.  No  oli  tuota  syytä  itkeäkin,  kun  piti 
Ihalaiselle  .  .  .  Taitaa  olla  jo  vanhakin  mies  .  .  .  Ihalai- 
nen tarkotan",  meni  Heikki  Pirhonen  mukaan,  Tahvo  yl- 
västeli  edelleen: 

„Ja  niin  sanoi  Anna  Liisa,  että  'elä  sinä,  Kenonen^ 
sure;  kun  Ihalainen  sattuu  kuolemaan,  niin  sinut  minä  sit- 
ten otan'.  Kuule  sinä,  Heikki  Pirhonen,  mitä  Kenonen 
sanoo  .  .  .  Tahvo  Kenonen  sanoo  sinulle,  että  kyllä  jos 
vaan  Ihalainen  kuolisi,  niin  Kenosen  se  Anna  Liisa  etsisi,, 
vaikka  hän  olisi  Issakanvaarassa  .  .  ." 

„Etsisipä  tietenkin.  Ja  se  Kenonen  nyt  aikoo  sinne 
Liperiin?" 

„Sinne.  Liperiin  vetää  Kenosta.  Liperissä  se  on  vasta 
oikea  Suomi.    Juo,  Pirhonen,  siitä  pullon  suusta!" 

Oikeastaan  ei  Kenonen  paljoa  kehunut,  vaan  puhui  lä- 
hes silkkaa  totta.  Hyvärisen  Anna  Kaisa  oli  ollut  häneea 
silmittömästi  rakastunut,  ja  hän  oli  rakastanut  aikomaansa 
Anna  Liisaa;  ne  vanhat  rakkaudet  kytivät  vieläkin,  vaikka 
tosin  kaikki  olivat  jo  tyytyneet  kohtaloihinsa.  Mitä  taas 
Ihalaisen  Anna  Liisaan  tulee,  niin  siinä  kehäsi  Tahvo  liikoja. 
Anna  Liisa  kyllä  oli  hänestä  vähän  pitänyt,  vaan  ei  rakas- 
tanut hulluuteen  asti.  Pahimmin  tuuliajolle  oli  jäänyt  juuri 
Kenonen,  joka  kierteli  rauhatonna  pitäjästä  pitäjään,  mil- 
loin juoden,  milloin  ommellen. 

Nyt  oli  hän  saanut  työnsä  loppuun  ja  illan  tullen  ko- 
kosi hän  kapineensa  pussiin  ja  lähti  kotimaahan  Liperiin, 
jonne  häntä  veti  veri. 


Jussi  Vatanen  taivasteli  talonsa  pihalla  ja  ajatteli: 

«Jokohan  tuo  Hyvärisen  tyttö  ei  älynnyt  omaa  etuaan 
katsoa,  kun  sitä  Ihalaista  ei  näy  tulevan!" 

Hetken  hän  mietti  sitä,  pani  tupakan,  meni  tupaan  ja 
kysyi  : 

„ Jokohan  se  sauna  kohta  joutuu?" 

„Ei  tuo  ole  kuin  selkiämistään  vailla,"  murahti  vanha 
piika  Ristiina. 

Ilta  tuli,  mutta  Ihalaista  ei  näkynyt.  Jussi  Vatanen 
varmistui  siinä  uskossa,  että  Hyvärisen  tyttö  on  ollut  tuhma. 

„Voi  tuota  pahuusta,  minkä  tekonsa  teki!"  päivitteli 
jo  Vatanen. 

Alkoi  pimetä.  Vatanen  oli  nyt  ihan  varma  siitä,  että 
onni  oli  ollut  huono.  Aluksi  hän  närkästyi  siitä  Antille  ja 
sadatteli  häntä: 

„Sen  Ihalaisen  vehettähän  se  oli  koko  juttu  .  .  .  Lem- 
poko sen  ajoikin  tiellä  minun  vastaani!" 

„Nyt  saisi  jo  kömpiä  siitä  saunaan  .  .  .  Joka  ilta  tässä 
pitääkin  sitä  sauna-röttelöä  katkuuttaa  .  .  .  ikäänkuin  ei 
olisi  muutakin  työtä  jo  ihan  korvia  myöten!"  äkäili  Ris- 
tiina, paiskaten  pankolle  kattilan.  Mutta  Vatanen  oli  nyt 
tuittupäällä.     Hän  äyskäsi: 

„Joutenkos  teitä  pitäisi  tässä  syöttää!" 

Vaimo  viskasi  silloin  vihaisena  hänelle  vihdan  ja  äyh- 
käsi  vastaan: 

„Siin  on  vihta!  Ala  kömpiä  siitä  saunaan  luitasi  hau- 
tomaan! .  .  .  Ärjyy  vielä  siinä,  kahmu,  ja  kiljuu  kuin  pa- 
rempikin!" 

Hän  poistui  vihaisena,  ja  Vatanen  alkoi  päivitellä: 
„No    vie    sun   vihtahousu    tätä   akattomana    elämistä! 
Tuolla  tavalla  ne  räiskävät  ihan  vasten  silmiä!" 

Ja  nyt  harmitti  Vatasta.  Saunan  lauteille  päästyänsä 
päivitteli  hän  sakeassa  höyrypilvessä: 

„No  jokohan  tuo  Hyvärisen  tyttö  teki  semmoisen  te- 
konsa, että  ei  tule!  ...  No  tekiköhän  tuo  märä  moisen 
jutkun!" 

Mutta  juuri  silloin  avautui  ovi,  ja  eikös  Antti  Ihalai- 
nen työntäänny  siitä  saunaan.    Vatanen  tiedusti: 

«Ihalainenko  se  on  siellä?" 

„Minähän  se  täällä  koluan.  Saunassako  sinä  olet  jo 
kylpemässä?"  selitteli  tulija. 

„Ka  saunassa.  Se  Ristiina  sanoi  päivällä,  että  jos 
lämmitettäisiin  sauna!  .  .  .  Riisu  yltäsi  ja  tule  yhteen  löy- 
lyyn!" riemuitsi  Vatanen  höyryn  paljouden  seasta. 

Antti  riisuutui  ja  kohosi  lauteille,  häviten  sinne 
kuin  taivaan  pilveen,  istahti,  heitti  vettä  selkäänsä  ja 
selitti : 

„Tuvassa  sanoivat,  että  sinä  olet  saunassa,  niin  arvelin, 
että  jos  tässä  menisi  yhteen  löylyyn." 

Molemmat  ähkivät  ja  puhkivat  hetken.  Viimein  tie- 
dusti Vatanen: 

„Onko  sinulla  löylyä?" 

«Saisipa  tuota  vielä  lisätä,"  vastasi  Antti.  Vatanen  löi 
löylyn  ja  kohta  suitsusi  uuni  sakeita  höyrypilviä.  Sauna 
oli  nyt  pakahtua  höyrystä.  Lauteilla,  sakeassa,  läpinäky- 
mättömässä pilvessä  myllersi  kaksi  saman  näköistä  ja  ko- 
koista pulleata  olentoa.  Oikeastaan  ei  näkynyt  mitään, 
mutta  kuului  vihdan  ropse  ja  hiljainen  puhina: 

„Puu!  .  .  .  Puuu!  .  .  .  Pu-puuuu!" 

„Vai  Ristiina  se  kärtti  lämmittämään  saunaa!"  sai  Antti 
välillä  huokastuksi. 

„Puh!  .  ,  .  Ristiina!  .  .  .  Puuh!"  vastasi  Jussi,  ja  saa- 
dakseen jotain  tietoa  asiastaan,  yritti  hän  jo  sitä  lähetä,  ky- 
syen kotvasen  kylvettyään: 

„Vai  sai  se  Hyvärinen  niin  paljon  tammastaan  .  .  . 
Ääh!" 

Sitten  seurasi  äänetöntä  kylpemistä. 

Vihdoin  lakkasi  läiske  ja  pauhina.  Miehet  vetäytyivät 
pitkälleen  penkille,  ja  nyt  kuului  vain  sulotunteen  aiheut- 
tama ähkinä: 

„Äh  .  .  .  Äääh  .  .  .  Ää'ääääh!" 

Kun  sitä  oli  kotvasen  jatkunut,  ilmotti  Antti: 

„ Sanoi  se  Hyvärisen  tyttö  tulevansa!" 

„Äää-ääh!  .  .  .  Äää-äääh!  .  .  .  Ääää-ää-ääääh!"  kuu- 
kui  taas,  kunnes  Jussi  Vatanen  tiedusteli: 

«Pannaanko  vielä  löylyä  uunille?" 

»Pannaan  vain!" 

Ja  nyt  alkoivat  taas  vihdat  iloisesti  läiskiä.  Ei  kos- 
kaan ollut  Vatanen  heiluttanut  lehtevää  vihtaa  sillä  rie- 
mulla kuin  nyt.  Antti  kehäsi  vähän  saunaa  ja  Vatanen 
myönsi: 

„Kyllä  se  on  tuo  kylpy  oikeata  maamiehen  herkkua." 

„On  se!  .  .  .  Pyllistä,  niin  minä  kylvetän  peräpuo- 
liasi! myönsi  Antti  ja  Jussi  ihastui: 

„No  kylvetä!  Kylvetä  veikkonen  .  .  .  Niin!  .  .  .  Kas 
kun  se  tekee  h3rvää!  .  .  .  Vai  sanoi  Hyvärisen  tyttö  tule- 
vansa! .  .  .  Lyö  sinne  ylemmäkin,  sinne  lapaluille  asti  .  .  . 
Äää-äh!  .  .  .  Ää-äh!  Hankaa  vähän  vihdalla!  .  .  .  Hankaa 
sieltä  ylempääkin!" 

„Nyt  minä  pyllistyn!  Kylvetä  sinä!"  keskeytti  Antti 
punaisena,  ja  Jussi  alkoi  käytellä  vihtaa,  käskien: 

„Pyllisty  paremmin!  .  .  .  Pyllötä  niin,  että  otat  käsil- 
läsi penkistä  takapakkia,  jotta  ei  selkä  hytky!" 

«Hiero  vähän  vihdalla!"  kehotti  Antti.  Jussi  alkoi  hie- 
roa. Siinä  kumaruksissaan  ollen,  käsin  penkistä  pidellen, 
toisti  nyt  Antti  Jussille: 

„ Sanoi  se  tyttö  tulevansa  ja  ukko  Hyvärinen  on  mie- 
lissään." 

«Arvaahan  tuon  ,  .  .  Hieronko  minä  täältä  paksum- 
maltakin paikalta?" 

«Hieroi" 

«Rupeahan  mahallesi  penkille,  niin  sitten  se  parem- 
min ottaa  maistuakseen.  Siinä  tuolla  tavalla  ollessa  antaa 
selkä  vähän  perään  ja  hetkuu,"  pyysi  silloin  Jussi.  Antti 
totteli.  Punaisena,  vähän  itseään  kutristellen  kehotteli  hie- 
rottava : 

«Hiero  sieltä  kupeilta  .  .  .  sieltä  nivusista!  .  .  .  Äää- 
äh!  .  .  .  Lyki  nyt  harteita  myöten!  .  .  .  Nöplöttele  niitä 
selkäUhoja  .  .  .  Hyvä  löyly  tässä  saunassa  on  .  .  .  Äää-äh!" 

«On  sinulla  hhava  selkä  . . .  Ihan  hyllyy,"  todisti  Jussi. 

«Ei  tämä  minun  selkäni  ole  mitään  Pirhosen  selän 
rinnalla  .  .  .  Siinä  selässä  on  läskiä,"  kainosteli  Antti,  ja 
kun  kerran  puhe  oli  johtunut  selkien  lihavuuteen  kehäsi 
Jussi  vallesmannia: 

«Mutta  ei  se  Pirhosenkaan  selkä  ole  mitään  tämän  Li- 
perin vallesmannin  selkään  nähden  .  .  .  Kun  sitä  saisi  sau- 
nan löylyssä  oikein  lykkiä,  niin  kyllä  siinä  liha  olisi  liik- 
keessä." 

«Onhan  sillä  selkää  tällä  vallesmannilla!"  ...  Ei  sitä 
tarvitsisi  suurenkaan  pitäjän  vallesmannin  hävetä,"  sanoi 
Antti. 

Kun  se  osa  kylpyä  oli  suoritettu  ehdotti  Vatanen: 

»Pannaan  nyt  jo  loppulöylyt  ja  valellaan  tuolla  kuu- 
malla  vedellä.     Otahan  tuo  kippa  ja  valele  sinä  ensiksi!" 

Sauna  oH  taas  höyryä  täynnä.  Sen  seassa  riemuitsi 
Ihalainen: 

«Tuntuvat  jo  luut  rupeavan  vetreytymään.  Auttaa  se 
tämä  kylpy  maamiestä!" 

„Aa-uttaahan  tämä!"  vastasi  Jussi. 

He  olivat  kylvyn  sulouden  miltei  loppuun  kylpeneet. 
Nyt  istuivat  he  rinnatusten  lauteiden  peräpenkillä  kuma- 
rassa, kuin  kaksi  kylvyn  jumalaa  olisi  istunut  valtaistui- 
mellansa. Iho  oli  paistunut  punaiseksi  ja  nenän  päästä 
norui  vesipisaroita  lattialle.  Kuului  hiljaista  suloista  huo- 
kausta: 

„Huuu!  .  .  .  Hu-huu!  .  .  .  Hu-huu!" 

Siinä  istuivat  he  ja  huokuivat  kuin  olisivat  olleet  sii- 
hen opetetut  parihevoset.    Jussi  Vatanen  arveli  silloin: 

„Konsti  on  osata  elää  oikein,  mutta  vielä  suurempi 
konsti  on  oikein  kylpeä,  niin  jotta  tuo  syntinen  lihakin 
saapi  jotakin  nauttia  tässä  ajallisessa  elämässä  ..." 

„Se  ukko  Simos-vainajahan  se  osasi  kylpeä  niin,  jotta 
muu  talon  väki  kun  katsoi  vain  sitä,  niin  joulukahvitta  oU- 
sivat  olleet,"  muisteli  Antti,  ja  nyt  istuivat  he  taas  rinna- 
tusten höyrypilvessä  ja  antoivat  lihan  nauttia.  Siinä  istues- 
saan aprikoi  Antti: 

«Onkohan  taivaassa  saunarustinkia?,, 

„Ei  suinkaan  se  ilman  sitä,"  virkkoi  Jussi  omaa 
asiaansa  ajatellen.  Kylpy  oli  lopussa,  ja  paitaa  pääl- 
leen pujottaessaan  meni  hän  taas  samaiseen  asiaansa,  jär- 
keillen: 

„Johan  minä  tässä  saunaan  tullessa  sanoin,  jotta  ei  se 
nyt  Hyvärisen  tyttö  vaan  niin  hullu  ole,  että  ei  omaa 
etuaan  älyä  katsoa,  kun  on  kerran  ripillekin  päästetty. 
Sillä  ei  niitä  nyi  ihan  tuhmia  Liperissä  ripille  lasketa." 

„Eihän  niitä  lasketa.  Tökötilläkö  sinä  olet  voitanut 
lapikkaasi,  kun  siltä  haisevat?"  tokasi  Antti.    Jussi  vastasi: 

«Tökötillä  .  .  .  Niin  ja  onhan  sillä  Hyvärisen  tytöllä 
viisas  isä,  niin  jotta  olisihan  se  oikaissut,  jos  ei  tyttö  itse 
olisi  älynnyt  .  .  .  Housujako  sinä  haet?" 

„Housuja." 

„Ka  tuossahan  nuo  ovat."  Jussi  viskasi  Antille  hou- 
sut ja  johtui  niistä  asiaan,  iloiten: 

„Onhan  tässä  jo  houhut  pesun  tarpeessa,  sillä  kun  ei 
sitä  omituista  akkaa  ollut,  niin  ei  sitä  tuota  vierastakaan 
ilkeä  tässä  joka  viikko  pitää  pesemässä,  ja  sille  palkkoja 
maksaa." 

Hän  veti  housuja  jalkaansa  ja  kehui: 

„Vaan  kunhan  se  Hyvärisen  tyttö  tähän  vartonaiseksi 
talon  akaksi  tulee,  niin  sen  pitää  lähteä  lian  housuistakin, 
kun  se  hyvän  lipeän  keittää  ja  omin  käsin  pesee  ja  huuh- 
too.   Pätii  ne  housut  silloin  jalkaansa  vetää!" 

„Pätii!"  murahti  Antti.  He  olivat  jo  pukeutuneet  ja 
lähtivät  tupaan. 


NEUÄS  LUKU. 

Seuraavana  aamuna  valmistautuivat  he  jo  varhain  läh- 
temään- kihlojen  ostoon.  Antti  kyllä  vähän  valitteli,  kun 
ei  tullut  Auna  Liisalle  annetuksi  tietoa,  mutta  sitten  loh- 
duttausi  sillä,  että  mikäpä  toisella  oli  siellä  hätänä.  Saisi- 
han  hän  sen  sitte  tultuakin  tietää. 

Mutta  siinä  lähtöä  tehdessä  kaivoi  Jussi  piilosta  pul- 
lon, jossa  hilkkui  veden  näköistä.  Kun  hän  hilkutteli  sitä 
näki  Antti  mitä  pullossa  oli.  Mutta  saatuansa  Niirasen 
asiassa  maksaa  kovat  sovinnaiset  olivat  he  luvanneet  kes- 
kenään, etteivät  enää  koskaan  viljelisi  väkeviä  juomia. 
Eikä  kumpikaan  tahtonut  nyt  sitä  lupausta  ensimäisenä 
rikkoa. 

Mutta  kun  pullo  oli  kotvasen  pöydällä  ollut  ja  he  sitä 
salavihkaa  katselleet,  alkoivat  he  sitä  jo  ajatuksissaan  kier- 
rellä ja  ikäänkuin  houkutella  toinen  toistansa  rikkomaan 
lupauksensa  ...  He  miettivät  miten  alkaa,  jottei  toinen 
vain  huomaisi.  Jussi  hilkutteli  taas  pulloa,  ikäänkuin  tar- 
kastellen, mihin  sen  viinan  siitä  panisi.    Silloin  kysyi  jo  Antti: 

„Vieläkö  siinä  on?" 

«Vielä.  „ 

Vaiettiin  hetki.  Taas  kysyi  Antti,  kun  Jussi  näytti  ai- 
kovan kätkeä  pullon: 

„Onko  se  sitä  Niirasen  aikaista  vielä?" 

Nyt  alkoi  Jussi  selittää: 

»Sitähän  minä  tässä  ajattelin,  että  olisiko  häntä  ottaa 
sieltä  Joilta  häitä  varten  sen  ukko  Hyvärisen  maistiaisiksi. 
Tämä  on  vielä  samaa,  joka  villitsi  meidät  ukko  Niirasta 
pieksämään." 

Yli  kaksikymmentä  vuotta  oli  se  saanut  olla  koske- 
matta. Nyt  oli  koko  pullo  ensi  kertaa  sen  surullisen  ta- 
pauksen jälkeen  käsilläkään.  Jussi  pani  pullon  ja  miehet 
katselivat  sitä  ja  muistelivat  vanhoja  aikoja.  Antti  jo 
sanoi: 

„01i  se  aika  tappelun  mötäkkä.  Neljä  lehmää  näet 
meni  sen  kylkiluista." 

„ Olihan  se  koko  nujakka.  Mutta  ei  ole  sen  koommin 
vilHnnytkään,"  muisteli  Vatanenkin. 

Taas  katselivat  he  surullista  pulloa.    Jussi  selitti: 

„Pitää  sitä  ukko  Hyväristä  varten  tuoda.  Aijon  ottaa 
tuon  pullon  mukaan,  jotta  ei  tarvitsisi  uutta  pulloa  ostaa 
vaan  kun  siinä  on  tuota  entistä  .  .  ." 

Hetken  kuluttua  hän  lisäsi: 

«Mihinkähän  tuon  entisen  panisi?" 

Antti  epäröi.     Hän  yritti  toki  varovasti  kierrellen : 

«Mihinkäpäs  sen  viinan  osannee  panna!" 

Kauvan  he  saivat  siinä  kierrellä.  Kun  asia  ei  ruven- 
nut sillä  lailla  edistymään,  teki  Vatanen  ruton  päätöksen 
ja  sanoi: 

„Sitäliän  tässä  minäkin  ajattelin,  jotta  otetaan  se  läh- 
tiessä, niin  saa  tyhjäksi  pullon,  jolla  voi  tuoda  häiksi." 

Antti  vähän  väkisteli  näön  vuoksi,  mutta  lopulta  myön- 
nytti: 

„Ka  kun  sinä  nyt  sitä  niin  tyrkytät,  niin  eipähän  tuo 
nyt  viisasta  miestä  muutama  ryyppy  sen  hullummaksi 
tehne." 

„Eihän  se  mitä  tee  .  .  .  tämä  nyt  muutama  pisara!" 
vakuutti  Jussikin,  ja  he  alkoivat  ryypiksiä. 


Tamma  juosta  lötkötteli  laiskasti.  Jussi  alkoi  nyt  tar- 
kemmin asiaa  perätä,  kysyi: 

„Kuusi  kekoako  sillä  Hyvärisellä  on  ruista?" 

«Kuusi. " 

„Vai  kuusi!" 

„Kuusi  .  .  .  Vieläkö  siinä  pullossa  on?" 

„Vielä." 

Miehet  ryyppäsivät  ja  Jussi  meni  asiaan  syvemmä. 
Hän  tiedusti: 

„Syöttivätkö  ne  sinua  Hyvärisessä?" 

„Syöttiväthän  ne,"  myönsi  Antti,  ja  Jussi  heltyi,  tun- 
nustaen: 

„Höyliä  väkeähän  se  on  se  Hyvärisen  joukko  .  .  ." 

„Onhan  se  ollut  höyliä  .  .  .  Tässäköhän  se  on  sen 
Mikko  Niirasen  tiepalsta?" 

Jussi  ei  sitä  tiennyt  eikä  siis  vastannut,  mietti  vain 
asiaansa  ja  kysyi  taas: 

„Vai  kuusi  ruiskekoa  on  Hyvärisellä  ...  Ei  tainnut 
tulla  puhetta  muusta  asiasta?" 

»Tulihan  siinä  muistakin  .  .  .  Niistähän  minä  Makko- 
sen sian  porsaista  alotin,"  selitti  Antti. 

„Vai  niistä  sinä  niinkuin  lähdit  veivittämään!" 

„Niistä!  .  .  Taisi  siihen  pulloon  vielä  jäädä?" 

Jussi  kaivoi  pullon  taskustansa,  mutta  ei  hän  ollut 
aivan  tyytyväinen,  kun  ei  Antti  itse  sanonut,  että  hän  oli 
puhunut  siitä  tuhannesta  markastakin.    Taas  hän  kysyi: 

„Ei  tainnut  tulla  sinulla  muusta  puhutuksi  kuin  niistä 
Makkosen  sianporsaista?" 

»Puhuttiinhan  siinä  toki  lehmistäkin  .  .  .  Taisi  tulla 
siitä  sinunkin  mustasta  lehmästäsi  puhutuksi,"  muisteli 
Antti,  ja  Jussi  kysyi: 

„ Sanoitko  sinä  jotta  se  poiki?" 

„Sanoin  ...  Ei  se  tuo  tamma  enää  viuhautakkaan 
häntäänsä." 

Jussi  murjotti  ääneti.  Antti  joutui  nyt  hautomaan  aja- 
tuksiansa.  Mutta  viina  ja  päivä  raukasi  niin,  ettei  hän  jak- 
sanut mitään  ajatella.  Aivan  umpimähkään  sanoa  tokasi  hän: 

«Antaa  se  Hyvärinen  tytölleen  kelvollisen  akan  osuu- 
den .  .  ." 

Jussille  oli  se  ilosanoma.  Nyt  ei  hän  enää  udellut, 
luuli  näet  Antin  sanoneen  sen  Hyvärisen  pyynnöstä.  Hän 
riemastui,  kaivoi  pullon,  tarjosi  ja  selitti : 

„Onhan  se  Anna  Kaisa  pulska  tyttö  näin  ikämieheen 
katsoen  ...  Ja  varsinkin  kun  ukko  vielä  antaa  hyvät  myö- 
täjäiset, niin  ei  siinä  ole  mitään  katumista." 

Antti  haukotteli.  Viina  alkoi  nousta  päähän.  Mutta 
Jussin  kieli  alkoi  päästä  siteistä.  Pullo  siinä  teki  työtä 
muun  hyvän  apuna.  Mies  alkoi  jo  kertoa  omia  salaisuuk- 
siaan. Pitkän  aikaa  olivat  he  niin  ajaneet  ja  jo  välillä 
pari  kertaa  hihkaisseetkin,  kun  Jussi  tunnusti: 

«Oikeastaan  minä  alkuaan  nuorena  ollessani  ajattelin 
sitä    Kaisa    Karhutarta,    mutta  tällä  eukko-vainajalla  sattui 

olemaan    muutakin  kavetta,  ja  oma  talo  oli  rappiolla,  niin 
tuli    arvelluksi,   jotta  menköön  Karhutar  sille  Makkoselle." 

„Vai  Karhutarta  sinä  silloin!"  tokasi  Antti.  Jussi  pyy  li- 
kasi jo  silmäkulmaansa,  johon  vanha  muisto  herautti  vettä. 
Nyt  hän  jatkoi: 

«Kaisaahan  minä  silloin  .  .  .  Otetaan  nyt  pullosta!" 
keskeytti  hän,  kun  pyrki  itkettämään.  Ryypättyä  hän  jatkoi: 

«Makkosellehan  se  sitten  Karhutar  menikin  ja  täällä- 
hän ne  Joilla  kuuluvat  asuvan  .  .  .  Ota  siitä  pullosta." 

Ja  Antti  otti  ja  Jussi  otti  myös.  Viina  alkoi  huuh- 
della pois  vanhan  rakkauden  suruja.    Jussi  jo  hihkasi: 

„Mutta  perhanan  kaunis  tyttö  se  Karhutar  olikin.  Hei 
tamma!  Viuhautappas  vaan  siinä  häntääsi,  senkin  emä- 
lehmä!"  ärjäsi  hän  lopuksi,  tamman  kujeista  suuttuneena, 
antoi  ohjaksien  periä  tammalle  ja  kiljasi: 

„Hih  tamma!" 

„Anna  tamman  heiluttaa  häntäänsä,  on  tässä  maail- 
massa tilaa,    Hih,  tamma  .  .  .  Hiiiiii!"  hihkasi  jo  Anttikin. 

Tamma  alkoi  juosta  täyttä  ravia.  Ajettiin,  ryypittiin. 
Jussi  kehäsi: 

„Tuhat  markkaa  tuosta  tammasta  saisi  maksaa  ja  se 
vain  ei  lähtisi  Vataselta!  .  .  Juokse,  tamma!  .  .  Anna  nyt 
huitoa!" 

Tamma  porhalsi  jyrkkää  alamäkeä  myöten  täyttä  ravia. 

„Hih!"  hihkasi  Jussi. 

„Ih!"  yhtyi  siihen  Antti.  Jussi  kerskasi,  kun  tamman 
vauhti  hiljeni: 

„Iloita  sen  pitää  Hyvärisen  tytön,  kun  Vatasen  Jussi 
sitä  tammallaan  pappilaan  porhalluttaa!  Ota  minua  kau- 
lasta kiinni  Ihalainen!  .  .  Likistä!    Niin!  .  .  Eeeee!" 

„He-hee!"  kertasi  Antti.  He  ajoivat  käsi  kaulassa  ja 
yrittivät  jo  pieneksi  lauluksikin  panna.    Antti  kysyi: 

„01etko  sinä  humalassa?" 

„En  .  .  ." 

„Vai  et  ...  En  minäkään  sitten  ole  .  .  .  Hii-iii!" 

„I-iiiiii!"  pillitti  Jussi  vastaukseksi  ja  tamma  sai  nyt 
ohjaksen  periä. 

Eräässä  paikassa  tuli  heitä  vastaan  kotipuolen  mies, 
Ville  Huttunen,  ja  yritti  puhua: 

„Prtuu!  .  ,  Ihalainenko  se  on  ja  Vatanen?  Minnekä 
te  ajatte?" 

Mutta  Jussin  tamma  porhalsi  vain  ohi.  Kun  Huttunen 
yhä  huusi:  «minnekkä  te  ajatte?"  eikä  oikein  tehnyt  mieli 
jo  kaikille  asiata  huutaa,  koska  ei  ottu  vielä  kuulutettu- 
kaan, niin  kehotti  Antti: 

„Sano  jotta  Amerikkaan!" 

«Amerikkaan  menee  tämä  Ihalainen  ja  minä  olen  vain 
muuten  kyydissä,  mutta  jos  riehaannun,  niin  menen  mu- 
kaan," huusi  Jussi  oitis  taaksensa  ja  Huttunen  alkoi  siu- 
nailla itsekseen  : 

«Herra  isä  siunatkoon!  Mikä  sille  nyt  Ihalaiselle  tuli, 
kun  Ameriikkaan,  ja  heittiköhän  tuo  kontunsa  ja  akkansa- 
kin  tänne!" 

Hän  huusi  vielä  miesten  jälkeen  : 

«Minnekäs  sinä  Ihalainen  akkasi  heitit?" 

„Sano  lemmolle,  jotta  minä  sen  hylkäsin,"  kehottj 
Antti  Jussia.    Jussi  täytti  pyynnön : 

„Ei  Ihalainen  välitä  vanhasta  akasta;  Ameriikassa  saa 
nuoremman.     Hei  tamma!" 

„Vie  terveisiä  Liperiin!"  huusi  vielä  Antti.  Ville  Hut- 
tunen oikasi  itsensä  suoraksi  kuormansa  päälle,  kiirehti  he- 
vostaan ja  iloitsi; 

„No  kyllä  se  nyt  Variksen  akka  kahvit  keittää,  kun 
minä  vien  sille  ensimäisenä  tämmöiset  terveiset," 

Vähän  ajan  kuluttua  tuli  miesten  vastaan  nahkakaup- 
pias  Kukkonen,  joka  ajeli  lammasnahkoja  ostamassa.  Kun 
hevonen  porhalsi  hänen  ohitseen,  hihkasi  Antti: 

„Nämä  pojat  menevät  Ameriikkaan.  Hei!  Anna,  Va- 
tanen, tamman  huhkia!" 

Silmät  pyöreinä  katseli  vastaantulija  heidän  jälkeensä 
ja  siunaili  hänkin,  ymmärtämättä  mikä  oli  talon  isännän 
saanut  lähtemään  Ameriikkaan.     Ohi  päästyä  puheli  Antti: 

„0n  se  ravakka  juoksija  tuo  tamma.  Senköhän  se  on 
Riikosen  oriin  peruja!" 

„ Sen  se  on!  So  tamma!  On  se  tämä  akalliseksi  pääsy 
taas  aika  kipakkaa  peliä!  riemastui  Jussi.  Tamma  lauk- 
kasi. Sattui  aukeamaan  rinnustin  ja  juuri  kun  Jussi  näpe- 
löi sitä  kiinni,  lähestyi  Tahvo  Kenonen.  Se  harmitti  sekä 
Anttia  että  Jussia,  sillä  Jussi  tiesi  Anna  Kaisan  rakastaneen 
Tahvoa,  ja  Antti  tiesi  taas  Tahvon  kosiskelleen  Anna  Lii- 
saa kanssaan  kilpaa.  Ynseiksi  tekeytyivät  nyt  molemmat 
miehet  ja  pikku  vekkuleiksikin. 

Tahvo  tuli,  pysähtyi  ja  kysäsi: 

»Ihalainenko  se  tässä  on  ja  Vatasen  Jussi?" 

„Kah,  Tahvo  Kenonen  se  on,"  vastasi  Jussi.  Kenonen 
vakuutti  se  olevansa  ja  menevänsä  Liperiin.  Silloin  ky- 
syi Ihalainen: 

»Astumallako  sinä  Kenonen  vain  kuljet?" 

Kenonen  vähän  nenäytyi  kysymyksestä  ja  vastasi: 

„Älä  sinä  Ihalainen  ylpeile  hevosillasi  ...  On  se 
Paavalikin  jalan  vaeltanut." 

„Mitä  sinulla  on  siinä  pussissa?"  pisti  siihen  Antti 
ivalla.    Kenonen  ylpeili  edelleen': 

„Kuule,  Ihalainen:  Kenosen  ompelemissa  housuissa  on 
Juvan  rovastikin  saarnannut.  Ja  semmoisen  saarnan  piti- 
kin Maarian  päivänä,  että  Vuotilaisenkin  akalta  pääsi  itku. 
Elä  silloin  kysy,  jalanko  se  Kenonen  kulkee!" 

„01e  ääneti?"  suuttui  jo  Antti.  Mutta  Kenonen  ei  ollut 
ääneti.  Hän  muisti  Anna  Liisan  lupauksen  Antin  kuole- 
man jälkeisestä  naimisesta.    Hän  kerskasi  salaperäisenä: 

„01eko  ääneti?  .  .  Kuule,  Antti  Ihalainen!  Elä  sinä 
ylpeile  sillä  talollasi,  sillä  et  sitä  vielä  tiedä,  vaikka  kuka 
siinä  sinunkin  talossasi  kerran  isännyyttä  pitää!" 

Jussi  oli  saanut  valjaat  kuntoon,  hyppäsi  karriin  ja  hih- 
kasi  tamman  täyteen  ravijuoksuun. 


Mutta  Kenonen  jatkoi  matkaansa.  Hän  tuli  Variksen 
mökkiin  juomaan  vettä  janoonsa.  Mutta  siellä  kuuli  hän 
ihmeellisiä  asioita.  Ville  Huttunen  oli  siellä  syöttänyt  he- 
vostansa ja  kertonut,  että  Ihalainen  ja  Vatanen  olivat  Ame- 
riikkaan  menossa. 

„Entäs  se  Ihalaisen  akka?"  kysyi  silloin  Kenonen  häm- 
mästyneenä.   Variksen  eukko  siihen  selitti  ja  päivitteli: 

„No  kun  sen  on  paha  henki  villinnyt  koko  sen  Iha- 
laisen niin,  että  se  on  hylännyt  akkansakin  ja  lähtenyt  toi- 
sen jälestä  lentämään.  Vanha  mies!  Ihan  on  näet  otta- 
nut laillisen  eron  Anna  Liisasta." 

Itse  Variskin  siunaili  siihen: 

„No  kyllä  se  villitsijä  saa  vakaankin  miehen  vietellyksi, 
kun  kerran  sen  verkkoon  joutuu.  Niinkuin  nyt  se  Ihalai- 
nenkin ja  Vatanen!    No  saa  se  villitsijä  pään  nurin." 

Mutta  nyt  riemastui  Kenonen.  Nuoruuden  rakkaus 
leimahti  hänessä.    Hän  jo  kysyi: 

„Jäiköhän  se  Anna  Liisa  muuten  hyviin  voimiinsa?" 
„Ka  mikäs  sillä  on!   Terve  ja  riski  ihminen,  jotta  olisi 
luullut    Ihalaiselle    vielä    kelpaavan   monet   vuodet!"   vas- 
tasi Iida. 

„Vai  vielä  se  on  Anna  Liisa  riski  työakka!  .  ,  Ja  en- 
täs lehmät?    Siihenkö  ne  Ihalaiselta  jäivät?" 

Iida  selittää  Huttuselta  kuulemaansa  ja  siunailee: 
„Siihen  ovat  jääneet  lehmät  ja  hiehot!   Pahahenki  näet 
oli   villinnyt   miehen   niin,   että   lähti   ihan   paljailla  hou- 
susillaan!" 

Kenosen  päätös  oli  valmis.  Hän  katsahti  nopeasti  pu- 
kuansa. Se  oli  vanha  ja  rutistunut,  ja  housujen  takapuo- 
lella oli  pieni  korjaus  tarpeen.  Innoissaan  hökäsi  hän 
silloin: 

„No  nyt  teki  kehno  kerran  viisaan  teon,  kun  vei  Iha- 
laisen eväänään!" 

Hän  kopeloi  takapuoltaan  ja  lopetti  suuttuen: 
„Kehnokohan  nuo  housujenkin  syötävät  nyt  repi!" 
Oitis  riisuutui  hän  alushoususilleen,  otti  vaatteensa  har- 
jattaviksi, touhusi  ja  kysyä  pöläytti: 

^Iidako  se  on  tämän  Variksen  akan  nimi?" 
^Iidaksihan    ne  tätä  papin  mukaan  haukkuvat,  vaikka 
olisihan  se  näin  mökkiläisen  akan  nimeksi  välttänyt  vaikka 
paljas   Maija   tahi  vaikka   Suso",  mukasi  Varis.    Kenonen 
hääräili  ja  käski  silloin  Iidaa: 

^Paneppas  Variksen  akka  siellä  lieteen  tulta,  jolla  saa 
tässä  rässirautaa  varistaa  ja  rässätä  housut  ja  paltot  sileiksi 
kuin  peilin!  Käy  hakemassa  kuivia  risuja,  jotta  syttyy  vä- 
lemmin!" 

Iida  totteli.  Itse  Kenonen  alkoi  pyyhkiä  pöydältä  pois 
Variksen  äsken  hakattuja,  kuivamaan  levitettyjä  tupakoita 
ja  komensi  kiihkoissaan: 

,Vie  pois,  Varis,  ne  tupakan  törkysi  pöydältä,  että  pää- 
see siinä  housuja  paikkaamaan  ja  silittämään!" 

Hetken  kuluttua  sujautteli  hän  silitysraudalla  housu- 
jansa, puhdisteli  ne  enemmistä  tahroista,  pukeutui  ja  lähti 
hylättyä  Anna  Liisaa  kosimaan. 


VIIDES  LUKU. 

Oli  siitä  mennyt  se  päivä  loppuun  ja  tullut  yö.  Se 
yökin  oli  mennyt  menojansa,  ei  aivan  kokonaan,  mutta  jo 
aamupuolelleen. 

Silloin  heräsi  Ihalainen  ensiksi  ja  alkoi  puolittain  ta- 
juttomana kopeloida  tupakkakompeitaanpään-aluksensaalta. 
Mutta  tätäpä  ei  löytynytkään.  Se  tuntui  pakenevan.  Hän 
nousi  polvilleen  ja  alkoi  kömpiä  ja  etsiä  pimeässä,  tapu- 
tellen kämmenellään  lattialle  levitettyjä  olkia.  Ihmetteli  hän 
myöskin,  mitenkä  hän  ei  pudonnut  sängystä. 

Siinä  taputellessa  sattui  kämmenen  alle  jotain  pehme- 
ämpää ja  Antti  jo  luuli  löytäneensä  pieluksen,  kun  se 
älähtikin  ja  sanoi  unen  sekaisella  Jussi  Vatasen  äänellä: 

»Kuka  horna  se  kasvoille  taputtaa  I" 

Nyt  meni  Antti  sekaisin.  Hän  ei  hoksannut  miten  asiat 
oikeastaan  olivat,  vaan  kysyi  pöhlönä: 

«Vatanenko  se  on?" 

Vatanen  kuorsasi  kerran  ja  käänsi  kylkeään.  Antti  al- 
koi taas  kopeloida,  mutta  mitään  ei  löytynyt.  Tuntui  vain 
kivistävän  päätä.  Hän  istahti  polvet  pystyssä  ja  ajatteli  kuin 
unissaan  eläjä,  mitä  tämä  pimeys  merkitsi. 

Vasta  kotvan  istuttuaan  tuli  hän  myöskin  ajatelleeksi, 
missä   hän  nyt  oikeastaan  olikaan.    Pitkällisten  ponnistus- 

ten  jälkeen  hän  sai  sen  verran  selville,  että  heidän  pitäisi 
olla  Joilla.  Mutta  olivatko  he  siellä  ja  missä  siellä,  sitä 
hän  ei  käsittänyt. 

Hän  ryhtyi  taas  kopeloimaan  pimeässä  ja  haparoi  Va- 
tasen käsiinsä,  alkoi  tätä  nykiä  ja  herätteli: 

, Vatanen!  .  .    Nukutko  sinä,  Vatanen?" 

Vatanen  ärähti  ja  käänsi  kuvettaan.  Antin  päätä  al- 
koi pahemmin  pakottaa.  Kauvan  istuttuaan  hän  nukahti 
istualleen  ...  Ja  nyt  hänen  rasittuneet  ajatuksensa  loih- 
tivat hänen  uniinsa  rosvoseikkailuU;  samallaisen  kuin  oli 
kerran  Mäki-Olkkoselle  tapahtunut.  Öisellä  metsätiellä  hän 
piti  rosvoa  kiinni,  tukki  sen  suuta  ja  koetti  itse  olla  ääneti, 
että  ei  vain  kukaan  rikoskumppani  kuulisi  ja  osaisi  tulla 
rosvon  avuksi.  Tämän  rosvoyutun  oli  hänelle  kertonut  Va- 
tanen tällä  samalla  kaupunkiin  tulomatkalla  ja  nyt  näki 
Vatanen  itsekin  siitä  unta. 

Ja  juuri  sillä  hetkellä  sattui  Antti  heräämään  pelotta- 
vaan uneensa  ja  kahmasi  pimeässä  Vatasen  kasvoja.  Siitä 
heräsi  Vatanen  ja  nyt  luuli  kumpikin  joutuneensa  rosvojen 
käsiin;  oitis  tarrasivat  he  toinen  toisiinsa  kiinni,  aivan  niin- 
kuin Olkkosen  rosvojutussa  kerrotaan  tapahtuneen  ja  niin 
alkoi  paini  pilkkosen  pimeässä. 

No  oteltiin  siinä  hetkinen.  Ei  kumpikaan  uskaltanut 
huutaa  tuntemattomassa  pimeydessä.  Olet  kahisivat  per- 
mannolla ja  kuului  vihaista  puhkumista,  kun  miehet  kie- 
riksivät  mitä  ankarinta  sylipainia  sysimustassa  yössä. 

Mutta  äkkiä  avattiin  luukku,  jolla  pieni  ikkuna  oli  su- 
lettu. Miehet  tunsivat  toisensa,  kohottautuivat  pehkuille 
polvet  pystyssä  istua  kyköttämään.  Tuntui  niin  nololta, 
«?ttä   kumpikaan    ei  ilennyt  kotvaan  aikaan  mitään  puhua. 

Viimein  raapi  Antti  korvallistansa  ja  huomautti  lattialle  le- 
vitetyistä Olista: 

„Ruis-olkia  ne  näkyvät  olevan." 

Jussi  vaikeni.  Hyvän  tovin  istuivat  he  nyt  äänettöminä 
pehkuilla,  ja  molemmista  tuntui  olo  hieman  ilkeältä.  Vasta 
pitkän  ajan  kuluttua  selitti  Vatanen  erehdystään: 

„Minä  ihan  luulin  rosvoja  olevan." 

^Niinhän  minäkin!"  yhtyi  Antti. 

Taas  melkoisen  tovin  kuluttua  päivitteli  Vatanen  ikään- 
kuin itsekseen: 

„No  otappas  ja  sokaise  ihminen!" 

Nyt  istuivat  he  taas  ja  miettivät,  missä  olivat.  Kyllä 
he  sen  piankin  käsittivät;  kun  huomasivat  rautaristikon  ik- 
kunassa, mutta  eivät  he  siitä  sen  enempää  maininneet. 
Kauvan  istuivat  sanattomina,  polvet  pystyssä  lattialla,  kun- 
nes Antti  kysyi: 

„Ei   taida   sinullakaan  olla  piippua  mukana,  että  olisi 
saatu  savut?" 
Jussi  raapi  päätään  ja  vastasi: 

„Ei  taida  olla  ...    Ja  tammakin  on  juottamatta." 

No  mitäs  muuta  kuin  istua  ja  odottaa.  Niin  he  teki- 
vätkin.   Antti  siinä  muisteli: 

„01i  se  hyvä  löyly  sinun  saunassasi  toissa  iltana." 

Jussi  ei  vastannut.    Hetken  perästä  lisäsi  Antti: 

«Jokohan  se  Kettunenkin  on  saanut  saunansa  kylpy- 
kuntoon?" 

„Johan  se  kuuluu  viime  viikolla  siinä  löylyt  ottaneen*, 
murahti  siihen  Jussi. 

Ja  taas  istuivat  miehet  ja  tyytyivät  kohtaloonsa.    Kauvan 
olivat  ääneti.    Antti  tarkasteli  olkia  ja  aprikoi: 

, Mistähän  ne  tänne  olkia  ostavat?* 

«Kuka  häntä  tietää  .  .  .  Vaikka  kasvattanevat  oman 
konnun  pellossa*,  ajatteli  hänelle  Jussi,  ja  Antti,  joka  pu- 
risteli olkia,  myönsi: 

„ Hyviä  olkia  ne  ovat  olleet!" 

Samaa  mieltä  oli  Jussikin  myöntäen: 

„ Kyllä  niitä  lehmä  olisi  syönyt." 


Apua  vain  ei  kuulunut,  vaikka  tuli  täysi  päivä.  Antti 
oli  noussut,  tarkasteli  ikkunan  ristikkorautoja  ja  arveU: 

„0n  siinä  paksua  rautapunttia  .  .  .  Mitähän  lienevät 
heistä  tuohon  ikkunaan  panneet?" 

„0n  siinä  paksu  rautakanki  ollut!»  tuumiskeH  Jussi, 
ja  Hsäsi  puheen  jatkoksi: 

«Tuommoista  kankeahan  se  Kettunen  osti  karrin  akse- 
likseen  ..." 

Antti  myönnytti: 

„Kestäähän  tuommoinen  akselina,  kun  ei  järin  suuria 
kuormia  pane." 

„Ke-estää",  ylvästeli  Jussi  ja  päätteli  puhetta  pitkit- 
tääkseen : 

«Hyvästi  kolmen  jauhokulin  kuorman  saa  Kettunenkin 
panna,  eikä  se  akseli  vaan  sittenkään  katkea  jos  ei  nyt  ole 
järin  suopikas  tie." 

„Kestäähän  se  kolmen  kulin  painon",  jatkoi  Anttikin 
kyykistyen  entiseen  asentoonsa.    Nyt  täytyi  Jussin  jatkaa: 

«Niin  ...  Ja  vaikkapa  nyt  vähä  notkistusikin  van- 
hempana niin  eihän  se  silti  pilalla  ole,  jos  nyt  ei  järkiään 
poikki  katkea  .  .  .    Oikaisee  vaan  ja  panee  tallaa,  niin  on 

taas  kuin  uusi  akseli.* 

„Ka  uusihan  siitä  tallattamalla  tulee",  myönnytti  Antti. 
Mutta  sitten  loppui  taas  puheenaihe.  Antti  pinnisti  sitä  kek- 
siäkseen ajatuksiaan  ja  löydettyään  sen  arveli: 

«Onkohan  sen  Koposen  ruunan  patti  parannut,  kun  se 
leikkuutti  sen  mustalaisella?" 

Jussi  tunsi  asian  ja  myönsi: 

„Onhan  se  parannut,  kun  ruuna  kuoli!" 


Odottivat  miehet  taas  puolisen  tuntia.  Antti  katkasi 
nyt  äänettömyyden,  ihmetellen: 

»Vai  kuoli  se  Heikki  Koposen  ruuna  siitä  mustalaisea 
tohtoroimisesta!" 

„Kuoli!« 

Aika  kävi  pitkäksi  kuin  nälkävuosi . . .  Jussi  jo  tuskasteli: 

„Kun  olisi  jyskyttää  tuohon  oveen,  jotta  avaisivat!" 

Mutta  samassa  saapui  apukin.  Ovi  avautui  ja  poliisi 
ihmetteli  kynnyksellä: 

»Kylläpä  ovat  olet  pehkuina.  Mikähän  täällä  on  tuolla 
tavoin  piehtaroinut!" 

Ottt  vähän  oudolta  koko  miehen  puhe  ja  hymj^n  tah- 
toi vetäytyä  poliisinkin  suu  hänen  nähdessään  nämä  kaksi 
saman  näköistä  ikämiestä  istua  kököttämässä  pehkuilla 
keskilattialla  rinnatusten  kuin  kananpojat  yöpuulla.  Nau- 
rahti hän  ja  selitti: 

„Nyt  olisi  tutkittava  sitä  eilisenpäiväistä  asiaa.  Jos  her- 
rat niin  kuin  lähtisivät." 

Silloin  koetti  Antti  kääntää  puhetta  toisaalle  toivossa, 
että  ehkä  se  siinä  sotkeutuisi  koko  asia.  Hän  kysyi  poliisilta: 

^Onkohan  se  Pekka  Parviaisen  puoti  vielä  siinä  enti- 
sessä paikassaan?" 

Siinä  sanoi  poliisi  sen  pysyvänkin,  mutta  yhtä  hyvin 
hän  vain  vaati  lähtemään.  Jussi  yritti  silloin  tekeytyä  ys- 
täväksi.    Hän  kysyi : 

„Mistä  pitäjästä  se  tämä  poliisi  on  vielä  syntyisin?" 

«Kiihtelysvaaralta  .  .  .  Mutta  jos  sitten  lähdettäisiin 
jo!"  vastasi  poliisi. 

„Vai  Kiihtelyksestä.  Sieltähän  se  on  tämä  minunkin 
tamma  Kettusen  Pekalle  tullut.  On  se  taitaa  iso  pitäjäs  se 
Kiihtelys." 

„0n  .  .  .  Poliisimestari  suuttuu.  Niin  jotta  jos  jou- 
duttaisiin." 

Jussi  yritti  jotakin  keinoa,  mutta  poliisi  rauhotteli 
käskevästi : 

„Ei  siellä  nyt  vielä  päätä  poikki  purasta.  Aletaan  vaan 
mennä!"  ja  mentävä  siitä  oli. 

Tutkinto  oli  jo  lopussa.  Jussi  kun  kuuli  mistä  kaikesta 
heitä  syytettiin,  ihmetteli: 

„Eihän  sitä  nyt  olisi  ennätettykään  tehdä  semmoista 
pahan  paljoutta,  kun  vasta  illalla  tultiinkin." 

»Kiellä  sitä  puhumasta!"  ärähti  siihen  poliisimestari 
poliisille  ja  tämä  neuvoi  Jussia: 

„Ei  saa  turhaa  pöHstä!" 

Jussi  vaikenikin  ja  raapi  harmissansa  korvallistansa 
kunnes  poUisi  kehotti: 

«Saatte  mennä  takaisin  putkaan  odottamaan  raastu- 
vanoikeuden istuntoa." 

Ja   turhaan   yritti  Jussi  tehdä  tenää,  moittien  vihoissaan 
poliisille: 

„0n  se  rovastinkin  poika  juopotellut  Joilla,  vaan  eipäs 
sitä  panna  putkaan,  kun  se  on  papin  poika.  Mutta  kyllä 
maamiestä  könyytetään  oikeuden  eteen,  kun  se  vain  sattuu 
vaikka  vähän  aivastamaan,  tahi  pikkuisen  kipakampaa 
juoksua  omalla  hevosellaan  ajamaan." 

Aamulla  he  taas  kyköttivät  oljilla  odotellen  raastuvan- 
oikeuden istuntoa.  Jo  alkoivat  miehet  puhella  asemastansa 
hiukan  vapaammin.    Antti  näet  ihmetteli: 

,Kun  ne  eivät  putkaan  laita  saunaa!" 

Siihen  toivomukseen  yhtyi  Jussikin  järkeillen: 

, Olisihan  tosiansa  paljoa  mukavampi  maata  saunan 
lauteilla  ja  kylpeä  iltikseen,  kuin  tuossa  lattialla  kyhjötellä.. 
.  .  .  Eikä  niiden  tarvitsisi  olkiakaan  ostaa.  Sillä  kyllä  sitä 
tavalUnen  maamies  tyytyisi  paljaillakin  saunan  lauteilla  muu- 
taman yön  nukkumaan." 

»Tyytyisi  sitä",  lupasi  Anttikin. 

^Tyytyisi.  Ja  jos  vielä  toisikin  vaikka  vanhan  hevos- 
loimen  alusekseen,  niin  hätäkö  siinä  olisikaan  lämpimillä 
lauteilla  nukkuessa." 

^Kaikenlaiset  kompeet  niillä  herroilla  vain  pitää  olla- 
kin, kun  nyt  esimerkiksi  tämä  putkakin",  ihmetteli  Jussi.. 
„Mistä  heidän  päähänsäkin  pitää  kaikkienmetkujenjuohtua!" 


Joutui  sitten  asian  oikeudellinen  tutkiminen. 

Raastuvassa  tuomari  luki  pitkän  päätöksensä,  jolla  Antti 
Ihalainen  ja  Jussi  Vatanen,  molemmat  Liperintaipaleelta, 
tuomittiin  juopumisesta,  rähinästä,  hurjasta  ajosta,  katutap- 
pelusta, poliisin  vastustamisesta,  akkunan  särkemisestä  ja 
torikauppias   Kankkusen   kojun   kumoon    ajamisesta  vetä- 

mään  sakkoa  niin  ja  niin  paljon,  korvaamaan  vaiiingon 
sillä  ja  sillä  summalla,  sekä  maksamaan  kuluja  ja  kipura- 
hoja sen  ja  sen  verran. 

Tyyneenä  kuunteli  Jussi  alkua,  mutta  jo  keskipaikoilla 
kirosi  hän  Antille: 

„Yhäkö  sillä  lemmolla  piisaa!" 

Ja  kun  siitä  ei  tuntunut  loppua  tulevankaan,  kiehahti 
veri,  ja  kun  tuomari  oli  lopettanut,  sanoi  harmistunut  Jussi 
hänelle  suoraan: 

„Elä  pölöpötä!" 

Hänet  tuomittiin  nyt  maksamaan  sakkoa  oikeuden  louk- 
kaamisesta. Se  jo  otti  Antinkin  luonnolle  ja  hän  huomautti: 

„Olkoot  muut  asiat  miten  hyvänsä,  mutta  sen  minä 
vain  sanon,  että  kyllä  se  on  h — tin  väärin  tehty  tätä  ala- 
maista kansaa  kohtaan,  jotta  nämä  herrat  ja  muut  joutilaat 
panevat  kaiken  maailman  pahat  ja  rasitukset  talonpojan 
niskaan." 

Oikeus  julisti  nyt  uuden  päätöksen,  tuomiten  Ihalaisenkin 
maksamaan  sakkoa  oikeuden  loukkaamisesta.  Oikeussalista 
pois  päästyään  menivät  he  Antti  Parviaisen  kartanolle,  is- 
tahtivat rinnatusten  hirsiläjälle,  panivat  tupakan,  imeksivät 
piippujansa  ja  miettivät     Viimein  ihmetteli  Vatanen: 

„Seköhän  tuo  Niirasen  viinan  tähde  jaksoi  tämmöisen 
jutkun  tehdä?" 

Antti  aprikoi  kauvan  ja  myönsi  lopulta: 

„Eikö  tuo  liene  se  tehnyt." 

Hän  punnitsi  vielä  asiaa  ja  paransi: 

„Kyllä  kai  se  itse  kehno  on  siinä  rienannut  hierimenä! 
Sillä  ei  suinkaan  se  kukaan  muu  sillä  tavalla  ilkeäisikään 
ihmistä  villitä." 

„Ei  ilkeäisi  .  .  .  Kehno  se  on  ollut!"  uskoi  nyt  Va- 
tanenkin. „Ja  putkaan  näet  jutkautti  meidät  se  Niirasen 
vanha  pullon  pakana  ...  en  paremmin  sano!" 

He  jatkoivat  asian  pohtimista  ja  harmistuivat  kehnolle 
ja  viinalle.  Ja  kun  he  sitte  laskivat  miten  paljo  asia  oli 
tullut  heille  maksamaan,  ei  Jussi  voinut  olla  raivostumatta 
tammallensa.     Hän  löi  sitä  nyrkillänsä  lautasille  ja  ärjäsi: 

«Häh!" 

Tamma  silloin  viuhautti  häntäänsä.  Moisesta  Jussi  yl- 
tyi silmittömäksi.  Hän  syöksähti  tamman  eteen,  heristi  sille 
nyrkkiään  ja  karjasi: 

„Viuhautappas  siinä  vain  häntääsi,  senkin  imisä,  niin 
nyhtäsen  pois  koko  huiskuttimen,  niin  jotta  ei  jää  kuin 
selkäranka!  .  :    Prtuu,  siinä,  lehmä!" 

Hän  osui  nyt  kaivelemaan  karrissa  olevia  heiniä. 
Sieltä  sattui  käteen  täysi  viinalekkeri.  Suutuksissaan  kätki 
hän  sen  heiniin  ia  ähisi  viinalle: 

^Tuotakin  lientä  piti  sille  Hyvärisen  kohmuUe  ostaa  . . . 
eto  tytöstä  vielä!  .  .    Eiköhän  viinoitta  eläisi  sekin!" 

Mutta  lekkeriä  kätkiessä  sattui  käsiin  se  tyhjä  viina- 
pullo. Hän  seippasi  sen,  ryyppäsi,  jo  olisi  vielä  mitä  ollut, 
haisteli  varmuuden  vuoksi  ja  paiskasi  sitten  pullon  kiveen 
säpäleiksi,  ilkkuen  sille  ilolla  ikäänkuin  voitokkaana  uhi- 
tellen : 

„Ähäh!  . .  Vieläkö  nyt  jutkautat  ihmisiä  poliisiputkaan!" 


Mutta  kun  he  hiukan  myöhemmin  söivät  eväitänsä 
hirsiläjällä  istuen,  alkoi  mieli  rauhottua-  ja  vahinko  unoh- 
tua.    Lopulta    Antti   ryhtyi  painamaan  puheella  koko  har- 

mia   unohdukseen.    Jussia  ja  itseään  rauhottaaksensa  hän 
muisteli  : 

^Oli   se  isomahainen  tuomari,  se,  joka  sakotti  ..." 

^Olihan  sillä  kolme  meidän  kihlakunnan  tuomarin  ma- 
haa", se  oli  Jussinkin  ajatus.    Antti  mietti  sitä  ja  arveli: 

^Tottapa  se  sentähden  sakotti  niin  jumalattomasti,  jotta 
saisi  mahansa  täyteen  .  .  ." 

Molemmat  raapasivat  yhtäaikaa  korvallistaan  ja  Jussi 
taas  kummasteli: 

, Mihin  lemmon  aikaanhan  me  ehdimme  tehdä  niin 
ylettömän  paljon  sitä  pahuuden  hantvärkkiä,  kun  siinä  oli 
tuomarillekin  pölpöttämistä  hyväksi  tupakan  panoajaksi  en- 
nen kuin  sai  ne  kaikki  loppuun  luetelluksi!" 

„01ihan  siinä  monen  sorttista  pahuutta!" 

,Ja  mene  tiedä  miten  paljon  se  olisi  sjihen  vielä  li- 
sää pulittanut,  jos  en  minä  olisi  kieltänyt  pölpöttämästä. 
Vaan  herkesipäs,  kun  minä  sanoin!" 

^Herkesi  se.  Vaikka  kyllä  sitä  harmitti,  koska  se  sit- 
ten vielä  lisäsi  ne  kaupantekijäissakot",  myönnytti  Antti. 
Jussi  punnitsi  asiaa.  Pahantekoja  tuntui  olevan  epäilyttä- 
vän paljo  ja  hän  jo  epäili: 

„Kun  nuo  lemmot  eivät  olisi  valehdelleet  meidän 
päähämme!  .  .  Mene  niitä  tiedä  tuntemattomia  vieraita- 
miehiä." 

Sitä  epäili  Anttikin  ja  arveli: 

„Omat  vieraatmiehet  ne  pitäisi  varata  näin  kaupunkiin 
lähtiessä." 

„Oo-mat!  Omat  pitäisi  varata  ...  Ei  niistä  vieraista 
näkijöistä  ole  muuta  kuin  riesaa",  yhtyi  Jussi  kehuen  jo 
sitä  omaa  todistajaakin: 

,Se  Peijonniemen  Koljonen  se  olisi  hyvä  ja  selväpu- 
heinen  todistaja  tämmöisissäkin  asioissa.  Se  mies  osaa  pu- 
hua niin  jullilleen  ja  asiaa  myöten,  jotta  siitä  vain  ei  ot- 
taisi oikeata  selvää,  vaikka  häntä  tutkisi  sata  tuomaria." 

„Se  pitkä  Koljonenko?" 

^Se  .  .  .  Jos  se  olisi  nytkin  osunut  paikalle  ja  me 
olisimme  vain  sanoneet,  että  puhuppas  sinäkin,  Koljonen, 
niin  tuomari  itse  olisi  saanut  sakkoa  housuihinsa,  kun  se 
poika  olisi  asian  mallannut  oikein  päin." 

«Tuomari  se  olisi  saanut!"  myönsi  Antti,  niisti  nenänsä 
ja  valitti: 

-Tuo  nenäkin  on  tukossa! 


KUUDES  LUKU. 

Ihalaisen  Anna  Liisa  oli  iltasella  jättänyt  porstuan  oven 
säppiin  panematta,  jotta  Ihalainen  pääsisi  jyskyttämättä 
sisään,  tullessaan  tulitikkuja  hakemasta.. 

Hän  oli  jo  pitkällään  sängyssä,  kun  juohtui  mieleen, 
että  olisi  pitänyt  peittää  hiillos  tuhkalla,  jotta  olisi  tuli  säi- 
lynyt huomiseen  aamuun,  kun  ei  ollut  tulitikkuja.  Oli  hän 
jo  nousemassa  sitä  peittämään,  kun  muisti,  että  olihan  se 
Ihalainen  tikkMja  hakemassa. 

Aamusella  hän  heräsi  tavalliseen  aikaan,  katseli  sän- 
kyään  ja  arveli: 

„Ka!..  Eikö  se  Ihalainen  ole  tullutkaan,  kun  sitä  ei  näy?'' 

Katsoi  hän  taaksensakin  sänkyyn,  mutta  ei  Ihalaista 
näkynyt  sielläkään.    Hän  jo  siinä  ajattelemaan: 

,,Jäiköhän  se  sinne  yöksi,  kun  ei  tullut  .  .  .  vaikka  au- 
kihan  se  oli  porstuan  ovi!** 

Hän  nousi,  otti  kahvipannun,  avasi  sen  hatun  ja  hais- 
teli sisusta.  Kirpisti  vähän  nenäänsä,  pani  vettä  pannuun 
ja  huuhdellen  sillä  poroja  pois  sanoi: 

,,Jo  nuo  joutaa  huuhtoa  pois  .  .  .  Muikealle  haise- 
vat.. ." 

Ja  kaataen  porot  veden  kanssa  sumppipannuun  sanoi 
hän  lisää: 


^Keittää  heistä  sumppia,  niin  vähemmän  tarvitsee  keit- 
täessä panna  kahviin  jauhoja." 

Hän  kaasi  sumppia  pannuun,  otti  puun  ja  alkoi  häm- 
mentää liettä,  arvellen  keittää  kahvia  hiilillä.  Mutta  tur- 
haan hämmenteli  hän,  ihmetellen; 

„Ka!  Jäikö  se  nyt  tuo  hiillos  illalla  peittämättä,  kun 
se  on  sammunut." 

Anna  Liisa  alkoi  toimittaa  askareitansa;  kun  piikakin 
oli  nyt  itseviikolla,  oli  näitä  tavallista  enemmän.  Ei  tah- 
tonut ehtiäkään  tehdä. 

Mutta  tuon  tuostakin  otti  hän  puun,  hämmenteli  hiil- 
losta ja  etsi  tulta,  mutta:  ei.  Ei,  niin  ei  .  .  .  Silloin  Anna 
Liisa  aina  kohensi  kahvipannun  yhdestä  paikasta  toiseen. 
Tuossa  aamiaisen  korvilla  hän  jo  sanoi: 

, Minnehän  se  Ihalainen  jäi,  kun  se  ei  tule?" 


Puoleltapäivin  oli  Anna  Liisa  ruokkinut  karjan,  tehnyt 
hevoselle  appeen  ja  hommannut  yhtä  jätöistä.  Taas  häm- 
mensi hän  liettä  ja  nyt  hän  jo  avasi  kahvipannun  hatun, 
haisteli  ja  valitti: 

^Vesikin  jo  ennättää  ruveta  pannussa  myrtymään,  kun 
se  ei  tule!" 

Vähän  jo  suututtikin  moinen  vitkastelu.  Eikä  ruoka- 
kaan maistanut,  kun  ei  ollut  kahvia  vielä  saanut. 

Puolenpäivän  aikana  poikkesi  taloon  eräs  vaimo,  pani 
nyyttinsä  penkille  ja  joi  vettä.  Anna  Liisa  tervehti  nyt  häntä 
kysyen : 

^Oletko  sinä  se  seppä  Kanasen  Maija  Liisa  sieltä  Lem- 
paankoskelta?" 

^Sehän  minä  olen  .  .  .  Tämäkö  se  on  se  Antti  Iha- 
laisen talo?"  myönsi  Maija  Liisa. 

»Tämähän  se  on." 

»Sitähän  minäkin,  että  tämä  se  on  Ihalaisen  talo,  jossa  on 
rinnepellolla  hyvin  suuri  sontatunkio",  selitti  vieras. 

»Ähää!  .  .  Vai  tiesivät  ne  sen  tunkion!"  ihmetteli  Anna 
Liisa.  Vähän  aikaa  istuivat  he  ääneti,  kunnes  Maija  Liisa 
kysyi: 

»Missäs  se  Ihalainen  itse  on?" 

„Ka  niitähän  se  meni  tulitikkuja  hakemaan  sieltä  ukko 
Hyvärisen  talosta  ...  Ja  sillä  matkallaanhan  tuo  vielä 
lienee  ..." 

»Ähää!" 

Tovin  kuluttua  kysyi  Ihalaisen  Anna  Liisa  vuorostaan: 

»Kasvoivatko  sinulle  pellavat  hyvästi?" 

»Eipä  nuo  erikoisen  hyvästi,  kun  ei  ollut  siementä 
millä  keväällä  kylvää  .  .  .  Mutta  liinoja  tuli  kaksikym- 
mentäkolme roivasta." 

»Vai  niin  tuli  liinoja.    On  siinä  loukuttamista!" 

Puhuttiin  nyt  yhtä  ja  toista.  Maija  Liisa  katsoa  mul- 
jautti joskus  kahvipannuun.  Lopulta  hän  ryki  kuivaa  ys- 
kää ja  valitti; 

»Pölyköhän  lie  henkeen  mennyt,  kun  kakistuttaa!" 

Anna  Liisa  kyllä  ymmärsi  sen,  mutta  kun  ei  ollut  tik- 
kuja, niin  sanoi  ainoastaan: 

-Vai  kakistuttaa  sinua!" 


Mutta  sama  asia  hautui  yhä  Anna  Liisankin  mielessä. 
Puolisen  tuntia  istuttuaan  ja  puheltuaan  sanoikin  hän: 

„01isihan  tässä  pitänyt  vieraalle  kahviakin  keittää, 
mutta  kun  se  Ihalainen  ei  tule,  niin  ei  näet  saa  tulta." 

Kanasen  Maija  Liisa  tunsi  pettyneensä,  mutta  eh- 
dotti toki: 

„Eikös  sitä  saa  tuosta  hiilloksesta  puhumalla?" 

„Niin  tultako? 

„Niin." 

„Saaneeko  tuosta!  .  .  .  Sammuivat  yöllä,  vaikka  il- 
lalla peitin  niin  hyvästi  tuhkalla,  ja  ajattelin  vielä  siinä 
peittäessäni,  jotta  mene  tiedä  vaikka  seppä  Kanasen  Maija 
Liisa  tulisi,  niin  on  toki  tulta,  jotta  saa  kahvit  höyräyttää!" 

Maija  Liisa  ryki  tyytymättömyyttänsä  yhä  merkitse- 
vämmästi.    Anna  Liisa  haisteli  piankin  taas  pannua  ja  sanoi: 

„Vesikin  alkaa  myrtyä  pannussa,  eikä  se  Ihalainen 
ikään  tule." 

Mutta  Kanasen  Maija  Liisa  oli  ottanut  puun  ja  kaiveli 
sillä  hiillosta. 

„Löytyykö  sieltä?"  tiedusti  Anna  Liisa  uteliaana. 

^On  siinä  vähän  kipunan  näköistä  .  .  .  Tultako  hän 
sitten    lie  vai  mitä",  selitteli  vieras,  ja  Anna  Liisa  ehdotti: 

„Puhu  siihen,  niin  jos  hyvinkin  syttyy!" 

Maija  Liisa  kumartui  ja  alkoi  puhaltaa  hiillokseen. 
Ensin  hän  puhalsi  varovasti,  ja  selitti: 

„Ei  ole  hyvä  ensi  henkeensä  liian  rajusti  puhua,  jotta 
se  vie  tulen  pois!" 

„Joko  se  syttyy?"  iloitsi  jo  Anna  Liisa.  Mutta  ei  tuli 
syttynyt  vielä.    Maija  Liisa  ehdotti: 

«Tuossa  on  suuri  hiili.     Puhalletaanpas  yhdessä!" 

Ja  molemmat  kumartuivat  ja  puhalsivat  kuin  pal- 
keesta.     Maija    Liisa    piteli    hiiltä    päretikulla    kiinni,    ja 

tuprusi  siinä  joskus  poro,  kun  he  päästivät  siihen  ilmaa 
suustansa. 

„Puhu  tuohon  kanttiin",  neuvoi  Maija  Liisa,  ja  Anna 
Liisa  vakuutti: 

^Siihenhän  minä  puhun." 

Mutta  toivotonta  oH  kaikki. 

„Ei  se  syty!"  sanoi  Maija  Liisa  ja  Anna  Liisa  haisteli 
taas  pannun  sisusta. 

Sattui  ohi  kulkemaan  Malisen  vävy  Jussi  Kokko  ja 
poikkesi  pikimältään  tupaan,  ryyppäsi  vettä  ja  sanoi  suu- 
taan pyyhkien: 

„Söin  niitä  Onkamon  Hirvoselta  ostetuita  mujeita,  niin 
janottamaan  näet  rupesi." 

Hän  sytytti  piippunsa  ja  oli  jo  lähdössä  pois,  kun  Anna 
Liisa  tiedusti: 

, Sieltäkö  se  tämä  Kokko  tulee  ukko  Hyvärisen  ta- 
losta?" 

^Sieltä  painhan  minä,  vaikka  en  ihan  Hyväri- 
sestä." 

^Vai  sieltä!  .  .  Eikö  sitä  Antti  Ihalaista  näkynyt  jo 
tulevan?"  tokasi  Kanasen  Maija  Liisa  kahvin  kohtalosta 
huolissaan. 

,Ei  sitä  sieltä  päin  näkynyt",  vastasi  Kokko,  joi  uudes- 
taan ja  kysyi: 

^Riittääkö  siinä  tuossa  teidän  kaivossanne  vettä  koko 
talven  ajan?" 

^Riittäähän  siinä  ...  Vai  ei  sitä  Ihalaista  kuulunut 
siellä",  vastasi  Anna  Liisa. 

„Ei",  vahvisti  Kokko,  ja  lähtöä  tehden  hän  sanoi: 

„Täälläkö  tämä  Kanasen  Maija  Liisa  on?" 

«Täälläpä  häntä  on",  myönsi  puhuteltu.  Jussi  Kokko 
katseli  vielä  hetkisen  Ihalaisen  lapiopuuta  ja  ihmetteli  lo- 
pullisesti lähtiessään : 

„Vai  ei  se  Ihalainen  olekaan  kotonaan!  Meniköhän 
tuo  Luosovaaraan?" 

„Ka  sinnehän  se  lähti,  eikä  tule  takaisin." 


Jussi  Kokko  lähti.  Nyt  alkoi  Anna  Liisaa  huolestut- 
taa jo  tovin  kuluttua  hän  arveli. 

«Minnekähän  se  Ihalainen  nyt  on  koko  päiväksi  jää- 
nytkin .  .  .  Tulitikkuja  ei  ole  koko  talossa  eikä  Ihalainen 
vain  tule  .  .  ." 

,Eikä  näet  tullut  tuolta  Jussi  Kokolta  pyydetyksi!"  hok- 
sasi Maija  Liisa.    Ihmetteli  sitä  Anna  Liisakin,  mutta  selitti: 

„Kukas  sitä  nyt  hoksasi  pyytää,  kun  on  Ihalainen  kerta 
niitä  hakemassa!" 

Ei  tahtonut  puhelu  kahvittomalla  suulla  oikein  sujua, 
mutta  ei  toki  ihan  loppunutkaan.  Kerran  jo  taas  oli  kat- 
keta, mutta  silloin  huomasi  Anna  Liisa  kysyä  vie- 
raaltaan: 

„Mistä  sinä  olet  nyyttinesi  tulemassa?" 

„Sen  Pekka  Kenosen  Suson  lapsisaunoillahan  minä 
tässä  pistäännyin  .  .  .  Vein  vähän  potaattipiiraita  ja  hers- 
ryynikukkosien  tapaisia!" 

„Ähää!  Vai  siellä!  Onkos  se  Suso  sitte  saanut  pie- 
niä?" kummastui  Anna  Liisa.     Maija  Liisa  selitti: 

„Eikä  tuo  mitään  erikoisempia.  Vaan  kuuluihan  tuolta 
itkua  kapaloista!" 

«Tytönköhän  tuo  Suso  sai?"  uteli  Anna  Liisa. 

«Paljas  poikapa  tuo  kuului  vain  olleen",  valitti  Maija 
Liisa. 

„Katsohan  näet  sitä  Susoa!  Kun  vielä  vanhoilla  päi- 
villään höynäytyy!"  ihmetteli  Anna  Liisa.  Kanasen  emäntä 
muisti  Pekka  Kenosesta  Anna  Liisan  vanhan  asian  ja  kysyi: 

«Pekka  Kenosen  velihän  se  oli  se  entinen  Tahvo  Ke- 
nonen,  joka  sitte  meni  räätäliksi.  Eikös  se  Tahvo  yhteen 
aikaan  jo  sinua  ajatellut?" 

Anna  Liisa  kainosteli  siihen. 

„Ajattelihan  se,  mutta  en  minä  hänestä  välittän)^. 
Tämä  Ihalainen  on  aina  ollut  semmoinen  saamamies  ja 
hyvässä  kunnossapa  tuo  onkin  kontunsa  tähän  asti  pitänyt* 

„ Uuras  työmieshän  se  Ihalainen  on  .  .  .  Vaan  missä- 
hän se  nyt  viipyy,  kun  ei  jo  tuo  niitä  tikkuja?"  antoi  Maija 
Liisa  tulla. 

Ja  kyllä  siinä  alkoi  Anna  Liisakin  ajatella  jo  yhtä  ja 
toista,  vaikka  luottikin  aina  siihen,  että  kyllä  Ihalainen  ai- 
kanaan tulee.  Mutta  häntä  olisi  tarvittu  pian.  Levotto- 
muutta lisäsi  nyt  vielä  Maija  Liisa  sanoen: 

„Kun  ei  vain  olisi  tapahtunut  jotain!  Kuka  sen  tietää 
vaikka  olisi  ojaan  pudonnut." 

Mutta  välillä  ei  ole  ollut  ojia.  Sen  muisti  Anna  Liisa, 
ja  huomautti  siitä.    Maija  Liisa  vain  väitti: 

„Mistä  sen  tietää,  vaikka  olisi  lähtenyt  kiertämään 
sieltä  Romppalan  nurmen  kautta  ja  siellä  pudonnut  ojaan!" 

Se  selitys  tuntui  Anna  Liisasta  mahdolliselta,  ja  hän 
myönsi  jo: 

„Kukapas  sen  tietää!  .  .  Jos  olisi  hyvinkin  saanut  ve- 
neen Sormulasta  ja  soutanut  Hämärin  lammin  yli  sinne 
Romppalan  nurmelle  ja  pudonnut  siellä  ojaan." 

Vähä  vähältään  alkoivat  molemmat  varmistua  siinä  us- 
kossa, vallankin  kun  Kanasen  Maija  Liisa  vielä  muisti: 

«Siellähän  se  Koivistonkin  hevonen  putosi  vetelään  ja 
sinne  kuoli  .  .  ." 

„Ähää!  .  .  Vai  siellä  sekin  kuoli!"  pääsi  Anna  Lii- 
salta. Aluksi  hän  nyt  suuttui  Ihalaiselle,  kun  se  ei  aika- 
naan tullut  ja  sitten  aivan  souti  ojissa  rypemään.  Hän 
moitti : 

„Se  onkin  semmoinen  kuhnija  koko  se  Ihalainen!  .  . 
Joka  ojassa  sen  pitääkin  koluta  ja  rypeä!" 

Ja  Maija  Liisakin  puolestaan  harmistui  Rompalle,  kiu- 
kutellen: 

„Eikä  sekään  Romppa  voi  niitä  ojiaan  korjata,  jotta 
eivät  ihmiset  niihin  putoaisi!" 

Levottomaksi  siinä  kävi  mieli  väkisinkin.  Säälikin  tuli 
Ihalaista.  Välillä  puhuttiin  Kämäräisen  lehmästä.  Mutta 
piankin  taas  johtui  puhe  Ihalaisen  omituiseen  viipymiseen. 
Anna  Liisa  sanoi: 

„Eihän  se  muulloin  ole  näin  lyhyellä  matkalla  kahta 
päivää  viipynyt!" 

„Eihän  tällä  välillä  viivy",  oli  Kanasenkin  vaimon  mie- 
lipide. 

Levottomuus  enentyi.    Anna  Liisa  huomautti: 

„Oikein  pitäisi  näet  lähteä  kädestä  pitäen  tiedusta- 
maan Hyvärilästä,  onko  se  siellä,  mutta  ei  ole  tässä  koti- 
miestä." 

Hän  odolti,  että  Maija  Liisa  tarjoutuisi  kotimieheksi, 
ja   Maija  Liisa  puolestaan  odotti,  että  häntä  pyydettäisiin. 

Niin  istuivat  he  ja  odottivat  molemmat.  Toinen  ei 
rohjennut  pyytää,  kun  ei  ollut  voinut  kahvia  tarjota,  ja  toi- 

nen  ei  tarjoutunut,  luullen  että  Anna  Liisa  ei  huoli  hänestä. 
Jo  kiukutteli  itseksensä  Anna  Liisa: 

„Ei  näet  sen  vertaa  auttaisi,  että  jäisi  kotimieheksi 
tuohon!" 

Maija  Liisa  taas  suututteli  itsekseen: 

„Pelkääköhän  se  minun  tästä  mitä  varastavan,  kun  ei 
uskalla  kotimieheksi  pyytää!" 

Hän  loukkautui  moisesta.  Suuttuneena  ilmotti  hän  kot- 
vasen kuluttua  nenäkkäällä  juonittelulla: 

^Kuuselankin  rouva  aina  lähettää  hakemaan  minua  ko- 
timiehekseen,  kun  on  poissa  . , .  Tottapahan  se  ei  pelkää  ta- 
varoittensa katoavan  .  ,  ." 

Ei  Anna  Liisa  vielä  hoksannut,  vaan  luuli  Maija 
Liisan  tarkottaneen,  että  kyllä  hän  Kuuselan  rouvan 
kotimiehenä  olisi,  vaan  ei  täällä.  Alkoi  hänkin  juo- 
nitella : 

„Ka  onhan  niille  rikkaille  kotimieheksi  tarjokkaita, 
vaan  kukapa  se  näille  talonpoikaisille  rupeaisi,  vaikka 
pyytäisi." 

Suutuksissaan  istuivat  he  aika  tovin.  Maija  Liisa  puu- 
haili kotvasen  nyyttiänsä  kaivellen,  odotti  ja  jatkoi  taas  juo- 
nittelua: 

„Hoh-hoi!  .  .  Hoh-hoi!  Kaikki  sitä  tätä  köyhää  epäi- 
levät. Luulevatko  he  sitten,  että  ei  sitä  köyhällä  sielua 
olekaan!" 

Anna  Liisa  polki  rukkiaan,  jotta  kiiju  hurisi,  ja  jatkoi 
juonitteluansa  hänkin: 

„0n  ...  on  niitä  rikkailla  tarjokkaita,  vaikka  niillä  ei 
kotiakaan  olisi  .  .  .  Kaikki  ne  vain  tätä  köyhän  kotia  ylen- 
katsovat ja  kiertävät." 

Niin  juonittelivat  he  ihan  tosissaan  ...  He  huokai- 
livat katkerina,  ja  Maija  Liisa  aikoi  jo  lähteä  suuttuneena 
matkaansa.  Mutta  kun  Anna  Liisan  huoli  lisääntyi  eikä 
Anttia  kuulunut,  alkoi  hän  jo  pakosta  lauhtua  ja  arveli 
pyytää  .  .  .    Juonitteli  kumminkin  vielä: 

^Eikä  tässä  kotimiehelle  saisi  edes  kahviakaan  .  .  . 
Kukahan  tuo  silloin  rupeaisi!" 

Viimein  alkoi  juonittelu  vaimeta.  Ja  lopulla,  kun  pi- 
meän tulo  alkoi  pelottaa  ja  hätä  lisääntyi,  ryhtyi  Anna 
Liisa   äkkiä  lepyttelemään  Kanasen  emäntää.    Hän  sanoi: 

„Vai  yli  kaksikymmentä  roivasta  sinulle  tuli  liinoja! 
On  siinä  mitä  loukuttaa  ja  kehrätä!" 

Sovinto  alkoi  rakentua.  Kanasen  emäntä  puhui  lep- 
pyneenä: 

„Eihän  niitä  olisi  muuten  niin  paljoa  kasvanut,  vaan 
kun  se  oli  niin  väkevä  se  pelto,  niin  se  puhui  liinaa,  jotta 
ihan  se  hirvitti!" 

„Vai  ihan  se  niin  puhui  sitä  liinaa  että  hirvitti.  Tot- 
tapa se  Kananen  oli  siihen  vetänyt  oikein  paksulta  lantaa 
ja  mutaa,  kun  se  niin  puhui",  sovitteli  Anna  Liisa  edel- 
leen. Puhetta  jatkui  eri  asioista,  kunnes  oli  jo  aivan  lauh- 
duttu.   Ja  silloin  uskalsi  Anna  Liisa  pyytää: 

„01isit  nyt  tässä  joutessasi  kotimiehenä,  niin  minä  me- 
nisin peräämään  sitä  Ihalaista,  onko  hän  ojaan  pudonnut 
vai  missä  se  vetelehtää!" 

Maija  Liisa  suostui  mielellään,  alkoi  purkaa  nyyttiään, 
ja  Anna  Liisa  lähti. 


SEITSEMÄS  LUKU. 

Hyvärisen  tuvassa  oli  touhua  .  .  .  Lakanakangasta 
luotiin  ja  peitteitä  ommeltiin,  sillä  häät  olivat  tulossa. 
Lapset  siitä  niin  riemuitsivat,  että  olivat  ihan  villissä.  Ali- 
tuiseen katselivat  tielle  ja  joku  aina  narrasi  toisia: 

,Nyt  tulee  suurinenäinen  Vatanen!" 

Mutta  aina  oitis  kun  oli  saanut  sen  sanotuksi  hävisi 
myös  sanoja  itse  kuin  siivillä.  Milloin  kiipesi  uunille,  mil- 
loin sängyn  alle  kätkeytyi  v.kkelänä  kuin  kissa,  sillä  Anna 
Kaisan,  jopa  emännänkin  käsi  tapaili  silloin  sanojan  tuk- 
kapäätä.  Vanuneita  takku  päitä  vilisi  siitä  huolimatta  tuvassa 
puolisen  tusinaa. 

Nyt  oli  taas  tienpuoleinen  akkuna  päitä  täynnä  ja  nii- 
den joukosta  huusi  ääni: 

„Voi,  voi!    Nyt  tulee  sen  Ihalaisen  akka!" 

Mutta  Anna  Kaisa  ei  ollut  malttanut  odottaa  kenestä  oli 
kysymys,  ja  oitis  pölysi  kaksi  vanukkeista  päätä  hänen  kä- 
sissänsä.   Toinen  höyhennettävistä  parkui: 

„Voi,  voi!  .  .  Elä  tukista!  Enhän  minä  sanonut  Va- 
tasesta!   Ihalaisen  akkahan  se  tulee  .  .  .    Elä  tukista!" 

Nyt  vasta  selvisi  asia.     Emäntä  kiirehti: 
, Kätkekää   tuo   peitteen    ompelus  ...    Ei  sille  tarvitse 
vielä  sanoa,  kun  ei  ole  kuulutustakaan  otettu  .  .  .   Tulee- 

kohan  tuo  miestään  peräämään!  .  .    Valehtele  nyt,  Hyvä- 
rinen, sen  menneen  vaikka  Littilään  ...  tai  Jouhkolaan!*^ 
Hyvärinen  oli  viisaan  näköinen :  kyllähän  tässä  osataan. 


Anna  Liisa  oli  tullut  tupaan,  ja  kahvipannu  oli  aivan 
lennätetty  tulelle. 

„Menee  pikemmin  pois,  kun  saa  kahvin  suuhunsa!" 
oli  emäntä  neuvonut.    Talossahan  oli  kiire. 

Kuulumiset  oli  jo  kysytty,  kun  emäntä  alotti  puheen 
asioista  kysyen: 

„Onko  se  Vatasen  Jussi  siellä  Murroilla  päin  liikkunut?" 

„Ei  sitä  ole  näkynyt  siellä  ...  Se  Littilän  Hotakka 
siellä  vain  kävi  kesällä,  ja  Jussi  Kokko  ajaa  toisinaan  siitä 
kautta  Lempaan  myllylle",  kielsi  Anna  Liisa,  ja  emäntä 
päivitteli: 

«Missähän  se  Vatanen  sitten  kuleksinee  ...  Ei  siitä 
ole  täälläkään  kuulunut  hiiren  hisahdusta." 

Hän  kaatoi  Anna  Liisalle  toista  kuppia  ja,  sitä  tehdes- 
sään jatkoi: 

^Eikö  tuo  Vatanen  lie  sitten  mennyt  sinne  Niiralan 
kylään  sitä  Pekka  Roivaan  tyttöä  katsomaan  .  .  .  siltä  kun 
on  Vataselta  se  entinen  eukko  vainaja  kuollut  .  .  .  Ka. 
ryyppää  siitä  lisää  sitä  sikurivettä!" 

Anna  Liisa  uskoi,  että  sinne  Niiralaan  se  Jussi  oli 
mennyt  ja  ilmotti: 

„Onhan  sillä  Pekka  Roivaalla  kolmekin  niitä  tyttöjä. 
Sitä  Liisa-nimistäkö  se  Vatanen  sitten  aikonee!" 

»Eikö  tuo  sitä!"  myönsi  emäntä,  ja  Anna  Liisa  arveli 
siihen: 

„Ka  väittääpä  tuo  Liisakin  Jussin  laiselle  miehelle, 
vaikka  on  kierosilmä.    Ei  se  Jussikaan  sen  parempia  saa." 

Talon  väki  ei  pitänyt  siitä  huomautuksesta,  ja  sen  joh- 
dosta syntyi  tovin  äänettömyys.  Puheen  alotti  sitte  Anna 
Liisa  kysyen: 

«Tekivätkö  ne  teidän  lampaat  tänäsyksynääpärävuonia!" 

„Eivät  tehneet  muut  kuin  se  musta  emä-lammas,  joka 
on  vielä  keritsemättä",  vastasi  emäntä  ja  kysyi  vuorostaan: 

,Tekivätkös  teidän  lamipaat?" 

^Eivät  ne  tänä  kesänä  tehneet,  vaan  Kämäräisen  lam- 
paat ovat  tehneet  kaikki  .  .  ." 

.,Kahohhan!  .  .    Tekivätkö  toki  uuhia?" 

„Eikö  nuo  lie  puoliksi  tehneet  uuhia  ja  pässejä",  il- 
motti  Anna  Liisa,  ja  kun  se  asia  oli  selvä,  kysyi  hän: 

„Sekö  se  Lehvosen  Anna  Priitta  leikkasi  teidän  kaura- 
huuhdan?" 

„Se.« 

, Paljonko  se  sai  siitä  palkkaa ?**  uteli  Anna  Liisa  edel- 
leen.   Nyt  vastasi  itse  Hyvärinen: 

^Kaksikymmentä  kolme  kappaahan  se  sai  kauroja!" 

„Vai  sen  verran  se  sai  .  .  .  Kaksikymmentä  kolme- 
han  se  sanoi  Kanasenkin  Maija  Liisa  tulleen  hänelle  liina- 
roivaita",  selitti  siihen  Anna  Liisa. 

, Jokohan  tuo  on  ne  loukuttanut?"  kysäsi  silloin  emäntä, 
ja  Anna  Liisa  myönsi: 

«Jo  tuo  lie." 


Niin  oli  hän  istunut  ja  puhunut  ja  oli  aika  lähteä  pa- 
luumatkalle.    Siinä  hyvästellessään  hän  tuli  kysyneeksi: 

„Onko  sitä  Antti  Ihalaista  näkynyt  täällä  päin  ...    Se 
kun  lähti  täältä  niitä  tulitikkuja  hakemaan  .  .  ." 

Hyvärisen  suu  vähän  virahti  ja  emäntä  oli  viisaan  nä- 
köinen. 

^Taisihan    se  tässä  käydä",  myönsi  isäntä,  ja  joudut- 
taakseen  pois-lähtöä  kaatoi  emäntä  vielä  kahvia  ja  kehotti : 

^Ryyppäisit  tuosta  nyt  vielä  kolmannen  kupin".*" 

^Vähän  vastusteltuaan  alkoi  Anna  Liisa  hörppiä  kah- 
via ja  jatkoi  samalla  tiedusteluaan,  kysyen: 

„Joko  se  meni  pois?" 

„Johan  se  lie  mennyt",  vastasi  Hyvärinen  hyvin  sala- 
peräisenä. 

Anna  Liisa  puhui  kahviinsa,  jäähdyttäen  sitä,  ryyppäsi 
ja  taas  kysyi: 

^Minnehän  tuo  meni?" 

Yhä  salaperäisemmältä  näytti  talon  väki.  Hyvärinen 
jo  pani  pikku  leikiksi,  sanoi: 

.,Eikö  tuo  hene  Ameriikkaan  tästä  lähtenyt  koko  Iha- 
lainen." 

^Vai  sinne!"  ihmetteh  Anna  Liisa. 

Aluksi  ei  hän  oikein  käsittänyt  asian  vakavuutta,  sillä 
niin  kovin  hän  hämmästyi.  Hyvärisen  emäntä  taas  koetti 
kääntää  puhetta  muihin  asioihin,  jottei  Anna  Liisa  rupe- 
aisi utelemaan.    Hän  sanoi  lapsille: 

^Menisitte,  puoskat,  siitä  katsomaan  joko  se  mäm- 
mitiinu  on  turvonnut  vai  yhäkö  se  vuotaa  siitä  uur- 
teesta!" 

Mutta  nähtävästi  olivat  lapset  käyneet  sitä  katsomassa, 
koska  se  Esa-niminen  poika  tiesi  sanoa: 
, Vielä  se  vuotaa!" 

,Ja  nyt  tippuu  jo  siitä  tapin  juurestakin",  ehätti  vielä 
keskimäinen  tyttö. 

„No  mitähän  tuo  Ihalainen  sinne  Ameriikkaan  meni?*^ 
hätäili    Anna    Liisa,    epäselvänä    asiasta.    Mutta  taas  yritt 
emäntä  sotkea,  käskien  lapsia: 

„Menkää  siitä  pennut  ja  ottakaa  jauhoja  suuhunne  ja 
pureksikaa  siitä  iskosta,  jotta  iskostatte  sen  tiinun  uurteen, 
että  ei  tipu  kalja  pois!" 

^Mennään  tekemään  purusta!"  riehahti  silloin  koko 
lapsilauma,  syöksyen  jauhovakan  kimppuun,  ja  kohta  oli- 
vat kaikki  suut  jauhoista  purusta  puremassa. 

Mutta  Anna  Liisa  oli  aivan  ihmeissään  Ihalaisen  täh- 
den.    Hän  tiedusti  taas: 

„Sanoikohan  se  Ihalainen  kauvan  viipyvänsä  sillä  mat- 
kalla?" 

„Kauvankos  tuo  nyt  .  .  .  Kukapa  ne  muuten  miesten 
matkat  niin  hiuskarvan  päälle  tietää",  viisasteli  Hyvärinen 
ja  emäntä  yritti  yhä  sotkea  asiaa,  sanoen: 

„01isi  se  riihikin  mentävä  ripsumaan  enimmistä  pö- 
lyistä puhtaaksi.  Viime  ahoksella  jo  oli  siihen  pöly  pal- 
jouteen ihan  läkähtyä  ja  töllötä." 

„No  mikähän  tuolle  Ihalaiselle  nyt  tuli,  kun  se  Ame- 
riikkaan lähti!"  huokasi  Anna  Liisa. 

Hyvärinen  koetti  nyt  pikkuleikillä  antaa  Anna  Liisalle 
pienen  vihjauksen  oikeasta  asiasta.     Hän  laski  leikkiä: 

„Kukapa  niiden  miesten  asiat  ymmärtää  .  .  .  Vaikka 
olisi  mennyt  toista  Anna  Liisaa  itselleen  etsimään." 

Nyt  sekottui  Anna  Liisa  kokonaan.  Mielen  liikutus  vai- 
kutti, että  hän  ymmärsi  Hyväristä  sanojen  mukaan,  vaikka  tosin 
epäselvästi.  Hänkäsitti  himmeästi,  että  asiatolivat  nyt  huonosti. 


77 

Syntyi  vaitiolo,  kun  Anna  Liisa  mietti  asiaa.  Hyväri- 
sen emäntä  puolestaan  oli  tuskassa  hänen  viipymisensä 
johdosta,  kun  peitteen  ompelukin  viipyi  sen  takia.  Lisäksi 
pelkäsi  hän  taas  uusia  utelulta,  jotka  voisivat  paljastaa  ta- 
lon salaisuuden  ennen  kuulutuksen  ottoa.  Jouduttaakseen 
Anna  Liisan  lähtöä  turvautui  hän  pikku  viekkauteen.  Hän 
huomautti  jo: 

^On  tästä  sinulla  astua  jutuuttamista  keretäksesi  en- 
nen pimeän  tulemista  Murroille  .  .  .  Vaikka  lieneekö  noita 
rosvoja  nyt  liikkeellä  tällä  välillä  yölläkään." 

Se  auttoi.  Anna  Liisa  ihan  säikähti,  ja  pian  suoriutui 
hän  paluumatkalle.  Hyvärisen  emäntä  siunaili  hänen  läh- 
dettyään : 

„Älysipähän  näet  lopultakin  mennä!  .  .  Panelteko  pois, 
pennut,  jo  sen  jauhovakan!  Syötte  siinä  ja  apatte  jauhoja 
kuin  paras  ruunun  ori  apetta!" 


Hyvin  epätietoisena  ja  levottomana  palasi  Anna  Liisa 
kotiinsa.  Rauhottui  hän,  kun  tiesi  nyt  Antin  olevan  Ame- 
riikassa  eikä  ojassa,  mutta  toisekseen  hän  taas  ei  käsittä- 
nyt mitä  varten  se  Antti  oli  nyt  sinne  mennyt  ihan  ilman 
puhumatta. 

Niissä  ajatuksissa  s  sapui  hän  kotiinsa,  missä  Maija 
Liisa  odotti.  Oli  jo  katkonut  risutkin  valmiiksi  liedelle  ja 
pannut  pannun  siihen  viereen. 

Anna  Liisa  riisuutui  ja  tiedusti,  oliko  Kanasen  Maija 
Liisa  juottanut  ruunan.  Hän  sai  myöntävän  vastauksen,  ja 
mietti  mitä  puhua.     Epätietoista  kun  oli  kaikki,  alkoi  hän 

salailla  asiaa,  varsinkin  sen  tähden  että  Hyvärinen  oli  pu- 
hunut, jotta  mene  tiedä  vaikka  se  Ihalainen  olisi  mennyt 
uutta  vaimoa  ottamaan.  Hän  alkoi  jo  hämärästi  aavistaa 
olevansa  hylätty  vaimo,  ja  kukapa  nainen  myöntäisi  mie- 
lellään, että  mies  on  hänelle  kylmennyt.  Hän  mietti  millä 
puheilla  peitellä  koko  asiaa.  Sen  keksittyään  hän 
ilmotti: 

,Sitä  se  kuuluu  Pekka  Roivaan  tyttöä  ajattelevan  Jussi 
Vatanen." 

.^Sitäkö  vanhinta?"  ' 

„Sitä  Liisaahan  se  kuuluu." 

^Joutuisi  noita  Roivaaltakin  jo  naimisiin  pääsemään", 
toivotti  Maija  Liisa,  ja  nyt  hän  jo  katkoi  pärettä,  sillä  hän 
oh  varma  siitä,  että  nyt  se  pannu  pääsee  tulelle.  Hän  ryki 
taas  Liperin  kunnan  tyytymättömyyden  yskää 

Mutta  ei  Anna  Liisa  näyttänyt  muistavan  koko  asiaa. 
Hän  kierteli  ja  kaarteli.  Kun  oli  muut  asiat  kertonut,  niin 
ilmotti: 

^Kaksikymmentä  kolme  kappaahan  se  on  Lehvosenkin 
Anna  Priitta  saanut  Hyvärisen  kauran  leikkuusta  .  .  ." 

Mutta  nyt  ei  Maija  Liisa  enää  malttanut  odottaa.  Pu- 
heeseen vastaamatta  ilmotti  hän  suoraan: 

, Vesikin  jo  rupeaa  pannussa  muikenemaan." 

Silloin  vasta  Anna  Liisa  hoksasi  tulitikkuasian  ja 
siunasi : 

„Herra  siunatkoon!  Kun  uneutin  ne  tulitikut  ihan  ko- 
konaan!" 

Maija  Liisa  pyyhki  nyt  pankkoa,  jotta  poro  pölisi,  ja 
Anna  Liisa  aivan  hätäytyi  eikä  tiennyt  mitä  sanoa.  Hätä- 
päissään hän  jo  lykkäsi  syy:i  Antin  niskoille,  sanoen: 

, Semmoista  se  on,  kun  lähetät  tolkuttoman  miehen 
asialle:  saat  itse  mennä  perästä,  eikä  sittenkään  tule  tolk- 
kua .  .  .    No,  mikä  veikin  muistin." 

Mutta  Maija  Liisa  ei  enää  ääntänytkään.  Ilmassa  oli  uk- 
kosta. Anna  Liisa  unohti  surunsakinjayrittijosovitella, ehdotti: 

^Söisit  nyt  vaikka  paljaaltaan  kahvin  papuja  ja  hauk- 
kaisit sokeria  päälle!" 

Mutta  ei.  Ei  suostunut  Maija  Liisa.  Ähisi  vain  ja  oli 
vihoissaan.     Viimein  tiuskasi: 

„Ei  tässä  tämmöisessä  tuparöttelössä  asuakaan  tarkene 
Limmittämättä!     Kun  on  kuin  harakan  pesä!" 

Hän  oli  aivan  oikeassa.  Sen  huomasi  Anna  Liisakin. 
Yritti  hän  kehrätä,  mutta  ei  se  sujunut  nyt.  Mietti  hän  kei- 
noa, mutta  ei  tahtonut  löytää.  Mutta  Maija  Liisalla  oli  suu- 
rempi tulen  tarvis,  sillä  hän  oli  kuolla  kahvin  janoon.  Ja 
hätä  yrittää  keksiä  keinoja,  kiskoa  vaikka  petäjästä  tuohta.. 
Hän  ehdotti; 

,Onko  teillä  tahko?" 

Olihan  se  tietysti,  ja  Maija  Liisa  järkeili  silloin: 

„Lähteehän  siitä  tulta,  kun  kuiviltaan  tahkoaa.  Jos 
koetettaisiin  tässä  vaikka  sitä  konstia." 

Tahko  tuotiin  tupaan,  ja  nyt  emännät  sillä  tulta  keh- 
räämään. Hurisi  siinä  tahko,  kun  toinen  väänsi  kammista 
ja  toinen  painoi  rautaa  päälle. 

„Sinkoaahan  siitä  kipunoita,  mutta  mihinkäs  ne  ottai- 
sivat tulta?"  riemastui  jo  Maija  Liisa. 

Levitettiin  lattialle  tappuroita  ja  pidettiin  jos  mitkä  pe- 
lit mutta  tulta  vain  ei  saatu. 

^Väännä  kovemmin  !"komensiMaija  Liisa  ja  painoi  rautaa 
tahkoon  irvellä  ikenin.  Mutta  eivät  vain  tappuratleimahtaneet. 

Viimein  he  väsyivät,  pyyiikivät  hien  otsaltaan  ja  Maija 
Liisa  sanoi: 

^Ei  se  syty.** 


He  istuivat  väsyneinä,  epätoivoisina,  ja  Maija  Liisa  ky- 
syi vihansekaisena: 

„Entäs  Ihalainen  itse?  .  .  Tuliko  siitäkään  sen  parem- 
paa tolkkua?" 

«Tulihan  siitä  ...  Ei  se  ojassa  ole,  se  kun  on  on- 
neksi mennyt  Ameriikkaan",  lohdutteli  Anna  Liisa. 

Mutta  silloin  pyöristyivät  Maija  Liisan  silmät.  Hän 
tiesi  mitä  >se  Ameriikkaan  meno  merkitsi,  sillä  monesti  oli 
Kananen  uhannut  mennä  sinne  akkaansa  pakoon,  kun  hän 
oli  sitä  kovistellut  väkijuomien  väärin  käyttämisestä.  Sääli 
hän  nyt  Anna  Liisaa,  joka  oli  muitta  mutkitta  jäänyt  les- 
keksi.    Hän  huudahti: 

„No  niinkö  se  nyt  heittikin  koko  talonsa  ja  eukkonsa 
ja  itse  meni!  Vai  semmoinen  mies  se  olikin,  sekin  Ihalainen!" 

Anna  Liisa  hätäytyi  lopullisesti.  Hän  toki  vielä 
puolusti: 

„Eikö  tuo  tuolta  vielä  tulle!  .  .  Onhan  sinne  kuuluu 
muitakin  miehiä  mennyt  jo  ennen  Ihalaista!" 

Maija  Liisa  huomasi,  että  Anna  Liisa  ei  vielä  tiedä- 
kään, mitä  moisen  miehen  Ameriikkaan  meno  merkitsee. 
Hän  selitti: 

„ Vuota  vain!  .  .  Kyllähän  se  tulee!  .  .  Kyllä  nyt 
saat  jo  lesken  sängyssä  maata,  sillä  eivät  Ameriikkaan 
mene  muut  kuin  ne  jotka  aikovat  hyljätä  koko  ak- 
kansa. " 

Ja  hän  selitti  asian  Anna  Liisalle  juurta  jaksain.  Hän 
kertoi  miten  Kananenkin  oli  uhannut  Anieriikasta  parem- 
man akan  ottaa,  ja  lisäsi  vielä: 

^Niinhän  se  on  sekin  Rääkkylän  Puhakka  mennyt.  Ja 
siihenpähän  jäi  senkin  akka,  ja  Puhakka  otti  Ameriikassa 
sen  Mikko  Havukan  lesken.  No  voi  ryökälettä  sitäkin  Ihalaista ! " 

Nyt  Anna  Liisa  jo  itkeä  kihautti.  Maija  Liisa  vielä  to- 
rui häntä,  kysyen: 

«Mitä  sinä  sille  ukollesi  oikein  teit,  kun  se  nyt  tuskas- 
tui ja  lähti?    Oletko  sinä  lyönyt  sitä?" 

Nyt  muistui  sortuneen  Anna  Liisan  mieleen,  että  oli 
hän  kerran.  Juuri  silloin  Ihalaisen  lähtiessä  oli  hän  leipä- 
lapiolla  herättänyt  hänet,  kun  Sormusen  Miina  käski.  Mutta 
leikillään  hän  oli  sen  tehnyt,  eikä  uskonut,  että  Antti  nyt 
siitä  ottaisi  nenäänsä. 

Mutta  ei  hän  sitäkään  nyt  sanonut  Maija  Liisalle,  vaan 
puhdistautui: 

«Enhän  minä  sitä  lyönyt  enkä  piiskannut  ole  .  .  .  So- 
vinnossa tuota  on  tässä  elää  kituutettu  ja  rauhassa  on  oltu 
vihkimisestä  lähtien  ..." 

Ei  silloin  Maija  Liisakaan  ymmärtänyt  Antin  päähän- 
pistoa.   Arveli  hän  vielä  yhtä  syytä  ja  kysyi: 

„No,  oletko  sinä  sitten  haukkunut  sitä  siitä,  kun  sillä 
on  se  nenä  niin  jumalaton  kuvatus?* 

Ei  Anna  Liisa  huomannut  olevansa  siihenkään  tekoon 
syypää.    Hän  puolustautui: 

„Enhän  minä  ole  koko  nenästä  sanonut  muuta  kuin 
toisinaan  vaan  pyytänyt,  jotta:  'Niistäisit  nyt  Ihalainen  vä- 
hän tuota  nokka-tolhoasi'!  .  ." 

Nyt  alkoi  Maija  Liisa  pitää  Anna  Liisan  puolta  ja  soi- 
masi Anttia,  kun  se  oli  niin  kevytmielisesti  hylännyt  vai- 
monsa. Hän  unohti  jo  kahvinkin  ja  leppyi.  Talossa  oli 
suuri  suru.  Anna  Liisa  itki  pariin  kertaan.  Maija  Liisa 
päivitteli: 

,No  jo  on  paha  henki  saanut  vallan  Liperissäkin!  Kun 
nyt  tuon  Ihalaisenkin  jo  otti  ja  riivasi!  Siihen  se  vie  tämä 
jumalaton  elämä  .  .  .     Hohhoi!  .  .     Hohhoi!" 

Anna  Liisa  oli  sekaisin  aivan.  Ajatteli  taas  sitä  ne- 
nästä huomauttamistaan.     Itkun  lopussa  hän  silloin  valitti: 

„Ottikohan  tuo  nyt  sitte  siitä  sen  mieli  myrtyäkseen? 
Mutta  kukas  sitä  nyt  osasi  uskoa,  jotta  hän  nyt  ottaa 
omasta  nokastaan  niin  nenäänsä,  että  siitä  suuttuu  ja  läh- 
tee. Kun  olisi  ihminen  arvannut,  niin  en  olisi  puhunut 
halaistua  sanaa  koko  tolhosta.  Olisin  sen  antanut  olla 
niine  sisuksineen." 

Yhä  lisääntyi  Maija  Liisassa  sääli.  Hän  jo  lohdutti 
Anna  Liisaa  sillä,  että  ehkä  se  ukko  Hyvärinen  oli  narran- 
nut, se  kun  oli  muutenkin  semmoinen  koiranleuka. 

Se  lohdutus  rauhotti  sen  verran,  että  voitiin  mennä 
nukkumaan.  Mutta  lohduttamisesta  seurasi,  että  Maija  Lii- 
san sääli  myös  hauhtui  ja  kahvi  juohlui  mieleen. 

Ja  nyt  seurasi  pitkä  yö.  He  nukkuivat  samassa  sän- 
gyssä, Maija  Liisa  Antin  paikalla.  Jos  vain  Anna  Liisa  vä- 
hänkin havahtui,  niin  oitis  kuuli  hän  Maija  Liisan  puhu- 
van jotain  semmoista,  mikä  viittasi  kahviin  päin,  tai  ryki 
hän  ja  valitti  yskäänsä.    Joskus  hän  sanoi: 

„Mikä  tässä  tarkenee,  kun  ihan  kylmiltä  suin  piti  sän- 
kyyn vääntäytyä."  Toisinaan  taas  soimasi:  „0n  sitä 
muisti,    kun    ei    muista   tulitikkuja    pyytää!"     Toisin  ajoin 

taas  morkkasi  muilla  sanoin,  vaikka  Anna  Liisaa  ilmankin 
rasitti  suru. 

Ja  silloin  vasta  tunsi  Anna  Liisa,  mikä  aarre  ja  turva 
hänelle  oli  ollut  Ihalainen.  Ensi  yötä  hän  nukkui  nyt  il- 
man sitä,  vihiltä  pääsystä  lähtien.  Kun  aamu  tuli  ja  oli 
noustu,  siunaili  hän  itsekseen  : 

^No  sen  minä  vain  sanon,  että  naisen  kanssa  minä 
en  naimisiin  menisi  .  .  .  Koko  yön  nytkin  vornotti  ja 
marmatti  siinä  .  .  .    Toista  se  oli  Antti  Ihalainen!" 


KAHDEKSAS  LUKU. 


Jussi  Vatanen  ja  Antti  Ihalainen  hommailivat  paluu- 
matkaa. Kaikki  tavarat  oli  ostettu.  Oli  ostettu  vihkisor- 
muskin ja  muut  laitokset,  ja  tamma  oli  aisoissa. 

Nyt  ajaa  köröttivät  he  jo  katua  pitkin.  Istuivat  miehet 
karrissa  rinnatusten  niin  makean  näköisinä,  että  jokaisen 
vastaan  tulijan  suun  pituutta  jatkui  hyväsen  äänettömän 
naurun  eli  hymyn  mitan.  He  olivat  kuin  onnelliset  kak- 
soisveljet. 

Eräässä  paikassa  puhui  Antti: 

„Tässäköhän  se  Pakarisen  puoti  on,  kun  siihen  on 
oven  päälle  räntätty  jotta:  'Pakarisen  kauppa'?* 

«Eihän  se  tässä  taida  olla.  Eikös  se  siellä  Parviaisen 
luona  kaupitse",  oikasi  häntä  Jussi. 

Sitten  ajaa  köröttivät  he  taas  jonkun  aikaa  ääneti,  kun- 
nes Antti  ihmetteli: 

„0n  sitä  tässä  kylässä  tuota  taloa!" 

„Onhan  siinä  talo  poikineen!  Kun  ne  olisi  kaikki  panna 
rahaksi  ja  panna  yhteen  kuormaan  rahat,  niin  tokkohan 
tammakaan  jaksaisi  sitä  rahakuormaa  näpistää",  todisti 
Jussikin,  ja  Antti  jatkoi  kummasteluaan: 

„Tokko  vain  jaksaisi!  Ei  ainakaan  Muskon  mäestä 
nostaisi  sitä  kuormaa,  jos  ei  karrin  perästä  mies  avittaisi." 

„Ei  nostaisi  .  .  .  Mutta  ei  se  kuorma  nousisi  Muskon 
mäestä  Hyvärisenkään  ruunalla!"  myönsi  toinen.  Antti  oli 
samaa  mieltä,  vahvistaen: 

„Ei  nousisi.  Vaan  jos  pantaisiin  pari  eteen,  niin  kyllä 
sen  kuorman  pitäisi  kohota,  kun  ne  nyhtäseisivät  niin  että 
selkä  olisi  suorana,  tahi  sitten  paukahtaisi  luokki  poikki, 
jos  vain  ei  olisi  järin  paksusta  tuomesta  tehty." 

«Poikki  sen  pitäisi  paukahtaa,  vaikka  hän  olisi  miten 
paksusta  tuomesta!"  ylpeili  siihen  Vatanen.  Ja  taas  huu- 
dahti Antti  ihmeissään: 

«Mitenhän  suureksi  se  tämä  Join  kaupunki  oikein  pai- 
suukaan,  kun  tätä  on  jo  nytkin  kanavaha  sinne  toiseen  lai- 
taan asti  ..." 


Niin  jatkui  keskustelua  siitä  asiasta,  kunnes  Antin  oli 
pakko    sanoa  eräästä  kadun  lakasijasta,  joka  lakasi  katua: 

«Katuako  se  tuo  mies  lakasee?" 

Mies  kuuli  kysymyksen,  keskeytti  työnsä,  käänsi  luu- 
tansa pystyyn,  seisoi  sen  varassa,  katseli  ja  ihmetteU 
itsekseen : 

„On  siinä  kaksi  aika  veljestä!  .  .  Missähän  pitäjässä 
tuommoisia  miekkosia  kasvaa!" 

Eivät  he  kuulleet,  eivätkä  tietysti  olisi  siitä  välittäneet- 
kään. He  ajaa  köröttivät  eteenpäin.  Olivat  he  jo  onnel- 
lisesti pääsemässä  pois  koko  kaupungistakin.  Tulivat  jo 
aivan  reunaan,  niin  että  Antin  oli  taas  pakko  kysyä: 

«Joko  tämä  kaupunki  loppuu?" 

Mutta  silloin  tapahtui  asiassa  uusi  käänne.  Hammas- 
lähden    Heikki    Sikanen    oli    ollut  päivällä  torilla  porsaita 

kaupalla  ja  häneltä  oli  karannut  pikkuinen  nassu.  Se  se 
nyt  juosta  vilisti  katua  myöten  saparo  suorana,  sääliin  py- 
sähtyikin, pyöräytti  itseään  iloisena  ja  taas  livisti  katua  pit- 
kin.   Tämä    porsas   teki  käänteen  koko  Vatasen  elämässä. 

Nyt  se  sattui  juoksemaan  kadun  risteyksessä  sen  ka- 
dun poikki,  jota  myöten  Liperin  miehet  ajoivat  kotipitä- 
jäänsä. Se  pysähtyi  aivan  heidän  tammansa  eteen,  röh- 
käsi  iloisesti  ja  katseli  ajajia.  Jussi  sen  huomasi  ensiksi  ja 
sanoi  Antille: 

„Kah!    Potsi!" 

Nyt  sen  huomasi  Anttikin  ja  kummastui: 

„Porsaspahan  on!     Kenenkähän  tuo  on?'' 

Porsas  katseli  miehiä  ja  Jussi  pysähdytti  hevosensa. 
Vihdoin  neuvoi  hän  Anttia: 

„Mikäs  siinä  on  selvässä  asiassa!  Ota  porsas  kiinni, 
kun  sillä  ei  ole  omistajaa,  niin  onhan  jotain  kotiin  vie- 
misiä!" 

Mutta  Antti  epäröi: 

„Jospa  se  on  hyvinkin  jonkun?'' 

„Ei  se  ole  kenenkään  .  .  .  Eihän  kaupungissa  ole  kel- 
lään sikoja",  vakuutti  Jussi.  Samaa  uskoi  nyt  Anttikin, 
kun  hoksasi  sen  asian  Jussin  puheesta.  Lähellä  seisoi  eräs 
hölmö  kaksitoistavuotias  poika  kädet  housuntaskuissa  ja 
katsella  töllisteli  Liperin  miehiä  ihmeissään.  Jussi  kysyi 
häneltä : 

„Poika  hoi!     Kenenkä  poika  sinä  olet?" 

«Kotilaisen!"  tokasi  poika. 

«Kenenkäs  se  on  tuo  porsas?"  jatkoi  Jussi. 

„Ei  se  ole  kenenkään!  .  .  Se  vain  muuten  juoksen- 
telee", selitti  töllistelijä. 

Asia  oli  sitä  myöten  selvä.    Jussi  selitti  Ihalaiselle: 

^Ota  vain  kiinni!  Minä  tässä  pitelen  hevosta  sillä  ai- 
kaa .  .  .  Niin  on  vaikka  Anna  Kaisalle  kaupungista  tuli- 
aisia .  .  .     Perhanan  lihava  potsi  se  onkin l** 

Alkoi  porsasjahti.  Antti  hapuili  otusta  käsin  kiinni, 
mutta  porsas  pyörähti  aina  pois,  kääntyi  taas  päin  Anttia 
ja  katseli  tämän  nenää.    Silloin  Jussi  neuvoi: 

^Maanittele  .  .  .     Koeta  maanittelemalla!" 

Antti  koetti  nyt  pyydellä: 

„Kus  .  .  .  kus  .  .  .  kus  .  .  .  kus!" 

Mutta  porsas  jatkoi  samaa  menoa  ja  puhkaili  pyöräh- 
dellessään:     ^Puh!" 

„Puhkaa  vain  porsas  ja  saparoaan  heiluttaa,  vaan  ei 
antaannu!"  sanoi  poika,  joka  katseli  jahtia  innostuneena. 

„Ei  se  antaannu",  valitti  jo  Antti. 

„Puh!"  puhahti  taas  porsas,  ja  poika  nauroi  kädet  hou- 
suntaskuissa ja  ilmotti: 

.^Taas  puhahti  porsas!" 

„Ei  sitä  saa!  uudisti  Antti.     Jussi  neuvoi  silloin: 

„ Rupea  konnallesi!  .  .  Ryömi  polvillasi,  niin  se  las- 
kee lähelle!"  Antti  alkoi  polvillaan  könytä,  porsas  pyö- 
rähteli edesä,  poika  nauroi  ja  Antti  valitti: 

„Ei  sitä  paholaista  saa!" 

Hölmö  Kotilaisen  poika  nauroi  kaiketaksensa.  Jussi 
arveli  ti  as: 

„Kun  sinulla  olisi,  mikä  haisisi,  niin  sitten  se 
tulisi  " 

Silloin  Antti  nousi,  alkoi  kävellä  ja  kassuttaa  porsasta 
perästä  tulemaan,  mutta  poikakin  todisti: 

„Porsas  vain  katsoo,  eikä  tule." 

Viimein  suuttui  Antti,  ryntäsi  suin  päin  porsaan  kimp- 
puun ja  huudahti: 

„Etkö  sinä  paholaisen  vietävä  antaannu!" 

^Puh!"  vastasi  porsas  ja  lasketteli  saparo  suorana  pa- 
koon, Antin  painaessa  täyttä  juoksua  jälestä.  Kotilaisen 
poika  kipasi  perästä  ja  huusi  Pakarisen  Veikolle,  joka  tuli 
maantieteen  laiskanläksyltä: 

„Tule,  Veikko,  katsomaan,  kun  porsasta  ajetaan!" 

Antti  ja  porsas  panivat  parastaan.  Kiihtyneenä  huusi 
Jussi: 

„Elä  laske  lempoa  pakoon!  .  .    Se  on  lihava  porsas!'^ 

„Nyt  se  halvattu  jo  meni!"  kuului  etäältä  Antin  suut- 
tunut ääni. 

^Minnekä  se  meni?"  huusi  Jussi  kiivastuneena. 

„En  minä  tiedä,  minne  se  meni  ...  Se  meni  yhteen 
herrastaloon",  valitti  Antti. 

,Se  meni  rehtorin  pihaan",  auttoi  poika  huutaen.  Ja 
Aniti  pyysi  Vatasta: 

„Tule  sinäkin  apuun!  .  .  Ei  sitä  kehnoa  saa  yksi- 
nään .  .  .    Tuo  säkki,  johon  sitte  pannaan  peijooni!" 

Jussi  oli  kiihkoissaan,  hän  hyppäsi  alas  karrista,  heitti 
hevosen  yksin  ja  lähti  taistelupaikalle  juoksemaan.  Por- 
sas tulikin  jo  kartanolta  pois,  röhkäsi  ja  lähti  hiljaa  juosta 
hynttyyttämään.  Miehet  ja  poika  perästä.  Jussi  koki 
neuvoa: 

«Ahdistetaan  se  johonkin  nurkkaan  ja  sitten  otetaan!" 

„Kus  .  .  .  kus  .  .  .  kus!"  maanitteli  Antti.  Porsas 
pyöräytti  saparoaan  ja  poika  riemuitsi.  Jussi  tuimistui  ja 
ylvästeli : 

„Otetaan  se  suorastaan  juoksemalla,  pakana!" 

Ja  nyt  alkoi  juoksu.  Porsas  vilisti  katua  pitkin  saparo 
ojona  ja  miehet  ja  Kotilaisen  poika  perästä  niin  että  tukka 
oli  suorana  takana.  Pojan  riemu  yltyi.  Hän  juoksi  ikenet 
irvellä  ja  iloitsi: 

„Voi  kun  miehen  tukka  leuhkaa !" 

„ Juokse  kovemmin,  Antti!  .  .  Kussuta  vähän  juosies- 
sasi",  hätäili  Jussi. 

He  olivat  jo  kiinni  saamaisillansa,  kun  porsas  taas 
pyörähti  sairashuoneen  pihaan,  ja  eikös  miehet  hyökänneet 
suin  päin  perästä.  Kartanolla  alkoi  nyt  oikea  säännöllinen 
saartaminen.    Poika  oli  saapunut  paikalle  ja  Jussi  komensi: 

„Tule  sinä,  Kotilaisen  poika  kolmanneksi,  niin  ahdis- 
tetaan se  tuonne  aitaa  vastaan!" 

„No!"  lupasi  poika,  levittäen  jo  kätensä  esteeksi  ja 
nyt  alkoi  saarto.    Jussi  huusi  Antille: 

«Ahdista  sieltä  seinän  puolelta!  .  .  Elä  laske  sieltä 
ryökälettä  pois!  .  .  ." 

^Se  menee!"  valitti  Antti. 

„Elä  laske!  .  .  Juokse  eteen!  .  .  Potkase  kärsään 
paholaista,  jos  yrittää!  .  .  Poika!  .  .  Elä  laske  vietävää 
poitista  pakenemaan!  .  .  Hös,  senkin  halvattu!"  reuhasi 
Jussi  liehuen  seiväs  kädessä. 

^Lyönkö  minä  tällä  seipäällä?"  pyysi  jo  Antti. 

„Elä  lyö!  .  .  Otetaan  elävänä  ja  viedään  Anna  Kai- 
salle", epäsi  Jussi. 

„Voi  kun  se  pyörähti!"  riemuitsi  poika  hammasrive- 
jänsä  väläytellen. 

Mutta  melu  oli  häirinnyt  sairaita  ja  nyt  tuli  lääkäri^ 
paraaseen  ötäkkään,  ärjyen: 

„Senkö  pahaa  elämää  tetäällä  pidätte!..  Missä  on  poliisi!"^ 

Miehet  vähän  säpsähtivät  viime  sanan  kuullessaan  ja 
koko  mellakka  taukosi.     Lääkäri  tiuskasi  uudestaan: 

^Mitä  riivatun  meteliä  tämä  tämmöinen  on?" 

^Tuotahan  me  porsasta  vain  otimme  kiinni",  selitti 
Jussi  viattomana.  Lääkäri  näytti  uhkaavalta,  mutta  leppyi, 
kun  kuuli  pojan  selittävän: 

„Tuo  porsas  pääsi  karkuun  ja  ne  juoksivat  perästä 
sitä  kiinni  ottamaan!" 

^Menkää  lemmon  kattilaan  täältä!"  sanoi  siihen  lää- 
käri  ja  lähti  antamaan  lääkkeitä  sille  Rissasen  emännälle. 

Sen  pahemmitta  selvisivät  siitä.  Porsas  oli  taas  pääs- 
syt kadulle  ja  käveli  nassutteli  rauhallisena.  Jussi  silloin 
vihjasi  hiljaa: 

^Hiivitään  varpaillaan  ja  tempastaan  saparosta  kiinni!" 

Ja  niin  he  yrittivät  käyttää  salajuonta.  He  lähestyivät 
porsasta  ...    Jo  oli  se  käden  ylettyvillä.    Nyt  .  .  . 

Ja  silloin  molemmat  miehet  ryntäsivät  yhfaikaa.  Mutta 
porsas  livahtikin  taas  käsistä,  vinkasi  vain  kerran  ja  poika 
oli  revetä  naurunsa  remakkaan. 

^Nyt  jos  olisi  Pakarisen  Veikko  nähnyt,  kun  ne  meni- 
vät nenälleen!" 

Pääsivät  siitä  miehet  ylös,  pyyhkivät  hikeänsä  ja  Antti 
päivitteli: 

^Eto  elävä!  .  .  mutta  minkälaisen  lämpimän  antaa." 

„No  ei  luulisi!  Nyrkin  kokoinen  para,  vaan  osaapas 
juoksuttaa",  myönsi  Jussikin,  puisteli  housujaan  mullasta 
ja  hehotti  Anttiakin  siisteyteen: 

^Puistele  sinäkin  multaa  housuistasi!" 

Lepohetken  perästä  alkoi  uusi  ajo.  Poika  selitti  por- 
sasta katsellen: 

^Se  tonkii  nyt  tuossa  multaa  kärsällään." 

He  lähestyivät  varovasti,  jottei  porsas  huomaisi,  ja  al- 
koivat taas  yrittää  äkkihyökkäystä,  kun  pääsivät  sopivan 
välimatkan  päähän.  Mutta  rynnäkkö  ei  onnistunut  nytkään. 
Pois  livahti  porsas  ja  alkoi  painaa  suoraan  keskikatua 
myöten.  Silloin  Jussi  päätti,  että  nyt  pannaan  kova  ko- 
vaa vastaan,  ja  Antti  sanoi: 

„Nyt  ei  hellitetä,  vaikka  olisi  perhana!" 

Ja  parastaan  he  nyt  panivatkin  koko  joukko.  Poika- 
kin viiletti  katua  pitkin  niin  että  pää  oli  taa  päin  kenossa 
ja  silmät  muljollaan,  ja  töin  tuskin  sai  hän  vastaan  tule- 
valle Koposen  pojalle  huudetuksi: 

„Katso,  Armas,  kun  otetaan  porsasta  kiinni!" 

Mutta  taas,  juuri  kun  oltiin  kiinni  saamaisillaan,  vin- 
kasi  porsas  ja  livahti  aidan  raosta  erään  talon  pihaan! 
Neuvottomina  siinä  seisoivat  miehet  hiki  hatussa,  ja  Jussi 
jo  sadatteli: 

^No  voi  perhana  sentään!  .  .  Juuri  kun  piti  saada 
kiinni  niin  meni!     Voi  tuota  halvattua!" 

„No  löysipäs  se  reijänkin,  en  paremmin  sano!"  kirosi 
jo  Antti  suutuksissaan.    Jussi  todisti: 

.,Ei  sitä  enää  uskalla  mennä  pihaan.  Jos  taas  sattuu 
äksyjä  ihmisiä,  niin  voivat  hyvinkin  vielä  huutaa  poliisille!" 

Samaa  mieltä  oli  Anttikin,  sillä  äkäinen  lääkäri  ja  putka 
olivat  vielä  tuoreessa  muistossa.  Mutta  toisella  puolen  oli 
porsas,  eikä  tehnyt  mieli  siitäkään  erota.    Jussi  jo  käski: 

^Tirkistä  siitä  reijästä,  kenen  talo  se  on?" 

Antti  rupesi  kontalleen  maahan,  kurkisti  lankkuaidan 
alla  olevasta  raosta  kartanolle  ja  sanoi: 

„Siellä  se  on!" 


92 


Miehiä  alkoi  harmittaa  ja  suututtaa.  Jussi  kiukutteli: 
„Senkö  täyteistä  ne  tuohon  aitaan  tuonkin  reiän  ovat  teh- 
neet .  .  .  hyvään  lauta-aitaan!" 

Sitä  ei  Anttikaan  käsittänyt.     Hän  valitti: 

,01i  se  lihava  potsi;  kun  ei  olisi  ollut  tuota  reikää  .. ." 

Nyt  Jussi  raapi  päätään.  Arveli  mennä  pihaan,  mutta 
se  äkäinen  herra  kammotti.     Hän  jo  kysyi  pojalta; 

, Tiedätkö  sinä,  Kotilaisen  poika,  kenen  talo  tämä  on?" 

„En  minä  tiedä  .  .  .  Vaan  ei  siellä  ole  sitä  tohtoria, 
joka  siellä  lasareetin  pihalla  oli",  selitti  poika,  ja  Jussi  roh- 
k  astui: 

„No  sitten  mennään!" 

Silloin  alkoi  vielä  ankarampi  ajo  kuin  ennen.  Jussikin 
jo  sanoi: 

„Jos  ei  siinä  muu  auta.  niin  annetaan  seipäällä  kär- 
sään, jotta  töUöää  siihen  paikkaan." 

Nousi  huuto  ja  rymäkkä.  Seipäät  heiluivat  ilmassa. 
Näytti  aivan  kamalalta.   Jussi  liehui  seiväs  kädessä  ja  huusi: 

„Hös  vaivattu!  .  .  Ahdistetaan  se  tuonne  tallin  tahi 
sontatunkion  taa  ja  siellä  hypätään  kehnon  niskaan!  .  . 
Hös  pahennus!  .  .  Elä  laske,  poika,  sinne!  Potkase  kär- 
sään! .  .     Hös  ryökäle!" 

Ja  siinä  kiireessä  sieppasi  hän  täyden  vesiämpärin, 
paiskasi    sen  porsasta  kohti  ja  kaatui  itsekin  huutaessaan: 

„Elä  laske,  Ihalainen,  sitä  reikään!  Lyö  seipäällä,  jos 
yrittää!" 

„ Jospa  se  menee!"  huusi  Antti  vastaan.    Jussi  yltyi: 

«Vaikka  tapa  silloin  koko  para!" 

Siitä  nousi  ihan  julma  sota.  Joskus  menivät  miehet 
kiireessä    kuperkeikkaa.    Porsas    vingahteli.    Poika    säesti 

huutoa  naurullaan,  ja  ylisteli  milloin  porsaan  saparoa,  mil- 
loin miesten  kuperkeikkoja. 

Mutta  melun  parhaillaan  ollessa  kuului  hätäytynyt  nai- 
sen huuto: 

„Mitä  rosvoja  te  olette,  kun  vieraalla  kartanolla  tappe- 
lette? Poliisia  minä  huudan,  jos  ette  asetu  ja  ole  ih- 
misiksi." 

Hätkähtivät  sitä  miehet,  varsinkin  Jussi.  Seipäät  las- 
keutuivat alas  ja  hämmästynyt  nainen  siunaili: 

„Ka!  Herra  siunatkoon!  Jussi  Vatanenhan  se  on  Li- 
peristä ja  Ihalaisen  Antti  ...  Ja  minä  kun  arvelin,  että 
mitä  ihmeen  kummituksia  ne  ovat,  kun  tuommoisen  elä- 
män nostivat  keskellä  parasta  kaupunkia?" 

Silloin  tunsivat  miehetkin  puhujan  ja  Antti  sanoi  hänelle: 

„Ka!  .  .  Eikö  se  ole  se  entinen  Kaisa  Karhutar,  se 
joka  meni  naimisiin  sen  Petrovaaran  Makkosen  kanssa!" 

«Kaisahan   se  on!"  myönsi  siihen  Jussi,  ja  selitti: 

, Sattui  tuo  porsaan  pahuus  pääsemään  säkistä  kar- 
kuun, ja  siinä  on  ollut  ajamista  .  .  .  Kotoa  tuotu  porsas, 
niin  se  vierastaa  näin  kaupunkipaikoissa  omaakin  väkeä!" 

Silloin  Kaisa  nouti  leipää,  murensi  sen  porsaalle,  ja 
kun  porsas  tuli  syömään,  niin  sieppasi  sen  syliinsä,  len- 
nätti Jussille  ja  kysyi: 

„Onko  se  oikein  oman  sian  porsaita?" 

„0n  ...  Se  on  sen  suuren  imisän  sian  porsaita, 
niin  arveltiin  kotoa  lähtiessä,  että  ottaa  hänet  mukaansa, 
jos  hyvinkin  sattuu  halukkaita  ostajia,  jotka  tarvitsevat  por- 
sasta", selitti  Jussi  sitoen  säkin  suuta  kiinni.  Antti  huo- 
masi silloin  tarpeelliseksi  kysyä  Kaisalta: 

„Täällä  Joillako  se  Kaisa  nyt  on?" 

, Täällähän  minä.  Tämä  on  minun  oma  talo  rähjäni 
tässä  .  .  .  Eikö  sitä  joudu  sisällä  pistäytymään?"  puhui 
Kaisa.  Jussi  oli  siihen  erittäin  halukas.  Hän  viskasi  por- 
sassäkin  olalleen  ja  sanoi  Antille: 

„Ka,  joudetaanhan  me  tästä  vielä  poikkeamaan 
Kaisan  luo." 

He  lähtivät  porsainensa  Kaisan  vieraiksi. 


YHDEKSÄS  LUKU. 

Kaisalla  sattuikin  onneksi  juuri  olemaan  pannu  tulella^ 
kun  liperiläiset  saapuivat.    Hän  alkoi  selvitellä  olojaan: 

«Minulla  on  tässä  omissa  hoteissa  ainoastaan  tämä 
keittiö  ja  kammari,  mutta  kammarissa  asuu  se  Pekka  Kank- 
kunen eukkoineen  loisina,  niin  ei  jää  itselle  muuta  kuin 
tämä  keittiö  .  .  .  Mutta  tuleepa  tuota  tässäkin  toimeen, 
herran  kiitosi  .  .  Kas  tuota  pannua,  kun  jo  kuohuu.  Se 
Kankkusen  eukko  on  pannut  suotta  aikojaan  noin  paljon 
puita  hellan  uuniin  .  .  ." 

Hän  pyörähti  hakemaan  kahvimaitoa,  ja  tultuaan  jatkoi: 

«Täällä  Joilla  kun  tuo  maitokin  kallistuu,  niin  että  ei 
häntä  enää  pienimmät  eläjät  jaksa  ostaa  muuta  kuin  hu- 
tun silmäksi  .  .  .  Montako  lypsävää  lehmää  sillä  Vata- 
sella nyt  on?" 

«Viisitoistahan  niitä  on  yksitellen  lukien",  urahti  Jussi. 
Kaisa  antoi  taas  tulla  kuin  rallia: 

«Vai  viisitoista  siinä  Jussin  talossa  nyt  elätetään!  On- 
han siinä  talossa  hyvät  nurmet.  Niitäkin  luhtaniittyjä  on- 
han siinä  ihan  sinne  suutari  Tolvasen  mökille  asti  .  .  . 
Eikö  tuo  kahvi  jo  liene  kystä  .  .  .  Tässä  arvelinkin,  jotta 
tuleekohan  nyt  Liperistä  vieraita,  kun  suuta  syyhytti  ja  tuo 
Kankkusen   kissakin    pesi   silmiään,    niin   pistin    tuossa  jo 

pannun  valmiiksi  tulelle  ja  aattelin,  että  vähemmänpä  häntä 
on  sitten  enää  puuhaa  vieraiden  aikana  ...  Ja  yhäkö  se 
Petrovaaran  ukko  Voutilainen  vain  elää?" 

„Eläähän  se  vielä  ja  ketterä  ukkohan  se  onkin",  myön- 
nytti Jussi,  ja  Antti  vahvisti: 

„ Ketterähän  se  on  vielä  ukko  .  .  .  Vielähän  se  ke- 
huu rukiisen  leivän  ja  pytyllisen  kirnumaitoa  syövänsä  yh- 
dellä verolla,  jos  vain  niikseen  tulee." 

Kaisa  hompsuutti  taas  ja  selitti: 

«Illalla  jäivät  nuo  kahvikupitkin  pesemättä.  Kun  tässä 
yksinään  asuu,  niin  mitäpä  heistä  niin  viitsii  kuurata  .  ,  . 
Ja  tuosta  yhdestä  kupista  on  näet  ripakin  jo  katkennut! 
Onkohan  se  Kankkusen  eukko  sen  katkassut!"  Hän  sel- 
vitteli kahvia  ja  kysyi: 

„Vai  yhä  se  vain  ukko  Voutilainen  jaksaa!  .  .  Ja  sii- 
näkö se  vain  konnullaan  elää?" 

«Siinähän  se." 

„Ka  mikäs  hänellä  on  siinä  eläessä!"  tokasi  Kaisa  jat- 
kaen: „Se  Makkosen  suku  on  tainnut  sieltä  Petrovaarasta 
kokonaan  jo  hävitä,  kun  tämä  minunkin  miesvainajani 
kuoli  .  .  ." 

„Vai  kuoli  se  jo  Kaisan  miesvainaja!  .  .  Niitähän  se 
oli  Petrovaaran  Makkosia  .  .  .  Eikös  se  ollut  sen  entisen 
Ökä-Antin  poikia  se  Kaisan  Makkonen?"  Ihmetteli  Antti 
Kaisan  miehen  kuolemista,  ja  Kaisa  myönsi: 

«Niitähän  se  oli  sen  Antti  Makkosen  perillisiä  Makkos- 
vainaja,  ja  saihan  se  sieltä  taisi  niitä  ukon  perujakin,  joilla 
sitten  tämä  talorähjä  tähän  ostettiin  ...  Se  Jussi  Makko- 
nen kun  kuoli,  niin  se  pesä  näet  jaettiin  sitte  Antin  ja  tä- 
män  minun  Makkosen  kesken,  vaikka  eikö  tuo  Antti  siitä 

enempää  osaa  kähveltänyt,  kun  se  tämä  Makkos-vainaja 
oli  semmoinen  siivoluontoinen  mies,  että  ei  se  ruvennut 
käräjöissä  rettelöimään  kenenkään  kanssa." 

Jussi  oli  kumartunut  polviensa  varaan  ja  kuunteli  miet- 
tivän näköisenä  lattiaan  katsoen  ja  ajatellen;  „Vai  jo  se 
Makkonen  on  kuollut I" 

Sitä  hän  ajatteli  vakavasti.  Vanha  rakkaus  iti.  Hän 
jo  huomautti: 

„Vai  on  tämä  Kaisan  oma  talo  niillä  ukko  Makkosen 
peruilla  ostettu!" 

„Onhan  tämä.  Vaikka  paljonkos  näistä  tämmöisistä  räh- 
jistä on  iloa,  kun  ei  ole  pois  antaa  muuta  kuin  yksi  kahden 
huoneen  kortteeri.  Mutta  onhan  sen  verran,  että  on  oma 
hökkeli  missä  asuu,  niin  että  ei  tarvitse  toisen  tuvan  nurkassa 
loisina  vetelehtiä  .  .  .  Siinä  olisi  nyt  sitä  kahvin  tapaista! 
Juo  sinä  Ihalainen  tuosta  rivattomasta  kupista!  Vatanen 
ottaa  sen  ripaniekan." 


Alettiin  hörppiä  kahvia.  Jussi  mietti  yhä  sitä  ihmeel- 
listä asiaa,  että  Kaisan  mies  oli  kuollut  eikä  siitä  ollut 
sinne  Liperiin  mitään  kuulunut.  Kun  hän  oli  paraillaan 
vetämässä  aimo  siemausta  kahvia  suuhunsa,  katsoa  mul- 
jautti hän  jo  salavihkaa,  ikäänkuin  teevadin  reunan  takaa, 
Kaisaan,  huomatakseen,  oliko  se  Kaisa  vielä  entisen  näköi- 
nen. Ja  eipä  tuo  näyttänyt  paljoa  muuttuneen.  Kun  hän 
oli  yhden  teevadillisen  ryypännyt,  ihmetteli  hän  toista  täyt- 
täessään: 

„Vai  kuoli  se  Kaisan  miesvainaja!" 

Kaisa  huokasi  syvään  ja  vakuutti: 

7 


98 


„Siellä  on  Herransa  edessä  Makkosvainaja  tekemässä 
tiliä  ajallisesta  vaelluksestansa  täällä  maan  päällä.  Ja  tot- 
tapahan  se  oli  hänellekin  sallittu,  että  ei  saanut  ikäänsä 
elää  ...  Ja  mitäpä  tuosta  liiallisesta  elämästä  sitte  on- 
kaan! Enemmän  vain  tulee  syntiä  tehdyksi  ja  enemmän 
on  sitten  tuomiolle  tullessa  vastaamista!" 

Hän  kuivasi  esiliinallaan  silmästänsä  kyyneleen  ja 
käänsi  äkkiä  puheen  ihmetellen: 

^Olikohan  se  kahvi  selvinnytkään  kunnolleen,  kun  sii- 
hen kupin  pohjaan  on  poroja  jäänyt  .  .  .  Vaan  poroista- 
han se  rahakin  maksetaan.  Niin  se  Makkosvainajakin  aina 
sanoi,  eikä  se  ollut  siitä  suustaan  niin  ronkelinen  kuin  mo- 
net muut  ovat.  Kyllä  sille  olisi  poroinenkin  kahvi  kel- 
vannut .  .  ." 

^Eihän  se  Makkosen  suku  yleensäkään  ole  ron- 
kelista siinä  syömisen  asiassa",  vakuutti  Antti.  Kaisa 
siitä  kehumisesta  heltyi  Makkostaan  kohtaan  ja  alkoi 
kiitellä : 

„Ei  se  turhaa  virnistellyt  ruualle,  kun  sen  eteen  pääsi, 
eikä  se  nenäänsä  nyrpistellyt,  jos  olisi  sattunut  huttukat- 
tila  pohjaan  palamaan  .  .  .  Herra  häntä  siunatkoon  Mak- 
kosta siellä  tulevassa  elämässä!  .  .  Ota  nyt  siitä,  Vatanen^ 
ja  Ihalainen,  toinen  kuppi  sitä  kahvia!  .  .  ei  tullut  oste- 
tuksi vehnäsiä,  mutta  kuka  sitä  nyt  osasi  ajatella,  että  Li- 
peristä asti  tulee  vieraita." 

Hän  työnsi  sokerikuppia  Jussin  eteen  ja  kehotti: 

,Ota  nyt,  Vatanen,  sokeria,  että  hän  tuntuu!  Hyväs- 
tikö se  Ihalaisen  Anna  Liisa  jaksaa?" 

^Siinähän  se  menee.  Vaikka  vanhuushan  se  tahtoo 
siellä  Liperissä  kaikkia  ihmisiä  vaivata  ja  olla  vastuksena". 

selitti  Antti.  Jussi  veti  kahvia  suuhunsa  ja  purastuaan  so- 
iieria  kysyi,  sokeria  hampaiden  välissä; 

„Mihinkä  tautiin  se  tämä  Makkonen  kuoli?" 

„Eikö  tuo  liene  ollut  vain  semmoista  tavallista  kuole- 
man tautia,  kun  se  poti  kolme  kuukautta  tilan  omana, 
vaikka  kävihän  sitä  tohtorikin  katsomassa  .  .  .  Lopulta 
sitten  jo  alkoi  vain  heikota  ja  ihan  viimeiseksi  sitten  kuoli", 
antoi  Kaisa  tulla,  ja  Antti  piti  asiaan  kuuluvana  ih- 
metellä ; 

„Vai  viimeiseksi  hän  sitten  vasta  kuoli!  Yölläkö  tuo 
kuoli,  vai  sattuiko  olemaan  päiväinen  aika?" 

„Ei  se  ollut  oikein  kumpainenkaan.  Se  oli  paremmin 
aamuhämärää,  kun  pesijä  tuli.  Vaikka  johan  se  Makko- 
nen oli  kuollut  ennen  kuin  pesijä  ennätti  tullakaan.  Kau- 
risen  Susohan  sen  pesi." 

„Vai  Suso  sen  pesi!  .  .  Onko  se  Suso  täältä  näiltä 
paikoin  kotoisin!"  tarttui  siihen  Antti,  ja  Kaisa  sanoi  Su- 
son  olevan  Kiihtelysvaarasta. 

»Sitähän  minäkin,  että  Kiihtelyksestä  se  on!"  myönsi 
Antti.  Jussi  taas  puolestaan  mietti  yhä  vain  sitä  samaa 
kummallista  sattumaa,  että  hän  ja  Kaisa  osuivat  olemaan 
leskinä  nyt  samaan  aikaan.  Siitä  johtui  taas  mieleen  toi- 
sia ajatuksia.    Hän  tiedusti: 

»Taitaa  se  tämmöinen  talo  olla  hyvinkin  kallis  os- 
taessa?" 

Ei  Kaisa  olisi  arvannut  oikein  pitää  nyt  hintoja  kor- 
kealla, ja  sanoi  vain: 

»Eihän  nämä  tämmöiset  köyhät  talot  kalliita  ole  niin 
kuin  noiden  rikkaiden  Parviaisten  ja  muiden  talot.  Liekkö 
se    Makkonen    maksanut   tästä  kolmeakaan  tuhatta  enem- 

pää  .  .  .    Vaan  sanovathan  ne,  että  tästä  tulisi  kallis  talo, 
jos  rakentaisi  ja  korjauttaisi. " 

„Vai  tulisi  rakentamalla  kallis!"  yhtyi  puheeseen  Antti. 
Jussi  vertaili  talon  hintaa  Hyvärisen  tytön  myötäjäisiin.  Jo 
kysyi  hän  Kaisalta: 

^Milloinka  se  tämä  Makkonen  kuoli?" 

»Johan  siitä  on  Mikkelin  jälkiviikosta  toinen  vuosi  me- 
nemässä. Se  kuoli  samaan  aikaan  kuin  Jussi  Väänäsen 
isä-ukko  sieltä  Kiihtelysvaarasta!" 

Hän  pyyhki  pankon  ja  kysyi: 

„Yhäkö  se  on  tämä  Vatanen  yhtä  iloisen  luontoinen 
kuin  ennenkin?" 

Jussi  ei  nyt  vastannut.  Mutta  Antti  muisti  Jussin  van- 
han rakkauden,  vertasi  jo  Kaisaa  Hyvärisen  tyttöön  ja  vastasi: 

„Eihän  tätä  Jussia  ole  surut  painaneet.  Ja  mitäpä  hän 
saisikaan  surtavakseen,  kun  on  miehellä  talo  semmoinen, 
että  siinä  ovat  pitäjän  paraat  heinämaatkin  .  .  .  varsinkin 
mitä  luhtaniittyihin  tulee." 

Jussi  taas  oli  sillä  aikaa  ajatellut  toista  asiaa  ja  ky- 
syi nyt: 

„Vai  jo  siitä  on  toista  vuotta  Makkosvainajan  kuole- 
masta! Kyllä  kai  se  on  täällä  Joillakin  sama  laki  kuin  Li- 
perissäkin, jotta  vaimonpuoletkin  pääsevät  jo  vuoden  päästä 
toisille  kuuluutuksille,  jos  vain  itse  sitä  haluavat?" 

„Eipä  tuota  ole  tullut  perätyksi,  kun  ei  tässä  ole  ollut 
mitään  aikomuksiakaan.  Vaikka  eikö  tuo  liene  sama  laki 
täälläkin,  kun  täällä  on  kerran  Liperistä  tullut  pappikin?" 
selitti  Kaisa,  ja  Jussi  yhtyi: 

„ Samahan  se  on  sitten.  Vai  Liperistä  täällä  on  pappikin! 
Onkohan  tuo  sen  entisen  hyväsaarnaisen  rovastin  poikia?* 

„Niitäköhän  lienee  vai  lieneekö  sitten  sen  kappalaisen, 
sen  vanhan  Tujuliinin  poikia.  Anteliiniksi  ne  sitä  sanovat 
sukunimeltään",  tuli  Kaisalta,  ja  nyt  vahvisti  Antti: 

„Tujuhinin  poikiahan  se  sitten  on,  sillä  eihän  sillä  ro- 
vastilla ollut  sen  nimisiä  lapsia,  vaikka  sillä  oli  niitä  yhtä 
vaille  tusina." 

„Tujuliininhan  se  on.  Eikö  tuo  heneekin  se  Tujulii- 
nin Kasperi,  josta  ne  yhteen  aikaan  eivät  sanoneet  tulleen 
mitään",  myönsi  Vatanen  siihen. 

Puhuttiin  muista  vähemmän  tärkeistä  asioista  Jussissa 
oli  alkanut  kyteä  vanha  rakkaus  yhä  kovemmin;  hän  pel- 
käsi jo,  että  jos  se  Antti  nyt  taas  ennen  aikojaan  puhuu 
siitä  Hyvärisen  tytön  asiasta.  Alkoi  jo  vähän  suuttuakin  siitä 
Antille,  mutta  ei  löytänyt  muuta  sopivaa  keinoa  ilmottaak- 
seen  närkästystään,  ja  varottaaksensa  samalla,  kuin  että 
sanoi: 

„Onkin  tässä  tullut  jo  kaikki  asiat  puhutuksi.  Vaikka 
eihän  se  miehille  o. kein  sopisi  semmoinen  kielen  kantami- 
nen. Se  Sormusen  Pekkakm  on  siitä  päässyt  ihan  akko- 
jen kirjoihin,  kun  ei  malta  sitä  suukomentoaan  pitää  ku- 
rissa, vaan  meni  senkin  Kakriaisen  Mikon  ja  Hentusen  ty- 
tön naimisista  ennen  aikojaan  hölöttämään,  kun  saitui  ole- 
maan puhemiehenä,  ja  sillä  tavalla  sai  a-.kaan,  että  Kakri- 
ainen  ei  päässytkään  enää  perääntymään,  kun  se  Kososen 
tyttö,  johon  Mikko  aikoi  Hentusen  tytön  vaihtaa,  sai  näet 
sen  kautta  asiasta   perää  eikä  enriä  huolinut  Mikosta." 

Sitä  sanoessaan  hän  muljautti  Anttiin  pariinkin  ker- 
taan, huomauttaakseen  ja  nähdäkseen,  älyääköhän  sc  Antti. 
Mutta  Antti  oikeastaan  oh  älynnyt  asian  heti  kun  Jussi  ky- 
syi  Kaisan   talon    hintaa   ja   sitten  sitä  leskiajan  pituutta. 

Nyt  hän  varmistui  asiasta  ja  alkoi  auttaa  Jussia,  arvellen 
sen  kuuluvan  hänelle,  hän  kun  kerran  oli  puhemies.  Hän 
jo  kysyi: 

„Vai  ei  ole  Kaisa  vielä  aikonut  mitään,  vaikka  Mak- 
kosvainaja    kuoli  jo  viime  syksynä  Mikkelin  alusviikolla!" 

Kaisa  alkoi  silloin  lasketella: 

^Kukapa  niistä  köyhistä  huolisikaan,  vaikka  itse  aikoi- 
sikin  .  .  ,  Eikä  se  meidän  suku  ole  ollut  milloinkaan  niin 
hätäistä  ja  kiireellistä,  että  ei  ole  oikein  ehtinyt  entisen 
elävistä  sänkyä  puhdistaa,  kun  jo  toisen  ottaa.  Sekin  Sohvi 
Karhutar,  olihan  se  Ruukin  Pekka  Sahasen  jälkeen  kuusi 
vuotta  leskenä,  ennen  kuin  meni  sille  Uudenkylän  Suho- 
selle, jonka  kanssa  se  sitten  oli  yhdessä  Suhosen  kuole- 
maan asti  ...  Ja  sekin  Loviisa,  sen  Jussi  Karhun  tyttö  . . . 
Vastahan  sekin  näet  meni  Könösen  Antille,  kun  oli  ollut 
Miinalaisen  leskenä  seitsemättä  vuotta  ...  Se  on  koko 
tämä  Karhun  suku  ollut  aina  semmoista  ajattelevaa  ja  va- 
kavaa sukua  ..." 

Omaa  vakavuuttaan  ajatellen  hän  pyöräytti  asian: 

„Vaikka  eipä  ne  kaikki  malttaisi  niin  tarkkaan  lesken- 
sänkyään  maata  .  .  .  Sekin  Mulon  Massisen  leski  oli  jo 
toisen  kelkassa,  ennenkuin  vielä  oli  ehtinyt  ottaa  selvää 
Massisen  kaikista  lapsistakaan,  montako  niitä  jäi." 

Jussia  miellytti  Kaisan  vakavuus,  jota  vielä  vahvisti 
Antti  sanoen: 

«Vakavamielistä  sukuahan  se  on  se  Karhun  sukukunta 
aikoinaan  ollut  .  .  .  Möröksihän  ne  sitä  Pekka  Karhua  sa- 
noivatkin, ja  sen  Mikko  Karhun  tyttöä  haukuttiin  Kontioksi." 

Mutta  liialliselta  hänestä  kumminkin  tuntui  semmoinen 
vakavuus,  jos  Kaisa  päättäisi  muun  Karhun  suvun  esimerk- 

kiä  seuraten  pitää  sänkyään  leskensänkynä  kuusin  vuosin. 
Jussin    asiaa  ajatellen  ja  ajaen  hän  sen  vuoksi  huomautti: 
„Vaikka  kyllähän  se  ravakka  vaimoihminen,  niin  kuin 
Kaisakin  on,  ennättää  yhden  leskensängyn  loppuun  maata 
vähemmässäkin  ajassa  kuin  kuudessa  vuodessa!" 
„Ennättää!"  kiirehti  Jussikin  ja  lisäsi  vielä: 
^LiialHsta  ylellisyyttähän  onkin  pitää  sänkyään  puolil- 
laan niin  kauvan." 


Miehet  katsahtivat  toisiiinsa  hyvässä  ymmärryksessä  ja 
Antti  jo  iski  silmääkin.  Mutta  Kaisa  ei  tahtonut  sukunsa 
ansioita  puolustamatta  jättää,  ja  hän  pani  vastaan,  selittäen: 

„No,  parempi  on  sentään  pitää  sänkyään  puolillaan 
muutama  liikeneväkin  vuosi,  kuin  koota  se  ihan  kukkural- 
leen niin  kuin  se  Rissasenkin  akka  oli  tehnyt  .  .  .  vaikka 
hänellä  oli  omakin  mies.  Lopulta  sitte  oma  ukko  jo  sai 
tietää,  ja  tietäähän  sen  mikä  loppu  semmoisesta  elämästä 
tulee.  Mutta  tässä  Karhun  sukukunnassa  on  aina  eletty 
ihmisiksi." 

Sen  todisti  Anttikin,  murahtaen: 

„Niin  on  eletty.  Niin  on  ollut  siinä  suvussa  sänky 
aina  tasapää  kuin  ryyhäpuuUa  pyyhkäisty  jyväkappa:  ei 
ole  ollut  liikoja,  jos  ei  vajaakaan  lie  ollut." 

Jussiakin  miellytti,  että  koko  Karhun  suku  oli  niin  va- 
kavamiehstä  väkeä,  ja  Kaisakin  miehstyi  kehumisesta.  Tar- 
josi jo  kolmannet  kupit  kahvia  ja  kainosteli  nyt  itseään, 
puhuen: 

„Ka  mitäpä  häntä  ihminen  tarvitsee  turhaa  huikennella 
ja  huvitella.   Pääsee  tuota  vähemmälläkin  synninteolla  maan 

rakoon,  niin  kuin  Makkosvainajakin  pääsi  .  .  .  Ottaisitte 
siitä  nyt  kolmannet  kupit  lämpimiksenne!" 

„01isipa  tuo  jo  entinenkin  välttänyt",  vastusteli  Jussi» 
ja   Antti  taas  puolestaan  jatkoi  muuta  puhetta,  myöntäen: 

^Pääseehän  sitä  maan  rakoon,  vaikka  ei  yhtään  hui- 
kentelisi. Eikä  se  tämä  Kaisa  huikennellut  nuoruudessaan- 
kaan,  kun  vielä  siellä  Liperintaipaleella  tyttönä  oli." 

»Vakavahan  tämä  Kaisa  oli  jo  silloinkin",  kiitteli  Jus- 
sikin sokeria  purastessaan. 

„Ka,  ota  nyt  Ihalainenkin  sitä  kahvivettä!"  kehotti  Kaisa 
hyvillä  mielin. 

Oli  jo  puhuttu  monet  mutkat  ja  päästy  lähelle  asian 
ydintä,  kun  Kaisa  oli  tehdä  turhaksi  kaikki  entiset  vaivat, 
kääntäen  äkkiä  puheen  toisaalle.    Kysyi  näet  yhfäkkiä: 

»Vartavastenko  se  Ihalainen  ja  Vatanen  tulivat  sitä  por- 
sasta kaupalle?" 

Jussi  pelkäsi,  että  nyt  se  Antti  lopultakin  pilaa  asian 
ja  sanoo,  että  oli  sitä  muutakin  asiaa,  ja  sillä  tavalla  an- 
taa ilmi  Hyvärisen  tytön.  Sitä  estääkseen,  Anttia  ja  koko 
asiaa  jotenkin  hämmentääkseen,  alkoi  hän  niistää  turistella 
nenäänsä,  kun  ei  itsekään  keksinyt  mitä  vastata  niin  äkki- 
näiseen kysymykseen. 

Mutta  Antti  osottautuikin  oikeaksi  puhemieheksi.  Hän 
vastasi  varmuudella: 

»Sitähän  me  läksimme  tuomaan  tarjolle,  kun  niitä 
tällä  Vatasella  on  liikenemään  asti  ja  toisiahan  ne  siat 
siellä  maalla  vain  porsivat." 

»Vai  vartavasten  porsasta  tuomaan!" 

«Vartavasten  .  .  .  Vaikka  ajateltiin  samalla,  että  jos 
sattuu,   niin    kysytään    samalla,   asuuko   se  vielä  Joilla  se 

Makkosen  leski,  niin  olisi  käyty  kysymässä,  jotta  milloin 
se  Makkonen  kuoli,  kun  ei  sen  kuolemasta  ole  sinne  Li- 
periin mitään  kuulunut",  lisäsi  Antti,  yrittäen  vielä  päästä 
takaisin  asiaan  kiinni. 

Nyt  oli  Jussi  kiitollinen  Antille.  Tosin  molemmat  mie- 
het soimailivat  sydämissään  Kaisaa,  se  kun  noin  joutavalla 
kysymyksellä  oli  taas  saanut  aikaan,  että  kierros  oli  alet- 
tava alusta.  Ei  tahtonut  enää  keksiä  mistä  alkaa.  Asian 
vaikeutta  ajatellen  otti  Antti  vertauksen,  sanoen  ikäänkuin 
itsekseen : 

„Kyllä  siinä  näkyy  olevan  työtä  ennen  kuin  saa  por- 
saan kierrokseen  ja  siitä  säkkiin." 

Mutta  eihän  Kaisa  mistä  tiennyt,  että  siinä  oU  vertaus. 
Hän   käsitti  siinä  olevan  paljaan  äskeisen  porsaskysymyk 
sen  puheena  ja  neuvoi: 

«Kyllähän  siinä  on  työtä,  jos  tuhmasti  ottaa  kiinni . . . 
Vaan  kun  ottaa  syöttiä  ja  osaa  viisaasti  maanitella  ja  kep- 
lutella,  niin  kyllä  sen  viisaankin  porsaan  säkkiin  saa  " 

Siinä  tuntui  olevan  neuvoa  ja  ennustusta.  Molemmat 
miehet  olivat  varmat  siitä,  että  Kaisa  ylpeilee  ja  tahtoo  sa- 
noa, ettei  niitä  kaupunkitalon  omistajia  niin  vain  väkiryn- 
näköllä  viedä.  Miettiviksi  kävivät  miehet.  Kaisa  heidäii 
mielestään  vielä  ikäänkuin  muka  ilkkui,  sanoessaan: 

«Niinhän  minä  neuvoin  Tikkalanvaaran  Holopaistakin, 
kun  siltä  pääsi  härkä  karkuun,  että  ota  kauroja  vakkaan,  ja 
pyydä  sillä  ja  helisytä  jyviä  vakassa,  niin  kyllä  se  tulee.  Ja 
sillä  lailla  se  Holopainen  saikin  härkänsä  taas  nuoraan  a  möi 
sille  lihakauppias  Kinnuselle,  joka  osti  Simo  Tuunaisen  talon.** 

Silloin  luulivat  molemmat  miehet  Kaisan  tarkottavan, 
ettei  se  kaupunkilainen,   varsinkaan    oman  talon  omistaja, 

lähde  yhden  Jussi  Vatasen  taloon,  vaikka  hänessä  olisi 
kuinka  hyvät  heinämaat,  vaan  että  parempi  jyvävakka  sii- 
hen tarvitaan,  jos  mieli  houkutella.  Asia  synkkeni  nyt  ker- 
rassaan ja  Antti  jo  sanoi: 

„Mistäpä  sitä  aina  jokaiselle  semmoinen  jyvävakka 
riittää,  ja  varsinkin  näin  kaupunkireisulla  sattuu  käsille!" 

Ja  toivottomaksi  kävi  homma,  kun  Kaisa  Antin  puhee- 
seen myönsi: 

„Eihän  sitä  aina  satu  jokaisella  jyvävakkaa  olemaan  . . . 
Mutta  parempi  on  antaa  silloin  porsaan  juosta  yksinään, 
kuin  ruveta  sitä  väkivallalla  kiinni  saamaan.  Aikansa  se 
kun  juoksee,  niin  tottapahan  väsyy  ja  menee  jonkun  taloon". 

Se  oli  kuin  lopullinen  neuvo  pysyä  erillään  Kaisasta. 
Niin  tuntui  Jussin  mielestä.  Hän  jo  käänsikin  puheen  ko- 
konaan toiseen  asiaan,  kysyen: 

^Paljonkohan  sitte  Kinnunen  maksoi  siitä  Tikkalan  Ho- 
lopaisen härästä?" 

„Toista  sataa  markkaahan  se  taisi  maksaa.  Ja  nah- 
kan sai  vielä  Holopainen  itse  ja  vei  sen  Haarasen  karvari- 
verstaan  piiskattavaksi  ...  Ja  tulihan  siitä  ruojasta  hyviä 
pieksunpohjia  ja  selkänahasta,  ja  liepeistä  sai  ruojuita  ja 
kaustonahkoja." 

Antistakin  tuntui,  että  asia  oli  toivoton  ja  hän  yhtyi 
puheeseen  kysyen: 

„01iko  se  sarvipää  härkä?" 

„Mulipää  se  oli,  punaisen  kirjava  väriltään.  Isonlainen 
härän  jurtikkahan  se  muutoin  oli",  ilmotti  Kaisa. 

^Olikohan  monivuotinen  jo?" 

„Niinkö  se  Holopaisen  härkä?" 

.Niin." 

^Mitenkäs  se  olikaan?  .  .  No,  herra  siunatkoon!  Jäi- 
köhän  se  ikä  minulta  kysymättä,  kun  se  nyt  ei  tule  pää- 
hän! .  .  Kyllä  kai  se  unohtui  kysymättä!  Ja  kun  se  Ho- 
lopainen ei  itsekään  huomannut  siitä  puhua,  vaikka  se  tässä 
istui  ja  joi  kahviakin  .  .  .  Mutta  eiköhän  tuo  lihakauppias 
Kinnunen  sattuisi  sitä  muistamaan;  se  asuu  siinä  Liperiin 
menevän  kadun  varrella,  niin  että  Liperiin  mennessä  ei 
tule  väärää,  jos  pistäytyy  kysymässä.  Ja  se  Kinnunen  on 
hyvin  höyli  mies.  Kyllä  se  sanoo,  kun  vain  sanotte,  jotta 
se  Makkosen  leski  neuvoi  tulemaan." 

Masentuneet  olivat  miehet.  Jussissa  herännyt  vanha  rak- 
kaus oli  niin  alkuunsa  tukahdutettu.  Kyynäspäät  polvien  no- 
jassa hän  imi  piippuansa,  katsoi  lattiaan  ja  jo  huokasi  lopulta: 

„01isi  tässä  aika  lähteä  jo  kotiin  päin." 

„Eihän  tässä  nyt  vielä  mihin  ole  kiirettä.  Ennättäähän 
tuonne  nyt  Liperiin,  vaikka  myöhemminkin  lähtee!"  esteli 
Kaisa. 

Mutta  Jussista  se  estely  tuntui  ivailulta.  Mielenkar- 
vaus  sen  vaikuttt.  Hän  ajatteli:  „Se  tahtoo  tuolla  sanoa, 
että  ennättää  tuota  moiseen  lystiin,  kuin  mikä  se  Liperikin 
on,  mokoma  likaluoso,  koko  pitäjäs."  Hän  luuli  Kaisan 
siten  ylpeilevän  kaupunkilaisuudellaan,  loukkautui  ja  alkoi 
juonitella,  sanoen: 

„Ka  kotiinsapa  sen  pitää  köyhänkin  rientää,  kun  ei 
kannata  näin  kaupunkipaikoissa  asua  ja  taloja  ostaa." 

Kaisasta  se  oli  viisaasti  sanottu.  Hän  ihastui  Vataseen 
ja  myönsi: 

„Kotihan  se  on  aina  koti  köyhälläkin.  Sinne  se  vain 
vetää,  olipahan  ihminen  sitten  ylhäinen  tai  alhainen.  Ei 
se  sillä  vähä  pidä!" 

Jussia  sisutti  yhä  enemmän.  Hän  sylkäsi,  kumartui 
yhä  alemma  ja  juonitteli  vastaan,  pistäen: 

^Ka  pitäähän  niitä  olla  alhaisiakin  maailmassa,  sillä 
eivät  suinkaan  ne  muuten  ylhäisetkään  kaupungissa  herras- 
telisi  ja  ylpeilisi,  ja  katsoisi  ylen  tätä  alempaa  kansaa.* 

Herra  isä,  miten  viisaasti  se  Vatanen  tuntui  nyt  puhu- 
van! Kaisa  oli  hänen  kanssaan  aivan  samaa  mieltä.  Hän 
myönsi: 

„Tottapa  juuri  sentähdän  niin  on  laitettukin  alussa, 
että  pitää  olla  alhaisempiakin,  jotta  voisivat  toiset  ihmisiksi 
elää,  jottei  heidän  tarvitsisi  tuolla  sateessa  ja  kylmässä 
puutosta  kärsiä  ja  nähdä  nälkää  ja  värjötella." 

„Se  pistelee  ...  se  pistelee,  että  jos  hän  tulisi  minulle 
akaksi,  niin  pitäisi  sateisellakin  ilmalla  lähteä  esimerkiksi 
niittämään,  tahi  pakkasella  viemään  lehmille  vettä",  ajatteli 
Jussi,  ja  juonitteli  yhä  katkerampana,  pistäen  hänkin,  jopa 
kehasten: 

»Tottapa  se  on  niin  laitettu  .  .  .  Vaikka  eletäänhän 
sitä  Liperissäkin  ja  omaa  leipää  syödäänkin,  eikä  tarvitse 
maidonkaan  kalleuden  kautta  maidon  puutetta  kärsiä,  kun 
omat  lehmät  lypsävät  minkä  vain  nännistä  kehtaa  vetää. 
Rainnoittain  vain  kannetaan  rieskamaitoa  maitokammariin 
piimimään." 

Aivan  heltyi  Kaisan  mieli,  kun  kuuli  Liperiä  noin  ke- 
huttavan. Hän  oli  nyt  kuin  muukalainen  vieraalla  maalla, 
ja  Liperin  maitopytyt  johtuivat  mieleen.  Onnellisia  ne, 
jotka  siellä  saavat  asua  ikänsä!"  huokasi  hän  itsekseen  ja 
ääneensä  hän  sanoi: 

^Ihmisiähän  siellä  Liperissäkin  elää,  ja  mikäs  siellä  on 
eläessä  semmoisessa  pitäjässä!" 

Se  vielä  puuttui:  Kaisa  tahtoi  viitata,  ettei  hän  muka 
liperiläisiäkään  niin  ylenkatso,  ettei  pitäisi  niitä  ihmisinä. 
Jussin  mitta  oh  täysi.  Vanha  rakkauskin  unohtui.  Hän 
kerskasi  pistäen: 

„No  ei  ole  meidänkään  matkassa,  tämän  Ihalaisen 
kanssa,  yhtään  Liperistä  tullutta  porsasta,  vaan  ihmisiä 
olemme  vielä  molemmat,  vaikka  olemmekin  ikämme  Lipe- 
rintaipaleella  eläneet  ja  omaa  kontua  viljelleet.  Eikä  ole 
tarvinnut  vielä  kirnumaitoa  tuoreeltaan  suoraan  kirnusta 
juoda,  vaan  on  ollut  vara  hapattaa  se  niin  muikeaksi,  että 
se  on  kuin  paras  kalja." 

Hän  viskasi  jo  porsassäkin  selkäänsä  ja  jatkoi  kerska- 
ustaan: 

„Neljä  maitotiinua  kun  seisoo  meidänkin  talossa  yh- 
dessä rivissä,  ja  yhdestä  kun  otetaan,  niin  toiseen  pannaan, 
jotta  on  siinä  aikaa  maidolla  muieta  ...  Ja  pään  kokois- 
takin kokkeha  kun  saa  sieltä  maitokapustalla  leukansa  alle 
ammentaa,  niin  ei  siinä  tarvitse  maidon  vähyyttä  huutaa." 

Hämmästyi  aivan  Kaisa  Jussin  rikkautta  ja  arveli,  ettei 
ollut  ihme,  jos  jo  vähän  kehaseekin.    Hän  ihmetteli: 

„No  tietäähän  tuon  nyt,  että  on  sitä  Liperissä  sitä 
maidon  puolta!" 

„Niinkö  ne  nämä  kaupunkilaiset  sitten  luulevat,  että 
Liperissä  ei  ole  muuta  kuin  vain  sitä  maidon  heraa  ja  sitä 
kokkelitörkyä!  Kyllä  ne  liperiläiset  vielä  akkoja  saavat,  ja 
jos  niikseen  tulee,  niin  tulevat  ne  toimeen  omankin  pitä- 
jänsä akoilla." 

„Onhan  siellä  akkoja",  yritti  Kaisa,  mutta  Jussi,  joka 
luuli  sitäkin  ivaksi,  oli  jo  niin  julmistunut,  ettei  antanut 
suun  vuoroa,  vaan  riiteli  äkeissään: 

„No  on  kyllä.  Ei  sinun  tarvitse  yhtään  ylpeillä!  Ja 
jos  ei  Liperistä  tuotaisi  Join  markkinoille  hevosiakin,  niin 
näkisithän,  olisiko  täällä  muuta  nelijalkaista  kuin  se  Joo- 
nas-mustilaisen  kaakki  I" 

Kaisa  ällistyi  Jussin  kiivastumista.  Porsas  vinkui  sä- 
kissä kuin  syötävä.    Jussi  huusi  sille  kiukuissaan: 

„ Vieläkö  sinä  vingut,  senkin  harjaselkä!  .  .  Kun  poi- 
kasen kerran,  niin  tukkeat  siinä  sen  kehnon  vietävä  kärsäsi!" 

„Herra  isä!"  yritti  Kaisa.  Mutta  Jussi  oli  kuohuksis- 
saan. Hän  viskasi  porsassäkin  olalleen  ja  sanoi  Antille 
jyrkästi: 

„Tule  hiiteen  täältä!" 

He  olivat  jo  menossa,  kun  asia  saikin  ihan  toisen 
käänteen.  Kaisa  oli  unohtanut  yhden  asian.  Hätäyksis- 
sään  kysyi  hän,  kun  miehet  olivat  jo  ovessa   menossa: 

«Hyvästikö  se  Vatasen  Loviisa  vain  jaksaa  ja  onko  se 
terveenä?" 

«Loviisako?"  pääsi  silloin  Jussilta,  ja  nyt  vasta  hoksa- 
sivat miehet,  että  Kaisalla  ei  ollut  vielä  tietoa  koko  Jussin 
leskeydestä.  Arvaahan  sen,  mikä  ällistys  se  oli!  Kaisa  sai 
toistaa  kysymyksensä  ennen  kuin  Antti  tointui  selittämään: 

»Mikäpäs  sillä  Loviisalla  lienee  jaksaessa  varsinkin  ter- 
veyden puolesta,  kun  se  pääsi  sinne  Vanhanpihan  Ristii- 
nan viereen  hautuumaahan." 

«Herra  isä  tokiinsa  siunatkoon",  huudahti  silloin  Kaisa 
silmät  pyöreinä  hämmästyksestä,  ja  lisäsi: 

«Mikä  sen  Loviisan  nyt  tappoi  kesken  ikäänsä!  Kun 
ei  ole  kuulunut  mitään  koko  asiasta,  eikä  tullut  kysytyk- 
sikään! Vai  siihen  Loviisa  haudattiin  Vanhanpihan  Ris- 
tiinan viereen!" 

«Siihenhän  se  haudattiin  .  .  .  Koulun  kanssa  haudat- 
tiin ja  se  vanha  lukkari  oli  laulamassa",  selitti  leppynyt 
Jussi. 

Kaisa  siunaili  kotvasen  aikaa,  ja  miehet  odottivat,  että 
Kaisa  pyytäisi  istumaan  .  .  .  Peläten  ettei  Kaisa  sitä  huo- 
maisi tehdä,  huomautti  Antti  jo  Jussille: 

„01isi  pitänyt  Kaisalta  pyytää  porsaalle  maitoa  juoda, 
jottei  kuolisi  janoon,  kun  mennään  Liperiin." 

Silloin  älysi  Kaisakin  ja  pyysi: 

„Eihän  nyt  vielä  ole  mihin  kiire!  Istuisitte  tuossa  vielä, 
niin  minä  annan  porsaalle  tuota  illallista  maidon  tostolia 
ja  saapi  tässä  kysellä  siitä  Loviisan  kuolemastakin!" 

Miehet  istuivat,  porsas  vinkui  säkissä.  Jussi  päästi  sen 
nyt  lattialle  ja  iloisena  alkoi  se  nyt  pyörähdellä  ja  puhah- 
della,  ja  Kaisa  riemastui  siitä,  varsinkin  kun  se  oli  muka 
Liperistä  kotoisin:     Hän  toi  maitoa  ja  arveli: 

„ Jokohan  se  osaa  röhkiä!" 

,Jo  se  röhkii!"  myönsivät  miehet.  Kaisa  riemastui. 
Porsas  tuntui  hänestä  jo  ihan  läheiseltä.  Hän  otti  sen  sy- 
liinsä, syyhytti  sen  selkää  ja  hyvitteli; 

„No  voi  herran  terttu  sentään  sinua,  pikku  potsi !  Ihan 
tämä  on  kuin  läheisiä  sukulaisia,  kun  on  Liperissä  syn- 
tynyt!" 

„Vai  niin  se  tuntuu  Kaisasta!"  pisti  jo  Ihalainen  leikiksi. 


KYMMENES  LUKU. 

Nvt  alkoivat  miehet  kierroksen  alusta.  Mutta  he  oli- 
vat ottaneet  opiksi  Kaisan  puheet  jyvävakasta  ja  muista 
maanituskeinoista  ja  Antti  mietti  uutta  alkua.  Kaisa  syöt- 
teli porsasta.    Jo  ilmotti  Antti: 

«Johan  se  Loviisa  kuoli.  On  Jussilla  se  leskensänky- 
kin  maattu  lailliseen  määrään  asti." 

„Vai  jo  se  niin  kauvan  on  Loviisa  kuolleena  ollut! 
Arvasihan  sen  jo  Loviisan  nuorena  ollessa,  jotta  kuo- 
lema se  hänellekin  lopulta  osaksi  tulee.  Se  jo  pienenä 
tyttönä  ollessaan  oli  tulirokossa  ja  muutenkin  semmoinen 
hinterä  ruumiiltaan.    Voi  sitä  Loviisa-raukkaakin!" 

„01ihan  se  rokossa.  Vaan  paranihan  se  vielä  siitä  ja 
terveenähän  se  sitten  eli  Loviisa-vainaja  kuolemaansa  asti, 
paitsi  milloin  sattui  vähän  pienempiä  heikkouksia  sairasta- 
maan", vakuutti  Jussi. 

„Vai  terveenä  se  Loviisa  eli!  .  .  Kun  ei  näet  ole  ku- 
kaan hisahtanutkaan,  että  Vatanen  on  jo  leskenä  vaimos- 
taan! .  .  Kas  tuota  porsasta,  kun  ei  syö  siivolla,  vaan  to- 
laa vain  lattian  maidolla!"  päivitleli  Kaisa.  Antti  taas  puo- 
lestaan piti  puhemiehenä  asiaa  nyt  vireillä,  sanoen: 

„Leskeksihän  se  Jussi  jäi!  Vaikka  olisi  siinä  Vatasen 
talossa  tarvittu  vaimonpuolikin!" 

„Ka  minkäpäs  sille  kuolemalle  tekee,  kun  se  kerran 
tulee.  Ei  se  kierrä  ketään.  Veihän  se  sen  Kontiolahden 
Pirisenkin,  vaikka  se  oli  vielä  viime  markkinoiden  aikana 
niin  vahva,  jotta  poliisit  eivät  saaneet  sitä  omin  voimin 
putkaan  köijätyksi,  vaan  piti  pyytää  Neppelän  viinarännin 
miehiä  apuun!" 

Miehet  vilkasivat  nyt  toisiinsa,  sillä  poliisi  oli  heille 
kuuma  peruna  pivossa,  varsinkin  tämmöisen  asian  aikana. 
Hämillään  sanoi  Antti: 

„Vai  rännin  miehiä  piti  avuksi  hakea  ennen  kuin  Pi- 
risen saivat  putkaan!" 

Ja  hälventääkseen  epäluulotkin  ihmetteli  Jussi: 

„Vai  on  se  täällä  kaupungissa  semmoinen  laitos,  johon 
viedään  putkaan  ...  Ei  siellä  Liperissä  päin  ole  sitä 
kuultu  olevan." 

„Mitäs  niitä  siellä  kuulisi;  kun  siellä  päin  elävät  kaikki 
ihmisiksi,  niin  kukas  niitä  siivoja  miehiä  putkaan  veisi  .  . . 
Vaan  kyllä  sitä  täällä  kaupungissa  asuja  saa  nähdä  senkin 
seitsemän  sorttista  rötköä  ja  roikaletta  .  ,  .  Nyt  on  kuiten- 
kin herran  kiitos  ollut  vähän  aikaa  hiljaisempaa,  ennen 
kuin  vasta  tässä  pari  päivää  sitten  kuului  kaksi  miesrötkä- 
lettä  pitäneen  semmoista  jumalatonta  elämää,  jotta  koko 
kaupungin  olivat  olleet  panna  nurin  .  .  .  Mutta  kytket- 
typä nuo  oli  nekin  roikaleet." 

Se  puhe  pani  miehet  ajattelemaau,  sillä  molemmat  ta- 
jusivat, että  siinä  se  nyt  on  pahin  loukkauskivi.  Olivat  jo 
varmatkin  siitä,  että  Kaisa  tietää  ketä  ne  kaksi  rötkälettä 
ovat.  Asia  näytti  entisestäänkin  yhä  vain  pahenevan.  Mie- 
het   vaikenivat.     Varmuuden    vuoksi    kysäsi    kumminkin 

Antti: 

8 

«Mahtoikohan  tulla  tietoon  miesten  nimet  ja  kotipaikka, 
että  tietäisi  ketä  ne  olivat?" 

„Eipä  tuo  Kososen  Ville  sanonut  joutuneensa  kysy- 
mään nimiä.  Mutta  arvaamalla  pani,  että  Kiihtelysvaaran 
miehiä  ne  ovat  .  .  .  Kaksi  metsärosvon  näköistä  miestä 
sanoi  olleen  Ville",  selitti  Kaisa. 

Miehet  riemastuivat,  ja  Jussi  vahvisti  Villen  kertomuk- 
sen todeksi,  vakuuttaen: 

«Tietysti  ne  ovat  kiihtelysvaaralaisia.  Siellähän  niitä 
oli  ennen  aikaankin  suuria  juoppoja,  semmoisia  kuin  esi- 
merkiksi sekin  se  Väänäsen  Jussi-niminen  poika,  joka  sieltä 
meni  ensin  sinne  Puhokseen  ja  sitte  eikö  tuo  liene  Ame- 
riikkaan  joutunut." 

Kaisa  uskoi  sen  ja  valitti  vain: 

«Tuon  viinarännin  syyhän  se  on  koko  asia!" 

„Sen  se  on  .  .  .  Eiväthän  ne  kiihtelykseläisetkään  olisi 
ilman  ränniä  riivautuneet!"  todisti  Antti. 


Asia  alkoi  siis  taas  selvetä  ja  toivorikkaampina  veteli- 
vät miehet  savuja  piipustansa.  Sattui  sitten  vielä  niin,  että 
Kaisa  itse  johdahti  asian  kulkua,  antoi  ikäänkuin  langan 
pään  Antille,  käskien:  vedä  nyt  siitä.     Hän  näet  kysyi: 

«Mitenkä  se  Vatanen  nyt  jaksaa  yksinään  semmoisessa 
talossa  työt  tehdä  ja  maidot  kirnuta?" 

«Onhan  sillä  siinä  apuna  vähä  piika-apulaista.  Vaan 
vaikeaksihan  se  hänellekin  käy  ajan  pitkään,  kun  on  ta- 
lossa semmoinen  julma  karja  lypsäviä  ja  siihen  vielä  tar- 
peellinen määrä  pientä  karjaa,"  selitti  Antti  puhemiehenä, 
ja  Kaisa  hämmästyi: 

„No  on  siinä  talossa  yhdelle  naimattomalle  miehelle 
hehumista,  jos  lie  tuossa  sitä  maitoakin!  Johan  siinä  ho- 
vissa menisi  oma  emäntä!" 

»Menisihän  se!  Tarvittaisiin  sitä  riihtä  puidessakin 
oma  emäntä,  joka  puisi  apuna!  Kun  on  nytkin  tällä  Va- 
tasella seitsemän  suurta  kekoa  ruista  ja  siihen  sitten  vielä 
ohrat  ja  muut  kaurat." 

Jussia  jo  ujostutti  se  kehuminen.     Hän  oikaisi: 

„Se  tämä  Ihalainen  panee  aina  omiaankin  lisäksi.  Ei- 
hän niitä  varsinaisia  ruiskekoja  ole  oikeastaan  kuin  kuusi, 
mutta  se  tämä  Ihalainen  ottaa  huomioon  sen  suuren  ka- 
sattukeon,  jota  ei  viime  talvena  puitu,  kun  oli  muutenkin 
salvot  täynnä  sitä  rukiin  roskaa.  Mutta  sen  sijaan  tämä 
Ihalainen  on  jättänyt  huomioon  ottamatta,  että  siellä  uutis- 
pellolla  on  vielä  yksi  keko,  niin  jotta  oikeastaan  niitä  ko- 
koontuu siihen  kahdeksan  keon  korville." 

„No  voi,  voi  sitä  Vatasia",  kummeksi  Kaisa,  ja  Antti 
puolusteH  Jussin  vaatimattomuutta,  selittäen: 

„Se  ei  tämä  Vatanen  rikkauksillaan  kerskaile  ...  Se 
on  koko  Vatasen  sukumanni  ollut  semmoista,  että  ei  se 
kehu  varaUisuudallaan  niin  kuin  muut  rikkaat." 


Vatasen  suvun  hyvät  ominaisuudet  olivat  jo  tarkastel- 
lut aina  Jussin  isän  isästä,  ukko  Jussista  lähtien.  Kaisa- 
kin myönsi: 

»Ahkeria  ja  kovia  työmiehiähän  ne  ovat  kaikki  Vata- 
set olleet.  Eivätkä  ole  olleet  mitään  juoppojakaan!  Tokko 
se  tämä  Jussikaan  maistaakaan?" 

Antti  selitti  nyt  tavallista  vakavampana: 

„Ei  tämä  ole  maistanut  aikamiehenä  ollessaan  yhtään 
.  .  .  Silloin  yhden  kerran  sattui,  kun  se  Riikosen  tytön 
isä  väkisin  juotti,  vaan  siitä  on  jo  alun  kolmattakymmentä 
vuotta." 

Hän  pinnisti  ajatuksiansa,  soikeaksensa  asian.  Pysäh- 
dyttyään  hän  vahvisti  vielä: 

„Sen  erän  jälkeen  ei  ole  Vatanenkaan  maistanut.  Ja 
mistäpä  ne  siellä  Liperissä  oltaisikaan,  ja  täällä  kaupun- 
gissa taas  jos  rupeaisi  erehtymään,  niin  eiköhän  ne  veisi 
sinne  putkaan  .  .  .  vaikka  emmehän  me  Vatasen  kanssa 
tiedä  missä  päin  se  putka  onkaan." 

Muisti  Kaisakin  vielä  sen  Riikosen  asian,  sillä  hän  oli 
ollut  niihin  aikoihin  Liperissä.     Hän  ihmetteli: 

„Vai  ei  se  Vatanen  ole  sen  koommin  viljellyt!" 

«Ei!" 

„Ei  ole  tullut  viljellyksi!"  todisti  Jussikin,  ja  lisäsi: 

„Ja  mitäpä  hyvää  siitä  sen  viljelemisestä  Ueneekään! 
Tappelua  vain  saa  aikaan  ja  pahaa  elämää!" 

„No  voi,  voi  sitä  Vatasta!"  ihastui  Kaisa,  ja  Antti  huo- 
mautti vielä  Niirasen  asiasta: 

„Se  oli  semmoista  nuoruuden  hulluutta  tältä  Vatasel- 
takin silloin,  mutta  on  sitä  nyt  jo  siellä  Liperissäkin  vii- 
sastuttu." 

Kaisakin  oli  jo  alkanut  ajatella  Liperiä,  ja  miten  iha- 
naa olisi  päästä  taas  entisille  olomaille.  Eivätkä  Vatasen 
lehmätkään  olisi  olleet  hyleksittävää  tavaraa,  varsinkin  kun 
otti  huomioon,  miten  kallista  oli  maito  kaupungissa  ja  mi- 
ten kunnon  miehiä  oli  ollut  koko  Vatasen  suku  aina  ukko 
Jussista  lähtien.  Sitä  miettiessään  ei  hän  keksinyt  muuta 
miehille  sanottavaa  kuin  huomautuksen: 

„Tuo  porsas  näet  ryvetti  hameen  siinä  syöttäessä!" 

Sen  sanottuaan  hoksasi  hän  jo,  että  hänellä  olikin 
päällä  jokapäiväinen  hame.  Kiireellä  otti  hän  pyhähameen 
naulasta,  pujotti  sen  ylleen  ja  riisui  porsaan  ryvettämän 
pois,  valittaen  samalla: 

„Ei  tässä  tullut  uutta  hamettakaan  pannuksi  päälle, 
kun  ei  arvannut  Liperistä  asti  vieraita  tulevan." 

Hänen  puheeseensa  tarttui  Antti,  jatkaen  kosimista: 

„Jäihän  siltä  tämän  Vatasen  Loviisalta  hyvä  vaateva- 
rasto .  .  .  Yksistään  hameitakin  jäi  toista  tusinaa." 

Jussi  oli  tyytymätön,  kun  Antti  ei  ollut  erityisesti  huo- 
mauttanut mustasta  vihturiini-  ja  musliinihameesta.  Kainona 
hän  oikasi: 

„Se  taas  tämä  Ihalainen  laskee  liiatkin  siihen  yhteen 
rytäkkään  ja  sillä  tavalla  saa  nousemaan  toiselle  tusinalle. 
Eihän  |niitä  huokeampia  kirkkohameita  oikeastaan  jäänyt 
kuin  kaksitoista,  mutta  jos  ottaa  lukuun  sen  vihturiini-  ja 
musliinihameen,  niin  sitten  tulee  niitä  yksitellen  lukien 
neljätoista." 

„Pääkin  tässä  kiireessä  on  jäänyt  kampaamatta!"  valitti 
silloin  Kaisa,  joka  jo  puuhaili  asiassa  hänkin.  Hän  alkoi 
purkaa  pälmikkoaan,  suoriakseen  päänsä  kuntoon,  sillä  hän 
aavisti  kosimisen  olevan  menossa.  Antti  syleksi  ja  mietti 
miten  jatkaa  kierrosta.  Jussi  odotti.  Viimein  löysi  Antti 
taas  alun.     Hän  kysyi: 

«Muistaahan  se  Kaisa  sen  Kenosen?" 

„Senkö  Tahvo  Kenosen?" 

„Niin  .  .  .  sen  räätäli  Kenosen." 

«Muistanhan  minä  Kenosen  Tahvon  .  .  .  Vieläköhän 
sekin  elänee." 

„Vielähän  se  elää  ...  Se  rikkaan  Hyvärisen  tyttö  on 
taas  siihen  rakastunut,"  ilmotti  Antti,  haihduttaakseen  kaikki 
epäilytkin  Jussin  ja  Hyvärisen  tytön  asiasta.  Samalla  iski 
hän  silmää  Jussille. 

„Vai  yhä  se  on  Hyvärisen  tyttö  naimatta  ...  No 
omansa  olikin  Kenoselle  ...  Ei  siitä  nyt  viisas  mies  huo- 
lisi", huudahti  Kaisa  tukat  silmillä.    Antti  jatkoi  nyt: 

„Tälle  Vatasellehan  ne  ovat  käyneet  sitä  tyttöä  tarjoa- 
massa, ja  ukko  on  luvannut  oriin  ja  tuhat  markkaa  rahaa, 
paitsi  muuta  tavallista  kavetta,  joka  kuuluu  tähän  naima- 
asiaan!" 

Kaisa  katsahti  tukkansa  takaa  Vataseen,  mutta  sa- 
massa ehätti  Antti: 

„Vaan  eipä  se  tämä  Vatanen  sano  huolivansa  siitä  .  . . 
Ja  mikäs  hänellä  on  yksinäänkään  semmoisessa  talossa 
eläessä  kuin  Vasasen  talo  on!" 

Kaisa  teki  sukkapuikolla  jakauksen  päähänsä  ja  palmi- 
koitsi  tukkaansa  mietteissään.    Antti  nyt  lisäsi: 

«Vaikka  eipä  sillä  Vatasella  sen  puolesta  olisi  mitään 
asiaa  vastaankaan,  jos  sattuisi  saamaan  semmoisen  sopi- 
van, joka  pystyy  suuren  talon  rikastumista  ja  muuta  por- 
hallusta  hoitamaan  ja  olisi  muutenkin  laatuun  käypä  ikänsä 
ja  muun  ulkonaisen  rustinkinsa  puolesta." 

Porsas    oli    nyt   ruvennut  lattiaa  kastelemaan,  ja  kun 
Jussi  itsekin  siitä  huomautti,  neuvoi  Antti: 
„ Pujota  se  säkkiin!" 

Jussi  totteli.  Porsas  vinkui  taas  säkissä.  Antti  jo  ai- 
koi käydä  asiaan  suorasti  käsiksi,  sanoen: 

„Ja  vielähän  tämä  Kaisakin  on  naimakunnossa  oleva 
muija!" 

„Oo-on  .  .  .  Onhan  tämä  vielä!"  miellytti  Jussi  siihen. 
Kaisa  arvasi  asian  ja  alkoi  ujostella: 

„Mitä  tästä  minusta  nyt  enää  haastaa!  On  niitä  nuo- 
rempiakin!" 

Mutta  Antti  oli  nyt  asiassa  kiinni,  katsahtaa  muljautti 
merkitsevästi  Jussiin,  ja  jatkoi  rohkeana: 

„Eikä  tällä  Kaisalla  ole  nuorempanakaan  ollut  mitään 
pahoja  kujeita  ja  ilveitä  niin  kuin  näillä  nykyajan  tyttö 
hetaleilla  pyrkii  olemaan!" 

„Ei  .  .  ,  Ei  tällä  ole  ollut!"  imarteli  Jussi.  Kaisa  kai- 
nosteli palmikkoa  tehdessään: 

„Mitä  se  nyt  tuo  Ihalainen  joutavia  leikittelee!" 

„Ja  muutenkin  tämä  on  lujarakenteinen  javankkaruu- 
miinen  ihminen  .  .  .  varsinkin  näin  nais-eläjäksi!"  murisi 
Antti  kumarruksissaan  lattiaan  katsoen  ja  piippuansa 
imien. 

„Onhan  tämä!"  murahti  Vatanenkin.  Molemmat  pu- 
huivat ihäänkuin  itseksensä.  Kaisalla  oli  kampa  hampai- 
den välissä,  joten  hän  ei  voinut  vastata. 

Nyt  tuli  pitempi  vaiti-olo.  Kaisa  vain  ujosteli.  Mutta 
jo  huomautti  taas  Antti: 

«Eikä  tämä  ole  nuoruudenkaan  hullu  niin  kuin  monet 
tyttöletukat  ovat!" 

„Ei!"  murahti  Jussi  ja  sylkäsi  pitkän  tupakkasylen. 


Puhetta  jatkui.  Nyt  vasta  huomasi  Kaisa,  että  olisi- 
han sitä  pitänyt,  asiaa  edistääkseen,  vieraita  pyytää  yöksi- 
kin.    Hän  kysyi  äkkiä: 

«Missäs  te  olitte  yötä?" 

Se  oli  kysymys.  Nousipa  nyt  käsi  korvalliselle.  Se 
putkassa  olo  se  nyt  oli  kuin  vierinkivi,  joka  aina  vain 
kolisi  jaloissa.  Jussi  yritti  sotkea  asiaa,  tekeytyen  kysy- 
mystä  kuulemattomaksi    ja   tiedustaen  sen  vuoksi  Antilta: 

«Paljonko  teille  tuli  tänä  kesänä  liinoja?"  ' 

Mutta  siitä  ei  ollut  apua.  Sillä  kun  Antti  oli  vas- 
tannut Jussille,  uudisti  Kaisa  taas  kysymyksensä.  Nyt 
yritti  Antti  sotkea  sanoen: 

«Näistä  kaupungin  taloista  ei  saa  selvää,  mikä  se  on 
mikin  talo,  «kun  ei  tiedä  isännän  nimeä.  Ei  näitä  tunne 
muuta  kuin  väristä." 

«Olitteko  te  siellä  Neppelän  tuvassa?"  kiirehti  Kaisa. 
Antti  muisti,  että  poliisikamari  on  valkea,  ja  selviytyi  nyt 
sanoen: 

„Ei  me  siellä  Neppelässä  .  .  .  Osuttiin  yhteen  punai- 
seen taloon  ja  siinä  kun  sattui  olemaan  talli  hevoselle  ja 
porsaalle  pahna,  niin  minä  sanoin  Vataselle,  että  ollaan 
tässä  yötä." 

Nyt  Kaisa  hoksasi,  sillä  kaupungin  itäreunassa  oli  Suti- 
sen  lesken  punaiseksi  maalattu  talo  ja  leski  haki  itsellensä 
sulhasta,  kuten  Kaisalle  oH  kerrottu.    Oitis  pyysi  hän: 

«Olisihan  sitä  tässäkin  tilaa  hevoselle  ja  porsaalle! 
Menisitte  nyt  hakemaan  hevosen  sieltä  tänne,  niin  laitet- 
taisiin vähän  ruokaakin  ja  juttelisi  tässä  Ihalainen  Liperin 
kuulumisia!" 

Hän  riepahti  pankkoa  pyyhkimään  ja  lisäsi  mustasuk- 
kaisena: 

«Sieltä  Sutisen  lesken  talosta  ne  vielä  varastavat  he- 
vosenkin, se  kun  on  semmoinen  kaikkien  rosvojen 
pesä." 

Nyt  vasta  muisti  Jussi,  että  'hän  oli  jättä  nythevosen 
irti  kadulle.     Säikähtyneenä  huudahti  hän: 

„Voi  vietävä,  kun  se  tamma  jäi  sinne!" 

Silloin  tuli  kiire  lähtö.  Hädissään  sieppasi  Jussi  por- 
sassäkin  ju  kiirehti  Anttia: 

„Kyllä  on  parasta,  että  haetaan  hevonen  tänne  .  .  . 
Varastavat  vielä  vaivatut  sen  sieltä  punasen  talon  pihalta, 
kun  ei  ole  kun  nahkariimuvarrella  kiinni  pantu  .  .  .  Per- 
hana! .  .  .  Kun  eivät  jo  olisi  siepanneet." 

Ja  rutosti  riensivät  miehet  hevostaan  hakemaan.  Kaisa 
kuuli  Jussin  vain  kiroilevan  juoksujalassa  mennessään: 

«Kyllä  ne  korvennettavan  vietävät  ovat  nyt  varastaneet 
sen  tamman!" 


Ulkona  miehet  taivastelivat,  mitä  katua  myöten  läh- 
teä. Kiireessä  porsaan  ajossa  ei  näet  joutanut  panemaan 
tietä  muistiin,  ja  nyt  ei  tahtonut  saada  selvää  missä  päin 
se  tamma  odotteli.  Maisteri  Johan  Forsman  kulki  siitä  ohi 
ja  häneltä  kysyi  hätääntynyt  Jussi : 

„Missä  se  on  se  katu,  jolle  jäi  se  tamma?" 

„Mikä  tamma?"  ihmetteli  maisteri. 

„Ka  tämän  Vatasen  tamma!"  tiuskasi  Antti  suuttu- 
neena, kun  maisteri  viivytteli,  vaikka  hänen  olisi  pitänyt 
nähdä,  että  asia  oli  .kiireellinen.  Forsman  oli  ällistynyt. 
Jussi  selitti  edelleen: 

„Se  on  minun  tammani  ...  se  Kettusen  entinen 
ruunikko." 

Nyt  ei  maisteri  enää  puhunut  mitään,  vaan  lähti,  jos- 
kus vain  jälelleen  katsahtaen. 


> 

Ei  ollut  muuta  neuvoa  kuin  koettaa  selviytyä  omin 
neuvoin.    Antti  aprikoitsi  ja  muisti: 

»Tuota  katua  myöten  se  tuli  porsas.  Minä  muistan 
tuosta  suuresta  rapakosta;  siitä  roiskui  likaa  silmille  asti, 
kun  juostiin." 

Siten  oli  löydetty  tien  alku,  ja  nyt  miehet  lähtivät 
juoksujalassa  taivaltamaan.    Porsas  vinkui  säkissä  selässä. 

Mutta  kadunkulmassa  siinä  Jussi  Hirvosen  talon  luona 
he  sotkeutuivat.  Muuan  neiti  sattui  silloin  tulemaan  vas- 
taan ja  Jussi  kysyi  häneltä: 

«Tälle  kadullekohan  se  jäi  tamma?" 

Mutta  ei  neiti  tiennyt  sitä  ja  koetti  vain  kiirehtää  pois. 
Umpimähkään  porhalsivat  miehet  taas  eteenpäin.  Antti 
ehdotti : 

«Juokse  sinä  toista  puolta  katua  ja  minä  toista  puolta 
ja  vilkastaan  aina  portista,  onko  siinä  se  talo,  jossa  oli  se 
äksy  herra,  niin  saadaan  siitä  tien  osviittaa!" 

Niin  he  tekivätkin.  Eräässä  portissa  Antti  tölmäsi  kii- 
reessä muutamaa  herraa  vastaan,  kun  yritti  kurkistaa  sisään. 
Herra  kirosi  ja  Antti  kysyi  jo  silloin: 

«Tässäkö  talossa  se  asuu  se  äksy  herra,  joka  päivällä 
haukkui?" 

Herra  kirosi  uudestaan  ja  puhui  poliisista.  Antti  lähti 
nyt  tavottamaan  Jussia,  joka  juosta  vilisti  kappaleen  mat- 
kan päässä. 

Torilla  sattui  olemaan  joukko  poikia.  He  olivat  joutu- 
neet tappeluun  siitä  syystä,  että  Parviaisen  Juuse-niminen 
poika  oli  sanonut  sen  Antti  Niirasen  Väinöä  paikkahou- 
suksi.  Tappelu  oli  paraassa  vauhdissa,  mutta  onneksi  ei 
Kotilaisen  hölmö  poika  ollut  siihen  sekaantunut,  vaan  kat- 

seli  rysyä  kädet  housuntaskuissa,  aivan  siinä  ääressä  sei- 
soen. Siitä  seikasta  joiitui,  että  hän  huomasi  Jussi  Vata- 
sen ja  Antti  Ihalaisen  tulon.  Nähtyään  heidät  huudahti 
hän  riemuissaan: 

„Voi  nyt  tulevat  ne  pahannäköiset  miehet,  jotka  por- 
sasta ajoivat!" 

Jussi  kuuli  pojan  puheen,  tunsi  pojan  ja  kysyi: 

„Ka  siinähän  se  on  Kotilaisen  poika!  .  .  .  Minnekä  se 
tamma  jäi?" 

Pojat  lakkasivat  tappelemasta  ja  kokoontuivat  hälisten 
piiriin  Jussin  ja  Antin  ympärille. 

«Minnekähän  se  tamma  on  joutunut?"  kysyi  nyt  Jussi 
taas  hädissään.  Silloin  Niirasen  Väinö  hoksasi  asian  ja 
vastasi: 

„Sekö,  joka  oli  jätetty  yksinään  kadulle?" 

„Ka,  se." 

„Se  meni,"  selitti  Väinö.  Jussi  hätäytyi  yhä  enem- 
män ja  kysyi: 

„Minnekä  se  meni?" 

„Se  vain  käveli  ensin  katua  myöten,  mutta  sitte  se 
meni  Kiihtelysvaaralle  päin,"  selitti  jo  toinen  poika. 

«Ettekös  te  ottaneet  kiinni?"  kummasteli  Antti.  Siihen 
selitti  Parviaisen  Juuse: 

„Emme." 

«Karppisen  poika  vielä  löi  sitä,  jotta  se  lähtisi  juokse- 
maan," ilmotti  nyt  Niirasen  Väinö. 

«Tule  sukkelaan!"  kiljasi  Jussi  Antille. 


YHDESTOISTA  LUKU. 

Nuoruudessaan  olivat  molemmat  liperiläiset  olleet  hy- 
viä juoksumiehiä.  Niinpä  kerrankin  olivat  he  vedon  pe- 
rästä juosseet  talvipakkasella  paljain  jaloin  Kauppalan  ja 
Romppalan  välin  edes  takaisin  kahvin  keittoaikana.  Tämä 
nuoruudessa  saavutettu  taito  oli  heille  nyt  apuna,  kun  läh- 
tivät Kiihtelykseen  päin  painamaan. 

Mutta  tamma  oli  myös  hyvä  juoksija  ja  he  olivat  jo 
yli  keski-ijän.  Lisäksi  oli  heillä  raskaat  kengät  jaloissa, 
Jussin  selässä  vielä  porsassäkki,  ja  myös  oli  porsasjahti  ja 
tämä  alkujuoksu  jo  heitä  väsyttänyt. 

Mutta  siitä  huolimatta  oli  vauhti  alussa  aika  kipakka. 
He  juoksivat  keskikatua  rinnatusten.  Porsaskin  keikkuil- 
lessaan  yltyi  huutamaan  niin  kovasti,  että  jokaista  akku- 
naa koristivat  kohta  iloiset  kasvot. 

Juostessa  tuli  helle.     Antti  sanoi: 

„Vari  tulee!" 

Mutta  Jussi  ei  ollut  kuulevinaankaan,  sillä  hänen  tam- 
mansa se  oli  nyt  menossa  ja  siksi  kiiruhti  hän  vain  eteen- 
päin. Mutta  kun  helle  alkoi  häntäkin  tukahduttaa,  tuskau- 
tui hän  ja  alkoi  riidellä: 

„Kun  se  lähti  vielä  Kiihtelykseen  päin,  eikä  Li- 
periin!" 

Sitä  ihmetteli  Anttikin,  ettei  se  ollut  lähtenyt  kotiin 
päin.  Mutta  hetken  juostua  selvisi  sekin  asia,  sillä  nyt 
muisti  Jussi: 

«Sehän  on  sieltä  Kiihtelyksestä  kotoisin  .  .  .  Kiihte- 
lyksen  Mustoseltahan  se  Kettunen  on  sen  vaihtanut." 

He  juoksivat  nyt  hölkkäjuoksua.    Jussi  kiukutteli: 

„Se  on  ikävöipää  sorttia  koko  tamma  .  .  .  Kammit- 
sassahan  sitä  on  Kettunen  sen  tähden  syöttänytkin,  ettei 
se  pääsisi  pakenemaan  Kiihtelysvaaraan." 

Ja  hän  alkoi  suuttua  Kettuselle,  kun  se  oli  hänet  pet- 
tänyt kaupassa:  antanut  semmoisen  elukan,  joka  ikävöipi 
entiseen  kotiinsa,  eikä  ollut  sanonut  sitä.  Juostessaan  hän 
jo  noitui: 

„Perhanan  Kettunen!" 


He  juoksivat  edelleen.  Jussi  sydämmistyi  Kettuselle 
vieläkin  enemmän: 

„Eikä  se  siitäkään  hännän  viuhauttamisesta  sanonut 
mitään  ..." 

«Paholaisen  Kettunen!"  sai  Antti  läähätykseltään  sano- 
tuksi.   Ja  Jussi  kiukuitsi  lisää: 

„Potuuksien  aliahan  se  pitikin  sitä  häntää,  ettei  se 
saisi  viuhauttaa  ...  Ja  kun  minä  sitä  peräsin,  niin  sanoi 
vain,  että  kun  potuukset  ovat  pitkät!" 

„Voi  tuota  ryökälettä  kun  valehteli!" 

„Valehtelihan  se  syötävä!  Mitkä  pitkät  ne  olivat  .  .  . 
lyhyet  potuukset!"  yhtyi  Jussi  ja  lisäsi: 

«Tuokin  porsaan  riivattu  vinkuu  tuossa  selässä  kuin 
syötävä  .  .  .    Etkö  sinä  paholainen  pysy  siellä  vinkumatta 

tahi  kun  lyön  sinut  seinään,  niin  ei  jää  saparoa- 
kaan!" 

Mutta  lopulta  ei  Antti  enää  jaksanut  juosta.  Läähät- 
täen pysähtyi  hän  kauppias  Ahokkaan  portin  kohdalle  ja 
sanoi  Jussille: 

„Elä  juokse!  .  .  Levätään!" 

Jussi  pysähtyi  ja  pyyhki  nutun  hihalla  hikeä  otsal- 
taan, huohottaen. 

„Ei  sitä  juoksemalla  saa  kiinni,"  läähätti  Antti.  »Ote- 
taan hevonen." 

„Mistä?"  ähki  hätäinen  Jussi. 

„Ka  tuosta  kartanolta." 

»Jospa  se  on  vieras,"  epäröi  vielä  Jussi,  mutta  Antti 
sanoi : 

»Tuodaan  sitten  pois,  kun  tamma  saadaan  kiinni." 


Kauppias  Ahokkaan  kartanolla  oli  oikeastaan  useita 
hevosia  valjaissaan  seisomassa,  mutta  Mulon  Partasen  lii- 
nakko  ruuna  oli  niistä  sittenkin  paras  ja  sentähden  Antti 
ehdotti: 

»Otetaan  tuo  liinakko!" 
Siihen  suostui  Jussi,  kiirehtien  vielä  Ihalaista: 
»Nouse  valeen  karriin  ja  katso  onko  siellä  ruoska!" 
Kohta  ajoivat  nyt  miehet  Partasen  liinakolla  Kiihtelyk- 
seen    päin.     Jussi    siinä   tuskitteli    ja    kiukutteli    tammal- 
lensa: 

„Kun  se  halvattu  juoksisi  edes  lönkkäjuoksua,  niin 
saisihan  sen  kiinni,  mutta  täyttä  nelistähän  se  ottelee  syö- 
tävä ! " 

Siitä  suuttui  hän  tammaamsa  niin  julmasti,  että  kiu- 
kuissaan riuhtasi  Partasen  liinakkoa  ohjaksista,  löi  sitä  sel- 
kään ja  ärjäsi: 

,Etkö  sinä  juokse,  senkin  pellavaharja,  vai  nukutku 
siihen  tielle!" 

Hän  löi  uudestaan  ohjaksienperillä.  Liinakko  porhalsi 
täyttä  ravia  ja  Jussi  morkkasi  tammaansa,  kehumalla  lii- 
nakkoa: 

„Eipäs  tämä  viuhauta  häntäänsä  niin  kuin  se  tamma! 
Ja  minä  sitä  vielä  syötin  kauroilla  .  .  .  tammaa!" 

Siihen  sanoi  Antti  nyt  vain; 

,Kenenkähän  se  on,  kun  ei  viuhauta?" 

„En  minä  tiedä.  Kaunis  liinakko  se  on,"  vastasi  Jussi, 
ja  nyt  annettiin  mennä. 


Mulon  Jussi  Partanen  oli  oikeastaan  kosimismatkal- 
laan  hänkin,  mutta  kun  hänellä  oli  ollut  lampaan  nahkoja 
myötävänä,  oli  hän  ajanut  Ahokkaan  pihaan  ja  heittänyt 
hevosensa  sinne,  itse  lähtien  käymään  sillan  takana  kysy- 
mässä Antti  Matikaiselta,  paljonko  arvoinen  on  Makkosen 
lesken  talo,  jos  sen  möisi.  Hän  nimittäin  oli  leskimies  ja 
tunsi  hyvin  Kaisan,  ja  oli  ollut  asiasta  jo  sen  verran  pu- 
hettakin, että  Kaisa  oli  käynyt  Mulossa  katsomassa  Parta- 
sen taloa.  Nyt  palasi  Partanen  tiedustelumatkaltaan  ja 
sattui  kohtaamaan  Pekka  Turtiaisen,  jota  hän  oli  pyytänyt 
puhemieheksi,  jos  huomaisi  kannattavan  ruveta  Kaisan 
taloa  tavoittelemaan.    Pekka  kysyi  Partasen  Jussilta: 

«Kotonako  se  Matikainen  oli?" 

«Kotona." 

«Paljonko  tuo  sanoi  sen  Makkosen  lesken  talon  vielä 
maksavan?" 

„Sanoi  siitä  saavan  neljä  tuhatta  nykykunnossa,  vaan 
jos  panee  uuden  vesikaton  ja  kengittää,  niin  sitten  viisi," 
hymyili  Partanen. 

„No  mennäänkös?" 

„Ka  eipähän  se  siitään  parane.  Onhan  tämä  Kaisa 
muutenkin  reilu  akka,  eikä  sillä  ole  erityisiä  pahoja  kujeita, 
eikä  ole  lapsiakaan,  niin  kuin  sillä  Koposen  leskellä  on," 
tuumi  Jussi  Partanen  ja  Turtiaisen  Pekka  sanoi: 

„No  mennään  vain !  Minä  ensin  pistäännyn  ostamassa 
Pakarisen  puodista  mahorkkaa." 

Tätä  Turtiaisen  vastaantuloa  saa  Partanen  kiittää  siitä, 
että  vielä  joutui  näkemään  liinakkoaan  ennen  sen  Kiihte- 
lykseen  menoa.  Turtiainen  näet  viivytti  häntä  sen  verran, 
että  hän  ei  ennättänyt  kääntyä  toiselle  kadulle  ennen  li- 
periläisten tuloa. 

Hän  hyvästeli  juuri  Turtiaista,  kun  kuului  kova  karrin 
jyrinä  ja  liinakko  hevonen  porhalsi  katua  pitkin.  Parta- 
nen siristi  ensin  silmiään,  mutta  kohta  kuomasi  hän  oikein 
nähneensä  ja  sanoi: 

„Kah!     Minun  liinakkoni!" 

Antilla  oli  ruoska  kohona  kädessä  ja  Jussi 
huusi: 

„Pois  tieltä,  jotta  saa  tamman  kiinni!" 

„Elä  jää,  mies,  hevosen  jalkoihin!"  huusi  vielä  Antti 
varotukseksi  Partaselle,  joka  jo  varustautui.  Mutta  seu- 
raavassa silmänräpäyksessä  tarrasi  tämä  Hinakkonsa  tur- 
paan ja  huusi: 

„Prtuu!" 

„Mene  pois,  mies,  jotta  pääsee  tamman  perästä!" 
huusi  Jussi  silloin  kärryistä.  Hän  huusikin  ihan  uhkaa- 
vasti, 

„Prtuu!    Rosvoja!"  ähki  Partanen. 

»Mene  pois,  mies,  tieltä,  tahi  saat  piiskaa!"  komensi 
Anttikin  ja  nosti  ruoskan  lyöntiin.  Mutta  Jussi  Partanen 
huusi  yhä  lujemmin : 

„Tulkaa  avuksi!  .  .  .  Huuda,  Turtiainen,  poliisia  .  .  . 
Prtuu!  .  .  .  Prtuu,  ruuna!  .  .  .  Huuda  lujemmin,  Tur- 
tiainen!" 

, Poliisi!    Onko  täällä  poliisia!"  huusi  Turtiainen. 

Mutta  poliisi  osuikin  juuri  tulemaan  paikalle,  kun  oH 
menossa  ostamaan  housukangasta.  Hänellä  sattui  ole- 
maan kaikki  poliisin  rustingit  mukana,  ja  lisäksi  vielä  rii- 
putti hän  toisessa  kädessään  niitä  Jussi  Kokolta  ostamiaan 
pitkävartisia  saappaita.  Oitis  sekaantui  hän  Partasen  ja 
liperiläisten  väliseen  asiaan,  ja  heti  huomasivat  liperiläiset 
että  hän  piti  Partasen  puolta.     Hän  jo  kysyi  ajajilta: 

«Kenenkä  hevonen  se  on?" 

„En  minä  tiedä!"  vastasi  Jussi  reilusti,  ja  Partanen  sanoi: 

„Se  on  minun  liinakkoni." 

Taas  kääntyi  poliisi  liperiläisiin  ja  kysyi  ankarana: 

»Mistäs  te  sen  otitte?" 

,Kah,  yhdeltä  pihalta,"  vastasi  nyt  Antti. 

»Kenenkä  pihaha?" 

»En  minä  tiedä,"  oli  nyt  Jussin  vuoro. 

»Ahokkaan  pihallehan  minä  sen  heitin.  Sieltä  ne  ovat 
sen  varastaneet,"  puhkui  Mulon  Partanen. 

,Elä  valehtele!"  ärjäsi  Jussi,  jota  sana  »varastaneet" 
aivan  löi  kuin  kurikalla,  ja  Antti  huusi: 

«Ollaanko  me  rosvon  näköisiäkäiin?  Häh?" 

»Häh?"  matki  Partanen  äkeissään. 

„Elä  hähki  siinä,  lemmon  partaturpa!"  kiljasi  silloin 
äkäinen  Jussi  ja  tavotti  lyödä  ohjaksien  perillä,  mutta  ei 
ylettynyt. 

„Elä  lyö,  kuule,  turjake,  huusi  Partanen,  mutta  kiu- 
kustunut Jussi  vain  ärjyi: 

^Minkäs  teet,  jos  lyön!" 

„So,  so!"  alkoi  poliisi  tyynnytellä,  mutta  hänellekin 
karjasi  Jussi  vihoissaan: 

„Älä  sosota  siinä,  vaan  mene  matkaasi!" 

Poliisi  yritti  kyllä  tutkia  asiaa,  mutta  siitä  ei  tahtonut 
tulla  oikeata  tolkkua,  kun  kaikki  asianomaiset  huusivat  ja 
riitelivät  keskenään  minkä  jaksoivat,  ja  lisäksi  sekaantui 
siihen  vielä  Turtiainen  sekä  neljä  koulupoikaa.  Sen  joh- 
dosta lausui  poliisi: 

„Tämä  näkyy  olevan  niin  sekava  asia,  jotta  kyllä  on 
parasta,  kun  mennään  selvittämään." 

Hän  tarttui  tyynesti  hevosen  turpaan  ja  lähti  talutta- 
maan sitä  kaupungin  poliisikamariin  Partanen  käveli 
karrin  perässä,  liperiläiset  istuivat  karrissa,  porsas  vinkui 
karrin  istumen  alla  säkissä  ja  neljä  poikaa  sekä  Turtiainen 
seurasivat  jälkijoukkona.  Liperiläiset  vähän  jo  oudostuivat 
ja  Jussi  kysyi  poliisilta: 

«Minnekä  sinä  talutat?" 

«Tänne  vain!  Pitele  ohjaksia,  etteivät  sotkeennu  jal- 
koihin!" vastasi  poliisi,  mutta  Jussi  tenäsi: 

«Onkos  se  Kiihtelysvaara  siellä  päin?" 

,On." 

»Eipähän." 

„0n  .  .  .  on!  .  .  .    Istu  vain  rauhassa!"  käski  poliisi. 

„Elä  valehtele!  Tuolla  sillan  takanapas  on  Kiihtelys- 
vaara," pani  Jussi  yhä  vastaan.     Mutta  poliisi  vain  selitti: 

„Ei  teille  sen  parempaa  Kiihtelystä  tarvita  kuin  se  joka 
täällä  on!" 


Siihen  aikaan  oli  varsinaisen  poliisimestarin  virassa 
Antti  Tahvanainen,  sen  Akkalan  entisen  kauppias  Tahva- 
naisen vanhin  poika.  Hän  oli  yleensä  poliisiksi  katsoen 
hyvänluontoinen  mies,  joka  osasi  hänen  kurinsa  alle  jou- 
tuneita kohdella  ihmisiksi,  sillä  hän  oli  ylioppilasaikoinaan 
oppinut  tuntemaan  putkaan  joutuneiden  kohtalon  ja  pe- 
rehtynyt siten  täydellisesti  ammattiinsa.  Olipa  hän  kerran 
Viipurissa  käydessään  vielä  äskettäinkin  käynyt  —  siviili- 
puvussa  tosin  —  tutkimassa  maamme  poliisioloja. 

Mutta  vaikka  hän  olikin  hyväsydämiseksi  tunnettu,  niin 
loppui  häneltäkin  kärsivällisyys,  kun  näki  äskeisiä  Liperin 
miehiä  taas  palautettavan  hänen  alaiseensa  laitokseen.  Alus- 
tavassa kuulustelussa  hän  kysyi  syytetyiltä  kiivaasti: 

„01etteko  te  taas  niitä  äskeisiä  liperiläisiä?" 

, Olemme",  myönsi  Jussi  kieltämättömän  tosiasian. 

.Mitäs  te  taas  tänne  tulitte?"  kiivastui  Tahvanainen 
edelleen. 

„Ka  kun  se  toi." 

,Toi!  .  .  .  Kuka  lempo  teidät  tänne  toi!  .  .  .  Huns- 
votit! Itse  te  tänne  tulitte",  ärjäsi  Tahvanainen.  Nyt  kii- 
vastui Jussi  ja  sanoi-: 

,Jo  nyt  valehtelet,  jotta  me  itse  tulimme.     Se  toi." 

-Kuka  se?" 

„Ka  tuo  poliisi!  Kysy  vaikka  tuolta  partasuulta  mie- 
heltä, niin  sekin  sanoo,  jotta  se  toi  väkisin",  selitteli  Jussi. 
Tahvanainen  vain  yhä  kiivastui  ja  kysyi: 

„Mitäs  te  teitte?" 

„Emme  mitään  .  .  ." 

»Emme  mitään  .  .  .  Emme  mitään",  matki  viranomai- 
nen, mutta  Jussi  toisti: 

, Emmekä  tehneetkään  mitään.  Istuimme  vain  kar- 
rissa ja  ajoimme." 

„Ajoimme  ...  me  ajoimme  ...  me  vain  ajoimme 
.  .  .  horna!  .  .  .  Mutta  tiedättekö  te  minne  te  ajoitte?" 

»Ka,  Kiihtelysvaaraan  .  .  .  Tiesimmehän  me  sen  ja' 
ihan  selviä  miehiä  olimmekin",  puolustautui  Jussi  topa- 
kasti, sillä  hän  oli  varma  asiansa  oikeudessa.  Tahvanai- 
nen harppaili  hetken  aikaa  kädet  selän  takana,  vihaisena, 
ja  ärjäsi  taas: 

»Mutta  tiesittekö  te  kenen  hevonen  se  oli?" 

„Emme",  vastasi  Jussi,  ja  Anttikin  lausui  hämmästyk- 
sensä: 

»Mistä    hitosta   me  olisimme  tienneet,  kenen  se  on?" 

»'Mistä  olisimme  tienneet'!  .  .  Annan  minä  teille  'mistä 
olisimme  tienneet'!  .  .  Kyllä  te  tiesitte!" 

»Emmepäs  tienneet!"  väitti  Antti,  ja  Jussi  lisäsi  entistä 
lujempana: 

»Hitoltako  sen  tietää?  .  .  Onko  se  hevosen  hampaassa 
tai   hännän   alla  sanottuna,  kenen  hevonen  se  mikin  on!" 

»Siis  te  olette  varastaneet  sen  hevosen!" 

»Se  on  pitkä  vale!"  kiehahti  Antti  ja  Jussi  lisäsi: 

»Se  on  niin  pitkä  vale  kuin  Jauhiaisen  lehmän  häntä. 
Viisitoista  lypsävää  ammua  mölisee  yöt  päivät  omassa  lää- 

vässäni  ja  maitoa  on  vaikka  tule  sinäkin  juomaan.  Ei  sil- 
loin tarvitse  toisen  hevosta  varastaa." 

Tahvanainen  puri  hammasta  vihasta,  mutta  malttoi 
vielä  mielensä.  Jonkun  aikaa  harppailtuansa  ja  niistettyään 
nenäänsä  jatkoi  hän  kuulustelua: 

«Minnekä  te  sillä  hevosella  ajoitte?" 

«Kiihtelykseen." 

»Kiihtelykseen  .  .  .  Istu  ja  pala!  .  .  Senkö  asiaa  teillä 
sinne  Kiihtelykseen  oli,  kun  olette  liperiläisiä  ?  .  .  Kiihte- 
lykseen!" 

„ Kiihtelykseen  kyllä!  Jos  et  usko,  niin  kysy  vaikka 
tältä  Ihalaiselta",  penäsi  Jussi.  Tahvanainen  varmistui  siinä 
uskossa,  että  miehet  olivat  suuria  veijareita.     Hän  koveni: 

„Senkö  tekemistä  teillä  olisi  siellä  Kiihtelyksessä  ollut?" 

,No  kun  se  tamma  meni  sinne." 

„Tamma!    Mikä  lemmon  tamma?" 

„Se  Kettuselta  vaihdettu  tamma." 

Ei  tahtonut  päästä  kuulustelija  nyt  asian  perille.  Hie- 
man tuskastuneena  jatkoi  hän: 

„Miten  se  sinne  meni?  .  .  Ja  mikä  riivatun  tamma  se 
on?" 

„No  kun  se  Karppisen  poika  on  lyönyt  sitä  piiskalla, 
jolta  se  menisi",  koetti  Jussi  selittää. 

Tahvanainen  tuskastui  lopullisesti.  Silloin  sattui  vielä 
porsas  vinkumaan  säkissä,  jota  Jussi  riiputti  kädessään,  ja 
Tahvanainen  tiuskasi : 

„Mitä  sinulla  siinä  säkissäkin  on?" 

«Potsi." 

„'Potsi'!  .  .  Mikä  penteleen  'potsi'?**  sotkeutui  Tahva- 
nainen. 

„Ka,  sian  potsi  .  .  .  oikea  imisä  porsas  ...  Ei  suin- 
kaan se  mikä  muu  vingu  porsaan  äänellä,''  sai  taas 
Jussi  selittää,  ja  poliisimestari  tiedusti: 

„Onko  se  sekin  varastettu?" 

„Eikä  ole.  Tietäähän  sen  Makkosen  leskikin,  että  se 
on  oma  potsi  .  .  .  Mene  kysymään  jos  et  usko.  Kaisa 
vielä  syöttikin  sille  kokkelia." 

Pitkän  tutkinnon  perästä  sai  Tahvanainen  sen  verran 
selville,  että  Makkosen  leski  tuntee  miehet.  Sen  johdosta 
käski  hän  kutsua  Kaisan  huomiseksi  vieraana  miehenä 
kuulusteltavaksi.     Ihalaisen  ja  Vatasen  käski  viedä  putkaan. 

Mutia  silloin  nosti  Jussi  Vatanen  tenän  ja  sanoi,  että 
hän  ei  mene. 

„Vai  et  mene!  Minkätähden  sinä  et  menisi,"  ivaili 
Tahvanainen. 

„Kun  minä  en  jouda!" 

„Ohhoh!  Vai  et  jouda!  PahanteoUako?''  jatkui  Tahva- 
naisen iva.    Mutta  Jussi  sanoi  jyrkästi: 

„Minä  menen  Kiihtelykseen  tammaa  hakemaan." 

„Suu  kiinni,  varas!"  ärjäsi  Tahvanainen.  Mutta  silloin 
kiekahti  Jussi,  heristi  porsassäkillä  ja  ärjäsi  vastaan: 

„Elä  karju,  tahi  kun  minä  karjasen  vastaan,  niin  pie- 
niksi palasiksi  lentää  koko  Join  kaupunki!" 

«Viekää!"  komensi  silloin  Tahvanainen  ylpeästi,  ovea 
osottaen,  ja  kuusi  rotevaa  poliisimiestä  työnsi  miehet  taas 
entiseen  yökammioon. 


KAHDESTOISTA  LUKU. 

Yleensä  voidaan  sanoa,  että  Ville  Huttunen,  se  satna 
mies,  jolle  Antti  ja  Jussi  vastaan  tullessa  ensiksi  tulivat 
ilmottaneeksi,  että  muka  ovat  Ameriikkaan  menossa,  on 
luotettavimpia  isäntämiehiä  Liperissä,  mitä  rehellisyyteen 
tulee.  Ensiksikin  hän  kertoo  asian  juurtajaksaen.  Kerta 
alkuun  päästyänsä  ei  hän  kunnolleen  koskaan  ehdi  lop- 
puun, ja  kumminkaan  ei  hän  välillä  lepää,  vaan  useinkin 
porhaltaa  koko  tuon  pitkän  taipaleen  niin  yhtämittaa,  että 
toisille  ei  jää  suunvuoroa.  Toinenkin  seikka  lisää  vielä 
hänen  luotettavuuttansa:  Ukko  Hyvärinenkin  oli  kerran 
myöntänyt: 

„Kyllä  Ville  Huttusen  puheisiin  sopii  luottaa,  sillä  Vil- 
lellä on  suuri  kontu  ja  toistakymmentä  lypsävää." 

Jos  sitte  joku  sattui  milloin  Villen  puheita  epäilemään, 
niin  silloin  aina  vedottiin  ukko  Hyvärisen  lausuntoon, 
sanottiin: 

„Uskoohan  ukko  Hyvärinenkin,  mitä  Ville  puhuu." 

Mutta  oli  vieläkin  eräs  seikka,  joka  vaikutti,  että  häntä 
ei  yleensä  pidetty  pahimpana  valehtelijana  .  .  .  Oli  näet 
tapa  sanoa: 

„Jos  Ville  Huttunen  valehtelee,  niin  se  valehtelee  niin 
järkiään  ja  rehellisesti,  että  siitä  voi  seulom.alla  erottaa  eri 


136 


läjään  sen  mikä  on  totta  ja  jättää  varsinaiset  valeet  usko- 
matta." 

Kaiken  senkin  lisäksi  oli  Mikko  Kutvonen  vielä  huo- 
mauttanut: 

^Pitää  vielä  ottaa  huomioon  sekin,  että  rehellinen  va- 
lehtelija ei  koskaan  salaa  totuutta,  vaan  antaa  sen  tulla 
yhdessä  mylläkässä  varsinaisen  valeen  kanssa." 

Tämä  Ville  Huttunen  poikkesi  tavallisesti  matkallansa 
Hyvärisen  taloon.  Nytkin  teki  hän  niin.  Koko  matkan 
oli  hän  hautonut  mielessään  sitä  kysymystä,  miksi  Antti 
Ihalainen  ja  Vatanen  lähtivät  Ameriikkaan  ja  hylkäsivät 
kontunsa,  Ihalainenkin  vielä  vaimonsakin.  Niissä  mietteis- 
sänsä saapui  hän  Hyvärisen  talon  kohdalle  ja  arveli: 

„0n  sinne  nyt  vähän  väärää,  jo  nuokin  kujaset  näky- 
vät olevan  kuoppia  ja  likaa  täynnä,  vaan  jos  sillä  Hyväri- 
sen eukolla  sattuisi  hyvinkin  olemaan  kahvi  valmiina,  niin 
saisi  tuossa  kupin  aamutuimaansa." 

Hän  pysähdytti  hevosensa  ja  kuorman  päällä  mahal- 
laan lojuen  mietti  mitä  tehdä.  Ei  oikein  tahtonut  halut- 
taa vedättää  kuormaa  taloon,  varsinkin  kun  sinne  oli  ylä- 
mäki ja  kujaset  rapaiset,  eikä  hevostakaan  janottanut,  kun 
oli  juuri  sen  juottanut  Variksen  kaivolla.  Hän  aivan  vi- 
hastui Hyväriselle,  kun  se  ei  hiekotuta  kujiansa: 

»Uppoavathan  siihen  karrit  rumpuaan  myöten",  moitti 
hän.  „Mitä  ne  tuosta  talosta  ovatkin  rakentaneet  tuonne 
mäen  päälle,  vaikka  tässä  tien  varrellakin  olisi  ollut  piha- 
maan paikkaa  miten  paljon  hyvänsä I" 

Mutta  kun  hän  siinä  ajatteli,  yltyi  kahvin  halu.  Hän 
mietti  jo  varmana: 

»Keittäähän  se  emäntä,  jos  ei  satu  valmista  olemaan." 

Ja  silloin  hän  käänsi  hevosensa  kujasille  ja  vedätti 
kuormansa  Hyvärisen  taloon. 

Talossa  oltiin  tulisessa  kiireessä  häävalmistuksien 
kanssa.    Emäntä  puhui  Anna  Kaisalle: 

»Eivätkö  nuo  jo  tänä  iltava  tulle  sieltä  Joilta  ...  Ja 
tuo  se  Vatanen  sieltä  nyt  aika  tuliaiset. ** 

Ukko  Hyvärinen  siihen  lisäsi: 

.Eihän  se  Jussi  rupea  siellä  turhaa  viivyttelemään. 
Se  on  siivo  mies  ollut  koko  vanhemman  ikänsä,  niin  että 
ei  se  kaupungissakaan  käydessään  turhia  siekaile,  kun  ker- 
ran ennättää  asiansa  toimittaa.    Pois  se  lähtee  heti." 

Hän  oli  juuri  lopettanut  puheensa,  kun  Ville  Huttu- 
nen tuH  tupaan,  istuutui  penkille  ja  kopisti  piippuaan  ken- 
gän kärkeen.    Emäntä  tervehti  häntä: 

„Ka,  Ville  Huttunenko  se  on?" 

Ville  vastasi  tervehdykseen: 

«Niinhän  minä  tässä  poikkesin  taloon,  kun  Variksen 
kaivolla  ei  ollut  kippaa  jolla  juottaa  hevosta,  niin  arvelin,. 
että  ajan  sinne  Hyvärisen  pihaan  ja  juotan  siellä.  Ja  oli- 
kin siinä  hevosella  nyhtämistä,  ennen  kuin  tämmöisen 
mäen  päälle  saa  suuren  rahtikuorman  köijätyksi,  vaan 
kyllä  sillä  tuolla  meidän  ruunalla  lähtee.  Se  kun  näpis- 
tää oikein  täyttä  väkeään,  niin  aisain  siinä  vaan  pitää 
ruskaa  ja  luokista  lentelevät  säleet  ihan  kuin  tappura^ 
vaikka  on  vahva  tuominen  luokki.  Kyllä  jos  siinä  silloin 
sattuisi  olemaan  huonompi  luokki,  niin  poikki  se  paukah- 
taisi, että  rusahtaisi  vaan  katketessaan.  Esimerkiksi  se 
Hentusen  Jannen  luokki,  jota  .se  kehuu,  ei  se  pitäisi 
kutiaan,  vaan  poikki  lentäisi,  kun  ruuna  nyhtäseisi  niin 
täyttä    voimaansa,    jotta    lautasille    painuisi    vähän   kuop- 

paan  ja  selkä  olisi  ojona.    Onko  sinulla,  Hyvärinen,  niitä 
tulitikkuja?" 

„0n  niitä  tässä." 

^No  annappas,  että  saa  raapaista  tulen  piippuunsa. 
Siinä  meidän  talossa  menee  noita  tulitikkuja  niin  ettei  osta- 
masta pääse.  Myötäänsä  vain  raapaistaan  tulta,  niin  että 
yksi  sähinä  vain  käy.  Vaan  minkäs  sille  osaa,  kun  on  tullut 
talo  rakennetuksi  maantien  varrelle  ja  kuka  vain  ajaa,  se 
pysähtyy  ja  tulee  taloon,  eikä  meidän  talossa  taas  kenen- 
kään tarvitse  omin  eväin  elää.  Jos  ei  ole  liedessä  tulta 
piippua  sytyttää,  niin  talon  puolesta  on  aina  tulitikkulaa- 
tikko pöydällä,  ja  siitä  saa  vain  raapaista,  tuUpa  häntä  he- 
vosmiestä  tai  jalan  kulkijaa." 

Hänen  piti  rykäistä,  ja  sen  johdosta  sai  Hyvärinen 
huomautetuksi: 

«Onhan  siinä  kulkijaa  teidän  talon  kohdalla,  ne  rahti 
laiset  kun  siinä  hevosiaan  syöttävät." 

Ville  oli  saanut,  ry'ityksi  ja  myönsi: 

„No  on  siinä  kulkijaa!  Yhtenä  jonona  menee  toisi- 
naan, niin  että  toinen  pää  missä  lieneekin.  Mistä  häntä 
riittääkin  niin  jumalattoman  paljon  miestä  ja  hevosta,  kun 
sitä  valuu  kun  turkin  hihasta  .  .  Ja  se  joukko  sitten  kun 
taloon  vetäikse,  niin  siinä  kysytään  talossa  tulitikkuja  var- 
sinkin tuota  tupakkaa." 

Hän  katsahtaa  muljautti  Hyväriseen,  nähdäkseen  ym- 
märtääkö se.     Sitte  hän  taas  jatkoi: 

„Se  tupakan  meno  se  onkin  ihan  hirmuinen. 
Mutta  ei  ole  vain  Huttusen  talossakaan  tarvinnut  omaa 
tupakka-kukkaroaan  povestaan  kaivaa.  Talon  tupakka 
on    aina    valmiina     vuottamassa,    tulipa     häneen    vaikka 

mustalaista  .  .  .  Tuo  yskäkin  on  ruvennut  vaivaa- 
maan." 

Oikeastaan  hän  nyt  ryki  antaakseen  ukko  Hyväriselle 
puhevuoron.     Hyvärinen  älysi  sen  ja  sanoi: 

„Onhan  siinä  pölkyssä  talon  tupakoita!  Mitä  sinä 
niistä  omistasi." 

Ville  alkoi  purkaa  omia  tupakoitaan  piipusta  ja  sulloa 
talon  tupakkaa  sijalle.     Sitä  tehdessään  hän  se;itti: 

«Olisipa  näitä  omiakin  ollut  riittämään  asti,  mutta  voi- 
pihan  tuota  n  aistaa  Hyvärisenkin  riihen  takaisia." 

Hän  sytytti  piippuaan  ja  jatkoi  sitä  tehdessään: 

„Ei  siinä  meidän  konnulla  tarvitse  tupakan  puutteessa 
istua,  jos  on  vain  vähänkin  miestä,  että  viskaa  tupakan 
siemeniä  riihen  peräseinän  taakse." 

Hän  aivan  korotti  ääntään,  kun  kehui: 

„Se  seinän  tausta  se  työntää  sitä  tupakkaa,  että  ilma 
on  sen  paljoudesta  iialea.  Eikä  olekkaan  kumma,  jos  se 
sitä  tellää  tulemaan  maan  täydeltä,  kun  ralitilaiset  käyvät 
siellä  koko  talven^  niin  että  siellä  istuu  ja  kyköttää  tuota 
miestä  kuin  varista  ruispellon  aitaseipäissä." 

Piippu  alkoi  sammua.  Hän  imeä  laputti  sitä  kovem- 
min, painaen  tupakoita  peukalon  kynnellä  syvemmä  kop- 
paan, ja  jatkoi: 

«Ainoastaan  se  kahvin  menekki  harmittaa  toisinaan, 
kun  sitäkin  luojan  viljaa  menee  niin  tuhottomasti,  että  ei 
riitä  Haisevan  kaupassa,  vaan  on  jo  täytynyt  käydä  kolme 
naulaa  ostamassa  Kuuselan  Pekan  puodista  .  .  .  Kas  tuota 
piippua  kun  reistailee!  .  .  .  Pah  .  .  .  pah  .  .  .  pah!  .  . 
Mutta  se  eukko  on  semmoinen  kapine  siinä  meidän  ta- 
lossa,  että  kahvitta  se  ruoja  vain  ei  laske  matkamiestä  ta- 

losta,  ja  kun  on  semmoinen  kansan  paljous,  niin  ämmä 
saa  vain  aamusta  iltaan  tuhertaa  pannunsa  kanssa,  niin 
että  kun  torvesta  kaataa  kahvia  kuppiin,  niin  jo  pitää  kii- 
reellä riennättää  hattua  auki  ja  kaataa  toista  vettä  pannun 
suusta  sisään." 

Tässä  hän  pysähtyi  ja  katsahti  emäntään.  Emäntä 
sanoi  silloin  Anna  Kaisalla: 

^Panisit  Anna  Kaisa  tuosta  tuon  pannun  kiehumaan, 
kun  on  nyt  kerran  näin  harvinaisia  vieraita  tässä  meilläkin!" 

Sillä  tavoin  jatkui  keskustelua.  Ukko  Hyvärinen  väänsi 
lehmien  kytkytvitsoja.  Kahvi  joutui  ja  emäntä  jo  käski 
Huttusta  ottamaan  kupin.    Huttunen  vastusteli: 

, Olisipa  tässä  välttänyt  kahvittakin,  kun  joinkin  ihan 
äskettäin  sen  Pekka  Variksen  mökissä.  Siinä  vielä  maka- 
sivat, mutta  Varis  kun  kuuli  äänen,  niin  paikalla  tunsi  ja 
sanoi:  'onko  se  Ville  Huttunen?'  Siihen  sitten  heräsi  Varik- 
sen eukkokin  ja  tuli  hyvälle  mielin  ja  sanoi:  'Pitääpä  nousta 
höyräyttämään  Huttuselle  kahvit,  kun  ei  olekaan  niin  kai- 
vattua vierasta  osunut  koko  mökkiin!"  Vaikka  enhän  minä 
heille  kahvin  vuoksi  poikennut,  vaan  muuten  vain  hevosta 
puhalluttamaan.  Jussi  Pirhosen  kaupastako  se  Hyvärinen 
ostaa  kahvinsa?" 

„Jussi!"  kerkesi  emäntä  myöntää. 

Lopulta  oli  Huttunen  saanut  kahvit  juoduksi  ja  varus- 
teli lähtöä.  Jo  oli  hänellä  päässä,  kun  juohtui  mieleen 
asia.     Hän  ihmetteli: 

„Mitähän  se  Ihalaisen  Antti  ja  Vatanen  muutoin  ajat- 
telivat, kun  lähtivät  Ameriikkaan  ja  hylkäsi  Ihalainen  vielä 
eukkonsakin  ja  koko  kontunsa  Liperiin?  Onkohan  se  rii- 
taantunut sen  akkansa  kanssa  vai  muutenkohan  se  rupesi 

reistailemaan  vanhoilla  päivillään,  vaikka  olisihan  sillä  kon- 
nuUaankin  voinut  elää?" 

Hän  kertoi  pitemmältä  Antin  konnusta  ja  Ameriikasta. 
Hyvärisen  väki  kuunteli  sitä  alussa  viisaan  näköisenä,  mutta 
jo  pani  miettimään,  kun  Huttunen  selitti: 

»Vatasen  Jussin  kanssa  ajoivat  vastaan  ja  tuli  siinä 
tarinoiduksi,  niin  Ihalainen  sanoi,  että  hänellä  on  työpaikka 
tiedossa  Ameriikassa  ja  on  ostanut  jo  piletin  aina  perille 
asti.  Sen  Peijonniemen  Leinosen  pojan,  joka  on  Amerii- 
kassa, sanoi  kutsuneen  ja  sanoneen:  'tule  vain,  tässä  sa- 
massa talossa  saat  työtä,  jossa  voit  ansaita  kymmenen 
markan  päiväpalkkoja,  ja  jos  osaat  vähän  petkuttaa  ame- 
rikalaista  niin  viisaasti,  etteivät  huomaa,  kun  tarkastavat, 
niin  voit  vielä  jutkuttaa  isäntää  niin  että  se  maksaa  toisen 
kymmenen  liikaa.'  Arvelihan  se  Antti  osaavansa.  Ja  arve- 
lipa  se  Vatanenkin,  että  mene  tiedä  jos  hänkin  pyörähtäisi 
Antin  mukaan  .  .  ." 

Nyt  alkoi  ukko  Hyväristäkin  epäilyttää.  Kun  Huttu- 
nen sattui  levähtämään,  huomautti  hän: 

„Kun  et  nyt  vain  valehtelisi  vähä  liikojakin  sen  Iha- 
laisen ja  Vatasen  niskaan!" 

«Mitenkä  sitä  nyt  tosiasiassa  osaa  valehdella!"  ihmet- 
teli Huttunen.  „Johan  minä  tiesin  asiasta  viime  kesänä, 
kun  Antti  itse  kävi  puhumassa  ja  lainasi  vielä  neljäkym- 
mentä markkaa  laivarahoiksi.  Ja  johan  siitä  Joillakin  tie- 
sivät puhua.  Se  Akkalan  Hötösen  poika  oli  siellä  ja  sanoi 
vuottelevansa  Ihalaista  ja  Vatasta,  että  menevät  yhdessä 
Ameriikkaan.  Olivat  sopineet  sillä  tavalla,  jotta  pääsevät 
laivalla  yhdellä  piletillä,  eikä  tarvitse  kumpaisenkin  eri 
lippua  ostaa." 

Hän  tiesi  kertoa  vieläkin  sitovampia  seikkoja.  Hänen 
viimein  lähdettyänsä  ei  Hyvärisen  tuvassa  kuulunut  hisah- 
dustakaan.  Kaikki  ajattelivat  Ihalaisen  omituista  päähän- 
pistoa, ja  kummastusta  lisäsi  se,  että  Vatanenkin  oli  uhan- 
nut lähteä  Antin  matkaan.  Päivä  oli  jo  puolessa,  mutta  ei 
vieläkään  oltu  Hyvärisen  talossa  sanaakaan  virketty.  Vasta 
päivällistä  syödessä  sanoi  emäntä: 

«Lieneekö  noihin  Huttusen  puheisiin  aina  luottamista, 
kun  sen  suusta  tulee  sitä  pötyä  kuin  tiinusta." 

Hyvärinen  ja  Anna  Kaisa  eivät  vastanneet  mitään,  vaan 
alkoivat  jo  tyyntyä.  Päivällisen  lopussa  oli  Hyvärinen  sen 
verran  rauhottunut,  että  kysyi  emännältään: 

„Otrakakkoako  sinä  huomenna  paistat: 

„Otra.  Arvelin  paistaa  ruisleipää,  että  saisi  potaatti- 
kukon  kuorta,  vaan  heitin  sitte  sen  ensi  viikkoon",  vastasi 
emäntä.  Anna  Kaisakin  tyyntyi  ja  elämä  lähti  menemään 
ennallaan. 


Mutta  oitis  saapui  lisätietoja:  harvapuheinen,  vakava 
nahkakauppias  Mikko  Kukkonen  ajeli  lammasnahkoja  os- 
tamassa ja  poikkesi  niitä  tiedustamaan  Hyvärilään.  Hä- 
nenkin vastaansa  oli  Antti  ja  Jussi  ajanut  ylpeillen  hänelle 
Ameriikkaan  menollaan.  Nyt  sattui  vielä  tämä  Mikko  Kuk- 
konen matkustamaan  Ville  Huttusen  jälkiä  myöten,  joten 
hän  joutui  kokoomaan  kaikki  ne  tiedot,  jotka  Ville  oli  jät- 
tänyt. Niinpä  hän  oli  sitä  tietä  saanut  kuulla  senkin,  että 
Vatanen  muka  oli  myönyt  kontunsakin  eräälle  Ilomantsin 
miehelle  ja  että  rahat  olivat  taskussa.    Kukkonen  oli  puo- 

lestaan  levittänyt  asiasta  tietoa  pitkin  tietä,  siten  vuoros- 
taan vahvistaen  Huttusen  puheita.  Asia  oH  kaikkialla, 
missä  Kukkonen  oli  sen  kertonut,  herättänyt  semmoista 
hämmästystä,  että  Kukkonen  innostui  siihen  ja  aina  taloon 
tultuansa  alotti  puheen  siitä.    Nytkin  hän  ihmetteli: 

«Mikähän  sille  Kutsunvaaran  Vataselle  ja  Murron  Iha- 
laiselle tuli,  kun  ne  lähtivät  Ameriikkaan!  Onkohan  niille 
mitä  ronkelia  tapahtunut?" 

Olipa  Hyvärisen  väki  ihmeissään,  sillä  Kukkosesta  tie- 
dettiin, ettei  hän  osaisikaan  valehdella.  Vasta  pitkään  aja- 
teltuaan sanoi  isäntä: 

«Tokko  noille  lie  tapahtunut  ronkelia  ja  lienevätkö 
nuo  menneetkään,  vaikka  se  Ville  Huttunen  sitä  hö- 
pisee ..." 

«Eihän  sen  Villen  puheisiin  ole  luottamista!"  huoma- 
utti emäntäkin.  Kukkonen,  harvapuheinen  mies,  istui  kau- 
van  ääneti,  mutta  sitten  sanoi: 

^Itse   ne  minulle    sanoivat,  että  Ameriikkaan  he  aiko 
vat  matkansa  kääntää." 

Se  ilmotus  muutti  asiaa.  Syntyi  pitkä  vaitiolo.  Kuk- 
konen jo  käänsi  puheen  toisaanne  sanoen: 

„0n  tässä  tuvalla  kokoa!  Tämä  taitaa  olla  suurin  tupa 
Liperin  pitäjässä?" 

Mutta  kukaan  ei  vastannut.  Emäntä  seuloi  jauhoja  ja 
Hyvärinen  kiskoi  pärettä.     Kokkonen  jatkoi: 

^Ainoastaan  siellä  Onkamon  Kinnusessa  minä  olen  sat- 
tunut näkemään  vielä  suuremman  tuvan." 

„Ovat  nuo  päivätkin  nyt  pimeitä!  Ei  näet  ole  muuta 
kuin  kaksi  pimeää  vastakkain!"  huokaili  emäntä  itsekseen. 
Sitten  taas  vaiettiin,  kunnes  Kukkonen  yritti: 

»Ilomantsilaiselle  se  Vatanen  sanoi  talonsa  myöneensä. 
Paljonkohan  tuo  sai?" 

Anna  Kaisa  lähti  tuvasta  pois  ja  Hyvärinen,  joka  pel- 
käsi lasten  alkavan  taas  puhua  Vatasesta  ja  saattavan  julki 
koko  asian,  vaikka  niitä  oli  selkäsaunan  uhalla  siitä  kiel- 
letty, suuttui  jo  lapsiin,  vaikka  oli  hyväntahtoinen  mies. 
Hän  otti  päreen,  alkoi  sillä  hosua  lasten  kintuille  ja  torui : 

, Ettekö  mene  siitä  lämpimään  saunaan  itseänne  pese- 
mään illallisella  saunavedellä!" 

„ Hämmästyneinä  suojelivat  lapset  kinttujaan  ja  työn- 
tyivät itkien  ovesta  ulos.  Kukkonen  tupakoi  rauhallisena 
ja  talon  väki  askaroi  töillänsä.  Pitkän  ajan  kuluttua  kysyi 
jo  emäntä  Kukkoselta: 

„Missä  sinä  sitä  Vataselta  kuulit?" 

«Itsehän  se  Jussi  sitä  kertoi,  kun  sattui  vastaan  tule- 
maan. Ameriikkaan  sanoi  menevänsä,  kun  ovat  niin  suuret 
verot  ja  karut  viljelysmaat  täällä  Liperissä,  selitti  Kukkonen. 

«Ähää!"  sai  vaan  emäntä  sanotuksi,  ja  nyt  alkoi  enti- 
nen mietiskely.    Jonkun  ajan  kuluttua  tiedusti  Hyvärinen: 

«Missä  paikassa  se  Vatanen  tuli  vastaan?" 

«Siinähän  se  Lehvosen  entisen  ruishuuhdan  kohdalla 
sattui." 

«Vai  siinä!" 

«Siinä." 

Emäntä  kokoili  jauhoja  vakkaan,  Hyvärinen  sitoi  pä- 
reitä torvelle  ja  kaikki  kolme  vaikenivat.  Työnsä  lopussa 
kysyi  emäntä: 

«Eikö  se  muuta  sanonut  .  .  .    Vatanen?" 

»Ei!  .  ." 

.Vai  ei!" 

.Ei." 

Hyvärinen  nosti  päretorven  orsille,  lakasi  roskat  lattialta 
uuninluoja  alkoi  tupakoida.  Kukkonen  huomautti  murahtaen: 

„ Johan  se  Vatanenkin  oU  ikämies!" 

Ei  virkkanut  talon  joukko  siihenkään  mitään.  Emäntä 
oh  saanut  jauhot  vakkaan,  mutta  pöytä  oli  vielä  pyyhki- 
mättä jauhoista.     Hän  huokaili: 

«Minnekähän  ne  pennut  ovat  panneet  sen  jäniksen  kä- 
pälänkin, kun  ei  ole  millä  pyyhkisi  pöytää?" 

Hiiltä  lähtöpiippuun  asetellessaan  kysyi  Kukkonen: 

„Ei  sillä  Hyvärisellä  taida  nyt  olla  lammasnahkoja 
myödä?" 

Kauvan  sai  hän  odottaa  vastausta.  Vihdoin  selitti  emäntä 
Hyvärisen  puolesta: 

«Tokko  tuolla  lie  .  .  .  Se  jo  möi  niitä  viime  talvena 
yhdelle  rytkyläiselle." 

«Möikö  se  sen  mustan  pässinkin  nahkan?"  tiedusti 
vielä  Kukkonen. 

«Möi." 

Kukkonen  oli  saanut  asiansa  toimitetuksi  ja  lähti.  Läh- 
tiessään hän  vain  tarkasteli  ovensuussa  Hyvärisen  talon 
suurta  hiihkoukkua  ja  ihmetteli  sen  jykevyyttä  ääneensä, 
ikäänkuin  jäähyväisikseen: 

„0n  siinä  hiilikoukussa  tuota  rautaa  vähä  runsaam- 
maltakin!" 

Hän  imasi  savut  ja  lausui  ovessa  mennessään  loppu- 
arvelunsa: 

«Tokko  vain  lie  Muskon  Haalassakaan  semimoista  kou- 
kun, möhkälettä!" 

Vähäistä  ennen  näitä  tapahtumia  oh  kolme  Join  her- 
rasmiestä ollut  metsästysmatkallaan  purjehtimassa  ja  jo 
onnellisesti  päässyt  rannasta  lähtemään.  Mutta  kun  he  oli- 
vat tapansa  mukaan  käyttäneet  väärin  väkijuomia,  seurasi 
siitä,  että  purjevene  tölmäsi  kivelle  ja  kaatui  miesten  hoip- 
puroimiseen,  siinä  Koposen  talon  kohdalla.  Herrat  joutui- 
vat veteen  ainoastaan  kaulaansa  myöten,  siinä  kun  näet 
ylettävät  jalat  pohjaan;  mutta  hirmuisen  metelin  ja  riidan 
he  nostivat  keskenään. 

Suuremmoinen  huuto  ja  melu  oli  niin  huumannut  ja 
säikäyttänyt  Koposen  vävyn,  että  tapaus  suureni  hänen  sil- 
missään ihan  merionnettomuudeksi  ja  -tappeluksi.  Hän 
melkein  uskoi  siinä  hukkuneen  suuren  joukon  ihmisiäkin, 
ja  se  usko  vahvistui  päivä  päivältä.  Lähdettyään  sitte  Li- 
periin hierottamaan  itseään  Kinnusen  Liisalla  hän  kertoili 
tuosta  hirvittävästä  haaksirikosta.  Kertomus  tietysti  Lipe- 
rissä kasvoi  kuten  kaikki  muukin  maailmassa,  sillä  jokai- 
nen liperiläinen  pitää  rehellisen  miehen  velvollisuutena  kar- 
tuttaa kaikkea,  minkä  on  sattunut  toiselta  saamaan.  Kin- 
nunen, jonka  eukko  oli  Koposen  vävyä  hieronut,  sattui 
nyt  tulemaan  Ville  Huttusta  vastaan  ja  tervehti: 

„No  on  sitä  nyt  tuota  rapaa  tiellä!" 

„ On  sitä  luojan  herkkua!  Kun  niilläkin  Hyvärisen  ku- 
jasilla uppoaa  hevonen  korvanpäitään  myöten  ihan  puh- 
taaseen vetelään  multavelliin,  niin  että  on  siinä  ruunalla 
uimista,  kun  on  oikein  emä  rahtikuorma  perässä  ja  kuor- 
man päällä  vielä  venyä  jötköttää  tämmöinen  miehen  härkä  . 
Kuuluuko  sitä  mitä  muuta?"  myönsi  Huttunen. 

«Mitäpäs  sitä  tänne  Liperiin  milloinkaan  kuuluisi  muuta 
kuin  sian  vinkumista  ja  akkojen  riitelemistä.    Mutta  siellä 

Joillahan  sitä  on  taas  ollut  vähän  toisenlaista  rytäkkää,  kun 
laivat  ovat  menneet  meren  pohjaan  ja  herrojakin  on  nii- 
den kanssa  hukkunut  semmoinen  jumalaton  liuta,  jotta  ei 
ole  näet  enää  jäänyt  kunnollista  järjestyksen  pitäjääkään 
koko  Joille.  Taisit  sattua  paikallekin,  kun  olit  Joilla?"  al- 
koi jo  Kinnunen. 

Ville  oli  ihmeissään.  Ei  hän  olisi  tahtonut  olla  asiasta 
tietämätön,  sillä  se  olisi  ollut  muka  nolaus.  Hän  koetti  viek- 
kaudella kiertäen  saada  hiukan  vihiä: 

»Ainahan  sitä  sattuu  paikalle,  kun  pitää  varansa.  Kyl- 
lähän se  oli  rytäkkä!" 

„Ei  suinkaan  se  vain  näitä  tavalHsia  halkolotjia  ollut, 
joka  hukkui?  Tottapa  se  oli  niitä  höyryllä  käypiä!"  ar- 
veli Kinnunen.    Ylenkatseellisesti  huudahti  silloin  jo  Ville : 

,Vai  niitä  lotjia  sitä  ilettäisiin  Joilla  upottaa  mereen! . . 
Höyrylaiva  sen  pitää  olla  jos  kerran  ollakseen,  jotta  siinä 
herrat  kehtaisivat  hukkua  ihan  suurissa  roikissa!" 

„Vai  höyrylaivan  ne  laskivat  pohjaan!  Mikähän  laiva 
tuo  oli?"  kummeksi  Kinnunen. 

,Ka,  eihän  siellä  Joilla  muuta  parempaa  höyryä  ole- 
kaan kuin  se  tuhottoman  suuri  Jok-laiva,  johon  olisi  mah- 
tunut koko  tämä  Liperi!" 

„Vai  se  se  meni  pohjaan!" 

„Se  meni,  että  hurahti!"  oli  jo  Ville  asiassa  kiinni. 

»Jäiköhän  maston  päitäkään  näkymään?"  uteli  Kin- 
nunen. 

„Yäi  olisi  niitä  näkynyt  semmoisesta  sj^vyydestä,  jo- 
hon saa  tuota  varppinuoraakin  laskea  kokonaisia  vyyhtejä, 
eikä  sittenkään  pohjaan  ylety!"  riemuitsi  Huttunen.  Ja  nyt 
muisti  hän  Ihalaisenkin  asian  sekä  huomasi  oitis,  että  Iha- 

lainen  ja  Vatanen  olivat  hukkuneet  samassa  onnettomuu- 
dessa.   Hän  uskoi  sen  ihan  tosissaan  ja  kiirehti  jo  sanomaan -i 

«Siihen  se  sitten  loppui  Ihalaisenkin  ja  Vatasen  Ame- 
riikkaan  meno!* 

Kinnunen  ei  ollut  ymmärtää  mitään.  Vasta  kun  Hut- 
tunen oli  hänelle  selittänyt  asian,  huudahti  hän: 

„No  voi  tuota  Ihalaisenkin  pakanaa!  Kun  otappa  nyt 
ja  karkaa  talostasi  ja  akkasi  luota!  Mutta  eipä  hylky  pääs- 
syt pitkälle,  kun  jo  rangaistus  tuli!" 

„Ei  päässyt!  Hauvin  mahassa  se  Antti  Ihalainen  jo 
purjehtii  Höytiäisessä",  vahvisti  Huttunen  itsekin  varmana 
siitä,  että  asia  oli  niin,  sillä  Liperissä  uskoo  yleensä  jokai- 
nen omat  puheensa.    Kinnunen  vielä  tiedusti: 

«Mitenkähän  sen  hautaamisen  kanssa  käy  tuommoi- 
sessa tapauksessa?  Tuleeko  se  henki  täydellisesti  lähte- 
neeksi, kun  ei  ole  voitu  oikeita  hautajaisia  pitää  ja  hautaa 
siunata  .  .  .     Siinä  sen  akan  leskeksi  jäämisessä?" 

Viisaana  huudahti  silloin  Huttunen: 

„No,  minkätähden  sitä  ei  henkeä  tällä  tavallakin  saisi 
pois!  Pappi  souti  veneellä  paikalle  ja  viskasi  äyskärillä 
kolme  kertaa  vettä  haudalle  ja  sillä  se  oli  hauta  luettu.  On- 
han niillä  herroilla  konstit  tämmöistäkin  tapausta  varten, 
niin  että  jos  kenestä  vain  on  muuten  henki  lähtenyt,  niin 
ei  sen  enää  hautaamisen  puutteessa  tarvitse  alla  elossa,  eikä 
estää  leskensä  naimisiin  menoa." 

Kinnunen   kyllä  vähän  oli  vielä  ymmällä  ja  ihmetteli: 

«Kahoppas  sitä  Koposen  vävyä,  näet,  kun  se  ei  pu- 
hunutkaan mitään  tämän  Vatasen  ja  Ihalaisen  hukkumi- 
sesta, vaätti  vain  sitä  muuta  asiaa." 

Se  oli  Huttusestakin  omituista,  mutta  hän  selitti: 

,Ne  eivät  ne  Join  puolen  miehet  puhu  koskaan  tätä 
asiaa  niin  halki,  kuin  se  täällä  Liperissä  puhutaan,  että  siitä 
ihan  päivä  paistaisi  läpi  kuin  harvasta,  tyhjästä  heinä  haa- 
siosta,  vaan  ne  heittävät  siihen  aina  hampaan  koloon  yhtä 
ja  toista  semmoista  törkyä,  jota  tuhmuudessaan  pitävät  vä- 
hemmän asiaan  kuuluvana." 

Huomasi  sen  Kinnunenkin  ja  myönsi: 

„ Semmoistahan  se  on  koko  se  Kontiolahti  ja  koko  Join 
seutu,  vähän  tuppisuuta  väkeä." 

«See-mmoista!"  innostui  Huttunen,  painostaen: 

„Ja  varsinkin  se  Koposen  talohan  se  onkin  itaruudes- 
taan  ja  saituudestaan  kuuluisa.  Niin,  eiväthän  ne  kuulu 
siinä  omaa  mahaansakaan  raaskivan  syödä  täyteen  muul- 
loin kuin  joulun  pyhinä,  ja  silloinkin  vuoron  perään:  yh- 
den mahan  kunakin  vuotena.  Eihän  siitä  talosta  tuota  oi- 
keaa täyttä  selvyyttäkään  raaskittaisi  antaa  mistään  asiasta, 
vaan  sitä  saa  lypsää  ja  kettää  kuin  poikimattomasta  leh- 
mästä maitoa,  eikä  siitä  sittenkään  mitään  heru.  Mutta 
täällä  Liperissä  sitä  ei  olla  Nauku-Maijan  poikia  siinäkään 
asiassa.  Se  saa  asia  tulla  täröttää  niin  kuin  rännistä  saa- 
viin laskisi.  Eikäpä  tuo  Liperi  näy  sen  köyhemmäksi  siitä 
tavarasta  tulevan,  vaikka  sitä  ei  surra,  vaan  annetaan  lei- 
pämyllystä  tulla  ulos  sitä  mukaa  kuin  sinne  korvasta  toista 
valuu,  kuin  ruista  jyvälaarista  mylly nkiveen." 

Kinnunen  huomasi  Villen  puhuvan  oikein  ja  tuli  hie- 
man ylpeäksikin  Liperistänsä.  Hän  tarjosi  tupakan  Huttu- 
selle ja  myönteli: 

„Eihän  sitä  Liperissä  itketä  eikä  tingitä  asiassa,  eikä 
sittenkään  lopu  sanominen  sieltä  nenän  alta.  Vaikka  kyl- 
läpä  tuo   Ihalainenkin  oli  jo  saanut  ikänsä  elää,  jotta  en- 

nätti  tehdä  sen  verran  pahuuttakin,  että  on  vastaamista  siellä 
toisessa  elämässä!" 

„Eihän  se  ihan  tyhjin  käsin  Ihalainen  lähtenyt  viimei- 
selle matkalleen!"  todisti  Huttunenkin,  sytytti  piipun  ja  ker- 
toi vainajan  eväistä: 

„Se  Ihalainen  kun  jo  pienenä  poikanakin  sen  Vatasen 
kanssa  tuota  nauristakin  varasti  ja  söi,  niin  emme  siinä  kil- 
pailussa toiset  pojat  kelvanneet  mihinkään.  Sitä  näet  kyl- 
vettiin Liperissä  siihen  aikaan  nauriin  siementä  ihan  kort- 
telia paksulta,  mutta  ei  siitä  vain  sittekään  kylväjälle  jää- 
nyt kuin  naatit,  vaikka  joka  siemen  iti." 

Kinnunen  onnitteli: 

„0n  toki  toiseen  elämään  lähtijöille  onni,  että  Lipe- 
rissä ei  viljellä  noita  omenapuita!" 


KOLMASTOISTA  LUKU. 

Hyväriseltä  voi  päästä  Murron  Ihalaiseen  suurenkin 
kuorman  kanssa,  kun  ajaa  Kämäräisen  haan  kautta,  sillä 
se  tie  on  jokseenkin  ajokuntoinen.  Se  kyllä  tekee  kier- 
rosta, mutta  ei  aivan  paljoa.  Samoin  pääsee  Hyvärisestä 
Lempaalle  Ville  Huttusen  taloon  Ihalaisen  talon  kautta. 
Matka  on  kyllä  silloin  kahdeksan  virstaa  pitempi  kuin  suo- 
raan Päivisen  hovin  kautta  mennessä,  mutta  siitä  huoli- 
matta oli  Huttunen  nyt  päättänyt  kulkea  Ihalaisen  kautta 
ja  poiketa  taloon  saadakseen  oikean  tiedon  Antin  Ameriik- 
kaan  menosta  ja  samalla  kertoakseen  mitä  itse  siitä  tiesi. 

Kanasen  Maija  Liisa  oli  vielä  Ihalaisessa,  kun  Huttu- 
nen tuli  sinne.  Vaimo  parat  olivat  yhä  tulitikkujen  puut- 
teessa. 

Anna  Liisa  teki  levettä  ja  Maija  Liisa  kehräsi,  kun  Ville 
astui  tupaan.  Hän  kopisti  piippusta  porot  pankolle  ja  ky- 
syi Anna  Liisalta : 

„ Sinähän  se  olet  sen  entisen  Ihalaisen  eukko?  .  .  Mikä 
sen  Ihalaisen  päähän  pälähti,  kun  se  hylkäsi  kontunsa  ja 
lähti  Ameriikkaan? 

Vähäiset  olivat  vaimo  poloisen  tiedot  syistä  lähtöön, 
jota  hän  ei  ollut  mitenkään  kyennyt  täydeksi  todeksi  usko- 
maan; päin  vastoin  oli  hän  vieläkin  vaistomaisesti  odotel- 

lut     Anttia    kotiutuvaksi.      Huttunen    se    vasta    varmuu- 
den toi: 

«Laivallahan  se  Antti  lähti  viilettämään,  ja  oli  siinä  aika 
sakki  muitakin  Ameriikkaan  menijöitä.  Kun  oli  näet  mie- 
hiä aina  tuolta  Kaavin  ja  Juvan  pitäjästä  myöten  ja  aina 
Tohmajärveltä  asti,  oli  semmoista  julman  suurta  miestä 
kuin  parasta  metsärosvoa,  niin  jotta  olisi  niiltä  uskonut  työn 
lähtevän  Suomessakin.  Vaan  sinnepäs  vaan  pitää  kaikkien 
kiirehtiä  ...  Ja  melkein  kaikki  vielä  olivat  hylänneet 
vaimonsa,  niin  että  kyllä  nyt  on  leskiä  tällä  paikkakun- 
nalla ...  Ja  leskeksihän  se  Ihalainenkin  tähän  vaimonsa 
heitti  ..." 

Hän  varustautui  nyt  kertomaan  parasta  mitä  tiesi.  Ko- 
putteli kengillänsä  lattiaa  ja  kerskasi: 

„Mutta  lyhyeen  se  loppui  Ihalaisenkin  matka.  Ei  siitä 
montakaan  virstaa  rannasta  porhallettu,  kun  jo  tuli  sem- 
moinen tenä  eteen,  ettei  sen  yli  hypättykään." 

Anna  Liisa  sai  toivoa.     Hän  kysyi: 

„Mitä  se  Huttunen  sanoi?  Täytyikö  sen  Ihalaisen  ta- 
kaisin tulla?" 

Huttunen  nosti  oikean  säärensä  vasemman  päälle  ja 
kertoi  viisaana: 

„Sille  sattuikin  Ihalaiselle  vähän  toisenlaiset  vahingot 
tulemaan.  Se  kun  meni  sen  suuren  miessakin  kanssa  sinne 
Pyhäselän  pohjaan,  niin  ei  siinä  muuta  kuin  laiva  vain  hir- 
nasi  kerran  sillä  pillillään  ja  viuhautti  savuaan  kuin  parasta 
hevosen  häntää." 

Anna  Liisa  heristeli  kuuloaan  eikä  ymmärtänyt.  Hut- 
tunen jatkoi: 

„Ja  Join  herroja  niitä  kun  meni  Ihalaisen  matkassa^ 
niin  ne  menivät  niin  tarkkaan,  että  Joilla  pitää  panna  kaikki 
konjakkikaupat  kiinni,  kun  ei  ole  enää  ryypyn  ostajaa. 
Niin  lähtivät  tarkkaan  kuin  torakat  Pesosen  tuvasta,  kun 
tupa  paloi." 

Anna  Liisa  oli  ihan  sekaisin.  Korvissa  humisi  Villen 
kertomus.    Hän  kysyi  taas: 

„ Eihän  tästä  Huttusesta  nyt  saa  mitään  selvääkään  . .  .. 
Mitä  se  Ihalainen  sinne  Pyhäselän  pohjaan  meni?" 

Moisesta  tietämättömyydestä  ynseäksi  tekeytyen  huu- 
dahti  Ville  Huttunen: 

„Mitä  se  sinne  meni!  Se  kun  mies  lähtee  pahanhen- 
gen  kanssa  kujeilemaan,  minkä  tämäkin  Ihalainen,  niin  sen 
ei  pitäisi  vettä  myöten  lähteä  Ameriikkaan.  Sillä  se  kun 
tuo  pahahenki  on  miehen  matkatoverina,  niin  se  on  kau- 
lassa kuin  kiviriippa.  Sehän  se  vei  Ihalaisen  ja  Vatasen 
järven  pohjaan,  ettei  Ihalainenkaan  ehtinyt  edes  itseään 
siunata.  Kerran  vain  vähän  älähti  ja  silloin  oli  kaikki  kuitti  f 
Join  pappi  vain  souti  sitte  veneellä  sille  paikalle  ja  ripotti 
vähän  hiekkaa  järveen  niinkuin  hautausmenoiksi." 

Nyt  käsitti  jo  Anna  Liisa  asian.  Kauhuissaan  huu- 
dahti hän: 

„ Herra  isä  siunatkoon!  Onko  se  Ihalainen  hukkunut 
Ameriikkaan  mennessään?" 

„Ihanko  se  Huttunen  nyt  totta  osaa  puhua?"  oudostui 
Kanasen  emäntä.  Huttunen  laittautui  hyvin  tärkeän  näköi- 
seksi ja  huudahti  ylenkatseellisesti: 

„Mhyh!  Minkästähden  se  Ihalainen  ei  olisi  hukkunut 
kun  siinä  kerran  humalaiset  herratkin  pääsivät  tuomiolle! 
Ajaa  reistasivat  semmoista  kyytiä  kivikossa,  että  laiva  vain 

hyppi  kiveltä  kivelle,  kun  yhden  kerran  kurahti  pohjaan. 
On  siellä  järven  pohjassa  nyt  tuota  lihaa!  Ei  näet  pelas- 
tunut muuta  kuin  se  Koposen  vävy,  joka  nyt  on  täällä  ol- 
lut vähissä  hengin  itseänsä  Kinnusen  akalla  hierottamassa." 

Anna  Liisa  alkoi  itkeä  tihruta,  ja  Maija  Liisakin  kui- 
vaili kyyneliänsä.     Huttunen  alkoi  lohdutella  selittäen: 

„Mitä  sinä  nyt  siitä  niin  rupeat  vetistelemään!  Veteen- 
hän se  hukkui  ukko  Soininenkin  eikä  sen  akka  silti  les- 
keksi jäänyt.     Sehän  sen  nai  Jussi  Kuivalainen." 

Mutta  vähät  välitti  nyt  Anna  Liisa  mistään  Huttusen 
puheista.  Hän  tunsi  olevansa  leski.  Antin  kuolema  ei  olisi 
häntä  surettanut  niin  kipeästi  kuin  noin  sydämettömän  hyl- 
käämisen varmistuminen.  Sillä  hän  tiesi  olevansa  syytön 
mihinkään.  Uskollisesti  oli  tehnyt  työtä  Antin  apuna,  eikä 
ollut  koskaan  ollut  mitään  riitaakaan  välillä,  ja  nyt  Antti 
lähti  ihan  jäähyväisiä  sanomatta.     Hän  valitti: 

«Mikä  hänet  nyt  villitsikin  lähtemään  ja  hylkäämään! 
Eihän  tässä  ole  edes  riitaakaan  ollut!" 

Sääliksi  kävi  Huttusen.     Hän  koetti  lohduttaa: 

„Elä  nyt  sure,  eihän  se  sillä  takaisin  tule!  Eikä  se  ole 
sinun  pahuutesi  syy,  sillä  tietäähän  koko  kylä,  että  se  Iha- 
lainen oli  jo  nuoruudessaankin  semmoinen  vimmattu,  että 
eihän  sen  ja  Vatasen  kujeilta  saanut  kukaan  olla  rauhassa, 
kun  ne  pienilläkin  poikina  yhteen  pääsivät  .  .  .  Milloin 
ne  särkivät  saunan  akkunoita,  milloin  tekivät  muuta  koi- 
ruutta, niin  että  koko  kylä  oli  yhtä  kyytiä  nurin." 

Mutta  ei  Anna  Liisa  sallinut  nyt  Anttia  soimattavan. 
Hän  alkoi  puolustella: 

«Kukapa  se  ei  nuoruudessaan  koiruutta  tee.  Mutta 
tasaantuipa    tuo    Antti    vanhempana    ja    niin     on    ollut 

hyvä  mies,  ettei  ole  pahaa  sanaa  kuulunut  koko  ta- 
lossa ..." 

Surulliseksi  kävi  olo  talossa.  Kanasen  Maija  Liisakin 
kätki  kasvonsa  esiHinaan,  ja  pois  lähti  Huttunenkin.  Kau- 
van  surivat  molemmat  vaimot  kahden  kesken.  Turhaan 
koetti  Maija  Liisa  viihdyttää.  Olivat  unohtaneet  senkin, 
että  tupa  oli  aivan  kostea  kylmyydestä,  kun  ei  saanut  tulta 
millä  lämmittää. 

Iltapäivällä  Anna  Liisa  sentään  pyysi,  pienen  toivonki- 
pinän hänelle  pilkahtaessa: 

„Kun  olisit  tässä  vielä  kotimiehenä,  niin  kävisin  vielä 
Hyvärilästä  kysymässä,  onko  se  jo  ihan  lopullisesti  men- 
nyt ja  vielä  kuollut  muun  hyvän  hsäksi." 

Maija  Liisa  suostui  ja  Anna  Liisa  lähti. 

Hyvärisessä  ei  vielä  tiedetty  Ihalaisen  hukkumisesta 
mitään.  Mutta  hänen  Ameriikkaan  menonsa  Vatasen  mat- 
kassa oli  myrryttänyt  talonväen  mielet. 

Ukko  Hyvärinen  pärettä  kiskoessaan  löi  liistakolla  van- 
hinta poikaa  kintuille  ja  ärähti: 

»Taasko  siinä  paljain  kintuin  juoksentelette,  ettekö  ole 
kunnolla!" 

Poika  älähti,  meni  nurkkaan  ja  ryhtyi  siellä  tappele- 
maan sen  keskimäisen  tytön  kanssa.  Emäntä  siitä  ärtyi 
yhä  enemmän  ja  juonitteli  Anna  Kaisalle.  Tämä  viskasi 
pesemänsä  hierimen  pankolle  ja  älähti: 

„Sinä  sen  Vatasen  asian  aloit!" 

Emäntä  äkämystyi: 

»Vieläkö  sinä  ylpeilet!  Ikäänkuin  ei  Vatanen  olisi  si- 
nulle välttänyt!" 

„ Paholaiset!"  suutahti  Anna  Kaisa  ja  viskoi  pyttyjä 
pesintiinuun  pestäväkseen,  mutta  emäntä  jatkoi  sitä  suut- 
tuneempana: 

»Elä  yhtään  suutu  ja  visko!  Ei  saa  sinulle  tässä  mie- 
hen kantturaa  enää  mistään,  vaikka  on  jo  etsitty  ja  koluttu 
kaikki  miehen  kahmut." 

Paraana  toran  ja  ärtyisyyden  aikana  saapui  epätoivoi- 
nen Anna  Liisa  Hyvärilään  ja  tarttui  oitis  asiaan,  kysyen: 

„Onko  se  nyt  sen  Ihalaisen  meno  ihan  varma,  tiede- 
täänkö täällä,  kun  sitä  puhutaan?" 

Mutta  talossa  kun  olivat  kaikki  äkeissään  ja  harmis- 
saan, ei  tahtonut  puhe  sujua.  Kauvan  istuivat  kaikki  ääneti. 
Ei  kukaan  vastannut  Anna  Liisalle.  Koko  joukko  oli  muun 
hjrvän  lisäksi  vielä  äkeissään  siitä,  että  Ihalainen  oli  nar- 
rannut taloa  muka  puhemiehenä  käydessään. 

Anna  Liisa  hätäytyi  ja  uudisti  kysymyksensä.  Silloin 
kehotti  emäntä  miestään: 

„Sano  sinä,  Hyvärinen,  tuolle,  niin  heittää  siinä  vat- 
kuttamisen!" 

Tuskainen  Anna  Liisa  ei  ennättänyt  emännän  puheesta 
pahastua,  vaan  kysyi  vielä: 

«Tietääkö  se  tämä  ukko  Hyvärinen?" 

Ärtyisenä  tiuskasi  Hyvärinen: 

„Johan  minä  sinulle  sanoin,  että  Ameriikkaan  ne  ovat 
karanneet!    Ja  karatkoot,  mokomat  miehet!  .  ." 

Anna  Liisa  jo  vähän  riemastui,  kun  Hyvärinen  ei  pu- 
hunut mitään  Antin  kuolemasta  .  .  .  Toivorikkaana  huu- 
dahti hän: 

„Onko  se  päässyt  koko  asiasta  se  Ihalainen  sillä  pal- 
jaalla Ameriikkaan  menolla?" 

Nyt  loppui  tietysti  Hyvärisen  kärsivällisyys  ja  hän 
tiuskasi  tuikeasti: 

„Menipä  tuo  nyt  vaikka  järveenkin,  mokoma  mies! 
Hyvin  jouti  mennä!  Saat  tuota  vielä  sinäkin  paremmankin 
kuin  tuon  potaattinenän  ...  jos  kerran  on  semmoinen  kipu 
miehen  perään!" 

Anna  Liisa  loukkautui  ja  pelästyi  samalla.  Mennyttä 
oli  siis  kaikki  toivo;  hukkunut  oli  Antti. 

Koetti  hän  siinä  vielä  jotain  kysyä,  mutta  nyt  ei  enää 
vastannut  Hyvärinen,  vaan  sieppasi  suutuksissaan  päreen, 
antoi  sillä  lapsien  pohkeille  ja  kiukutteli: 

«Saunaan  siitä  menkää  tappelemaan!  On  tässä  koko 
talo  kuin  paras  kestikievari.  Yksi  kun  lähtee,  niin  jo  toi- 
nen vetäytyy  siihen  istua  könöttämään,  jotta  ei  saa  työ- 
rauhaa koko  talossa." 

Anna  Liisa  säikähti.  Hän  tiesi  sen  olevan  hänelle  tar- 
koitetun. Hän  rykäsi  jo  merkiksi,  että  kyllä  hän  älysi. 
Lisäksi  rupesi  emäntäkin  juonittelemaan.  Kahvipannua 
uunin  koloon  pannessaan  harmitteli  hän  ikäänkuin  muka 
itsekseen : 

„Tuotakin  kahvia  menee,  jotta  eivät  enää  riitä  maat 
eikä  mannut,  kun  kaikki  tähän  vetääntyvät  särpimään  . .  .* 

Hän  ryhtyi  laittamaan  lehmän  vettä  ja  jatkoi  har- 
miaan: 

«Senkin  hotosuut  ehtimän  takaa  vääntäytyvät  vuottaa 
vornottamaan!  .  .  .  Eikö  heillä  itsellään  liene  sen  vertaa, 
jotta  saisivat  vaikka  sikurivettä  kulkkuunsa!" 

Anna  Liisa  ymmärsi,  että  sekin  oli  hänelle  tarkotettu. 
Hän  lähti,  huokaillen  hyvästikseen : 

»Hohhoi  tätä  köyhän  elämää,  kun  ukkokin  menee! 
Kaikki  ne  vain  silloin  jo  haukkuvat  ja  luulevat,  että  sitä 
on  ihminen  heidän  sikurivetensä  vaivainen!" 

„Kuka  tässä  sinua  nyt  tarkotti!"  oikasi  silloin  emäntä 
näön  vuoksi.  Ja  kun  Anna  Liisa  oli  jo  ovessa  menossa, 
sanoi  hän: 

„01isit  tuossa  nyt  istunut,  niin  olisi  tuota  pannua  va- 
ristanut, kun  hiilet  joutuvat!" 

„Onpa  tuota  sen  verran  vielä  kotonakin  papuja!"  sa- 
noi siihen  loukkautunut  Anna  Liisa  ja  lähti.  Ovella  kum- 
minkin vielä  pysähtyi  ja  sanoi  ilkeästi: 

^Kävisitte  nyt  myllymatkalla  siinä  Ihalaisenkin  talossa, 
niin  vaikka  hänessä  kahvit  keittäisi  .  .  .  Sillä  mitäpä  tällä 
köyhällä  muuta  onkaan." 


SuruUisena  saapui  hän  kotiinsa,  kun  jo  oli  pimeä  yö. 
Vaatteet  olivat  märät,  kengät  kurassa.  Maija  Liisa  itki  hä- 
nen kanssansa  eikä  raaskinut  puhua  tulitikuistakaan  mi- 
tään. Kun  tupa  oli  kylmä,  haki  Maija  Liisa  kuvon  olkia, 
ja  niillä  nukkuivat  he  yönsä. 

Mutta  yöllä  ei  tahtonut  tulla  uni.  Anna  Liisan  mieltä 
kaivelivat  surulliset  asiat.  Aikaa  kuluttaaksensa  hän  kysyi 
Maija  Liisalta: 

„Hyväkö  siinä  on  nukkua?" 

.Hyvä." 

Vaiettuaan  kysyi  Anna  Liisa  taas: 

„Koko  kuvonko  sinä  otit  olkia  tähän  alle?" 

„Koko.- 

„Onkin  noita  olkia,  kun  siltä  Ihalaiselta  jäi  otran  ol- 
kiakin  kokonainen  närte  riihenkin  eteen." 

„Vai  närtteessä  se  Ihalainen  piti  otran  olkiakin!" 

„Närtteessä." 

Sillä  lailla  puhelivat  he  ajan  kuluksi.  Maija  Liisa  ryh- 
tyi jo  lohduttelemaan  Anna  Liisaa.  Hän  alkoi  puhelulla 
haihduttaa  pois  turhia  raskaita  ajatuksia.  Sitä  varten  hän 
kysyi: 

„Joko  se  on  monta  kertaa  tuo  punikki  poikinut?" 

«Neljähän  se  on",  muisti  Anna  Liisa. 

„Vai  neljä!" 

.Neljä!" 

Jonkun  ajan  kuluttua  jatkoi  Maija  Liisa  lohdutustaan 
kysyen : 

„Eikös  niitä  sinulla  ole  ollut  yhtään  pieniä?" 

„Eihän  niitä  ole  ollut.  Yksi  tyttö  vain  tuli  silloin  kohta 
alussa,  vaan  se  näet  kuoli  vajaan  vuoden  vanhana",  selitti 
Ihalaisen  emäntä  ja  jonkun  aikaa  vaiti  oltuaan  kysyi  hän 
vuorostaan : 

„Eihän  niitä  sinullakaan  ole  tainnut  olla?" 

«Pieniäkö?" 

„Niin  .  .  .  niitä  lapsia." 

«Mitäpä  noilla  tekee  siinä  köyhissä  oloissa.  Syövät 
vain  ja  huutavat  ja  kuluttavat  vaatteita",  sanoi  Maija  Liisa. 
Myönsi  Anna  Liisakin: 

«Niinhän  ne  tekevät.  Oli  se  toki  onni,  että  se  Iha- 
lainen meni  lapsettomana.  Kun  niitä  kakaroita  olisi  vielä 
tähän  jäänj^,  niin  mihinkähän  hiileen  sitä  olisi  silloin  pu- 
haltanut!" 

„No  oli  se  onni,  että  se  semmoisenaan  meni!"  loh- 
dutteli Kanasen  emäntä.  Sillä  lailla  jatkui  puhelua  ja  Anna 
Liisa  alkoi  jo  tyytyä  kohtaloonsa. 

Mutta  aamusella,  kun  he  taas  menivät  kylmään  tupaan, 
tuntui  elämä  yksinäiseltä  ja  kolkolta.  He  odottelivat,  että 
joku  poikkeaisi  taloon  ja  toisi  tulitikkuja,  vaan  aivan  kuin 
ihmeeksi  ei  nyt  sattunut  ketään  kulkemaan  ohi.  Oli  mo- 
nesti aikomus  lähteä  niitä  taas  Hyvärilästä  pyytämään, 
mutta  se  aikomus  raukesi  siihen  toivomukseen,  että  koh- 
tahan tässä  joku  ajaa  ohi  myllyyn  mennessään.  Olipa 
myös  Anna  Liisa  arvellut: 

, Mitäs  hyötyä  siitä  on,  jos  menee  pyytämään,  sillä 
unehtuuhan  se  asia  kuitenkin  jo  sinne  mennessä,  niinkuin 
viime  kerrallakin!" 

Ja  Kanasen  Maija  Liisa  uskoi  samaa  itsestäänkin,  ja 
siksi  ei  hänkään  uskaltanut  lähteä  tikkuja  hakemaan.  Hän 
ajatteU  Anna  Liisasta: 

^Sitten  se  pääsee  vuorostaan  morkkaamaan  minua 
muistamattomuudesta,  ja  mihinkä  sillan  rakoon  minä  sitten 
katson,  kun  itse  häntä  sillä  tavalla  soimasin!" 

Tupa  oli  niin  kylmä,  että  Maija  Liisan  täytyi  panna 
ylleen  Antin  parkkiturkki,  ja  semmoisessa  puvussa  teki  hän 
nyt  levettä.    Väkisinkin  siinä  alkoi  kiukuttaa: 

,No  otappa  ja  sokaise  ihmisen  muisti  sillä  tavalla,  että 
unohtaa  tulitikut,  joita  lähti  juuri  hakemaan!" 

Pitkään  aikaan  ei  voinut  Anna  Liisa  vastata.  Vasta  kun 
hän  oli  saanut  rullan  täyteen  sanoi  hän  ikäänkuin  itsekseen: 

«Hyvähän  sitä  on  sanoa,  vaan  kunhan  itsellään  kellä 
olisi  semmoinen  suru,  niin  näkisihän  eikö  se  muistiakin 
sokaise!" 

Maija  Liisa  heltyi  taas,  mutta  ei  vielä  niin  tyyten,  että 
olisi  voinut  oitis  ryhtyä  puhumaan.  Vasta  kun  kanttaami- 
nen oli  lopussa  ja  hän  ryhtyi  pellavia  harjaamaan  sanoi 
hän; 

»Mitäpä  tuossa  rupeat  sinäkään  ijäksi  suremaan  tuom- 
moista miestä,  joka  hylkää  joukkonsa  ja  menee  järveen 
kuolemaan  .  .  .  Ottaisit  tähän  toisen,  joka  pysyisi  paikoil- 
laan." 

Kauvan  mietti  Anna  Liisa  sitä.  Viimein  myönteli 
hän  jo: 

„Ka  eihän  se  ole  naiseläjällä  tämmöisellä  konnulla 
yksinään  eläminen  helppoa.  Ei  tiedä  miten  paksuluminen 
talvi  nytkin  tulee,  niin  mennäppä  sinne  vaimoihminen  ha- 
meisillasi  semmoisessa  hangessa  kaalomaan  halkojakin 
metsästä  vetäessä  .  .  .  Kaikkihan  siinä  kintut  kylmäisivät  1*^ 

Maija  Liisakin  huokasi.  Hetken  kuluttua  hsäsi  Anna 
Liisa : 

„ Eikä  tiedä  vaikka  tulisi  vielä  rosvoja  taloon,  niin  kuka 
niille  tässä  puolensa  pitää,  kun  ei  ole  miessielua  talossa.* 

Nyt  puhuivat  he  taas  Ihalaisen  ja  Vatasen  kuolemasta 
ja  itkivätkin  vähäsen.  Maija  Liisa  moitti  jo  herroja,  mor- 
katen: 

„Pahahenki  tuo  villinnee  niitäkin  Join  herroja,  kun 
juovat  sillä  tavalla,  että  liperiläiset  hukkuvat!" 

Anna    Liisa    mietti    asiaa.    Katkerana  myönsi  hänkin: 

«Tottapa  ne  sitä  varten  ne  herrat  onkin  luotu,  jotta 
joisivat  tätä  köyhää  kansaa  hukuksiin  ...  Ei  noilla  muuta 
työtä  näy  olevankaan." 

Mutta  pianpa  alkoi  Maija  Liisa  taas  hyvin  ilkeästi 
yskiä   ja   katsahteh   kahvipannuun.    Anna    Liisa   kävi  yhä 

surullisemmaksi  ja  alkoi  jo  muistella  virttä.  Kun  nyt  Maija 
Liisa  taas  rykäsi,  ehdotti  Ihalaisen  emäntä: 

^Veisattaisiin  tuossa  kahvin  asemesta  vaikka  virsi  läm- 
pimiksemme!" 

Pitkään  aikaan  ei  Maija  Liisa  vastannut.  Suruissaan 
alkoi  Anna  Liisa  silloin  hyräillä  virttä.  Se  vaikutti  Maija 
Liisaan.  Hän  alkoi  taas  sulaa,  ja  kun  Anna  Liisa  nyt 
muutti  rihmaa  hangon  toiseen  hampaaseen,  kysyi  häneltä 
jo  Maija  Liisa: 

„Onko  sinulla  virsikirjaakaan?" 

„Onhan  se  sen  tapainen," 

Kauvan  tarvitsi  vielä  Maija  Liisa  valmistuaksensa. 
Mutta  lopulta  hän  pehmisi,  otti  virsikirjan  ja  silmälasit  ja 
sanoi: 

«Lauletaan  vaikka  tuo  'Pois  makea  maailma  jää'!" 

Emännät  asettuivat  pöydän  taa,  panivat  virsikirjan 
eteensä  ja  lauloivat.  Maija  Liisa  näytti  sormellaan  kirjasta 
missä  se  aina  , menee".  Kolmannen  värsyn  lopussa  ru- 
pesi Maija  Liisaa  ry'ittämään.  Anna  Liisa  silloin  yritti 
yksinään  alottaa  neljännen  värsyn,  mutta  toinen  keskeytti 
nuhdellen: 

„Elä  nyt  siinä  juokse  ja  lennä,  jotta  ennättää  toki  kulk- 
kunsa  kakistella!" 

Sitte  nousi  hän,  meni  pankon  luo,  kakisteli  siellä  ja 
palasi  takaisin.;  he  alkoivat  taas  veisata. 

Virren  veisattuaan  he  taas  vaikenivai.  Elämä  alkoi 
vaatia  omaansa.  Kanasen  Maija  Liisa  mietti  sopivaa  paria 
Anna  Liisalle.     Hän  puheli: 

«Olisihan  se  Malisen  Heikki  sinulle,  vaan  kun  sillä  on 
se    entinen  akka  elossa  .  .  .   Vaikka  eikö  tuo  jo  tänä  tai- 

vena  kuolle,  kun  Karppisen  Susanna  on  nähnyt  semmoi- 
sen unen,  että  Mallisesta  vietiin  ruumiskirstua  salmen  yli 
sinne  Kirkkoniemeen  päin." 

Anna  Liisa  mietti  asiaa  ja  kysyi: 

„Onkohan  sillä  Heikillä  miten  paljo  sitä  ikää?" 

„Johan  se  on  Rämeen  Miinalaisen  ikäinen**,  muisteli 
Kanasen  emäntä. 

„Vai  jo  se  senl" 


NEUÄSTOISTA  LUKU. 

Mulon  Partanen  oli  saanut  hevosensa  korjuuseen  ja 
oli  nyt  Turtiaisen  kanssa  menossa  lopullisesti  Kaisaa  kosi- 
maan. Mutta  vielä  Kaisan  talon  portille  tultuaan  pysäh- 
tyivät he  ja  Partanen  varotti: 

„0n  aina  parasta  pitää  semmoinen  reilu  peli,  että 
asiat  puhutaan  edeltäpäin  suoraan,  niin  suoraan,  että  se 
heti  on  suora  kuin  sukkapuikolla  tehty  jakaus,  niin  ei  tule 
katumista,  eikä  voi  toista  soimata  petoksesta.  Minä  vain 
tämän  huomautan  sentähden,  että  hoksaat  Kaisalta  kysyä 
kaikki  asiat  tarkasti  ja  samalla  ilmottaa  taas  mitä  on  minun 
puolellani  olemassa." 

»Kyllähän  minä  ne  semmoiset  helläluontoisemmat  asiat 
arvaan  .  .  .  niinkuin  talot  ja  muut  ...  Ja  Kaisa  taas  on 
suoraluontoista  ihmisen  sorttia,  niin  että  kyllä  se  itsestään- 
kin sanoo",  yritti  Turtiainen.  Mutta  Partanen  tahtoi  olla 
perusteellinen  ja  sanoi: 

„Kuule,  Turtiainen!  Sano  tälle  Makkosen  leskelle  ihan 
ensiksi,  että  mitä  työrustinkiin  tulee,  niin  se  ei  Partasen 
talossa  lopu,  eikä  siinä  ole  emäntä  sen  parempi  kuin  muu- 
kaan päiväläinen  ...  Ja  ruuan  puolta  taas  on  sen  mukaan 
kuin  jaksetaan  sitä  työpuolta  rehkiä." 

„Tietäähän  Kaisa  sen,  viisas  akka  .  .  .  Eikä  sillä  Kai- 
salla itselläänkään  ole  ruuasta  puutosta." 

Partanen    puisteli    tomua  housunlahkeistaan  ja  valitti: 

„Se  entinen  eukko  oli  hinterä  täksi  työihmiseksi,  niin 
senvuoksihan  minä  oikeastaan  tätä  Makkosen  leskeä  rupe- 
sin arvailemaan ,  kun  tämä  on  roteva  ja  vahva  rakenteel- 
taan." 

»Lähteehän  se  Kaisalta  työ",  murisi  Turtiainen  todis- 
tukseksi. 

He  menivät  sisään.  Jussi  Partanen  katseli  seinälle  ja 
kysyi : 

„Eikö  sitä  talossa  rukkasnaulaa  olekkaan?" 

Kaisa  sieppasi  hameen  naulasta  ja  kiirehti: 

„Herra  siunatkoon,  kun  en  muistanut  tuota  hametta 
ottaa  tuosta  pois,  että  vieraat  voisivat  rukkasensa  siihen 
ripustaa!  .  .  Siinähän  se  on  sen  Makkosvainajan  hattu- 
naula." 

Jussi  Partanen  ripusti  rukkasensa  naulaan,  istahti  rius- 
kasti,  ojensi  jalkansa  ja  venytti  pitkät  pieksunvarret  suo- 
riksi, kysyen: 

„Mitä  sitä  tälle  Kaisalle  nyt  oikeastaan  kuuluu?" 

Kaisa  kertoi  kuulumisia  pitemmältäkin.  SilFaikaa  kor- 
jaili Jussi  Partanen  kintturemeleitään,  ja  kun  Kaisa  oli  lo- 
pettanut, sanoi  hän  Turtiaiselle: 

„Kyllä  se  on  tuo  hylkeen  raani  sitä  oikeata  kengän- 
voidetta.  Sillä  kun  holvasin  taas  nuo  pieksunvarret,  niin 
ei  tikahda  vesi  läpi." 

»Onkin  sillä  Partasella  pitkät  kengänvarret!"  myönsi 
Kaisa,  ja  Jussi  Partanen  ylpeili: 

„Ainahan   sitä  oikeassa  talossa  yhden  miehen  säärien 

suojuksiksi  nahkaa  riittää,  vaikka  hänellä  olisi  koipia  kyy- 
närittäin.  Pannaan  vain  läävästä  lehmiä  lahtiin,  niin  kyllä 
kenkätarvetta  on  vaikka  olisi  suurempikin  joukko  kulut- 
tajia." 

„Onhan  sitä  Partasen  talossa  nahkaa!"  tokasi  puhe- 
mieskin. 

Kaisa  ei  oikeastaan  ollut  vielä  täysin  selvillä  miesten 
asiasta,  siitä  kun  oli  aikaisemmin  puhuttu  vasta  ihan  kautta 
rantain.  Sitä  paitsi  hänen  mielessänsä  pyöri  nyt  Jussi  Va- 
tanen, ja  hän  oli  odottanut  tätä,  sitä  varten  pukeutuenkin. 
Mitään  ratkaisua  Partasen  aikeisiin  ei  hän  vielä  odottanut. 
Hän  puuhaili  siinä  yhtä  ja  toista,  ja  miehet  jatkoivat  asian 
kehittämistä  edelleen.    Partanen  kysyi: 

„Kyllä  kai  se  tämä  Kaisa  suostuisi  myömäänkin 
tämän  talonsa,  jos  kerran  niin  asioiksi  tuUsi?" 

Kaisa  älysi  nyt  olevan  puheen  talon  ostajasta.  Hän 
olisi  ollut  halukas  myömään  ja  riemastui  jo,  kun  luuli  Par- 
tasen hankkineen  ostajan.    Hän  huudahti: 

„No  kun  olen  sitä  miettinytkin,  että  kun  pääsisi  irti 
koko  rähjästä!  Ei  tästä  ole  naiseläjälle  muuta  kuin  har- 
mia ja  kiusaa!" 

Mutta  nyt  ajatteli  hän,  että  kenties  se  Partanen  kyse- 
leekin itseään  varten,  ja  korjasi  oitis: 

«Vaikka  voisipa  tuo  Partanen  itsekin  ruveta  tässä  isän- 
nöimään! Kyllähän  tästä  talosta  kunnollisen  saa,  kun  vain 
korjauttaa  .  .  .  Olisi  tästä  jo  Makkosen  eläessä  tarjottu 
suuriakin  rahoja,  jos  Makkosvainaja  olisi  myönyt,  mutta 
ei  se  raaskinut  luopua  talostaan,  sanoi  vain,  että  tämä  on 
kaupungin  paraimpia  ...  Ja  ovathan  tätä  monet  rikkaat- 
kin katselleet  ja  kehuneet." 

Hyvillä  mielin  pani  hän  parfnun  tulelle  Sillä  aikaa 
laski  Partanen  edelleen.    Turtiainen  myönsi: 

„H)^ällä  paikallahan  tämä  talo  on  ja  potaattimaata 
on  kartanolla  pienen  perheen  tarpeeksi." 

Mutta  Partanen  ylvästyi  silloin  ja  sanoi  asiansa  me- 
nestymisestä huolehtien  ja  sitä  valmistaen: 

„ Kyllä  ne  sentään  ovat  nämä  kaupunkitalojen  potaatti- 
maat  kuin  palkkatilkkuja  oikean  potaattipellon  rinnalla. 
Kun  siinä  meidänkin  talossa  kylvetään  kuusikin  oikein  ökä- 
tynnöriä  potaattia  yhteen  aukeamaan,  niin  siinä  on  jo  hui- 
keata mitä  silmälle  katsoa!" 

«Suurethan  ne  ovat  tämän  Partasen  konnun  pellot", 
todisti  Turtiainen  tupakoiden  ja  kyynäspäihinsä  nojaten. 
Kaisa  taas  jatkoi  omaansa: 

„Ja  ainahan  tässä  on  tuloja  kaupungissa  kävijöiltäkin, 
kun  ne  tuovat  tänae  hevosensa  kartanolle  ja  siitä  hyvästä 
tuovat  tuomisia.  Tänäkin  päivänä  oli  kaksi  liperiläistä  ja 
ne  tarjosivat  porsaita,  kun  saavat  yötä  olla." 

Tästä  johtui  Turtiainen  kysymään  Partaselta: 

«Montako  sian  päätä  teidän  talossa  oikeastaan  eläte- 
täänkään?" 

„Ruokitaanhan  niitä  mikä  omassa  taloudessa  tarvitaan 
ja  joskus  aina  syötetään  laahtisikojakin,  niin  että  kyllä  siinä 
on  sikaa,  jos  on  porsastakin!"  oli  vastaus. 

„Ja  voipihan  sitä  tässäkin  sikoja  pitää,  kun  vain  tekee 
pahnan  ja  ostaa  porsaita,  että  pääsee  siinä  asiassa  elämän 
alkuun",  koetti  Kaisa  parastaan  talonsa  puolesta.  Parta- 
nen oli  siinä  käsityksessä,  että  Kaisa  oli  saman  asian  pe- 
rillä kuin  hänkin  ja  siksi  kehui  omaisuuttansa.  Se  nosti 
hänessä   luontoa,  oman  arvon  tuntoa.    Hän  rykäsi  varak- 

kaan  isäntämiehen  tavalla.  Turtiainen  jatkoi  asiaa  huo- 
mauttaen: 

«Kyllähän  tämä  Makkosvainajan  talo  arvossa  nousisi, 
kun  tämä  joutuisi  oikein  miehisen  miehen  käsiin,  joka  tätä 
kuntoon  kohentelisi." 

Kiitolliseksi  kävi  Kaisa  Turtiaiselle,  kun  kuuli  hänen 
pitävän  hänen  talonsa  puolta.     Riemuissaan  selitti  hän: 

„ Sitähän  minä  olen  tässä  itsekseni  monasti  päivitellyt, 
että  jos  tämä  talo  kerran  oikealle  miehelle  joutuisi,  niin 
kyllä  se  silmänsä  pesisi  ja  häviäisi  siitä  tuostakin  pihalta 
kaikenlainen  törky  ja  lika,  joka  nyt  löyhkää  yli  kaupungin, 
kun  vain  on  vähänkin  sateisempia  ilmoja." 

^Häviäisi  se!  Kyllä  kun  tämä  Partanenkin  tulisi  yh- 
den kerran  molemmilla  hevosillaan  ja  työkärryillään  ya 
toisi  lapiot  muassaan,  niin  kyllä  siinä  pitäisi  törkyläjän 
puoleta!"  todisti  Turtiainen  Partasen  puolesta.  Kaisa  var- 
mistui nyt  siinä  uskossa,  että  Partanen  itse  ostaa  talon. 
Hän  selitti: 

„Ja  menisikin  tuo  tällä  Partasella  oma  talo  kaupun- 
gissa, kun  on  niin  usein  tuotava  tavaraa  torille,  niin  omassa 
pihassahan  seisoisi  hevonen,  ja  tielaisi  silloin,  että  eivät 
sitä  vie  varkaat  eivätkä  muut  rosvot." 

Kaisa  tuntui  suorastaan  kosivan.  Partanen  huomasi, 
että  hän  voi  asiassa  jo  vähän  tinkiäkin.  Siksi  sanoi  hän 
Turtiaiselle  merkitsevästi; 

„Niin  kuin  sanoin,  on  asia  puhuttava  halki  naamaan  . . . 
niin  ettei  tule  mitään  turhaa  ronkelia  ja  kippuroimista.** 

Turtiainen  jo  lähtikin  menemään  sinne  päin  huo- 
mauttaen: 

.,Sen   tähdenhän    sitä   tämän  Partasen  talossa  on  rik- 

kautta  ja  tavaraa  mitä  torille  tuoda,  kun  siinä  talossa  ote- 
taan sitä  työn  poikaa  suorastaan  niskasta  kiinni,  niin  että 
sen  pitää  lähteä  ihan  luokonaan." 

^Se  ostaa  käteisellä!"  ajatteli  Kaisa  itseksensä  ja  myönsir 

«Semmoinenhan  talon  pitääkin  olla,  että  siinä  on  kä- 
teistä millä  ostaa.  Ei  se  Makkosvainajakaan  milloinkaan 
velkakauppaa  tehnyt.  Käteisellä  osti  tämänkin  talon,  niin 
ettei  jäänyt  pennin  velkaa,  kun  kuoli  .  .  .  Vielä  jäi  vähän 
rahojakin." 

Syntyi  äänettömyys.  Partasen  niska  nytkähti,  kun  hän 
kuuli,  että  Kaisalla  oli  vielä  rahojakin.  Ei  hän  viitsinyt 
toki  suoraan  kysyä  kuinka  paljon  niitä  oli,  mutta  koetti 
syrjätietä  urkkia  huudahtaen  vain  ihmeissään: 

„Vai  jäi  siltä  Makkoselta  rahojakin!  Millähän  tuo  niin 
suuren  summan  kokoon  kähvelti?" 

Mutta  Kaisa  jauhoi  talonsa  hyviä  puolia,  kehasten; 

^Tuottavathan  ne  nämä  kaupunkitalot,  kun  niitä  kun- 
nolla asuu  eikä  rahoja  turhiin  mätä." 

Partanen  yritti  uudestaan,  kysyen  viekkaasti: 

„Ei  suinkaan  se  nyt  sentään  järin  suuria  summia  en- 
nättänyt veilä  kahvata?" 

„Vaikka  ei  nyt  järin  suuria,  niin  kuitenkin  sen  verran 
että  omillaan  pääsee  maailman  läpi  eikä  tarvitse  pahinta 
puutosta  pelätä",  selitti  Kaisa. 

Itse  asiassa  oli  suurin  osa  niistä  rahoista  mennyt  Mak- 
kosta haudatessa.  Mutta  eihän  Partanen  voinut  sitä  tietää. 
Hän  oli  nyt  muuten  valmis,  paitsi  yhdessä  asiassa:  ei  ol- 
lut vielä  ihan  selvin  sanoin  sanottu,  että  hänen  talossansa 
pitää  emännän  olla  työssä  muiden  rinnalla.  Hän  sanoi 
sen  johdosta  puhemiehelleen: 

„No  sitä  myötenhän  tämä  asia  on  oikealla  tolallaan, 
mutta  siitä  työpuolesta  sinun,  Turtiainen,  pitää  puhua  sel- 
vemmin. Minä  olen  suoraluontoinen  mies  näin  Partaseksi 
ja  puhun  suuni  puhtaaksi,  että  sieltä  ei  löytäisi  enää  muuta 
kuin  kielen,  vaikka  etsisi  tikun  kanssa  kaikki  hampaan  ko- 
lot ja  lokerot." 

Kaisa  höristeli  kummeksuen  korviansa. 

Turtiainen  alkoi  hiljakseen  selittää: 

„Niin  kuin  sanottu,  niin  tämä  Partanen  on  hyvin  julma 
työmies.  Kun  se  niittämäänkin  lähtee,  niin  saa  siinä  vaimo- 
ihminen rimpuillp,  että  rinnalla  kestää." 

„On  siinä  miehiselle  miehellekin  rimpuilemista.  Ke- 
sällä koetettiin  Takkusen  Jussin  kanssa,  vaan  jo  puoli- 
tiessä kappaletta  viskasi  Jussi  viikatteensa  ojaan  ja  sanoi: 
se  tässä  ruvetkoon  itseään  tappamaan!'"  kehäsi  Partanen 
lisää. 

Kaisa  yritti  vielä: 

„Onhan  tässä  talossa  työtä  ravakallekin  miehelle,  var- 
sinkin jos  itse  lapioi  lumetkin  kadulta." 

Partanen  laski  laskujaan,  koputteli  pieksujensa  poh- 
jilla lattiaa  ja  käski  puhemiestä: 

«Riihen  puimisesta  sopisi  myös  mainita.  Niissä  toi- 
sissa Mulon  taloissa  ne  akat  vain  juovat  kahvia  sillä  aikaa 
kun  miehet  ahosta  puivat,  vaan  siksipä  se  tahtookin  niissä 
köyhyys  päälle  pyrkiä,  niin  että  se  ei  häviä  niistä  ketun 
myrkylläkään." 

Kaisan  mieltä  alkoi  ahdistaa  se  entinen  asia.  Turtiai- 
nenkin jo  tunsi  aseman  vaikeuden,  mutta  yritti  kumminkin: 

„Niin  että  tämän  Partasen  talossa  ovat  aina  emännät- 
kin   olleet   ahosta    puimassa    .    .    .     Vaikka    tämä    Parta- 

nenhan  se  kumminkin  enimmäkseen  puipi  ja  vaimoväki 
vain  puistelee  ja  kääntelee  ja  punoo  kuvon  siteitä: " 

Mutta  Partanen  oli  nyt  tuima  totuuden  ja  suoruuden 
mies.  Turtiaisen  lieventeleminen  ja  koristeleminen  häntä 
suututti,  ja  hän  oikasi: 

„Kyllä  on  parempi  sanoa  siinäkin  asiassa  suoraan, 
että  jos  vain  asiaksi  tulee,  niin  on  sitä  riusaankin  tartut- 
tava.   Niin  että  puhu  vain  suoraan,  Turtiainen!" 

Turtiainen  hikoili  ja  lisäsi  silloin: 

^Vaikka  täytyyhän  sitä  joskus  akkaväenkin  puidakkin, 
kun  tämä  Partanen  ei  yksinään  ennätä." 

Nyt  vaiettiin.  Partanen  odotti  jo  vastausta,  ja  Kaisa 
oli  hätäyksissään,  sillä  kyllä  nyt  ei  pelkästä  talon  ostosta 
puhe  ollut.     Hän  koetti  kääntää  puhetta,  ihmetellen: 

„Vai  on  se  tämä  Partanen  niin  julma  työmies!" 

„0n!  Ja  sentähdenhän  se  tahtoo,  että  hänen  eukkon- 
sakaan  ei  olisi  miestä  liuonompi",  myönsi  Turtiainen  ku- 
marassa. Syntyi  taas  äänettömyys.  Vihdoin  sanoi  Parta- 
nen puhemiehelle: 

„No  mitäpäs  siinä  sitten  on  sen  enempää!  Sanoa  jä- 
räytä asia  loppuun!" 

Turtiainen  sylkäsi,  mietti  hetkisen  ja  sitten  sanoi: 

„Niin  että  jos,  Kaisa,  luulet,  jotta  luut  kestävät 
semmoista  työn  rytäkkää,  niin  mitäpä  siinä  muuta  kuin 
panet  hynttyyt  yhteen  tämän  Mulon  Jussi  Partasen 
kanssa." 

Kaisa  tunsi  joutuvansa  ahtaalle;  sitä  se  siis  sentään 
olikin!     Kun  vastaus  viipyi,  varotti  vielä  Partanen: 

„Mutta  niin  kuin  sanottu,  niin  meidän  talossa  eivät 
akat    saa    olla  jouten.     Työtä  tehdään,  että  luut  vain  rys- 

kävät,  mutta  syömisen  puolta  taas  on,  vaikka  olisi  kolme 
kahden  tynnörin  mahaa  itsekullakin." 

Mutta  jos  Partanen  oli  tähän  asti  ylpeillyt,  niin  alkoi 
nyt  Kaisa  nenäänsä  nostaa.  Hän  oli  koko  tämän  kosimis- 
ajan  ajatellut  Jussi  Vatasta,  johon  hänellä  oli  pieniä  nuo- 
ruudenkin taipumuksia.  Hän  muisteli  kauniin  Liperin  jär- 
viä, saaria,  mäkiä,  notkoja,  Vatasen  luhtaniittyjä,  nurmia, 
lehmiä,  maidon  paljoutta  ja  muuta.  Kun  Partanen  taas 
tiukkasi  vastausta,  kysyi  Kaisa  hätäpäissään: 

^Montako  lehmää  siinä  Partasen  talossa  oikeastaan 
elätetään?" 

„Onhan  niitä  kymmenen,  joiden  mahan  alta  maito 
raintaan  vuotaa  töröttää,  vaan  jos  siinä  on  emäntänä  oikea 
työkarhu,  joka  ei  luitaan  säästä,  vaan  rynnistää  vain  vaikka 
henki  lähtisi,  niin  voipi  siinä  ruokkia  enemmänkin",  yl- 
peili Partanen,  ja  lisäsi: 

„Mutta  se  entinen  eukkovainaja  oli  niin  kivuloista  sort- 
tia, ettei  se  ollut  muuta  kuin  ristinä  siinä  työn  rytäkässä." 

„Lujatekoinen  ja  vahvaluinen  ihminenhän  siinä  tarvi- 
taan, jos  mieli  kestää.  Mutta  kyllähän  tämän  Kaisan  selkä 
pitää",  kehui  Turtiainen  ja  sanoi  lisäksi: 

„Niin  että  Kaisan  ei  tarvitse  epäillä.  Kyllä  tämä  rikas 
Partanen  niillä  työ-ehdoilla  ottaa  akakseen." 

Mutta  Kaisa  epäilikin  ihan  toista  asiaa.  Hän  mietti, 
että  Vatasella  oli  viisitoista  lypsävää  ja  Partasella  ainoas- 
taan kymmenen.    Vatasen  nurmetkin  hän  muisti  ja  kysyi: 

^Minkälaiset  nurmet  siinä  on  tämän  Mulon  Partasen 
konnulla?" 

„Eivät  ne  nyt  erin  hääviä  ole.  Kivikkonurmiahan  ne 
ovat  ja  takukoita,  mutta  kyllä  siellä  kun  kesän  koluaa  ly- 

hytvarren  viikatteen  kanssa,  akka  etukynnessä  ja  mies  itse 
perästä,  niin  omilla  heinillä  menee  karja  yli  talven  että  pyl- 
lähtää", kehui  Partanen.  Turtiainen  yritti  taas  vähän  lie- 
ventää asiaa.    Hän  selitti: 

„Mutta  tämä  Partanen  hioo  aina  eukolleen  viikatteen 
niin  teräväksi,  että  sillä  sen  kuin  vain  pyyhkii  takukkoakin. 
Eivät  siinä  sivut  kipeenny,  jos  nyt  ei  itseään  järkiään  tapa 
työllä  ja  koko  päivää  riehu  selkä  koukussa  ...  Ja  etkös 
sinä,  Partanen,  itse  kallihekkin  viikatteita?" 

«Itsehän  minä  ne",  murahti  Partanen,  ja  Turtiainen  se- 
littää vatvoi: 

„Se  tämä  Partanen  itse  kalhhteekin  viikatteet.  Ja  se 
kun  ne  kallihtee,  niin  sen  viikatteen  pitää  mennä  takuk- 
koonkin,  kunhan  vain  sinne  päin  hosuu.  Ei  se  niittäjän 
luille  ota." 

Niin  oli  hän  asiaa  lieventänyt  ja  koristanut,  mutta  Par- 
tanen alkoi  tärvellä  sitä  suoruudellansa.     Hän  kehui: 

«Siinäkään  asiassa  minä  en  rupea  piilottelemaan.  Kyllä 
sitä  Partasen  rinnalla  jos  mieli  kestää,  saa  sivujaankin  hie- 
rottaa nais-eläjä  joskus.  Kunhan  ruistakin  leikata  näpis- 
tää Partasen  rinnalla  kolmekin  sataa  emälyhdettä  päi- 
vässä, niin  kyllä  vain  iltasella  yksi  akka  sivujaan  voivot- 
telee." 

Kaisa  ryki  omituisesti.  Turtiainen  oli  jo  neuvoton. 
Vielä  korjasi  hän  asiaa  viimeisen  kerran: 

„Tämä  Partanenhan  sentään  sitelee  lyhteet  ja  kuhi- 
loipi  .  .  .  kunhan  eukko  vain  pitää  leikkuusta  huolen." 

Ja  nyt  odotti  Partanen  voiton  varmana.  Syntyi  äänet- 
tömyys. Kaisa  oli  kuin  kahden  tulen  välissä.  Turtiainen 
jo  kiirehti: 

„No  kun  Kaisa  ei  kerran  sitä  työn  jumalattomuutta 
pelkää,  niin  mitäs  siinä  on  muuta  kuin  kampsut  kokoon 
ja  alkaa  vain  yhteisessä  kattilassa  huttua  keittää?" 

Kaisa  hätäytyi.  Hän  odotti  Vatasen  tuloa.  Turtiainen 
tiukkasi: 

„Vai  mitä  se  Kaisa  ajattelee?" 

„Nuo  porsaan  jäletkin  näet  ovat  jääneet  pyyhkimättä!" 
valitti  Kaisa,  tekeytyen  kuulemattomaksi.  Ja  kääntääkseen 
puheen   toiseen    asiaan   alkoi  hän  luututa  lattialta  porsaan 


«Vankka  talohan  se  on  Partasen  talo!"  huomautti  Tur- 
tiainen. 

Sitte  vaiettiin.  Lopulta  pani  Partanen  jo  kovalle,  il- 
mottaen: 

„Mitäpä  se  sitten  siitä  joutavasta  ruusuutuksesta  ja  kai- 
nostelemisesta  korjaantuu  .  .  .  Saapi  alkaa  vain  kaupitella 
tätä  taloa  ja  tässä  ensi  sunnuntaina  pitää  höyräytetään  vä- 
hän niitä  kuuliaisia.  Turtiainen  voit  käskeä  sen  Hotakan 
Villen  viuluaan  kituuttamaan." 

Hän  sylkäsi  lattialle  ja  kysyi: 

„Vai  vieläkö  se  tämä  Kaisa  arvelee,  että  pitäisi  oikein 
sormus  pistäytyä  ostaa  sipasemassa?" 

Kaisa  ryki,  kuin  olisi  jokin  mennyt  kurkkuun,  ja  va- 
litti hädissään: 

«Russakkahan  näet  lie  kaivautunut  kulkkutorveen,  kun 
kakistaa  ja  ahdistaa  henkeä  sillä  tavalla  ..." 

Ja  sotkeakseen  asian  muuhun,  kysyi  hän  äkkiä: 

„Onko  siinä  Partasen  tuvassa  ollenkaan  russakoita?" 

Mutta  asiasta  ei  hän  sillä  päässyt,  sillä  Partanen  selit- 
tää järisytti  ylvästellen: 

«Kyllähän  niitä  lutikoita  aina  sikiäisi,  jos  ei  isäntä  itse 
pitäisi  akkaväkeä  semmoisessa  kurissa,  että  ne  vaikka  syö- 
mällä ne  tappavat." 

Turtiainen  koetti  jo  nenäänsä  turistamalla  keskeyttää 
Partasen,  jottei  se  pilaisi  asiaa,  mutta  Partanen  vain  yltyi 
ja  kehui: 

„Mutta  kun  siinä  meidän  tuvassa  vain  pieninkin  epä- 
siisteyden alku  yrittää  syntymään  ja  minä  kun  silloin  kil- 
jasen  akoille,  niin  kohona  pitää  akkojen  hypätä,  ja  sen  tie- 
tää, että  lutikoille  siinä  tulee  silloin  rutto  lähtö." 

Turtiainen  raapi  harmissaan  päätään.  Mutta  Partanen 
oli  ylpeä  itsestään  ja  piipustaan  poroja  kaivellen  kehotti 
Turtiaista : 

^Oikeastaan  kuuluisi  sinun  puhevelvollisuuteesi  ilmot- 
taa  ja  vahvistaa  tämäkin  asia." 

Turtiainen  mietti  kotvan,  miten  lieventää  Partasen  kehu- 
maa ankaruutta.  Nyt  koetti  hän  taas  raskaasti  selittää  jauhaa: 

»Niin  että  tämä  Partanen  on  niin  julma  mies  nukku- 
essaankin,  että  lutikatkin  sitä  pelkäävät  eivätkä  uskalla 
ovesta  sisään  tulla,  vaan  värjöttelevät  porstuassa." 

Kaisa  oli  ihan  pökertyä,  kun  ei  tiennyt  mitä  sanoa. 
Oltiin  välillä  ääneti.     Lopuksi  Partanen  sanoi: 

„No  nyt,  Turtiainen,  saat  sitten  lopullisesti  vahvistaa 
asian  päättyneeksi." 

Turtiainen  niisti  nenänsä  sormillaan,  vei  niistokset  uunin 
eteen  ja  vahvisti: 

„Niin  jotta  tämä  Partanen  katsoo  nyt  asian  lopullisesti 
päättyneeksi  ja  ottaa  tämän  Kaisan  akakseen." 

Mutta  parahiksi  saapui  silloin  poliisi,  joka  haastoi  Kai- 
san todistamaan  Vatasen  ja  Ihalaisen  varkausasiassa. 

Vaikea  on  sanoin  kuvata  Kaisan  hämmästystä.  Siksi 
jääköön  se  yrittämättä.  Työlästä  olisi  myös  kuvata  ne  mo- 
net pulat  ja  mutkat,  jotka  Kaisan  täytyi  voittaa,  ennen  kuin 
sai  asiasta  heikon  aavistuksen.  Lopulta  se  kumminkin  al- 
koi selvitä,    Partanen  selitti: 

^Minä  tämän  Turtiaisen  kanssa  seison  sillalla  ja  jutte- 
len rauhassa,  että  hukkuisikohan  tuohon  Pielisjokeen,  jos 
yrittäisi,  kun  samassa  ajaa  porhaltaa  kaksi  metsärosvon  nä- 
köistä miestä  liinakolla.  Toinen  pitelee  ohjaksista  ja  toi- 
nen vetelee  ruoskalla,  minkä  kädestä  pääsee,  niin  että  ruu- 
nan selkään  kohoavat  sormen  paksuiset  makkarat.  Ja  vä- 
kijoukko hajoaa  pois  tieltä  kuin  siiville  lyötynä.  Mutta  Par- 
tanen ei  väistynyt.  Karrin  pyörästä  kun  kiskasin  kiinni, 
niin  seisahti  ettei  tikahtanutkaan.  Ja  pyörivät  siinä  silmät 
rosvojen  päässä." 

Kaisa  arvaili  seikkailun  menoa.  Jussi  oli  lähtiessään 
juuri  pelännyt  tammansa  varastamista,  ja  Kaisa  oivalsi,  että 
liperiläiset  olivat  lainanneet  hevosen  ajaakseen  varasta  ta- 
kaa.   Hätä  tuli  Jussin  puolesta.    Hän  alkoi  rukoilla: 

„Mene,  hyvä  Partanen,  ja  sano,  etteiväthän  ne  ole  sitä 
varastaneet  ...  Ne  vain  ottivat  sen  muuten  ajaaksensa  . . . 
Kun  Vatasen  oma  tamma  oli  näet  varastettu." 

Lopulta  selvisi  miehille,  että  Kaisa,  Vatanen  ja  Ihalai- 
nen olivat  saman  pitäjän  väkeä.   Silloin  Turtiainen  jo  kehotti: 

„Kyllä  sinun,  Partanen,  pitää  niin  sanoa,  kun  ne  ker- 
ran ovat  saman  pitäjän  eläjiä  tämän  Kaisan  kanssa  ja  vielä 
hänen  vieraitansa,  selvillä  kaupunginasioilla  kulkemassa." 

Partanen  ei  ollut  oikein  hyvillään,  mutta  ei  voinut  Kai- 
san pyyntöä  vastustaakaan.  Hän  lähti  puhuttelemaan  po- 
liisiherroja.     Lähtiessään  sanoi  hän  Kaisalle  jäähyväisiksi: 

„Tuosta  sinun  vesiämpäristäsi  voi  tehdä  sitte  vaikka 
rankkiämpärin,  jolla  juottaa  hevosta  .  .  .  Näiksi  ihmisen 
särpimiksi  sitte  annetaan  ensi  sunnuntaina  papin  kirkossa 
kuuluuttaa  täräyttää  ja  siihen  vielä  vähän  vihkiä  höyräyt- 
tää,  niin  alkaa  se  työkomento  sitte  käydä,  että  luut  vain 
ryskävät  koko  Mulossa." 

VIIDESTOISTA  LUKU. 

Jussi  Vatanen  ja  Antti  Ihalainen  istuivat  taas  lattialla 
entisessä  putkassaan.  Kauvan  olivat  he  ääneti.  He  taju- 
sivat, että  heille  oli  taas  tehty  vääryyttä.  Viimein  katkasi 
äänettömyyden  Vatanen,  sanoen  poliisimestarista: 

„No  kyllä  oli  nyt  aika  suupaltto  se  herra!  .  .  Niin 
siltä  tuli  sitä  sanaa  kuin  lampaan  saparon  alta!" 

„01i  se!  Harvassa  on  niin  avosuisia  akkojakaan!"  yh- 
tyi Antti.  Jussin  veri  nousi  loukkausta  ajatellessa.  Hän  jo 
kerskasi : 

„Mutta  kyllä  jos  minä  olisin  ilennyt,  niin  tukkeutua 
sen  olisi  pitänyt  sen  suun!  Jos  minä  olisin  vain  tuolla 
porsassäkillä  vetässyt  pitkin  korvia,  niin  märkä  sija  siihen 
olisi  jäänyt!" 

Antinkin  mieli  myrtyi.     Hänkin  kehahti: 

^Kunhan  se  tulisi  tänne  ja  me  panisimme  sen  tuohon 
pehkuille  mahalleen,  kun  ei  ole  vierasmiehiä,  ja  siinä  kun 
me  voitelisimme  selkää  nyrkillä,  niin  sittenpähän  nähtäi- 
siin, vieläkö  hän  omilla  jaloillaan  pasteeraisi." 

Jonkun  aikaa  murjoteltuansa  Jussi  vihoissaan  alkoi  et- 
siä Tahvanaiselle  kiroomis-  ja  huutamistaidossa  kilpailijaa, 
jonka  rinnalla  Tahvanaiselle  voisi  ikäänkuin  vahingon-ilolla 
ilkkua. 

„Se  luulee,  ettei  niitä  häntä  suurempia  kiroojia  ja  kil- 
jujia  enää  olekaan,  mutta  kunhan  sattuisi  oikea  suuren 
maapitäjään  vallesmanni  ja  se  kirota  räväyttäisi,  niin  lapsi 
hän  olisi  vielä  sen  rinnalla." 

„Lapsi!"  murahti  Antti  tyytyväisenä.  Jussi  taas  virkis- 
tyi, kun  sai  näin  kostaa.     Riemastuen  hän  kertoi: 

^Esimerkiksi  sillä  Tohmajärven  vallesmannilla  kuuluu 
olevan  semmoinen  kiroamis-ääni,  että  koko  Tohmajärven 
seurakunta  saa  siitä  ylpeillä  ja  vielä  Pälkjärvikin  aina  sinne 
Ruskealan  rajaan  asti." 

^Kovahan  se  kuuluu  olevan  noitumaan",  myönsi  Antti. 

„Kova!"  ylpeili  Jussi  ja  korotti  äänensä  kerskaten: 

„Se  Tiilikaisenkin  aikamies  poika  kun  joutui  sen  kanssa 
tekemisiin  irtolaisuudesta,  ja  se  kun  oli  Tiilikaisen  Kallelle 
silloin  kironnut,  niin  Kalle  kehäsi,  että  paikalla  häneltä  pu- 
tosivat housut  jalasta!" 

„Vai  kehui  se  Tiilikainen  niin  kovaksi  kiroojaksi!"  ih- 
metteli Antti. 

, Kehui!"  myönsi  Vatanen.  ^Eikä  se  ollut  vielä  sano- 
nut sen  itsensä  pimeyden  pääruhtinaan  nimeä,  vaan  oli 
vain  maininnut  yhtä  sen  sukulaista." 

Mutta  hetkisen  mietittyään  hän  ryhtyi  puolustamaan 
omankin  pitäjäänsä  herroja  Tohmajärven  vallesmannin  rin- 
nalla.    Hän  arveU: 

»Vaikka  kyllä  sillä  tällä  Liperin  rovastilla  olisi  semmoi- 
nen vallesmannin  ääni,  että  sen  kirouksen  pitäisi  kuulua 
yli  Liperin." 

„01isi  sillä,  jos  se  lukisi  itsensä  vallesmanniksi",  yhtyi 
Anttikin. 

He  alkoivat  tyyntyä.    Jussi  huomautti: 

^Päästän  tuon  porsaan  säkistä!" 

Ovesta  sisään  työntäessään  eivät  poliisit  olleet  huoman- 
neet ottaa  porsassäkkiä  pois.  Porsas  alkoi  telmää  olilla. 
Anu  katseli  sitä  ja  sanoi: 

„Kenenkähän  porsas  se  on?" 

Jussi  ei  vastannut.  Nyt  oli  heillä  piiputkin  matkassa. 
He  alkoivat  tupakoida.  Mutta  siitä  huolimatta  tuli  aika 
pitkäksi,  varsinkin  Jussille,  joka  suri  tammansa  koh- 
taloa. 

Mutta  hänkin  rauhotti  itseään  lopuksi,  huomauttamalla: 

„Tottapahan  se  tamma  sieltä  entisestä  talostaan  löytyy. 
Ne  tuntevat  sen  siellä  ja  vievät  Kettuselle,  ja  Kettunen  tuo 
sen  meille." 

Antti  valitti  toki  vielä  ja  samalla  arvaili: 

„Kukahan  se  oli  niin  jumalattoman  partainen  mies, 
joka  tarrautui  hevosen  rinnuksiin?" 

„Eikö  tuo  liene  ollut  niitä  Rääkkylän  rettelö- Jääskeläi- 
siä. Nehän  ne  kuuluvat  rettelöivän  ja  käräjöivän  kaikkien 
ihmisten  kanssa",  arveli  Jussi. 

„Niitä  kai  se  on.  Tahi  sitten  niitä  Tolosia  sieltä  Niit- 
tylahden  takaa." 

Porsas  peuhasi  ja  miehet  ajattelivat  asioitaan.  Por- 
saasta johtuivat  ajatukset  Kaisan  taloon.    Jussi  sanoi: 

„Viisas  elävä  se  on  tuokin  sian  porsas.  Kun  osasi  näet 
nytkin  viedä  suoraan  siihen  Makkosen  lesken  taloon  .  .  . 
Ja  senkin  reiän  osasi  löytää,  josta  pääsi  pujahtamaan  ai- 
dan alitse  ..." 

Anttikin  ihmetteli  sitä.     Hän  urahti: 

„ Eihän  me  olisi  ilman  porsasta  tiettykään,  jotta  Kaisa 
elää  täällä." 

„Ei  .  .  .  Eikä  ainakaan  olisi  saatu  ilman  porsaan  apua 
tietää  sitä,  että  se  on  jo  sen  Makkosvainajan  leski",  pai- 
nosti Jussi. 

Antti  näytti  nukahtavan.  Piippu  lerpatti  hampaissa 
ihan  tipahtamaisillansa.  Mutta  Jussi  mietti  Kaisaa  ja  Kai- 
san taloa.    Jo  sanoi  hän  Antille: 

„0n  sillä  hyvä  talo  Makkosen  leskellä." 

„0n  se  niin   Makkosen  lesken  taloksi",  murahti  Antti. 

Sitten  taas  ikäänkuin  torkuttiin. 

^Ja  on  se  vielä  roteva  akka,  se  Kaisa  itse",  heräsi 
Jussi. 

„0n  se  .  .  .  niin  ikä-ihmiseksi",  tarttui  Antti. 

„On!" 

Seuraavalla  kerralla  heräsi  Antti  ensimäisenä,  sanoen 

^Vankkaluisen  eukonhan  siitä  saisi  ..." 

„ Saisi  siitä  .  .  .  Paljoa  vankemman  siitä  saisi  kuin 
Hyvärisen  tytöstä",  iloitsi  Jussi.     Antti  huomautti: 

»Porsas  kaivautuu  pehkuihin  maata  .  .  .  Nukuttaako- 
han  sitä?" 

„Vieläköhän  ne  ovat  niitä  viime  öisiä  pehkuja?"  tart- 
tui siihen  Jussi,  katsellen  pehkuiksi  vanuneita  olkia, 

„Niitä  kai  ne  ovat  ,  .  .  Tottapa  ne  eivät  ennättäneet 
muuttaa  uusia." 

„Kyllä  ne  eivät  ennättäneet,  sillä  olisivat  ne  muutta- 
neet meille  puhtaat  olet",  lohdutteli  Vatanen. 

Niin  jatkoivat  he  vähin  erin.  Aamusella  heräsivät  ai- 
kaisin, ja  nyt  alkoi  taas  aika  pitkäksi  virua.  Joskus  juoh- 
tui  tamma  mieleen,  mutta  vielä  useammin  teki  mieli 
kiirehtiä  Kaisan  kanssa  kauppoja  päättämään.  Jussi 
kysyi : 

„Eikö  sinustakin  tuntunut  siltä,  että  kyllä  se  Kaisa  it- 
sekin on  jo  sinne  päin  hököttämässä?" 

„Näkihän  sen  heti  siitä,  että  pani  ylleen  pyhähameen, 
kun  kuuli  ettei  Loviisa-vainaja  enää  elä",  mörisi  Antti 
myönnytystään,  ja  silloin  vahvisti  Jussikin: 

„Näkihän  sen  kaikestakin  .  .  .  Päätäänkin  jo  rupesi 
kampaamaan." 

Antti  punnita  väänsi  asiaa  ja  huomautti: 

„Sille  sopivatkin  Loviisan  hameet  ja  röijyt  levittämättä 
.  .  .  Hyvärisen  tytön  jos  olisit  ottanut,  niin  niitä  olisi  pi- 
tänyt kaventaa  ..." 

Sen  huomasi  Jussikin  ja  lisäsi: 

„Ja  hyvässä  lykyssä  olisi  pitänyt  vielä  lyhentääkin  . . . 
jos  nyt  ei  röijyjä,  niin  ainakin  olisi  hameita  ollut  lyhennet- 
tävä tai  sitte  ommeltava  ne  vekille.   Oli  se  onnen  potkaisu". 

Putka  oli  kylmä.  Sitä  ei  oltu  lämmitetty,  koska  se 
Rimpisen  tekemä  uuni  oli  rikki.    Antti  jo  sanoi: 

„Täällä  on  vilu." 

„ Eivät  näet  ryökäleet  ole  muistaneet  illalla  lämmittää, 
jotta  tarkenisi  kunnolleen  olla!"  harmistui  Jussi.  He  istui- 
vat kauvan  aikaa  lattialla  vastatusten,  polvet  pystyssä,  kun- 
nes Jussi  jatkoi: 

„Vilu  minullakin  on." 

Antin  mieleen  muistui  Jussin  ihana  saunalöyly  ja  hän 
kysyi: 

«Kylvetkö  sinä  monesti  viikossa?" 

„En  kuin  kuusi  kertaa." 

„En  minäkään  kuin  kuusi,  mutta  se  Haaraj arven  ukko 
Hirvonen  se  kuuluu  lämmityttävän  saunan  joulupäivänä- 
kin .  .  ." 

„Ka  mikäs  hänellä  on,  rikkaalla  ukolla  kylpiessä",  ar- 
veli Jussi  ja  tarkastellen  porsaan  puuhia  lisäsi  hän: 

«Eiköhän  tuolla  porsaallakin  ole  vilu?" 

„Eikö  tuolla  liene,  kun  kaivautuu  pehkuihin." 

Kun  siinä  tuli  yhä  kylmempi,  ehdotti  Antti: 

„Vedetäänpäs  sormikoukkua,  niin  tulee  lämmin!" 

Ja  he  alkoivat  vetää.    Jalkapohjat  asettivat  vastatusten 
ja  vetivät,  jotta  ikenet  irvistyivät.     Lopulta  sanoi  Jussi: 

„ Sormiin  koskee!" 

„Ruvetaanpas  voittosille!"  ehdotti  Antti,  ja  he  alkoivat 
hiljakseen  painia.    Jussi  neuvoi: 

»Elä  ota  housunkauluksesta.    Se  repeää  .  .  .    Ota  siitä 
semelistä!" 

Alkoi  ankara  jyty.    Antti  valitti: 

„Elä  sinä  tee  koiruutta!" 

„Mitä  koiruutta  minä?" 

„Sinä  pakkaat  ihan  ryntäihin,  ettei  jää  hollia." 

„Enpäs  pakkaa!"  intti  Jussi. 

„Pakkaatpas!"  väitti  Antti  Jussia  valehtelijaksi  ja  Jussi 
sanoi  siihen: 

„Elä  valehtele!" 

He  väänsivät  aivan  ähisten.    Nyt  varotti  Jussi: 

„Elä  sinä  vain  sitä   jalkakammia  käytä!  .  .    PeHn  pi- 
tää olla  rehellinen!" 

Antti  todisti  hengästyneenä: 

„Ei  sinua  saa  kaatumaan." 

„Eikä  sinuakaan." 

«Levätään  väHUä!"  läähätti  Antti. 

He  lepäsivät,   vetivät   vyönsä   tiukemmalle  ja  alkoivat 
uudestaan.    Pehkut  vain  pölisivät  jaloissa,  ja  hämmästynyt 

porsas  juoksenteli  pakoon  nurkasta  nurkkaan.  Viimein  ru- 
koili Jussi: 

„Elä  enää!  .  .    Minulta  repesivät  housut!" 

Mutta  Antti  ei  nyt  hellittänyt.  Hän  aivan  julmistui, 
saadakseen  voiton.  Oli  siinä  voimaa  liikkeellä.  Lattia  tö- 
misi jalkojen  alla  ja  Jussi  huusi  suuttuneena: 

„Elä  perhana!  .  .  Elä  revi  housuja,  tahi  kun  minä 
suutun!  .  ." 

Mutta  kun  ottelu  oli  parhaassa  menossa,  avautui  ovi 
ja  ihmettelevä  ääni  sanoi: 

„Nyt  ne  pakanan  eväät  jo  keskenään  tappelevat.  No 
ei  ole  moisia  raatoja  vielä  tämän  kaupungin  putkan  peh- 
kuilla maannut!" 

Hämmästynyt  Vatanen  koetti  selittää  asiaa,  sanoen: 

„Tuohan  se  Antti  .  .  .** 

Mutta  poliisikin  oli  nyt  pahalla  tuulella,  kun  häntä  oli 
poliisimestari  haukkunut  siitä  rasvapilkusta,  jonka  hän  oli 
saanut  ryntäisiinsä  Pekurisen  lapsen  ristiäisissä.    Hän  äkäili: 

„Samallaisia  Antteja  te  olette  koko  Liperin  miesroikka 
...  No  miehet!  Nyt  tilille  siitä  Partasen  hevosen  varkau- 
desta." 

Miehet  korjailivat  housujansa.  Jussin  housujen  taka- 
puoleen oli  revennyt  parin  korttelin  pituinen  reikä,  mutta 
ei  ollut  aikaa  sitä  korjailla.  Hän  pyydysti  porsaan  säkkiin 
ja  nyt  he  lähtivät  taas  tutkinnolle. 


Poliisimestarin    apulainen,  Johan  Fredrik  Borg,  Sorta- 
valan entisen  pormestarin  poika,  jota  kansan  kesken  sanot- 

tiin  Porkin  Jussiksi,  oli  vasta  nuori  luutnantti  ja  tietysti 
muutenkin  tuittupäinen  herra.  Hän  oli  nyt  joutunut  polii- 
simestarin sijaisena  jatkamaan  kuulustelua,  sillä  itsensä  Tah- 
vanaisen pää  oli  kipeä. 

Vangitut  astuivat  sisään,  Jussi  riiputtaen  oikeassa  kä- 
dessään porsassäkkiä.    Sisällä  olivat  todistajatkin. 

Mulon  Partanen  oli  jo  illalla  käynyt  poliisimestarin  pu- 
heilla, mutta  tämä  oli  ollut  kiukuissaan  eikä  ollut  maltta- 
nut edes  kuulustella  Partasta,  vaan  oli  käskenyt  tulla  var- 
sinaiseen kuulusteluun  todistamaan  mitä  tiesi.  Silloin  oli 
Partanen  ruvennut  selittämään,  ettei  siinä  ollut  mitään  var- 
sinaista varkautta,  vaan  että  miehet  saa  laskea  vapauteen. 
Mutta  ei  hän  ollut  vielä  kunnolleen  alkuunkaan  päässyt, 
kun  poliisimestari,  jota  odoteltiin  korttipöytään,  ärjäsi: 

„Mene  hornan  kattilaan  täältä!" 

Partanen  oli  vielä  yrittänyt  suuttua,  mutta  silloin  oli 
poliisimestari  ollut  hänet  syödä,  huutaen: 

„Kaikki  te  olette  samanlaisia  rosvoja  ja  juopporenttuja 
.  .  .    Näytän  minä  teille!" 

Tämä  ajattelematon  käytös  vaikutti  suuresti  asian  rat- 
kaisuun. Jussi  Partanen  oli  siitä  aivan  myrtynyt  ja  uhan- 
nut suorastaan: 

«Annahan  huominen  päivä  tulee,  niin  näyttää  se  Par- 
tanenkin! .  .  Tämä  Partanen  näyttää  sinulle  vielä,  että  sinä 
olet  vanginnut  viattomia  ihmisiä,  ja  nähdäänhän,  eikö  si- 
nusta vielä  tule  virkaheitto,  niin  jotta  jutkahtaa!" 

Toinen  oH  menettänyt  lopultakin  malttinsa  ja  suoras- 
taan potkinut  Jussi  Partasen  ulos.  Sen  johdosta  oli  Par- 
tanen vannonut  puhuvansa  Antin  ja  Jussin  puolesta,  niin, 
että  he  voivat  syyttää  poliisia  aiheettomasta  vangitsemisesta. 

Tästä    asiasta  oli  hän  jo  maininnut    Kaisalle  ja  koko  yön 
oli  hän  sommitellut  juonta. 


Nyt  seisoi  hän  pönäkkänä  ja  odotti  vain  aikaa,  mil- 
loin hän  saa  „näyttää".  Kuulustelu  alkoi.  Borg  —  tai  oi- 
keastaan Porkki  —  kysyi  Kaisalta: 

^Oletko  sinä  vaimo  Kaisa  Makkonen  tästä  kaupun- 
gista ?** 

.,Ei  suinkaan  se  kuka  ole?"  vastasi  Jussi  Kaisan  puo- 
lesta. 

„Suu  kiinni!  Minä  kysyn  häneltä:  Oletko  sinä  vaimo . .  .* 

^No  näkeehän  tuon  kysymättäkin,  että  vaimohan  tuo 
on,  kun  kerran  hameessa  käy",  järäytti  Partanen  keskeyt- 
täen.   Kuulustelija  löi  nyrkkinsä  pöytään  ja  ärjäsi: 

„Suu  kiinni!    Kuka  sinä  olet?" 

Partanen  yritti  selittää: 

.»Minähän  olen  se  Mulon  Partanen  ja  minä  sanon 
että  ..." 

„Suu    kiinni!    Onko  tämä  vaimo  Kaisa  Makkonen?" 

„No,  on,  on  .  .  .  Hyvä  isä  siunatkoon!  .  .  Johan  tuo 
on  sanottu,  että  Makkosen  leskihän  minä  olen  .  .  .  Tun- 
teehan minut  tämä  Vatanenkin!"  riensi  silloin  Kaisa. 

«Riittää!  Tunteeko  vaimo  Kaisa  Makkonen  nämä  kaksi 
miestä?"  keskeytti  toinen,  kasvot  punaisina  vihasta. 

„No  kuka  näitä  ei  nyt  tuntisi,  kun  ovat  oikeita  liperi- 
läisiä ja  vielä  ollaan  läheisiä  sukulaisiakin  tämän  Vatasen 
kanssa!"  selitti  Kaisa  iskien  samalla  Jussille  ja  Antille  sil- 
mää ja  viittoen  sormellaan.  Nämä  ymmärsivät  silmän  is- 
kun ja  oitis  ehätti  Jussi: 

, Läheisiä  sukulaisia  ollaankin." 

„Suu  kiinni!"  huusi  Porkki  taas. 

„Elä  ärjy!"  tarttui  jo  uhkaavasti  Partanen,  jonka  luonto 
nousi.  Jussi  ja  Antti  alkoivat  joutua  ymmälle  huomates- 
saan Partasen  olevan  tyytymättömän  herra  Porkkiin.  Kaisa 
teki  heille  sormimerkkejä,  minkä  kerkesi. 

Vihdoin  päästiin  niin  pitkälle,  että  herra  Porkki  voi 
kysyä : 

,Onko  tämä  toinen  mies  Jussi  Vatanen  Liperistä?" 

^No  kukas  se  ohsi,  jos  ei  Vatanen!  Sehän  se  on  sen 
ukko  Vatasen  entinen  poika,  vaikka  siitä  on  jo  kasvanut 
tuommoinen  mies  ...  Ja  tämä  toinen  on  se  Antti  Ihalai- 
nen, joka  nai  sen  Matikaisen  tytön,  sen  Anna  Liisan,  jota 
se  Tahvo  Kenonen  aikoi!"  lasketteli  Kaisa  yhtenä  rupea- 
mana. Sitä  myöten  selvisi  asia  vähitellen.  Nyt  jo  voi  herra 
Porkki  kysyä: 

„Mitä  muuta  vaimo  Makkonen  tietää  tähän  asiaan?" 

Kaisa  hämmästyi  ja  kysyi: 

^Tähänkö  asiaan?    Mikäs  asia  tässä  on?" 

„Niin!  Mitä  sinä  tiedät  tähän  asiaan",  ärjäsi  tuskas- 
tunut Porkki. 

„Eihän  tässä  mitään  asiaa  olekaan  .  .  .  Vatanen  vain 
tuli  kaupunkiin  myömään  porsastaan  ja  sitten  kun  tapasi 
tämän  Mulon  Jussi  Partasen  ja  Partasella  oli  liinakko  val- 
jaissa, niin  Jussi  sanoi  Ihalaiselle:  'Koetellaanpas,  onko 
tuo  niin  hyvä  juoksija  kuin  se  oma  tamma'  ...  Ja  sitten 
ne  ajaa  pyöräyttivät  vähäsen  katua  pitkin  ja  olivat  juuri 
takaisin  tulemassa,  kun  semmoinen  jumalaton  miesjoukko 
tarttui  hevoseen  kiinni  ja  kuletti  väkisin  tänne." 

,Ähäh!..  Joko  nyt  kuulit!"  ilkkui  jo  silloin  Jussi  Porkille. 

„Suu  kiinni  siellä!"  kiljui  ärtynyt  Porkki. 

^Pidä  itse  turpasi  tukossa!"  murahti  Antti. 

nPerr!"  sydämmistyi  Porkki,  mutta  Jussi  varotti: 

„Elä  kiroile  ja  noidu  oikeassa  asiassa!" 

Porkki  löi  nyrkkinsä  pöytään  ja  raivosi: 

„Jos  te  ette  tottele,  niin  minä  hirtän  teidät!" 

„Hirtäppäs!"  uhitteli  Jussi,  jota  Kaisan  sormipuhe 
ja  silmän  iskut  yhä  vain  rohkasivat  ja  yllyttivät.  Por- 
kin kasvot  pöhöttivät  veripunaisina.  Täyttä  kurkkuaan 
huusi  hän: 

„Te  olette  varastaneet  Partasen  hevosen  keskellä  päi- 
vää ...    Te  olette  suuria  rosvoja  ..." 

„Mutta  se  on  vain  turkasen  pitkä  vale!"  jyrähti 
silloin  Partasen  tuuheasta  parrasta,  kuin  ukkosen  pau- 
hina. Jussi  ällistyi,  ja  ällistyi  siinä  kuulustelijakin.  Hän 
kysyi: 

„Etkö  sinä  ole  se  Partanen,  joka  syyttää  hevosen  var- 
kaudesta näitä  miehiä?" 

.,En  .  .  .  Minä  olen  Mulon  Partanen",  vastasi  Par- 
tanen viisaan  näköisenä. 

„No  keltä  lemmon  Partaselta  nämä  sitten  varastivat  he- 
vosen?" ällistyi  silloin  Porkki. 

„Eivät  keltään",  jyräytti  taas  Partanen. 

„Ähäh!  .  .    Vieläkö  nyt  karjut!"  ilkkui  Jussi. 

Porkki  jäi  sanattomaksi  ja  käveli  tuskastuneena  edes- 
takaisin huoneessa,  ähkien  ja  puhkuen  vihasta.  Partanen 
päivitteli  viisaana  korvallistaan  raapien: 

„No  kyllä  ne  nuo  herrat  osaavatkin  ja  uskaltavat  tätä 
alamaista  kansaa  haukkua  ja  herjata!  Kun  otappa  ja  sano 
rosvoksi  rehellistä  miestä!" 

Siihen  asti  oli  porsas  pysynyt  hiljaa  säkissä,  mutta  nyt 
sekin  vinkasi,  kun  Jussi  sattui  polkasemaan  sen  saparolle. 
Raivoissaan  huusi  Porkki: 

„Mitä  vieiävää  sinulla  on  siellä  säkissä?" 

„Potsi/ 

„Potsi  .  .  .    Potsi  .  .  .     Mikä  kehnon  potsi?" 

„Sian  potsi  .  ,  .  oikea  imisä  porsas",  selitti  Jussi,  ja 
Partanen  lisäsi: 

„Ei  suinkaan  se  ihmisen  ja  muun  eläimen  porsas  sian 
äänellä  vingu!" 

Porkki  polki  jalkaa  lattiaan,  niin  että  lasit  helisivät 
pöydällä,  ja  Antti  kehotti: 

„Pole  vaan!     Ei  se  lattia  potkasemalla  puhkea." 

Jonkun  ajan  kuluttua  rauhottui  sekä  porsas  että 
Porkki.  Hän  alkoi  taas  jatkaa  kuulustelua.  Partaselta  hän 
kysyi: 

„No  oliko  se  sinun  hevosesi,  jolla  nämä  miehet  ajoi- 
vat?" 

„No  ei  suinkaan  se  kenen",  ylpeili  Partanen. 

„No  varastivatko  ne  sen  sinulta?"  jatkoi  Porkki. 

„Johan  Partanen  sanoi,  että  ei",  yritti  Kaisa. 

„Suu  kiinni,  akka!" 

^En  minä  ole  vielä  kenenkään  akka  .  .  .  Makkosen 
leski  minä  olen!" 

Porkki  sadatteli  nyt  taas  kotvasen  ja  yritti  jatkaa.  Hän 
kysyi  Partaselta: 

„No  mitä  varten  nämä  ajoivat  sinun  hevosellasi?" 

Nyt  oli  Partasen  aika  tullut.  Hän  selitti  rauhalli- 
sena: 

-Poliisia  härnätessä  vain  tehtiin  semmoista  kuria." 

Siitä  syntyi  ällistys.  Nyt  hoksasivat  Jussi  ja  Antti,  että 
Kaisa  oli  puhunut  Partasen  kanssa  ja  että  nyt  oli  hätä 
kaukana. 

Mutta  herra  Porkin  vimmastus  ei  tiennyt  rajaa.  Hän 
kiljui : 

„Vai  poliisia  härnätessä?  .  .  .  Millä  lailla  sinä  härnä- 
sit poliisia?" 

Nyt  löi  Partanen  sen    viime  iskunsa.    Hän  selitti: 

„Ka  kun  se  tämä  Join  poliisimestari  Tahvanainen  ei 
muuta  tee  kuin  juopottelee  ja  lyö  korttia  Vilenin  ja  sen* 
—  hän  ei  tuntenut  herra  Porkkia  —  ^Sortavalan  entisen 
pormestarin  Porkin  poikarentun  kanssa,  niin  minä  sanoin 
tälle  Vataselle  ja  Ihalaiselle:  'Kun  me  nyt  olemme  muu- 
tenkin tuttuja  miehiä,  niin  tehdään  tälle  Join  poliisille 
jutku.** 

Porkki  oli  suunniltaan,  kun  keskeytti: 

„'Jutku'!  .  .  Näytän  minä  teille!  .  .  Mikä  se  on  se 
'jutku'?" 

Mutta  entistä  rauhallisempana  ja  viisaampana  jurnutti 
Partanen: 

„Ka  minä  sanoin  tälle  Vataselle:  'Olkaa  varastavinanne 
minulta  tuo  liinakko  ja  minä  huudan  vain  poliisia,  niin 
näette  että  ne  rentut  eivät  ymmärrä  erottaa  rehellistä  ih- 
mistä rosvosta,  vaan  tuomitsevat  teidät  syyttömästi  sak- 
koihin ja  sitten  juovat  ne  rahat'." 

Porkki  oli  noussut  ja  teiskaroitsi  äänetönnä,  hammasta 
purren;  kasvot  olivat  pakahtua  niihin  tulvivasta  verestä. 
Mutta  hän  nieli  kiukkunsa.  Nopeasti  pyörähti  hän  liperi- 
läisiin päin  ja  kysyi: 

,Onko  se  totta,  että  tämä  Partanen  houkutteli  teitä 
härnäämään  poliisia  ja  että  te  ette  varastaneet  sitä  he- 
vosta ?* 

,No  kukas  sitä  on  valeeksi  väittänytkään!"  vahvisti 
Jussi. 

Hetken  kuluttua  julisti  herra  Porkki  päätöksen: 

„Koska  on  ilmi  tullut,  että  syytetyt  ovat  toimineet  toi- 
sen, Mulosta  kotoisin  olevan  Partasen  houkutuksesta,  ja 
kun  he  eivät  ole  mitään  rikosta  tehneet,  josta  heitä  voitai- 
siin syj^ää,  vapautetaan  heidät.  Mutta  koska  Partanen 
on  itse  tunnustanut  aikoneensa  häiritä  kaupungin  järjestys- 
valtaa ja  kun  hän  on  aikomuksensa  toteuttanutkin,  pidäte- 
tään hänet  poliisilaitoksen  säilytysvankilaan  asian  lähem- 
pää kuulustelua  varten,  joka  tapahtuu  ensi  lauantaina." 

Partanen  yritti  panna  vastalauseen,  mutta  Porkin  käs- 
kystä otti  kolme  poliisia  häntä  niskasta  kiinni  ja  työnsi 
samoille  pehkuille,  joilla  Jussi  ja  Antti  olivat  yönsä  viettä- 
neet.   Vastaan  haratessa  koetti  Partanen  vain  huutaa: 

»Tämähän  on  vasta  hornan  pesä,  kun  ihan  syyttömiä 
ihmisiä  työnnetään  tällä  tavalla  putkaan  oman  hevosensa 
varkaudesta!" 


KUUDESTOISTA    LUKU. 

Se  oli  lauvantaipäivä,  iltahämärän  tuloaika,  kun  Lipe- 
rin miehet  pääsivät  pois  tutkinnosta.  Ulos  tultua  ihmet- 
teli Jussi  Kaisalle: 

„Tämäkö  se  nyt  on  se  poliisiputka?" 

Ja  kun  Kaisa  oli  sen  myöntänyt,  alkoivat  miehet  ih- 
metellä: 

„Kas  kun  ei  ennen  ole  tullut  koko  tällä  kadulla  käy- 
dyksi, vaikka  on  usein  oltu  Joilla  ja  on  koluttu  kaikki 
muut  kadut!" 

Kaisa  siunaili  sitä,  että  pannaan  syyttömiä  ihmisiä  put- 
kaan, vaikka  olisi  ollut  kylliksi  syyllisiäkin.  Jussi  puhdis- 
tautui vieläkin  enemmän;  hän  ihmetteli  Kaisalle: 

„Kas  kun  siellä  ei  näkynyt  niitä  kahta  suurta  tappeli- 
jaa, joista  Kaisa  puhui  .  .  .  Vaan  tottapa  ne  ovat  lähettä- 
neet ne  jo  oikeaan  linnaan!" 

Kaisa  kiirehti  edeltäpäin  laittamaan  ruokaa.  Jussi  ja 
Antti  taivastelivat  vielä  hetken  kartanolla  ja  kaupungilla. 

Kaisan  luona  odotti  jo  kahvi  pöydällä,  kun  miehet 
saapuivat.  Porsas  päästettiin  säkistä  ja  söi  puuroa  ja  mai- 
toa.   Jussi  alkoi  muistella  tapahtumaa: 

„Kyllä  oli  kiivasluontoinen  herra  tämä  äskeinen.  Huusi 
ja  mökysi  näet  kuin  olisi  ollut  suurempikin  asia!" 

^Äkäluontoinen  se  oli  ruoja!"  yhtyi  Anttikin.  Jussi 
kerskasi  silloin: 

„Vaan  asettipahan  luontonsa,  kun  näki  että  minä  jo 
punoin  porsassäkin  suuta  puneelle,  jotta  sopisi  sillä  sivaista, 
kun  tarvis  tulee." 

Kaisa  hompsuutti  askareissaan  ja  Antti  mukasi: 

„Kyllä  sen  luonto  hätkähti,  kun  se  näki  tiukan.'* 

Nyt  Jussi  alkoi  taas  korjata  asiaansa,  peitellä  putkassa 
oloansa.     Hän  ryhtyi  kehumaan  Tahvanaista  selittäen: 

„Se  eilinen  herra  taas  oli  hyvin  siivoluontoinen  ja 
hyvä  suustaan.  Hän  kun  näki  meidät,  niin  sanoi  että  te 
kun  olette  tunnetut  yleensä  siivoiksi  miehiksi  ja  varman 
talon  isänniksi,  niin  saatte  tulla  sinne  meidän  kyökkiin 
nukkumaan,  ettei  tarvitse  häiritä  ja  raskauttaa  sen  Makko- 
sen lesken  vierasvaraisuutta  ...  Ja  lämmin  kyökki  sillä 
olikin.'* 

^Lämmin!"  myönsi  Antti.  Molemmat  katsahtivat  Kai- 
saan, ja  Jussi  jatkoi: 

„Ja  höyliä  oli  koko  joukko.  Yhdessä  siinä  puhua  ru- 
patettiin ihan  maatamenolle  asti,  ja  lapset  syöttivät  por- 
sasta kokkelilla  ja  itselle  meille  annettiin  herrasväen  ruo- 
kien tostolia  ...  Ja  oli  siinä  ruokaa  mitä  syödä!  Kun 
oli  sianlihapaistiakin  semmoista,  jossa  oli  kämmenen  le- 
vyistä läskiä!" 

«Julman  hyvät  sillä  olivat  ruuat",  todisti  Antti,  ja  aina 
vähä  väliä  katsoa  muljauttivat  he  Kaisaan  ja  iskivät  toisil- 
leen silmää. 

He   istuutuivat    kahvipöydän   ääreen  ja  silloin  laukesi 

asia  yhfäkkiä  aivan  itsestään,  kuin  olisi  se  ollut  valmiiksi 

kypsynyt.     Antti  kehotti  silloin: 

1.3 

„Ka  istu  sinä,  Kaisa,  vain  sinne  Jussin  viereen!" 
Kaisaa  kainostutti.    Hän  alkoi  hiljalleen  nauraa  hihit- 
tää ja  sanoi: 

,Mitä  häntä  nyt  joutavia!" 

„No  mitä  sitä  nyt  tyhjää  vänkäilee!  .  .  .  Tule  vain 
pois!"  rohkasi  Jussi  ja  muljautti  merkitsevän  silmäyksen. 
Kaisa  työntäytyi  penkkiin,  mutta  vastusteli  vielä: 
^Välttäisi  tämä  vanha  ihminen  muuallakin!" 
„No  älä  nyt  tyhjää  muikistele!"  leikitteli  Jussi  ja  alkoi 
kenkänsä  kärellä  kopeloida  Kaisan  jalkaa.  Kaisa  alkoi 
nauraa  kikattaa.    Jussi  kehotteli  vain: 

„Hihitä  .  .  .  hihitä!  .  .  Nauraa  hihitä  vain!" 
Kaisa  heitti  häneen  syrjäsilmäyksen  ja  sanoi: 
„Kuka   sitä  nyt  olisi  uskonut  tästä  tämmöistä  lopuksi 
tulevan!  .  .  Vanhoilla  päivillään  vielä  pitää  höynäytyä!" 

Syntyi  pieni  iloinen  äänettömyys.  Antti,  joka  oli  yh- 
tenä hymynä,  kysyi: 

„Eikö  sitä  Kaisan  jalkaa  löydy  sieltä  pöydän  alta,  kun 
sinä  täältä  kopeloit?" 

«Löytyyhän  se,  mutta  minä  vaan  muuten  tuota  toista 
jalkaa  veryyttelen,  ettei  yhdessä  kohti  ollessaan  pääse  tur- 
tumaan," selitti  Jussi  kahvia  hörppien  ja  kosien  toisella  ja- 
lallaan Kaisaa.    Antti  sanoi: 

^Oikeastaan  tämä  asia  näkyy  jo  menevänkin  ilman 
syrjäisen  avittamista,  vaikka  olisinhan  minä  tässä  joutanut 
puhemiehen  toimissa  hääräämään." 

Jussi  pani  kupin  pöydälle  ja  rupesi  kertomaan: 
„Niinhän  se  meni  senkin  Malisen  naiminen  ihan  itses- 
tään  ennenkuin    puhemies   oli  ennättänyt  luontoansakaan 
karaista.     Se   Malinen  oli  vain  istunut  sen  Tiinan  viereen 

ja  pannut  kätensä  Tiinan  kaulaan  tällä  tavalla  kuin  minä 
tässä  tämän  Kaisan  kaulaan,  ja  puhemies  oli  siihen  ennät- 
tänyt vain  sanoa:  'Ka  johan  se  on  valmis  koko  naimis- 
hökötys'  ..." 

Kaisa  vähän  kainosteli  ja  nauroi,  mutta  Jussi  ke- 
hotti: 

„Elä  nyt  Kaisa  joutavia  mutristele  ja  turhia  venkaile!  .. 
Tällä  tavallahan  me  Loviisankin  kanssa  ensi  aikoina  istut- 
tiin ja  Loviisan  suu  oli  silloin  aina  naurun  virnallaan  ihan 
samalla  tavalla  kuin  nyt  tämän  Makkosen  lesken  suu." 

„Elä  kutkuttele!  Minua  kutittaa!"  vastusteli  Kaisa, 
mutta  Jussi  lohdutteli: 

^Pitäähän  sitä  näin  tämmöisenä  päivänä  tehdä  jotain 
iloista  kommervenkkia  ja  muuta  kujetta  henttuaan  huvit- 
taakseen  ...  Ei  sitä  sitte  tuolla  vuoden  päästä  enää  hyt- 
kähtelekään  mieli  näissä  rakkauden  lurituksissa  ja  luiri- 
tuksissa!" 

Kaikki  —  hän  itsekin  —  huomasivat  Jussin  harvinai- 
en  leikkipuheliaisuuden.  Jonkun  ajan  kuluttua  kääntyi 
puhe  vielä  taloudellisiin  asioihin,  kun  Jussi  kysyi : 

„Jäikö  siltä  Makkoselta  ne  koirannahka-rukkaset,  jotka 
se  osti  vallesmannin  pehtuorilta?" 

Kaisa  sanoi  niiden  jääneen.  Hyvä  tovi  puhuttiin  nyt 
tästä  uudesta  aiheesta.    Sen  loppuessa  selitti  Jussi|: 

flSehän  meillä  on  vielä  vanha  vesikorvo  ja  se  maa- 
lattu taikina-,  ja  sama  sänky,  jonka  Loviisa-vainaja  toi  pe- 
rintönään .  .  .  Posteliin  on  vain  tehty  uusi  semmoinen 
vaaru,  että  sen  pitää  kestää  .  .  .  Kun  nyt  vain  tämä  talo 
saataisiin  myydyksi,  niin  pantaisiin  tässä  jo  vaikka  huo- 
menna pillit  pussiin  ja  soitettaisiin  Liperiin." 

Hänen  riemunsa  oli  täydellinen,  kun  Kaisa  ilmotti, 
että  karvari  Tolvanen  oli  juuri  tänä  aamuna  käynyt  kaup- 
poja hieromassa.    Riemuissaan  huudahti  hän: 

„No  auttaakin  se  aina  ihmistä  kaupunkimatkallakin 
onnistumaan,  kun  vain  siivolla  elää  ja  vaeltaa." 


Mutta  hun  kahvit  oli  juotu  ja  yö  läheni,  kauhistui 
Kaisa: 

„Herra  siunatkoon,  kun  siellä  sen  vietävän  poliisika- 
marissa  piinasivat  koko  päivän,  niin  että  jäi  lihakaupassa 
käymättä!  .  .  Olisihan  sitä  tämmöisen  päivän  perästä  lait- 
tanut huomenna  vereksestä  lihasta  soppaa,  vaan  mistä  sen 
nyt  ottaa,  kun  lihapuoti  on  kiinni  ja  huomenna  on 
pyhä!'^ 

„No  onhan  se  porsas!"  riemuitsi  Jussi,  jatkaen: 

«Annetaan  vain  porsaalle  puukkoa  kulkkuun,  niin  saa- 
daan jo  tänä  iltana  leppärieskaa  verestä  ja  huomenna  on 
sianlihasoppaa.  Otappas,  Antti,  puukko  ja  minä  pitelen 
porsasta  takakoivista ! " 

Puolen  tunnin  kuluttua  paistui  porsaan  veri  leppäries- 
kana,  ja  huomenna  haudattiin  sen  liha  päivällisenä  näiden 
kolmen  onnellisen  ihmisen  suuhun. 

Aterialla  puhuttiin  talon  myömisestä.  Keskiviikkona 
oli  karvari  Tolvanen  luvannut  rahat  tuoda  ja  kaupat  päät- 
tää, ja  torstai-aamuna  päätettiin  lähteä  Liperiin. 

Mutta  sitten  alkoi  puhe  vaieta.  Antti  jo  huo- 
mautti: 

„Tuokohan  se  porsas  väsyttää  sillä  tavalla,  kun  tässä 
alkaa  tehdä  mieli  ettone-unta?" 

^Kyllä  kai  se  porsas  rupeaa  painostamaan,  koskapa  se 
minultakin  jo  alkaa  silmäluomia  alaspäin  nyhtää",  vakuutti 
Jussi.    Kaisa  oli  tuntenut  samaa.    Hänkin  ilmotti: 

„Ka  haukotuttaapa  tuo  minuakin.  Rupeaisitte  tuohon 
sänkyyn  pitkäksenne,  niin  minä  kyykähdän  tuohon  lat- 
tialle." 

Mutta  Jussi  teki  muutoksen: 

„Ka  vältämpä  tuota  minäkin  lattialla  vaikka  siinä  Kai- 
san lähettyvillä,  niin  saa  tämä  Ihalainen  yksin  sängyssä 
loikoa,  hän  kun  on  kumminkin  niin  kuin  vieraampaa  vä- 
keä ja  me  jo  niin  kuin  samaa  konttikuntaa." 

Jo  alkoivat  silmät  ummistua.  Mutta  juohtui  siinä  vielä 
Partanenkin  mieleen.  Jussin  tuli  häntä  vähän  surku.  Ikään- 
kuin itsekseen,  puoli-unessa,  jupisi  hän: 

„Putkassakohan  se  Mulon  Partanen  nyt  on?" 

Siihen  ei  vastannut  kukaan  mitään.  Jokainen  mietti 
asiaa  hiljaisuudessa,  joten  alkoi  pitempi  ääneti-olo.  Antti 
ajatteli  edellisten  päivien  tapauksia  ja  poliisimestari  Tah- 
vanaisen ja  Porkin  kiivautta.  Siitä  johtuivat  ajatukset  Jussi 
Vatasen  kertomuksiin  Tohmajärven  vallesmannin  kiroamis- 
voimasta.    Ihmeissään  sanoi  hän  silloin: 

„Vai  housut  putosivat  Tiilikaisen  Kallelta,  kun  Tohma- 
järven vallesmanni  kirota  rankasi!" 

^Housut!" 

Sen  myönnettyään  ajatteli  Jussi  taas  vuorostaan  ja 
vahvisti  ikäänkuin  muun  puheen  puutteessa: 

^Housujen  kehui  Tiilikaisen  poika  pudonneen,  vaikka 
se  on  jo  aikamies  pojan  toljake!" 

Mutta  Kaisalle  oli  housuista  juohtunut  mieleen  iloinen 
asia.    Hän  huudahti: 

„No,  hyvä  isä  siunaa!  Kun  uneutin  näet  sanoa,  että 
jäihän  siltä  Makkoselta  ne  Parviaisen  puoti-PekaHa  ostetut 
verkahousutkin!" 

Jussilta  pääsi  silloin  äänekäs  riemahdus: 
„Johan    minä    tälle  Ihalaiselle  sanoin,  että  kunhan  ne 
Kaisan    kaikki  nyytit  pengotaan,  niin  ei  sitä  ulkomuistista 
tiedä,  mitä    rikkautta   sieltä   vielä    pölähtää  päivän  valkeu- 
teen." 


Tahvo  Kenonen  oli  väkisinkin  tullut  viipyilleeksi  taipa- 
leella taloissa,  kunnes  viesti  Ihalaisen  Antin  kuolemasta 
joudutti  hänen  kosimahommiansa.  Nyt  hän  työntäytyi 
Ihalaisen  tupaan,  missä  Kanasen  Maija  Liisa  ja  Ihalaisen 
Anna  Liisa  viluissaan  ja  murheissaan  hyräilivät.  Rennosti 
viskasi  hän  säkkinsä  penkille,  otti  piipun  taskustaan,  alkoi 
sitä  piestikalla  kaivella  ja  tervehti: 

„No  nyt  sitä  sinäkin,  Anna  Liisa,  pääsit  siitä  Ihalais- 
rististä.  Ei  suinkaan  se  toki  tätä  kontuaan  vienyt  mennes- 
sään ...  vai   jättikö   se  tämän  sinulle  .  .  .  Anna  Liisa?" 

„Tähän  se  on  heittänyt  koko  roskansa!"  vastasi  mur- 
heellinen Anna  Liisa  jotain  sanoaksensa,  ja  Kanasen  emäntä 
lisäsi: 

„Mikäpä  tässä  on  Anna  Liisan  yksinäänkään  eläessä, 
kun  ottaa  toisen  miehen.  On  niitä  tämmöiseen  taloon  vä- 
vyksi pyrkijöitä." 

Kenosesta  tuntui,  että  Maija  Liisa  jo  rupeaa  Anna 
Liisan  puolesta  ylpeilemään.  Hänkin  nosti  siilon  päätänsä, 
ilmottaen: 

„Mutta  kyllä  niitä  on  kotivävyn  paikkojakin  tuolla 
Kaavin  ja  Juvan  puolella.  Siellä  kun  on  joka  talossa  sem- 
moinen rippikoulun  käynyt  tyttö,  että  sen  pitää  olla  kuin 
paraspappilan  mamseli,eikä  kotivävyjä  tahdo  saada  mistään!" 

„Vai  on  sillä  puolen  niin  suuri  puutos  kotivävyistä!" 
ihmetteli  Maija  Liisa. 

„On!  Puutos  on  julma.  Talon  poikia  ja  renkiä  ja 
muita  purlakka-miehiä  vielä  saisi,  vaan  paremman  sortin 
miehiä  saa  etsiä  eikä  sittenkään  löydä  .  .  .  Varsinkin  on 
räätälimiehistä  tiukka",  selitti  Kenonen.  Siihen  kummaili 
Anna  Liisa: 

„Vai  niin  siellä  on  vähän  räätälejä!" 

„Niin  on.  Heikki  Pirhonen  oli  viimeksi  minuakin  ru- 
koilemassa tytölleen  kotivävyksi,  mutta  minä  vain  sanoin, 
että  tämä  Kenonen  lähtee  Liperiin  .  .  .  Sillä  olikin  pitkän- 
hotjakka  ja  lujarakenteinen  tyttö,  ja  jumalattoman  rikas 
talo." 

„Niinkö  sillä  Heikki  Pirhosella?"  keskeytti  Anna  Liisa, 
jonka  silmissä  Tahvo  alkoi  kohota. 

„Niin,  sillä  Heikillä",  vahvisti  Tahvo,  jatkaen: 

„Olisihan  se  Heikkikin  jo  saanut  näitä  maatyönteki- 
jöitä  vävykseen,  vaan  ei  hän  niistä  huoli,  sillä  ei  se  tämä 
maatyö  kannata.  Mutta  neulaa  kun  sitä  heiluttelee  sukke- 
lakätinen  mies  päivän,  niin  kyllä  siinä  toinenkin  penni  kir- 
poaa  kukkaroon,  varsinkin  kun  ompelee  enimmäkseen  her- 
roille housuja  ja  nuttuja  niin  kuin  minä." 

„Vai  jo  se  Kenonen  oikein  herroille  ompelee!"  vastasi 
Maija  Liisa. 

„Jo.  Pappien  saarnahousut  olen  ommellut  kaikissa 
pitäjissä  aina  sinne  Paltamoon  ja  Suomussalmelle  saakka. 

Kontiolahden  papin-apulainenkin  kun  sai  kuulla,  niin  pai- 
kalla haetti  Kenosen  tekemään  hänelle  housut  ja  niissä 
saarnasi  sitten  vaalisaarnan,  ja  suuren  pitäjän  kuuluu  itsel- 
leen saarnanneenkin  .  .  .  Entäs  sitte  tämä  räätälin  kölli! 
Eiväthän  ne  maatyön  tekijät  ole  arvoltaan  sen  rinnalla  mi- 
tään. Kuuselankin  puoti-Pekka  siellä  Kaavilla  aina  käski 
minun  tulla  kanssaan  norria  lyömään,  mutta  niitä  kyntö- 
miehiä  jos  näki  tielläkään  kulkevan,  niin  pääsi  Pekalta  jo 
paljaasta  ylenkatseesta  semmoinen  aivastus,  että  se  piti 
kuulua." 

„Ähää!  Vai  niin  on  Kenonen  jo  herrastunut!"  kum- 
masteli Maija  Liisa. 

Vähä  vähältään  saivat  he  käsityksen  Kenosen  matkoista 
ja  siitä  miten  häntä  oli  houkuteltu  kotivävyksi  yhteen  ja 
toiseen  paikkaan.    Viimein  oudostui  Kenonen: 

„Eikö  se  Ihalainen  heittänyt  yhtään  kahvia  kotiin,  kun 
se  Anna  Liisa  ei  vieraalle  pane  pannua  porisemaan?" 

„Onhan  niitä  kahvia,  vaan  kun  se  Ihalainen  meni  tuli- 
tikkuja hakemaan,  niin  ei  ole  koko  talossa  yhtään  tikkua 
millä  tulta  raapaista!"  valitti  Anna  Liisa.     Kenonen  ilkamoi: 

„Kyllä  saat  Ihalaisen  tikkuja  odottaa!  Se  poika  ei  tulisi 
vaikka  eläisikin  .  .  .  Rentonaan  huusivat  Vatasen  kanssa 
vastaan  tullessa,  että  he  ottavat  Ameriikassa  nuoret  akat . . ." 

^Sanoiko  se  Ihalainenkin  niin?"  keskeytti  Anna  Liisa 
ja  jäi  sanattomaksi,  kun  Kenonen  vahvisti  puheensa. 

Silloin  syntyi  äänettömyys.  Anna  Liisalle  paljastui 
Antin  kataluus.  Hän  vihastui  koko  mokomalle  miehelle. 
Ynseänä  sanoi  hän: 

«Mokomakin  vielä  kehuu  .  .  .  potaattinokka!" 

Kenonen  riemastui.     Hän  huudahti  ylpeänä: 

, Kyllä  se  on  niin,  että  Kenosessa  se  sinulle  turva  olisi 
ollut  ...  ja  olisi  nytkin,  jos  vain  niiksi  tulisi  .  .  .  Siinä 
on  tulitikkuja!     Pistä  nyt  se  vääränokka  vain  lämpiämään!** 

Voi  sitä  riemua,  mikä  täytti  molemmat  vaimot!  Heti 
viskasi  Maija  Liisa  turkin  hartioiltaan  ja  riensi  apuun.  Mo- 
net päreet  olikin  valmiiksi  hakattu  ja  odottivat  vain  tuli- 
tikkuja, ja  kohta  leimusi  tuli  ja  liedellä  porisi  nokinen  kah- 
vipannu.   Iloisena  myönteli  Anna  Liisakin : 

„No  Kenosestahan  näkyy  todellakin  se  turva  tulleen! 
Onkin  tässä  jo  kylmässä  istuttu  ja  värjötetty,  eikä  näet  ku- 
kaan ole  sen  vertaa  säälinyt,  että  olisi  tästä  kautta  ajanut 
Lempaan  myllj^n  ja  tuonut  tikkuja,  mutta  Kenonen  toki 
tuli  ja  toi!" 

Pian  höyrysi  kahvi  pöydällä.  Sokeri  oli  säretty  ja 
alettiin  hörppiä  kauvan  kaivattua  juomaa.  Kanasen  Maija 
Liisa  tunsi  olevansa  nyt  Kenoselle  niin  suuressa  kiitolli- 
suuden velassa,  että  hän  oli  valmis  toimittamaan  tälle  isän- 
nän paikan  siinä  talossa,  johon  Kenonen  oli  avun  tuonut. 
Hän  muisti  taas,  että  Kenonen  oli  nuoruudessaan  ollut 
Anna  Liisaan  hulluuntunut,  eikä  Anna  Liisakaan  ollut  sil- 
loin kokonaan  pois  tieltä,  vaikka  se  Ihalaiselle  mentyään 
oli  aina  sanonut  Kenosesta  puhuessaan: 

„Ka  olisihan  se  Kenonen  huolinut,  mutta  itsehän  minä 
en  ollut  hänestä  noinko-tuonaankaan."  Sen  tiesi  Maija 
Liisa,  ja  siinä  kahvin  sulattamana,  ja  kun  tiesi  ettei  Anna 
Liisa  jaksa  yksin  taloa  hoitaa,  päätti  hän  ruveta  puhemie- 
heksi.    Hän  alotti: 

„Saisi  tuo  Kenonenkin  nyt  tällä  reisullaan  jo  mennä 
Liperissä  naimisiin,  eikä  lähteä  kaikkia  kotivävyn  paik- 
koja vieraista  pitäjistä  etsimään!" 

Kenonen  arvasi  asian.    Hän  puuttui  heti  siihen  ja  arveli : 

„i\a  olisihan  sitä  täälläkin  oikealle  räätälille  työtä.  Ja 
jos  ei  omassa  pitäjässä  riittäisi,  niin  kävisi  aina  Join  her- 
roilta hakemassa  lisää!" 

Hän  innostui  ja  kehäsi  herroja: 

„Kyllä  ne  pojat  tarvitsevat  vähä  toisetkin  housut  vuo- 
dessa! Paikkaa  ne  pojat  eivät  siedä  polven  päässäkään, 
uutta  verkaa  vain  torvelta  ja  uudet  housut!" 

„Ja  olisihan  niitä  täällä  Liperissäkin  kunnollisia  koti- 
vävyn paikkoja  .  .  .  semmoisiakin,  joissa  ei  olisi  appiuk- 
koakaan eikä  anoppiämmää  riesana",  tokasi  Maija  Liisa 
kuppiaan  täyttäen.  Kenonen  pyyhki  kämmenselkämällään 
suunsa  ja  kysyi: 

„Montako  lehmää  se  Ihalainen  on  elättänyt?" 

»Toistakymmentä  lehmän  kantturaahan  tässä  on  ruo- 
kittu ja  siihen  vielä  härkä  ja  muutama  hieho  ja  vasikoita", 
selitti  Anna  Liisa  kahvipuuhissaan  häärien,  ja  Maija  Liisa 
lisäsi: 

„Ja  onhan  tässä  talossa  muutakin  kavetta  yhden  mie- 
hen osaksi." 

Kenonen  istui  polvi  toisen  polven  päällä,  päällimäistä 
jalkaansa  heilutellen.    Äkkiä  kysyi  hän  taas: 

«Onkohan  se  Ihalainen  perinyt  jo  velkansa,  sen  kolme 
sataa  markkaa,  siltä  Niiralan  Piiraiselta?" 

„Eihän  se  vielä  ole  .  .  .  Siellähän  se  on  yhä  korkoa 
kasvamassa",  oli  lohdullinen  vastaus. 


Vaikea    olisi    kuvata   loppuun    asti  tämä  kosimistoimi 
ja   Ihalaisen   talon  omaisuuden  tarkastus,  joka  nyt  eri  ky- 

selyjen  kautta  tapahtui.  Yhtä  työläs  tehtävä  olisi  myös  ku- 
vata Maija  Liisan  ponnistukset  johtaa  asia  suotuisaan  tu- 
lokseen, kehuskelemalla  asianomaisia  toinen  toisellensa. 
Sitä  tehdessä  meni  puoli  päivää. 

Mutta  Anna  Liisa  oli  vielä  epätietoinen.  Lopulta  sa- 
noi Kenonen  suoraan: 

„Ka  jos  se  nyt  niikseen  kerran  tulee,  niin  mikäpäs 
siinä  on  esteenä!" 

Mutta  rentonaan  hän  lopetti: 

„Mutta  tänne  Murron  korpeen  vaan  ei  Kenonen  hau- 
taannu  kuuna  päivänä  ...  ei  lempo  soikoon  hautaannu! 
Mutta  kirkonkylässä  on  se  entinen  Puniinin  talo  tyhjänä. 
Minä  pyörähdän  tästä  vain  isännän  puheille  sen  talon  hyy- 
räämässä  ja  naulataan  räätälin  kyltti  Puniinin  seinään,  täältä 
pannaan  kapeet  rekeen,  lehmät  Joille  laahtarille  ja  niin 
muutetaan  kirkonkylään  että  mätkähtää!" 

Anna  Liisa  oli  aluksi  pitänyt  puhetta  leikkinä.  Mutta 
nyt  alkoi  Kenonen  järjestellä  asiaa.  Hän  käski  Kanasen 
vaimoa: 

„Sinä,  Kanasen  akka,  saat  olla  tässä  sillä  aikaa  Anna 
Liisan  apuna  panemassa  noita  kattiloita  ja  ruokakuppeja 
vasuun.  Pane  heiniä  vahvasti  väliin,  etteivät  säry,  ja  maito- 
pytyt ja  voihinkit  pankaa  siihen  suureen  rankkitiinuun  .  .  . 
Sen  hevosen  rankin  saa  kaataa  siitä  hiivattiin  .  .  .  Tahi 
minä  kaadankin  sen  lähtiessäni.  Minä  pistän  tässä  ruu- 
nan aisoihin  ja  ajaa  höyräytän  kirkonkylässä  ja  tuon  sieltä 
kihloiksi  vielä  Haarasen  kaupasta  Anna  Liisalle  paidan  hel- 
maan pitsiä." 

Hän  oli  jo  ulos  menossa,  kun  Anna  Liisa  alkoi  pidä- 
tellä: 

„Kenonen!  .  .  .  Kuule,  Kenonen!  .  .  .  Elä  tuossa  nyt 
tuommoista  kiirettä  ja  rytäkkää  pidä!" 

„No  ei  se  enää  pitkittäen  parane!  Ala  vain,  Kanasen 
akka,  köijätä  sänkyäkin  pellolle.  Minä  tuon  sieltä  rahti- 
laisia,  niin  että  menevät  kaikki  yhdessä  rysyssä",  selitti 
siihen  Kenonen.  Anna  Liisa  hätäytyi  eikä  tiennyt  mitä 
sanoa.  Kenonen  oli  jo  karriin  nousemassa,  kun  sekaan- 
tunut vaimo  vielä  intti: 

„Elä  nyt  vielä!  .  .  Jos  se  tulee!" 

^Hornastako  se  enää  tulee!  Kanna  vain  sänky  val- 
miiksi pellolle  ja  kolista  pois  russakat  ja  lutikat!"  ennätti 
Kenonen  sanoa,  kun  jo  hevonen  otti  täyttä  ravia. 

„Väkisinkö  se  nyt  vie!"  valitti  Anna  Liisa  hänen  jäl- 
keensä katsellen. 

Hevonen  ravasi  täyttä  kyytiä,  kun  Kenonen  vielä  huusi: 

„Sitte  kun  muutetaan  kirkonkylään,  niin  siellä  kuuluu- 
tetaan  ja  annetaan  ukko  rovastin  vihkiä!" 


SEITSEMÄSTOISTA  LUKU. 

Nyt  olivat  he  taas  kahden,  Anna  Liisa  ja  Maija  Liisa. 
Edellinen  valitti: 

„  Ku  n  nyt  et  sinäkään  kieltänyt  sitä  Kenosta!" 

„No  mitä  kieltämistä  siinä  on!  Hupsuko  sinä  olet, 
kun  jo  Kenosta  yrmit  ja  hyleksit  .  .  ." 

Anna  Liisa  ei  vastannut.  Toinen  alkoi  suuttua  hänen 
väkistelyihinsä.  Hän  puuhaili  muuttohommissa,  kuten  Ke- 
nonen  oli  käskenyt,  ja  selitti  lomassa: 

^Housuthan  ne  ovat  Kenosenkin  jalassa,  ja  mitäpä 
muuta  virkaa  niillä  on  muillakaan  miehillä:  Ei  se  Mali- 
nenkaan sen  kummempi  koje  olisi!" 

Se  vähän  rauhotti  Anna  Liisaa.  Kanasen  vaimo  vielä 
lisäsi : 

„Kunhan  joutuisit  yksinäsi  tuolla  hangessa  rypemään 
puita  vetäessäsi,  niin  näkisithän  ...  Ja  mikä  hätä  sinulla 
on  ollessa  Kenosen  akkana!  Pääset  vielä  räätälin  mata- 
miksi ja  voit  asua  kirkonkylässä,  eikä  tarvitse  täällä  kor- 
vessa hapata  .  .  .  Siinä  onkin  Puniinin  pytingissä  vielä 
kamarikin,  että  on  kuin  ainakin  herrasväessä." 

Anna  Liisa  mietti.  Asia  alkoi  miellyttää.  Vielä  huo- 
mautti hän  toki: 

„Mutta  jospa  se  vielä  tulee?" 

„Senkö  paholaista  se  nyt  enää  tulisi,  kun  on  kerran 
rauhaan  päässyt",  vakuutti  Maija  Liisa. 

Ja  juuri  silloin  saapui  Kettusen  poika,  se  joka  on  nai- 
misissa Voutilaisen  tytön  kanssa,  Vatasen  tamma  oli  juos- 
sut Kihtelykseen  entiseen  taloonsa,  ja  kun  se  siellä  tunnet- 
tiin, tuotiin  Kettuselle,  ja  Kettusen  poika  toi  nyt  Antin  pit- 
kän sarkanutun,  joka  oli  ollut  karrissa.  Hän  toi  matkansa 
varrelta  tuon  ainaisen  tiedon  suuresta  haaksirikosta,  ja  oli- 
han hevosen  ja  sarkanutun  heittäminen  todistuksena  kar- 
kumatkan alkuvaiheista.  Kertomuksensa  lopetti  hän  vakuu- 
tuksella: 

„Niin  jotta  ei  siitä  Ihalaisesta  jäänyt  jälelle  muuta  kuin 
tämä  sarkanuttu,  eikä  Vatasesta  tainnut  jäädä  senkään 
vertaa  .  .  .    Viinalekkeri  vain  oli  jäänyt  kärreihin." 

Nyt  varmistui  Anna  Liisa  lopullisesti.  Kanasen  vaimo 
vielä  ilkkui  hänelle: 

„Joko  nyt  uskot,  vai  vieläkö  epäilet!" 
Kettusen  poika  vielä  kertoili: 

„Ne  ovatkin  Joilla  pitäneet  ennen  laivaan  menoaan 
niin  jumalatonta  elämää,  juoneet  ja  kironneet  ja  tapelleet, 
että  kaikki  viinarännin  miehet  oli  täytynyt  hakea  niitä  aset- 
tamaan, ja  silloin  siinä  oli  rymäkkä  noussut.  Ihan  oli  Mu- 
loon  asti  kuulunut  huuto  ja  voivotteleminen,  kun  Ihalainen- 
kin oli  rönkyttänyt  seipäällä  niitä  viinaränniläisiä  selkään." 
„Vai  semmoista  siivotonta  elämää  ne  juuttaat  vielä 
pitivät  toiseen  elämään  lähtiessään!"  kauhistui  Maija 
Liisa. 

Kettusen  poika  lähti.  Ja  nyt  lopultakin  huomasi  Anna 
Liisa  mikä  mies  Antti  oikeastaan  oli,  kun  se  oli  sillä  lailla 
tapellutkin.    Maija  Liisa  vielä  sanoi: 

„ Kiitä  Join  herroja,  kun  mokomasta  pääsit:  Toista  se 
on  tämä  Kenonen.  Ennen  tämä  antaa  itseään  pieksää,  kun 
menee  muita  pieksämään." 

Täytyi  silloin  Anna  Liisankin  myöntää: 

„Siivo  mieshän  se  tämä  Kenonen  on  ollut.  Ihalainen- 
han se  ja  Vatanen  sitä  jo  nuorenakin  pieksivät,  eikä  se 
Kenonen  silloinkaan  muuta  kuin  voivotteli  ja  hierotti  itsensä 
terveeksi." 

Siten  nousivat  Kenosen  ansiot  ja  laskivat  Ihalaisen. 
Jo  sanoi  Anna  Liisa: 

„No  hyvin  joutikin  mennä  semmoinen  luojan  mieli- 
harmi!" 

Ja  nyt  ryhtyi  hän  Maija  Liisaa  auttamaan  muuttopuu- 
hissa.    Hän  neuvoi: 

^Keitetään  kiehuvaa  vettä  ja  huuhdellaan  tuo  sänky 
sillä  ylfympäri,  jotta  lutikat  kuolevat  ja  russakat  töllöävät!" 

Niin  he  tekivätkin  ja  Anna  Liisa  kaiveli  sängyn  raot 
puhtaiksi  aivan  tikun  kanssa,  valittaen: 

„No  kuka  olisi  sitä  Ihalaista  uskonut  semmoiseksi  kuin 
se  oli  .  .  .     Sekohan  tuo  Vatanen  sen  taas  villitsi!'' 


Illalla  palasi  Kenonen  kirkonkylästä.  Hän  oli  vuokran- 
nut Puniinin  talon  ja  toi  kymmenen  rahtilaista  vetämään 
pois  tavaroita.  Mutta  kun  oli  syksyinen  aika  ja  yö  pimeä, 
lykkäytyi  lähtö  huomis-aamuun  ja  rahtilaiset  jäivät  yöksi 
taloon. 

Nyt  alkoi  Kenonen  harjottaa  isäntävaltaa,  joka  hänelle 
kuului.  Mutta  sitä  ennen  hän  valmisti  lahjansa  Anna  Lii- 
salle.  Lupauksensa  mukaan  oli  hän  ostanut  Haarasen  kau- 

pasta  pitsiä,  kannatti  pöydän  vielä  sisälle,  istahti  sille  rää- 
täli-asentoon ja  sanoi  Anna  Liisalle: 

„Tuoppas  nyt  tänne  puhdas  paitasi,  niin  Kenonen  om- 
pelee itse  pitsin  sen  helmaan." 

„Mitä  tuota  nyt  vanhalle  ihmiselle!"  ujosteli  Anna  Liisa, 
mutta  rahtilaiset  alkoivat  kehottaa: 

„Tuo  vain  paita  Kenoselle  ja  anna  Kenosen  ommella 
pitsiä!" 

Anna  Liisa  totteli.  Kenonen  istui  jalat  ristissä  allaan 
ja  alotti  työnsä.    Joku  rahtilaisista  huomautti: 

„No  ei  sitä  joka  talon  leivinpöydällä  tuommoinen  ta- 
vara istu!" 

„Ei  istu!"  ylpeili  Kenonen. 

„No  ei!  Ei  ole  Liperissäkään  ennen  pidetty  pöydällä 
muuta  kuin  leipää.  Jumalan  sanaa  ja  huttuvatia",  pisti  taas 
joku  rahtilainen.  Kenonen  pujotti  rihmaa  neulan  silmään 
ja  kehäsi: 

„Ei  ole  ennen  istunut,  vaan  nyt  istuu,  kun  Tahvo  Ke- 
nonen kerran  Liperiin  joutui.  Pane,  Anna  Liisa,  rahtilai- 
sille  kahvi  porisemaan,  ja  pane  kahvia  ja  sikuria  pannuun 
niin  että  sitä  pitää  olla  yhtenä  puurona!" 

Liperin  rahtilaiset  kuten  muutkin  liperiläiset  ovat  yleensä 
tunnetut  viisaudestaan.  He  eivät  kehu  ketään  muutoin  kuin 
tämän  omalla  kustannuksella.  Nyt  alkoi  Kenosen  kehumi- 
nen ja  koko  tämän  omituisen  avioliiton  kuvaaminen.  Rah- 
tilaiset istuivat  mikä  missäkin,  iskivät  toisilleen  silmää  ja 
puhelivat  hyvin  vakavina.    Yksi  sanoi: 

„Jo  taitaa  Kenonen  jäädä  tähän  Antti  Ihalaiselle  koti- 
vävyksi, kun  jo  pitsiä  ompelee  paidan  helmaan." 

«Isännäksi  jää  Kenonen  tähän  taloon  .  .  .  Tämä  on 
nyt  Tahvo  Kenosen  talo,  vaikka  häneen  itse  pääkehno  tu- 
lisi vastaan  sanomaan",  kerskui  pöydällä  ompeleva  räätäli. 

^Vai  isännäksi!** 

^Isännäksi!" 

„Onhan  tässä  talossa  Kenoselle  valmis  hotu  ja  tie 
avattu,  menipä  hän  halkometsään  tahi  vaikka  minne.  Sillä 
se  Ihalainen  oli  mies  työssä  ja  kaikessa  rustauksessa",  kuu- 
lui taas  selitys  rahtilaisten  joukosta.  Toinen  rahtilainen  vil- 
kasi  Kenoseen  ja  vahvistaa  julisti  muristen: 

„Ooo-on!  .  .    Valmishan  tässä  on  kulku  Kenoselle." 

»Valmis  on  kulku!"  murisi  joku,  ja  eräs  jurautti  syl- 
kästessään : 

„Vaaa-almis!  .  .  Kun  vain  tämä  Kenonen  ompelee 
pitsiä  Anna  Liisan  paidan  helmaan." 

Niin  sitä  kehua  jurnuteltiin.  Anna  Liisa  pelkäsi  mies- 
ten rupeavan  koiruutta  puhumaan  ja  sanoi: 

„Mitä  te  nyt  siinä  rupeatte  rääsittämään  ja  tyhjää  nar- 
raamaan!" 

Rahtilaiset  vaikenivat.    Kenonen  komensi: 

,  Antakaa  niitä  kirnumaitoja  näille  rahtilaisille,  jos  niitä 
ei  voi  läikkymättä  viedä  kirkonkylään,  ja  lopun  saa  syöt- 
tää sioille  .  .  .  Rieskamaidon  saa  valaa  vaikka  sahtitynnö- 
riin  ja  viedä  siinä  Puniinin  taloon  ja  siellä  myöpi  sen  kir- 
konkyläläisille." 

Hän  oli  saanut  pitsin  ommelluksi,  viskasi  paidan  Anna 
Liisalle  ja  sanoi: 

„Siin'  on  nyt  paita,  niin  että  ihan  sen  pitää  Anna 
Liisan  mieltä  himaista.  Mene  saunaan  ja  muuta  se  pääl- 
lesi !„ 

Mutta  Anna  Liisa  ei  vielä  ehtinyt  lähteä,  kun  hän  jo 
taas  tiedusti: 

»Missäs  ne  ovat  ne  Ihalaisen  verkavaatteet,  jotka  sille 
jäivät  ukko  Ihalaiselta?" 

„Ka  siellähän  ne  ovat  vaateaitassa." 

„Juokseppas  sinä,  Kanasen  akka,  ne  hakemassa!"  ko- 
mensi Kenonen.  Maija  Liisa  nouti  vaatteet.  Kenonen  sil- 
mäili niitä,  mittaili  nauhallansa  ja  vihelteli.  Saatuansa  mit- 
tauksen loppuun  julisti  hän: 

^Muuten  ne  vielä  sopivat,  vaan  housunpersuuksissa  on 
kokonainen  vaaksa  liikaa!" 

„Se  Ihalainen  on  semmoinen  runsasruumiinen  mies 
varsinkin  niiltä  paikoin!"  pisti  joku  mies.  Mutta  Kenonen 
kerskasi : 

„No  olkoon!  Kyllä  tässä  on  semmoinen  Tahvo,  että 
kun  se  vähän  aikaa  saksineen  ja  neuloineen  Hehuu,  niin 
istuvat  niistä  housuista  pitää  tulla  .  .  .  Kas  noin!  Tuosta 
leikata  lupsautetaan  liika  pois  ja  nyt  sen  kun  vetästään 
haava  umpeen!" 

Ja  nopeasti  alkoi  neula  suhahdella  Kenosen  kädessä. 
Siinä  ommellessaan  hän  komensi: 

„Käskekääpäs,  rahtilaiset,  sen  Kanasen  akan  panna 
ryykkyyrauta  hiilille,  jotta  saa  vähä  näitä  lahkeita  sujauttaa!" 

Käskyä  toteltiin.  Rahtilainen  jo  huomautti  Kenosen  ko- 
menteluista: 

«Näkyy  se  tämä  Kenonen  jo  opetelleen  nuo  isännän- 
kin ilveet,  kun  se  osaa  jo  noin  äkkipäätään  käskeä  ja  ko- 
mentoa pitää." 

„Joo!  Osaa  Kenonen!  Nutun  selkämästä  pitää  leikata 
huska    pois  ja  napit  muuttaa  etupuolelta,  niin  nuttukin  is- 

tuu  ruumista  myöten  kuin  paras  sortuukki!"  kerskui  siihen 
Kenonen,  lisäten  naisille: 

»Puistelkaa  akat  postelista  vanhat  pehkut  lehmien  alle 
ja  teilatkaa  uutta  olkea  sisään  mikä  suusta  mahtuu!  Ja  jos 
on  mitä  Ihalaisen  rikkinäisiä  vaatteita,  niin  ne  saa  Kanasen 
akka  myödä  rytkyläiselle  .  .  .  Vaikka  vaihtaa  niillä  rytky- 
Iäiseltä  orehkoita  ja  räänikkää." 

Sillä  lailla  sai  hän  asiat  järjestetyksi  siiraikaa  kun  itse 
kaventeli  Antin  verkavaatteita.  Mutta  rahtilaiset  eivät  olleet 
lopullisesti  vaienneet,  vaan  hautoivat  asiaa.  Nyt  jatkoivat 
he  taas  Kenosen  kehumista.  Hyvin  totisina,  tupakoiden, 
syleksien  ja  polviinsa  nojaten  istuivat  ja  puhelivat  he  ikään- 
kuin itsekseen.    Joku  kehäsi: 

„Vielähän  tästä  Kenosesta  muuten  saa  mukiin  mene- 
vän miehen!" 

„ Saahan  tästä!"  murahti  eräs. 

„Saa!"  jörähti  toinen  sylkästessään. 

Sitten  vaiettiin  kunnes  taas  tuli  harvakseen: 

„Sen  kun  panee  noihin  Ihalais-vainajan  huusuihin,  niin 
tuleehan  siitä  Anna  Liisalle  mies.  Housut  vain  on  kaven- 
nettava!" 

„Ho-oousut!  .  .  .  Housut  ne  on  kavennettava!"  mu- 
rahti toinen,  ja  kolmas  jupisi  piippu  ikenissä: 

, Kavennettava  ne  on  housut!" 

„Ooon!  .  .  Oon  ne  kavennettava  .  .  .  housut",  vah- 
visti vielä  eräs  mörinä. 

„Ka  ei  suinkaan  sitä  nyt  miestä  sovi  levittää!"  tuskas- 
tui jo  Maija  Liisa. 

„Eihän  sitä  miestä  sovi  muutella  ja  entrailla",  myön- 
tää Jurisi  muuan  rahtilainen  totisena,  leuka  kädessä. 

„Ei!  .  .  Ei  sitä  sovi  miestä",  jurnutti  toinen  piippu 
hampaissa.    Kolmas  vahvistaa  mörisi: 

„Ei! . .  Ja  mitäpä  tässä  Kenosessa  onkaan  entrailemista!" 

„Eihän  tässä  mitä  ole  .  .  .  Kenosessa!"  myönsi  toinen 
ja  ruiskasi  sylen. 

„Tellätkää,  rahtilaiset,  sieltä  niitä  Ihalaisen  tupakoita 
piippuihinne  palamaan",  tarjosi  toimissaan  puuhaileva  Ke- 
nonen,  ja  rahtilainen  kiitti  häntä,  vääntäen  puhetta: 

„Ka  saapihan  noita  tässä  tellätä!  .  .  Ihalaisen  tupa- 
koita!" 

„Saapi!  .  .  Ja  miehen  kirjoihinhan  tämä  Kenonenkin 
on  papin  kirjoissakin  merkitty",  kiitteli  taas  eräs  rahtilai- 
nen.   Silloin  jo  Anna  Liisa  pyysi: 

^Kehuisitte  tuota  Kenosta  nyt  toisellakin  tavalla,  eikä 
ainoastaan  hänen  omalla  kukkarollaan!" 

Mutta  ei  Kenonen  ollut  tistävinänsäkään.  Hän  jatkoi 
työtään  otsa  hiessä.  Joskus  jo  sadattelikin  Ihalaisen  hou- 
sujen vanhanaikaisuutta: 

„Kyllä  ne  ovat  ne  entiset  Liperin  räätälit  olleet  oikeita 
rahtilaisia!  Kun  on  housun  lahvikin  tehty  sivulta  aukeava 
ja  etupuoli  on  yhtä  kangasta  kuin  pahoilla  pennuilla!" 


Nyt  oli  se  työ  jo  valmis.  Kenonen  riisui  omat  vaat- 
teensa, viskasi  ne  penkin  alle  ja  pukeutui  verkaan.  Rahti- 
laiset kehuivat: 

^Herrahan  siitä  Kenosesta  tulikin  vielä,  vaikka  se  tuossa 
pöydällä  istuessaan  näytti  niin  riisin  syömältä." 

«Onhan  tämä  Kenonen  vielä  henkikirjoissa  pidettävää 
tavaraa!" 

„On  tämä!  On  sitä  huonompaakin  henkipuukko  kir- 
joihinsa merkinnyt!" 

„Joko  ne  taas  virnistelevät  sitä  koirankuria",  tokasi 
Anna  Liisa,  joka  kokoih  kapustoita  hyllyltä.  Seinällä  riip- 
pui Kettusen  pojan  tuoma  Antin  pitkä  sarkanuttu.  Keno- 
nen  huomasi  sen  ja  käski: 

«Katsele  sinä,  Kanasen  akka,  onko  tuossa  nutussa  täitä, 
ja  jos  on,  niin  tapa  ne  ...  Se  on  vielä  hyvä  nuttu." 

Seuraavana  aamuna  oli  Ihalaisen  talossa  touhua.  Kym- 
menen suurta  kuormaa  oli  valmiina.  Toisissa  olivat  talon 
huonekalut,  toisissa  jyvät,  voit  ja  muut.  Niiden  lisäksi  oli 
joukko  heinäkuormia.  Lehmät  olivat  ajetut  läävästä  ja 
Lehvosen  vaimo  tyttärineen  oli  kutsuttu  ajamaan  niitä  kuor- 
maston  perästä.  Kanasen  Maija  Liisa  ja  Ihalaisen  Anna 
Liisa  ajoivat  lampaita.  Sika  huusi  rankkitiinussa,  lehmät 
ammuivat,  rahtilaiset  karjahtelivat.  Kenonen  istui  jo  kär- 
ryissä kuormaston  etupäässä,  ajaen  yksinään  Ihalaisen  ruu- 
nalla.    Kun  sika  kiljui  vimmatusti,  komensi  hän: 

„Lyökää  sitä  paholaista  halolla  päähän,  että  se  heittää 
rääkymisen!" 

Silloin  juuri  kurotti  sika  päätään  tiinun  laidan  yli  ja 
rahtilainen,  jota  koko  touhu  huvitti,  täytti  käskyn.  Kuului 
vain  mätkähdys  ja  sitten  vaikeni  sika.  Eräs  rahtilainen 
kurkisti  reunan  yli  rankkitiinuun  ja  ilmotti  sian  kuoleman 

,Se  tollosi!" 

Anna  Liisa,  joka  hääräili  lampaiden  kanssa,  kuuli  jo- 
tain epäselvää  puhetta  sian  töllöämisestä  ja  kysyi  hätäisenä: 

«Minkätähden  se  sika  heitti  vinkumisen?" 

„Ka  kun  sitä  lyötiin  halolla  päähän",  selitettiin.  Kau- 
huissaan huusi  Anna  Liisa: 

„Herra  isä  siunatkoon!    Minkätähden  sitä  lyötiin?" 

„ Jotta  se  heittäisi  vinkumisen",  vastasi  yksi: 

„Vaan  se  heittikin  henkensä",  lisäsi  toinen. 

Kuormasto  oli  jo  lähtövalmis,  kun  Kenonen  huomasi 
Antin  tervapytyn  kartanolla  ja  sanoi: 

^Vielähän  siellä  on  se  Ihalaisen  tervatölkki . . .  Miks'ei 
sitä  ole  pantu  kuormaan?" 

„Kun  se  läikkyy",  huusi  yksi  rahtilainen. 

„Se  on  niin  täysi,  jotta  läikkyy",  selitti  toinen.  Keno- 
nen kiivastui  ja  käski  suutuksissaan: 

«Viskatkaa  sitten  se  kaivoon,  niin  eivät  ainakaan  ros- 
vot varasta!" 

Rahtilaiset  täyttivät  pyynnön  nopeasti.  Anna  Liisa 
huomasi  sen  ja  huusi  taas  hädissään  lampaiden  luota: 

„Hyvä  isä  tokiinsa!  minkätähden  ne  viskasivat  Iha- 
laisen tervatölkin  kaivoon?" 

»Kenonen  käski  tervaamaan  veden,  jotta  se  ei  hap- 
pane", viisastelivat  rahtilaiset. 

Mutta  samassa  komensi  Kenonen  joukkoa  ja  koko  ka- 
ravaani lähti  liikkeelle.    Kenonen  huusi  vielä  jälelleen  päin: 

»Hyvärisen  talossa  lepuutetaan  hevosia  ja  keitetään 
matkakahvit." 


Samaan  aikaan  lähestyi  Hyvärisen  taloa  toinen  kuor- 
masto, kaupungista  päin.  Se  oli  Vatasen  ja  Kaisan  kul- 
kue. Etumaisen  kuorman  päällä,  sängyn  kannella,  istui 
Vatanen  Kaisan  rinnalla,  niin  että  jalat  riippuivat  hevosen 
lautasille.  Seuraavan  kuorman  päällä  loikoi  Antti  mahal- 
laan'. 

Eräässä  paikassa  Hyvärisen  talon  tiepalstan  kohdalla 
huusi  Jussi  hänelle: 

»Tämähän  se  on  sen  Hyvärisen  talon  tievuitti?" 

„Tämä!" 

Jussi  alkoi  miettiä  asiaa.  Ei  olisi  tehnyt  mieli  Hyvä- 
ristä suututtaa,  mutta  ei  myöskään  keksinyt  miten  selittää 
asia.  Sitä  aprikoidessa  tuli  hän  muistelleeksi  koko  tämän 
matkan  vaiheita,  kun  ei  alussa  jaksanut  tajuta,  miten  kaikki 
oli  tapahtunut.  Johtui  miieleen  Partanenkin.  Hän  surkut- 
teli taas  miestä,  huutaen  Antille: 

„Mutta  viisas  mies  se  Mulon  Partanen  on,  kun  osasi 
näet  poliisiakin  niin  ovelasti  jutkauttaa,  että  se  uskoi  ihan 
tosissaan  siinä  olleen  poliisin  härnäämisen  tekeillä." 

«Viisas  se  oli!"  sanoi  hyvin  totisena  Antti,  joka  jo 
myös  mietti  matkaansa  ja  kotiin  menoansa.  Jussi  oli 
ajatellut  Partasta  edelleenkin  ja  lohdutteli  Antille  huu- 
taen: 

„Mutta  eivät  ne  uskalla  Partastakaan  ikäänsä  putkassa 
pitää.  Se  on  semmoisen  talon  isäntä  Mulosta,  että  siinä 
pitää  herrojen  korvain  tilliä  laulaa,  kun  se  yhden  kerran 
suuttuu  ja  sanoa  jyräyttää." 

„Eivät  ne  uskalla",  myönsi  toinen  laiskasti. 

Miehet  saapuivat  jo  lähelle  Hyvärisen  tiehaaraa.  Jus- 
silla oli  paha  omatunto.  Yhä  hän  vain  ajatteli  asian  juurta. 
Sitä  miettiessään  muisti  hän  Antin  vastaan  tullessaan  sa- 
noneen hänelle  olevansa  menossa  Hyväriseen,  silloin  kun 
hän  sitten  pyysi  Antin  samalla  kysymään  tyttöä.  Nyt  vasta 
-huomasi  hän  kysyä  Antilta: 

»Ihalainen  hoi?" 

«No?" 

„Kiin  minä  en  hoksannut  kysyä  sinulta  silloin,  mitä 
varten  sinä  Hyväriseen  olit  menossa." 

Nyt  muisti  Antti,  että  hän  oli  menossa  tulitikkuja  lai- 
naamaan.    Hämmästyneenä  huudahti  hän: 

«Perhana,  kun  minä  ihan  unohdin,  että  tulitikkujahan 
minun  piti  hakea  Anna  Liisalle." 

„Vai  tulitikkuja!" 

.Tuli.- 

Sitten  ajoivat  he  ääneti.  Antti  oli  nyt  hyvin  miettivä. 
Hän  ajatteli  Anna  Liisan  luo  menoa,  ja  mitä  hän  nyt  sa- 
noisi. Niin  saapuivat  he  Hyvärisen  talon  tiehaaraan,  jossa 
Antin  piti  erota.    Hän  sanoi  Jussille  merkitsevästi: 

^Ethän  sinä  Hyväriseen  viitsi  ajattaa  kuormaasi?" 

Jussi  raapi  hetken  aikaa  korvallistaan  ja  sanoi  sitten: 

„En  .  .  .  Mutta  puhu  sinä  nyt  siitä  .  .  .  niinkuin  sinä 
tiedät  .  .  .  siitä  'tamman  asiasta',  ja  sotke  se  koko  roska!" 

Antti  lähti  nousemaan  taloon,  mutta  kujasten  suussa 
alkoi  loppua  rohkeus.  Hän  pelkäsi  että  Hyvärisessä  syyt- 
tävät häntä  koko  jutusta.  Mieli  teki  kiertää  koko  talo. 
Hän  yritti  jo  kääntyä,  mutta  toiselta  puolen  taas  ei  ollut 
hyvä  mennä  kotiinkaan  asiaansa  toimittamatta.  Hän  aikoi 
jo  valehdella  Anna  Liisalle,  antaa  omasta  taskustaan  tikut 
ja  sanoa  saaneensa  ne  Hyvärisestä,  mutta  kauhukseen  hän 
huomasi,  että  hänellä  ei  ollutkaan  tulitikkuja.  Ei  ollut  siis 
muuta  neuvoa  kuin  mennä  taloon,  tuli  mikä  tuli.  Hän  roh- 
kaisi luontonsa  ja  lähti. 


KAHDEKSASTOISTA  LUKU. 

Kun  Antti  tuli  Hyvärisen  tupaan,  kuului  koko  joukon 
suusta: 

^Ihalainen!" 

Antti  istahti  äänettömänä  ja  istui  puhumatta  pitkän 
ajan.     Hyvärinen  sanoi  lopulta: 

«Siinähän  se  on  Ihalainen!" 

Ihalainen  ei  vastannut.  Hän  luuli,  että  oli  jo  saapu- 
nut sana  putkassa  olosta.  Enimmän  kuitenkin  painoi  se 
Vatasen  naimis-asia. 

Kauvan  mtetittyään  alkoi  hän  puhdistautua.     Hän  kysyi: 

„Ei  ole  tainnut  se  Vatasen  -Jussi  vielä  palata  Joilta? 
Ei  ole  tainnut  teillä  poiketa?" 

Ei  kukaan  vastannut.  Anttia  painoi  kuin  suuri  kivi. 
Hän  yritti  taas,  sanoen: 

„Se  kun  näet  häivytti  minut  itsestään,  raato,  siellä 
Joilla,  että  minä  en  sitä  löytänyt,  vaikka  poliisin  kanssa 
etsin  monta  päivää." 

»Panisit  Anna  Kaisa  lehmien  veden  kiehumaan!"  lau- 
sui emäntä  pitkän  ajan  kuluttua  tyttärelleen.  Ei  kukaan 
näyttänyt  kuuntelevan  Antin  puhetta,  vaikka  viimeinen  tie- 
donanto jo  alkoi  vähän  lepyttää  väkeä.  Antin  tuli  yhä 
vaikeampi  olla.    Taas  hän  yritti  puhdistautua,  sanoen: 

^Mutta  tottapa  sillä  Vatasella  olivat  omat  asiansa,  kun 
se  minut  eksytti  itsestään  .  .  .  Vasta  eilen  aamulla  sain 
siitä  kuulla  .  .  ." 

Talon  väen  uteliaisuus  heräsi,  mutta  ei  vielä  kukaan 
hänelle  puhunut.     Hyvärinen  vain  sanoi  emännälle: 

„ Jokohan  sitä  pitää  huomenna  lähteä  myllyssä  käy- 
mään .  .  ." 

„Eikö  tuota  vielä  liene  jauhoja  pyhän  yli!" 

Antti  ihan  hikosi.     Hän  jatkoi: 

„Sehän  se  entinen  Karhutar  kuuluu  saaneen  sen  Va- 
tasen pauloihinsa  vietellyksi ...  se  Makkosvainajan  leski , . ." 

„Vai  on  niitä  jauhoja  vielä  pyhän  yli!" 

.On." 

Antti  katsoi  lattiaan  ja  lisäsi  tovin  kuluttua: 

«Vasta  tullessani  kertoivat  siitä  Variksen  mökillä,  että 
se  Vatanen  on  joutunut  sen  Makkosen  lesken  verk- 
koon." 

„Sen  mustan  lampaan  saisitte,  akat,  keritä  tänä  päi- 
vänä, ja  panna  lampaiden  alle  pehkuja'!"  järjesteli  Hyväri- 
nen talon  töitä.  Antti  mietti,  miten  lohduttaa  talon  väkeä 
Vatasen  menettämisen  johdosta.  Keksittyään  keinon  hän 
lausui: 

«Äksyluontoinen  mieshän  se  on  ollut  akalleen  tämän 
Vatasen  isä." 

Talon  väki  oli  yhä  vaiti  siitä  asiasta.  Emäntä  juonit- 
teli yksinään: 

«Kattilankin  ovat  heittäneet  illalla  pesemättä  .  .  .  Syö- 
vät vain  siinä  ja  makaavat,  eivätkä  pidä  mistään  huolta.* 

„Ja  rajuluontoinen  mieshän  se  tämä  Jussi  Vatanen  on 
itsekin  ...  Ei  sen  akka  kauppojaan  kiittele." 

Emäntä  meni  käymään  eteisessä.  Sieltä  palattuaan 
hän  sanoi: 

„No  hyvin  joutikin  mennä  Karhuttaren  verkkoon  sem- 
moinen mies  .  .  .  Joillakin  kuuluu  tapelleen  ja  juoneen, 
ja  karriinkin  vielä  oli  jäänyt  viinalekkeri." 

„Ähä!  Vai  on  se  Vatanen  juonutkin  ja  tapellut!  .  .  . 
Sitähän  minä  jo  ihmettelin,  että  eiköhän  se  Makkosen  leski 
sitä  viettele  semmoiseenkin  ilkeyteen",  hämmästyi  Antti. 

Mutta  kotvasen  tupakoituaan  ja  ajateltuaan  alkoi  hän 
vähän  puolustaa  Jussiakin,  sanoen: 

„Vaikka  kuka  sitä  tietää,  vaikka  olisi  se  Mulon  Parta- 
nen tapellut  ja  sitten  Vatasen  panivat  erehdyksissä  put- 
kaan .  .  .     Sillä  mikä  niitä  pimeässä  erottaa!" 

Mutta  ei  kukaan  ottanut  puhetta  korviinsakaan.  Ukko 
Hyvärinen  toisti  emännän  sanat,  ikäänkuin  itsekseen  pu- 
huen: 

„Jouti  .  .  .    Jouti  mennä  Karhuttarelle,  juoppolalli!" 

«Jouti",  murahti  Antti,  ja  pitkän  vaitiolon  perästä  hän 
lisäsi: 

„Ei  siitä  semmoisesta  miehestä  olisi  ollut  Anna  Kai- 
salle." 

„Voi  minkälainen  mustalaisjoukko  on  tullut!"  huudahti 
silloin  eräs  lapsista,  ja  sen  kuultuaan  hyökkäsi  koko  lapsi- 
karja  ulos  mustalaisia  katsomaan.  Antti  istui  vielä  hetken 
ja  hikosi.  Viimein  nousi  hän  ja  oli  ovensuussa  menossa, 
kun  toimitti  siinä  asiansa: 

^Semmoista  asiaahan  minulla  oikeastaan  olisi  ollut, 
että  Anna  Liisa  lähetti  pyytämään  lainaksi  tulitikkuja,  kun 
sattuivat  loppumaan  omat  eikä  ole  nyt  kirkonkylässäkään 
käyntiä." 

Kauvan  sai  hän  odottaa  vastausta.  Viimein  sanoi 
emäntä: 

„Ka  siinähän  niitä  on  uuninranssilla.    Ota  siitä  itse!" 

Antti  otti  tuHtikkulaatikon,  pisti  sen  taskuunsa  ja  ai- 
koi jo  avata  oven  pois  lähteäkseen. 

Mutta  silloin  työntyi  ovesta  sisään  Antin  verkapukuun 
puettu  Tahvo  Kenonen  ja  hänen  perässään  .Anna  Liisa, 
toiset  vaimot  ja  kymmenen  rahtilaista.  Kenonen,  joka  ei 
ennättänyt  huomata  syrjään  väistyvää  Anttia,  viskasi  Antin 
rukkaset  kädestään  penkille  ja  tervehti  talonväkeä  reilusti, 
kerskaten : 

„No  nyt  saat,  ukko  Hyvärinenkin,  uskoa,  että  ei  se 
Antti  Ihalaisen  leski  kauvan  leskenä  ole,  sillä  sitä  kun  vain 
pappilassa  käyttää  höyräytetään,  niin  Kenosen  akka  siitä 
tuli,  että  naukasi  .  .  .  Pane  pannu  tulelle,  Hyvärisen  akka 
ja  Anna  Liisa!" 

Koko  joukko  oli  jo  työntäytynyt  tupaan  ...  Ja  nyt 
huomasivat  he  jo  Antinkin,  joka  imi  piippuaan  rahtilaisjou- 
kon  takana.  Se  oli  ällistys!  Ensi  aluksi  eivät  tulijat 
voineet  puhua,  paitsi  että  tyrmistynyt  Kenonen  kirosi  ja 
sanoi: 

„Voi  taivaallinen!    Ihalaisen  syötävähän  se  on  täällä!" 

Seurasi  sitte  vaitiolo.  Antti  vain  mulautti  silmiänsä. 
Ilmassa  oli  ukkosta,  oikeata  Liperin  ukkosta.  Rahtilaiset 
asettuivat  paikoilleen,  kaikki  istuen  mikä  missäkin  kyynäs- 
päät  polviin  nojaten,  ja  alkoivat  imeksiä  piippujaan  hyvin 
merkitsevästi,  ja  uhkaavan  rauhallista  oli  kaikki.  Antti  näki 
akkunasta  kuormaston,  ja  kun  Kenonen  oli  hänen  vaatteis- 
sansa, arvasi  hän  jo  asian  lopunkin.  Hän  istahti  penkille,, 
nojautui  polviinsa,  katsoi  lattiaan  synkkänä  ja  poltti  tupak- 

kaa  .  .  .  Raskaan  äänettömyyden  keskeytti  Kenonen  sa- 
noen hädissään; 

„ Lempoako  sinä  Ihalainen  yhä  elät,  vaikka  Pyhäselän 
pohjaan  menit?" 

„Ei  Antti  vastannut.  Kenonen  tunsi  polviensa  vapise- 
van. Pitkän  äänettömyyden  kestäessä  huokasi  neuvotonna 
Kenonen: 

„Voi  sun  hitto!" 

„ Ihalainenko  se  nyt  on  siinä",  sai  jo  Anna  Liisa  sa- 
notuksi, kuolemaisillaan  pelkoon  ja  häpeään. 

Mutta  nyt  alkoivat  rahtilaiset  jo  valmistua.  Yksi  jo 
huomautti: 

„Siinäpähän  se  Anna  Liisan  entinen  Ihalainenkin  on!" 

„Siinä  on",  myönsi  toinen  jurahtaen  piippu  suussa. 

«Sanottiin  näet  tämän  Ihalaisen  kuolleen,  mutta  eihän 
se  ollutkaan  kuin  tämän  Antin  sika  vain,  joka  menetti  hen- 
hensä",  selitti  kolmas. 

Nyt  Antti  jo  sylkäsi  pitkän  vihaisen  tupakkasylen.  Ke- 
nonen siitä  hätäytyi,  mutta  koetti  Anttia  pelotellessaan  yl- 
västellä : 

,Elä  syleksi,  Ihalainen,  niin  ylpeästi!  ...  Elä  syleksi, 
tahi  tohtivat  ne  muutkin  ruilauttaa!" 

Ja  taas  tuli  hiljaisuus.  Antti  mietti  nyt  sikansa  kuole- 
maa, maahan  katsoa  murjottaen,  ja  sylkäsi  vieläkin  vihai- 
semmin.   Kenonen  jo  sanoi  Hyväriselle: 

«Hyvärinen!  Pidä  sinä  talossasi  kuranssia,  etteivät  syr- 
jäiset saa  ihan  iltikseen  syleksiä  ja  vihoitella,  tahi  minä  kun 
sylkäsen  kanssa,  niin  yli  tuvan  pitää  lentää!" 

«Voi  hyvä  isä  tokiinsa!"  siunasi  ja  huokasi  lopen  hä- 
täytynyt  Anna  Liisa. 

Hyvärinen  tuhisi  vain  vasuntekopuuhissaan,  ikäänkuin 
ei  mitään  huomaisikaan.  Lapset  hälisivät  hyvin  vilkkaalla 
tuulella,  ja  Anna  Kaisa  oli  kahden  vaiheella.  Nyt  puhui 
taas  eräs  rahtilainen: 

„Nämä  Ihalaisen  verkavaatteethan  ne  vain  kapeni- 
vat." 

Antti  muljautti  Kenoseen  alta  kulmainsa  ja  Kenonen 
varotti : 

„Elä  muljauta,  Ihalainen  ...     Elä  muljauta,  kuule!" 

Toinen  rahtilainen  jatkoi: 

„Ka  mikäpäs  siinä  auttoi,  kun  vaatteet  olivat  väljät  .  .  . 
Se  näet  tuo  laihan  miehen  lihottaminen  tulee  niin  kalliiksi, 
että  ennen  sitä  sipasee  vaatteista  liikaa  pois." 

„Mutta  tuleehan  niistä  vielä  Ihalaisellekin  sopivat,  kun 
laihduttaa  tätä  Ihalaista",  kuului  eräästä  sopesta. 

„Eihän  se  erikoisempia  rahoja  maksa  .  .  .  laihuus*", 
tuli  siihen  verkalleen  lisää.  „Köyhänkin  kannattaa  olla 
laiha  .  .  .  Niin  jotta  kyllähän  silloin  niin  varakkaan  mie- 
hen kuin  Ihalaisen  kannattaa  hoikistua  sen  verran,  että 
mahtuu  omiin  housuihinsa." 

Nyt  Antti  jo  vähän  ähki.  Kenonen  huomautti  silloin 
Hyväriselle: 

„ Hyvärinen!  Se  jo  ähkii!  .  .  Pidä  sinä  isännyyttä  ta- 
lossasi!" 

„ Joutaapa  hän  ähkiä!"  murahti  Hyvärinen  katsettaan 
vasun  teosta  nostamatta. 

„No  kaikkiin  sitä  on  joutunutkin!"  siunaili  Maija  Liisa. 

Mutta  eivät  päästä  rahtilaiset  asiaa  käsistään.  Lattiaan 
katsoa  virnottavat  vakavasti,  kyynäspäihinsä  nojaavat,  tu- 
pakoivat ja  taas  lohduttelevat,  Anna  Liisan  itkiessä: 

„Ja  mitäpä  tässä  Ihalainenkaan  suree,  kun  niin  vähällä 
selvisi  tuosta  kuolemastaankin  .  .  .  särvintä  se  tervahölkki- 
kin  kaivoon  antoi,  kun  se  sinne  kaadettiin." 

„Niin  .  .  .  Mitäpäs  suremista  siinä  on,  kun  vielä  voi 
tässä  uudessa  ajallisessa  elämässään  mennä  naimisiinkin 
tämän  Kenosen  lesken  kanssa,  niin  saa  entisen  akkan- 
sakin." 

,,Voihan  se  vielä  mennä",  murisi  siihen  taas  joku  ääni. 
Ihalainen  puhalteli  vihaa.    Eräs  puolusti  Kenosta,  kertoen: 

„Ja  ompelipahan  tämä  Kenonen  Anna  Liisan  paitaan 
pitsiäkin  ..." 

„Ompelihan  tämä  Kenonen!"  ylisti  toinenkin  murina. 

Silloin  julmistui  Antti  lopullisesti,  katsoi  Kenoseen  ja 
sanoi: 

„Se  soikoon!  Kun  isken  tuolla  pärehalolla  kuonoosi^ 
niin  ei  sinusta  jää  sitä  Kenosen  nimeäkään  jälelle!" 

«Hyvärinen!  Hyvärinen  hoi!  Katso  nyt,  että  talossasi 
on  tulossa  murhatekoja!"  huusi  Kenonen  hätäpäissään. 

Mutta  Kenonen  ei  ollut  vielä  lopettanut,  kun  Antti  jo 
tarrasi  häneen  kiinni,  alkoi  mukiloida  nyrkillään  ja  huusi: 

„Anna  pois  ne  vaatteet  tahi  pääsi  halkasen!" 

»Auttakaa!  .  .  Se  tappaa!  .  .  Ihalainen  tappaa!"  par- 
kui Kenonen.  Rahtilaiset  katselivat  pieksämistä  rauhallisina, 
lapset  juoksentelivat  ympäri  tupaa,  vaimoväet  itkivät  ja  Anna 
Liisa  veti  Ihalaistaan  takin  liepeestä,  rukoillen: 

«Ihalainen!..  Kuule,  Ihalainen!  .  .  Elä  nyt  tapa  tuota 
eto  ketaletta,  Ihalainen!" 

„Kova  se  on  tuo  Ihalainen  vainajanakin  tappelemaan!" 
ärähti  muuan  rahtilainen. 

-Kova!"  murahti  siihen  toinen. 

Viimein  oli  pieksäminen  lopussa,  sitte  kun  Anna  Kaisa 
oli  korvosta  syytänyt  vettä  rynnistelijäin  korville  ja 
emäntä  hädissään  nokisella  uuniluudalla  molempia  so- 
hinut. 


Tarpeetonta  on  tässä  kertoa  asian  lopullista  selvittelyä, 
joka  nyt  tapahtui  Hyvärisen  tuvassa.  Lapset  ja  rahtilaiset 
siinä  näyttelivät  hyvin  huomattavaa  osaa.  Kaiken  lopuksi 
riisui  Kenonen  yltään  Ihalaisen  Antin  verkavaatteet  ja  sei- 
soi alushoususillaan  ja  paitasillaan  keskellä  tupaa. 

„Kehno!  Enhän  minä  tästä  talosta  alasti  minne  pääse!" 
sähisi  Kenonen. 

„Jää  taloon  vävyksi!"  neuvoivat  rahtilaiset,  joiden  vii- 
saudella ja  riemulla  ei  ollut  nyt  rajoja. 

„Ka  senkös  täyteiseen  minä  tästä  pääsen!"  myönnyt- 
teli  Kenonen,  ja  Anna  Kaisan  silmissä  välähti  toivorikas 
katse. 

Ja  kun  pieksetty,  onneton  Kenonen  seisoi  siinä  alus- 
vaatteissaan, kävi  emännän  häntä  sääH.  Hän  mietti  asiaa 
pikkuisen  aikaa  ja  arveli,  että  eipä  se  Anna  Kaisaakan  enää 
parempaa  saa.    Ja  silloin  hän  jo  pyysi  tytärtänsä: 

^Hakisit  nyt,  Anna  Kaisa,  tuolle  Kenoselle  vaikka  ne 
Hyvärisen  housut  ja  nutun!" 

Oitis  totteli  tytär,  toi  vaatteet  ja  sanoi  niitä  tarjotes- 
saan kainosti: 

„He,  Tahvo,  housut!" 

Kenonen  veti  Hyvärisen  suuret  housut  jalkaansa  ja  al- 
koi ylpeillä  Ihalaiselle: 

,Ähäh,  Ihalainen!" 

Antti  vain  murjotteli.  Kenonen  näytteli  Hyvärisen  le- 
veitä housunlahkeita  ja  kerskasi: 

„Näetkö,  Ihalainen,  että  saa  se  Kenosenlainen  mies  vä- 
hän toisenlaisia  akkoja  kuin  tuo  sinun  katkanasi  on!  Nä- 
etkö, että  kaksikin  Kenosta  sopisi  näihin  housuihin!" 

Ja  lopultakin  jäi  Kevonen  Hyvärisen  taloon,  seuraten 
rahtilaisten  neuvoa.  Hän  meni  kohta  naimisiin  Anna  Kai- 
san kanssa.  Avioliitto  oli  onnellinen  ja  hänen  perillisensä 
elävät  vieläkin  Liperissä  Kytkytmäen  talossa. 


Antti  Ihalainen  käännytti  nyt  kuormansa  takaisin  ja 
niin  lähdettiin  paluumatkalle.  Anna  Liisa  ja  Kanasen  eukko 
ajoivat  karjaa  jälestä  ja  siunailivat  joskus,  mutta  vielä  use- 
ammin äkäilivät  elukoille. 

Mutta  Antti  itse  ajoi  etumaisena,  murjotti  ääneti,  kan- 
toi vihaansa  jo  joskus  suutuksissaan  riuhtasi  hevostaan  oh- 
jaksista äyhkäisten  sille: 

«Kuuletko  sinä  senkin  koni!" 

Vihaansa  hautoessaan  hän  yhä  vain  sydämmistyi.  Erään 
mäen  päälle  tultaessa  hän  jo  karjasi  kaikella  voimal- 
laan : 

„Häh!" 

Korpi  vain  kaikui  ja  Kanasen  Maija  Liisa  siunasi: 

„Hyvä  isä  siunatkoon  sentään!" 

Antin  karrit  hyppäsivät  kohona,  kun  ruuna  pyyhälsi 
ruumisarkkupetäjän  sivutse.  Siinä  Antti  taas  karjasi  Toh- 
majärven vallesmannin  voimaa  tapaillen: 

,Hä-häh!" 

1.5 

„Suolensako  se  nyt  ihan  halkasee  kiljuessaan!"  siu- 
naili Maija  Liisa,  ja  hätäytynyt  Anna  Liisa  vihotteli  leh- 
mille! 

«Senkin  kantturat!  Ette  siinä  kestäneet  omassa  lääväs- 
sänne! .  .  Tuosta  saat  patukkaa,  sinäkin  märä!  Kolme- 
vuotias hieho,  etkä  jo  ikään  poiji!  .  .     Menetkö  siitä!" 

Viimein  saapuivat  he  kotiin.  Ensi  töikseen  meni  Iha- 
lainen kaivolle,  nosti  kipalla  vettä,  ryyppäsi  sitä  ja  ärjäsi: 

„No  voi  vaivattavan  Kenonen!" 

Hän  potkasi  vihoissaan  tyhjää  tervapyttyä,  niin  että  se 
lensi  lautoina  aidan  yli.  Sitte  otti  hän  kirveen  ja  lähti  sy- 
dämmystyneenä  metsään  halkoja  hakkaamaan.  Hän  hak- 
kasi nyt  aivan  uhalla,  perkoi  kirveellä  miltei  umpimähkään 
ja  viimein  myrtyi  niin,  että  hakkasi  sen  ison  petäjän,  jota 
oli  ikänsä  säästellyt  omiksi  ruumiskirstulaudoikseen.  Hän 
hyökkäsi  petäjän  kimppuun  raivoissaan,  kuin  olisi  se  ollut 
itse  Kenonen,  ja  huusi  sille  äkäisenä: 

„  Siinäkö  sinä  törötät  koko  ikäsi  .  .  .  eto  känttyrä!" 

Ja  sitte  leipoi  hän  kirveellä  petäjää,  niin  että  lastut  sin- 
koilivat. Ryskäen  kaatui  vankka  hirsipuu  ja  Antti  ilkkui 
sille  kostonhimoisena: 

„Ähäh!  .  .  Häh!"  karjasi  hän  vielä  lopuksi  ja  iski  kir- 
veellä petäjän  tyveen,  niin  että  se  upposi  puuhun  silmää 
myöten.  Sitte  alkoi  hän  taas  hakata  leipoa.  Hän  hakkasi 
kuin  kaskea. 

Yöpimeään  viipyi  hän  metsässä.  Sillä  välin  olivat 
emännät  kantaneet  tavarat  taloon,  haukkuneet  Ville  Hut- 
tusta ja  Kukkosta,  riidelleet  keskenään  ja  lämmittäneet  suu- 
tuksissaan  saunan.  Antti  palasi,  söi  illallisen  ihan  ääneti 
ja  lähti  saunaan. 

Ja  nyt  kylpi  hän  uhalla,  näyttääksensä  aivan  .  .  .  Hän 
pieksi  vihtansa  ihan  lopuksi,  ja  kun  ei  ollut  enää  jälellä 
muuta  kuin  tynkä,  paiskasi  hän  senkin  seinään  ja  ärjäsi 
täyttä  voimaa; 

«Perhana!" 

Sitten  istui  hän  löylyssä  kotvasen  äkeissänsä.  Ja  taas 
muistui  mieleen  kaivovesi.  Hän  otti  korvosta  vettä  kippaan, 
haisteli  sitä  ensin,  ryyppäsi  ja  tunsi  tervan  maun.  Silloin 
hän  taas  vannoi,  ärjyen: 

,.Voi  sen  täyteisen  Kenonen!  Luut  minä  sinulta  vielä 
survon  poroksi!" 

Hän  sieppasi  kipan,  paiskasi  sen  seinään  säpäleiksi  ja 
alkoi  istua  murjottaa. 

Hän  kylpi  aamupuolelle  yötä.  Viimein  väsyi  hän,  nouti 
olkia  närtteestä  ja  painautui  lauteille  nukkumaan  uhi- 
tellen : 

«Uhallakin   nukun!     Nukun  että  mahan  pitää  haleta!" 


Huomenna  alkoi  elämä  mennä  murjottaa  menojansa, 
sillä  kylpy  oli  Anttia  vähän  laihduttanut.  Mutta  kun  hän 
aamutuimaansa  ryyppäsi  vettä  kaivosta,  maistaaksensa  sen 
makua,  raivostui  hän  taas,  karjasi  ja  potkasi  kaivon  kantta. 
Päivällä,  kun  taaskin  maistoi  vettä,  ei  hän  siitä  enää  rai- 
vostunut kaivon  kannelle,  mutta  viskasi  vain  veden  kaivolla 
töllistelevän  vasikan  niskaan  ja  ärähti: 

«Siinäkö  töllistelet  ja  yniset,  kuvatus!" 

Sitte  lähti  hän  talliin.  Siellä  haisi  koko  talli  rankilta 
kun  Kenonen  oh  sen  kaatanut  tallin  lautapermantoon.   Kiu- 

kuissaan  sieppasi  hän  silloin  apehangon,  viskasi  sen  nurk- 
kaan ja  ärjäsi: 

„Sekin  Vatasen  syötävä!  Sitäkö  senkin  piti  vastaan 
tulla  ja  vietellä  mustalaismatkoilleen!" 

Ja  siitä  suuttui  hän  jo  ruunallensakin  ja  ärjäsi  sille: 

^Elä  katsoa  töllötä  siinä,  tahi  valjastan  reen  eteen  ja 
panen  semmoisen  kuorman  kiviä,  jotta  se  ei  paikalta  ti- 
kahda!" 

Vihoissaan  lähti  hän  tallista  ja  katseli  muuton  jälkiä 
karjapihalla.  Liisteetkin  on  siinä  säretty.  Silloin  hän  taas 
raivostui  Vataselle: 

„Voi  lemmon  Vatanen!    Sen  syyhän  tämä  on  kaikki!" 

Hän  huomasi  tyhjän  rankkitiinun  ja  silloin  yltyi  viha: 

»Sinun  naimavimmastasihan  tämä  johtui!  .  .  Olisit 
siinä  akattakin  välttänyt!    Vanha  kahmu!" 

Raivoissaan  sieppasi  hän  tadikon  ja  löi  sen  varren 
poikki  tallin  nurkkaan.    Sitte  vimmastui  hän  taas  Vataselle: 

«Sekin  ruumiskirstupetäjä  piti  vielä  sinun  naimisesi 
tähden  hakata  ..." 

Ja  silloin  hän  lähti  katsomaan  petäjäänsä.  Se  kelletti 
nyt  maassa  pitkällänsä.    Ihalainen  alkoi  harmitella: 

«Semmoinen  petäjä,  ja  siihen  piti  mennä!  Kun  olisi 
vaikka  ontoksi  sen  kovertanut,  niin  olisi  voinut  kuoltuaan 
siinä  motkottaa  kuin  hevosen  soimessa!" 

Paljo  surua  oli  ensi  aikoina  talossa.  Aviopuolisoiden  väli 
ei  ollut  sydämellinen  ja  Anna  Liisa  aina  pelkäsi  Antin  ve- 
denjuontia.  Hän  aina  pitikin  maitokuppia  pöydällä  valmiina 
Ihalaisen  janon  varalta  ja  itsekseen  hän  juonitteli  Kenoselle: 

„Kun  se  ei  olisi  edes  tuota  kaivoa  tervannut!  .  .  Ja 
mikä  sen  tähän  viskasikin  koko  ketaleen!" 

Niin  elivät  he  ja  kärsivät.  Kumpikaan  ei  puiiunut  toi- 
sellensa sanaakaan.  Antti  joskus  päivisin  ärjäsi  metsässä 
Tohmajärven  vallesmannin  äänellä  ja  kylpi  iltasin  ko- 
vasti. 

Mutta  viimein  rupesi  moinen  äänettömyys  painosta- 
maan Anttia  ja  hän  mietti  ja  hautoi  miten  alottaa  puhe 
Anna  Liisan  kanssa.  Kaksi  päivää  hautoi  hän  sitä  alkua, 
mutta  ei  vain  tahtonut  paha  luonto  ja  sisu  antaa  niin  pal- 
joa myöten,  että  olisi  puheen  alun  löytänyt. 

Mutta  kolmantena  päivänä  hän  jo  pääsi  alkuun.  Pari 
tuntia  piippu  suussa  ääneti  istuttuansa  ja  aina  varkain  Anna 
Liisaan  katsahtaa  muljautettuansa  alkoi  hänessä  sisu  peh- 
metä, kun  Anna  Liisa  näytti  rukkinsa  ääressä  surulliselta. 
Hän  syleksi,  miettien,  ja  jo  tokasi  hän  murahtaen: 

„Löysihän  se  Jussi  Vatanenkin  porsaan  sieltä  Joilta." 

Anna  Liisa  riemastui.  Hän  keskeytti  oitis  kehruunsa 
ja  huudahti: 

„Ähääh!  .  ,    Vai  porsaan  se  löysi" 

«Porsaan!"  murahti  Antti  sylästessään,  ja  paikalla  riensi 
Anna  Liisa  kahvia  keittämään. 

Mutta  siihen  oli  taas  puhe  loppua.  Vasta  kun  Anna 
Liisa  oli  kaatanut  kahvia  kuppiin,  lähti  Antilta  jatko.  Pöy- 
dän luo  vääntäytyessään  hän  silloin  lisäsi: 

,Ja  senhän  se  otti  akaksensakin  sen  entisen  Makkosen 
akan." 

„Ähääh!  .  .  Senkö  Kaisa  Karhuttaren?"  hämmästyi 
Anna  Liisa  ikäänkuin  Antin  mieliksi. 

„Sen",  urahti  toinen  kahvia  hörpäistessään,  ja  Anna 
Liisa  siunasi: 

„Ähäh  sitä  Vatasta  näet!" 

Näin  päästiin  sovinnollisen  elämän  alkuun.  Antti  pani 
uuden  tupakan  ja  ryhtyi  vannehtiniaan  laudoiksi  potkase- 
maansa  tervatölkkiä,  muristen  työnsä  lomasta: 

„Ja  siitähän  se  porsaasta  johtuikin  Vatanen  siihen  Mak- 
kosen akkaan  " 

»Vai  siitä  se!"  ihmetteli  Anna  Liisa,  ja  vähä  vähältään 
alkoi  puhe  mennä  jurnutella. 

Niin  alkoivat  parata  vanhat  arvet.  Kaivovesikin  oli  jo 
puhdistunut.  Illallista  syödessä  alotti  Anna  Liisa  puhelun 
ilmottaen: 

„Johan  se  Malisenkin  akka  kuuluu  saaneen  pieniä." 

Antti  ei  virkkanut  siihen  mitään,  mutta  oli  hyvillään, 
kun  sopu  alkoi  noin  rakentua.  Syötyä  he  jo  lähtivät  yh- 
dessä saunaan  ja  vasta  siellä  jatkoi  Antti  äskeistä  keskus- 
telua Malisen  eukosta.    Lauteille  noustuaan  hän  ilmotti: 

„Ja  johan  se  tällä  viikolla  porsii  sekin  Vatasen  sika!" 

„^ekö  imisä  sika?"  tarttui  Anna  Liisa  kiireellä  sovin- 
non tekoa  jatkamaan.    Antti  myönsi: 

„Se  musta  emäsikahan  se  kuuluu  porsivan." 

„Ähääh!"  riemastui  Anna  Liisa,  löi  löylyä,  ja  alkoi  iloi- 
sesti kylpeä  repsutella. 

Sovinto  oli  nyt  lopullinen.  Jussi  Vatasen  sika  sattui 
vielä  porsimaan  onnellisesti  jo  viikon  kuluttua  ja  Jussi  an- 
toi Antille  ilmaiseksi  puolet  porsaista.  Siten  tuli  sian  hinta 
korvatuksi.  Verkavaatteet  olivat  piloilla,  mutta  nekin  kor- 
jasi myöhemmin  Kenonen  ilman  palkkaa,  ja  Vatanen  an- 
toi hänelle  vielä  Makkos-vainajan  verkahousut.  Uuteen  rank- 
kiin antoi  hän  myös  myllymatkallaan  kolme  kappaa  ruista, 
ja  kohta  vaahtosi  rankkitiinu  taas  ennallaan.  Porsaita  tuo- 
dessaan oli  Jussi  myös  autellut  Anttia,  niin  että  tämä  sai 

